
Johdanto 


Muuttoliikkeet arjen turvallisuuden tutkimuksen 
kohteena 


Tekijät 


Ihmisten, tavaroiden, palvelujen ja ideoiden sujuvan liikkuvuuden 
mahdollistamista on pidetty liberaalien valtioiden yhteisenä tavoit- 
teena. Samanaikaisesti hallitukset ovat pyrkineet sääntelemään ihmis- 
vedoten (Sparke 2006). Turvallisuusnäkökulman vahvistuminen ja 
rajatarkastusten kiristäminen Euroopassa ja Pohjois-Amerikassa yh- 
distetään usein syyskuun 11. päivän 2001 terroritekoihin. Rajavalvon- 
taan ja maahanmuuton kontrolliin on kuitenkin molemmilla mante- 
reilla kohdennettu kasvavia resursseja jo vuosikymmeniä tätä ennen 
(Coleman 2005; Huysmans 2000). 

Euroopan unionin (EU) alueella rajat ylittävää liikkuvuutta on 
1980-luvulta lähtien lähestytty myös turvallisuuskysymyksenä. Vuon- 
na 1985 perustetun Schengenin vapaan liikkuvuuden alueen toimeen- 
panoa ja tarkastusten poistamista unionin sisärajoilta on kompen- 
soitu standardoimalla ja tehostamalla valvontaa unionin ulkorajoilla 
(Zaiotti 2011). Tämä on tehnyt rajanylityksestä hankalampaa monille 
EU:n ulkopuolelta tuleville niin kutsuttujen kolmansien maiden kan- 
salaisille (Geddes 2008; van Houtum ja Pijpers 2007). Joillekin, ku- 
ten taloudellisesti hyväosaisille valkoihoisille EU:n passin haltijoille, 
rajojen ylittäminen on suhteellisen helppoa ja arkipäiväistä. Toisille, 
usein kaikkein hädänalaisimmille, turvallisiksi koettujen ja vaurai- 
den valtioiden rajat ovat lähes ylitsepääsemättömällä tavalla suljettuja 
(Global Passport Power Index 2020). 

Rajaamisen politiikka ei kuitenkaan konkretisoidu vain mahdolli- 
suutena ylittää rajoja, vaan ilmenee myös valtioiden sisäpuolella eri- 
laisissa suojelun käytännöissä ja oikeuksissa. Toisaalta myös oleske- 
lu-, työ- ja sosiaalipolitiikat tuottavat erottelevaa sisällyttämistä (engl. 

differential inclusion) sekä luovat eroja ja eriarvoisuutta laillisestikin 
maassa oleskelevien ulkomaalaisten välille (Könönen 2018). EU:n 
alueella kolmansien maiden kansalaisiin kohdistetaan kerrostettuja 
sekä osittaisia oikeuksia ja rajoituksia sisältäviä politiikkoja (Morris 
2002). Maahanmuutto- ja turvapaikkapolitiikkaa sovelletaan usein 
tiukimmin niihin ihmisryhmiin, jotka tarvitsisivat turvaa ja suojelua 
kaikkein eniten (Hiitola ja Pellander 2019). 

Kirjan kohdennuksen kannalta on syytä tarkentaa, että Suomen yh- 
teiskunnallinen konteksti poikkeaa muuttoliikkeiden näkökulmasta 
monista eurooppalaisista valtioista, joilla on pitkä maahanmuuttohis- 
toria, kuten Ruotsilla ja Saksalla (Martikainen, Saukkonen ja Säävälä 
2013). Suomessa puhutaan muuttoliikkeestä valtaosin Suomeen päin 
suuntautuvan maahanmuuton näkökulmasta huolimatta siitä, että 
täältä on vuosisatojen ajan muutettu enemmän ja useammin pois- 
päin, erityisesti Yhdysvaltoihin ja Ruotsiin. Suomesta poispäin suun- 
tautuva ja suuntautunut laajamittainen muuttoliike nähdään helposti 
Suomeen nykyisin kohdistuvasta maahanmuutosta täysin erillisenä 
ja erilaisena ilmiönä. Maastamuuttohistoriasta puhutaan kuin se olisi 
jo lähes unohdettua eksoottista menneisyyttä. Toisaalta suomalaisten 
maastamuutto nähdään itsestään selvänä etuoikeutena etsiä parem- 
paa elämää ja toimeentuloa. (Martikainen, Saukkonen ja Säävälä 2013.) 

Suomalaisella muuttoliikekeskustelulla on kuitenkin myös paljon 
yhtymäkohtia muualla Euroopassa käytävään keskusteluun. Suoma- 
laisessakin keskustelussa korostetaan yhtäältä osaavan maahanmuut- 
tajatyövoiman välttämättömyyttä ja toisaalta tarvetta rajoittaa hu- 
manitaarista maahanmuuttoa. Termillä maahanmuuttaja viitataan 
useasti (vain) pakolaisiin, turvapaikanhakijoihin, köyhiin, heikosti 
koulutettuihin tai tummaihoisiin ihmisiin. Korkeasti koulutetuista, 
länsimaista peräisin olevista ja valkoihoisista Suomeen tulijoista taas 
saatetaan puhua ulkomaalaisina, avainosaajina, ekspatriaatteina tai 
kosmopoliitteina. (Korpela 2010; Koskela 2020.) Muuttoliikkeisiin 
ja maahanmuuttoon liitettävien stereotypioiden ja uhkakuvien on 
osoitettu lisäävään ulkopuolisuuden ja turvattomuuden kokemusta 
yleisemmin vähemmistöjen sekä maassa pitkään asuneiden ulko- 
maan kansalaisten keskuudessa (van Baar 2017). Toiseuttavat puhe- 
tavat myös heikentävät yhteiskunnallista yhteenkuulumisen tunnetta 
(d'Appollonia 2015; Saeed 2016). Toisaalta erilaisten muuttajaryh- 

mien kokemukset eletyn arjen turvallisuudesta voivat erota toisistaan 
huomattavasti. 

Tässä kirjassa tarkastelemme muuttoliikkeitä turvallisuuden ja 
erityisesti arjen turvallisuuden näkökulmasta. Muuttoliikkeen viite- 
kehyksessä näkökulmia turvallisuuteen on ainakin kolme: kuinka 
muuttoliikkeet vaikuttavat muuttajien lähtömaan ja uuden kotimaan 
turvallisuuteen, kuinka liikkeellä oleminen vaikuttaa muuttajien tur- 
vallisuuteen ja turvallisuuden tunteeseen sekä kuinka yhteiskunnalli- 
set rakenteet tuottavat samanaikaisesti turvallisuutta ja turvattomuut- 
ta. Kirjassa lähestymme turvallisuutta paikallisen ja ylirajaisen arjen 
näkökulmasta eli analysoimme, kuinka ympäröivät yhteiskunnat ja 
muuttoliikkeet tuottavat tai haurastuttavat muuttajien turvallisuuden 
tunnetta ja kokemusta arjen turvallisuudesta. Arki on kirjassa sekä 
konteksti että analyyttinen käsite (esim. Felski 2000; Jokinen 2005), 
jonka kautta turvallisuutta tarkastellaan. Se avaa näkökulman lisäksi 
siihen, että vaikka kirjassa tarkastellaan yhteiskunnallisia rakenteita, 
katsotaan tutkittavia ilmiöitä myös toimijoiden näkökulmasta (Felski 
2000). Aikaisemmassa tutkimuksessa arki on ymmärretty rutiinin- 
omaiseksi, tutuksi ja huomaamattomaksi (Jokinen 2005), jolloin se 
oletetaan usein myös sujuvaksi ja turvalliseksi (Laitinen 2010). Maa- 
hanmuuttajien sekä muiden vähemmistöjen kohdalla arki voi kui- 
tenkin olla kaukana rutiininomaisuudesta, tutusta ja turvallisesta. 
Muuttoliikkeiden, maahanmuuton ja turvapaikanhakijoiden arjen 
tarkastelu tuo esille, kuinka eletty arki ja kokemukset suhteessa eri- 
laisiin yhteiskunnallisiin rakenteisiin sisältävät myös turvattomuutta, 
ahdistusta sekä muutokseen sopeutumisen pakkoa. 

Kirja perustuu ajatukselle moniulotteisesta, eri yksilöiden ja ryh- 
mien näkökulmasta tarkasteltuna osin eriytyneestä arjen turvallisuu- 
desta, joka rakentuu suhteessa elettyihin paikkoihin ja laajempiin yh- 
teiskunnallisiin ja globaaleihin kehityskulkuihin. Kirjassa kurotetaan 
kansallisen kontekstin yli ja käsitteellistetään turvallisuus valtiolliset 
rajat ylittävän muuttoliikkeen viitekehyksessä. Moninaisiin empiiri- 
siin aineistoihin pohjautuvissa luvuissa tarkastellaan arjen turvalli- 
suutta tapaustutkimusten kautta. Tutkimus, johon kirja perustuu, on 
tehty Suomen Akatemian Strategisen tutkimuksen neuvoston hank- 
keessa ”Globaalin turvallisuuden monikerroksiset rajat” (GLASE) 
(2016-2019). Tutkimusaineistoa kirjaan on kerätty uudenlaisessa 

maailmanpoliittisessa tilanteessa ja vuoden 2015 suuren muuttoliik- 
keen jälkeisinä vuosina. Vuoden 2015 poikkeuksellisen suuri turva- 
paikkahakemusten määrä ja ajanjakso, josta puhuttiin kansainväli- 
sesti muuttoliikkeiden pitkänä kesänä, esitettiin eksistentiaalisena 
uhkana EU:n ja yksittäisten jäsenvaltioiden turvallisuudelle (Vaug- 
han-Williams ja Pisani 2020). Toisaalta se synnytti myös paljon kriit- 
tistä keskustelua maahanmuuton ja pakolaisuuden turvallistamisesta 
ja turvallistamisen yhteiskunnallisista seurauksista (Krzyzanowski, 
Triandafyllidou ja Wodak 2018). 

Väitämme, että arjen turvallisuuden rakentumisen tutkiminen on 
erityisen tärkeää yhteiskunnallisten ja geopoliittisten murroskohtien 
aikana. Kuten Nira Yuval-Davis (2006) painottaa, ihmisten, kulttuu- 
rien ja valtioiden välisten erojen korostaminen lisääntyy sosiaalisen 
ja taloudellisen epävarmuuden ja geopoliittisen epävakauden aikana. 
On myös esitetty, että populismin nousun, globalisaation ja EU-vas- 
taisuuden sekä liikkuvuuden ja monikulttuurisuuden vastustuksen 
voi nähdä tietynlaisena revanssipolitiikkana (Scott 2019, 161-163). 
Ihmiset ja ihmisryhmät, jotka eivät koe osallisuutta yhteiskuntaan tai 
eivät muusta syystä tunne liberaaleja arvoja omakseen, kanavoivat 
vastarintaansa muun muassa kansallisen yhtenäisyyden, etnisyyden 
ja kansallisen suvereniteetin korostamiseen. Revanssipolitiikka ilme- 
nee muun muassa muukalaisvihan lietsontana ja identiteettipolitiik- 
kana, kuten rajojen vetona valikoivan maahanmuuttopolitiikan avul- 
la (Scott 2019, 162). Tässä kirjassa tarkastelemme näitä muutoksia ja 
niiden vaikutuksia liikkeellä olevien ihmisten turvallisuudelle. Nos- 
tamme esiin myös turvallisuusympäristön muutoksen ja turvallista- 
misen vaikutuksia vastaanottaviin yhteisöihin sekä maassa pysyvästi 
asuville vähemmistöryhmille. 


Muuttoliikkeet ja kriittinen turvallisuuden tutkimus 


Turvallisuudesta on tullut yksi nykyaikaa keskeisesti määrittävä teema 
niin yleisessä yhteiskuntapolitiikassa kuin akateemisessa tutkimuk- 
sessakin (Buzan ja Weever 2009). Turvallisuudella voidaan asiayhtey- 
destä riippuen viitata esimerkiksi päätöksentekoon, teknisiin pro- 
jekteihin, poliittisen legitimiteetin lähteisiin, olemisen ontologiseen 

tilaan tai tunteeseen (Bigo 2001; 2002; Buzan ja Weever 2009). Perin- 
teisessä turvallisuuden tutkimuksessa lähtökohtana on pitkään ollut 
valtion alueellinen turvallisuus sekä selkeä erottelu kansallisen sisäi- 
sen turvallisuuden (poliisi) ja ulkoisen turvallisuuden (sotavoimat) 
välillä. Uusi turvallisuuskeskustelu sen sijaan pohjaa ajatukseen koti- 
maisen ja kansainvälisen turvallisuuden yhteenkietoutumisesta ja sii- 
tä, miten turvallisuusajattelu vaikuttaa politiikkoihin. (Bigo 2001.) 
Maahanmuuttoon ja rajoihin liittyviä turvallisuusnäkemyksiä ja yh- 
teiskunnallista keskustelua on käsitelty erityisesti kriittisen turvalli- 
suudentutkimuksen viitekehyksessä (Huysmans 2000; Vaughan- 
Williams 2008). 

Kriittistä turvallisuusnäkökulmaa luonnehtii ajatus siitä, että val- 
tiot eivät enää ole (eivätkä halua tai pysty olemaan) ainoita poliitti- 
sia toimijoita, jotka tuottavat turvallisuutta. Tärkeitä ovat valtioiden 
sisäisten ja niiden välisten toimijoiden riippuvuussuhteet, joiden 
merkityksen kasvun huomioiva kriittinen lähestymistapa tunnistaa 
myös yhteyden "kovien" ja "pehmeiden" sekä "sisáisten" ja "ulkoisten" 
turvallisuusnäkökulmien välillä (Bigo 2001; Martin 2015). Rajojen 
ja muuttoliikkeiden turvallistamista ei tänä päivänä voidakaan ym- 
märtää vain valtion turvallisuusviranomaisten strategiana (Ackleson 
2005). Turvallisuus ja turvattomuus rakentuvat eri toimijaryhmien 
osin ristiriitaistenkin käytäntöjen ja lausumien ristipaineessa, erään- 
laisessa hybridissä turvallisuusympäristössä (Prokkola 2018). Kriitti- 
sestä näkökulmasta turvallisuutta tarkastelevat tutkijat näkevät myös, 
että kansallisen turvallisuuden velvoite, johon muuttoliikkeiden yh- 
teydessä on viitattu eräänlaisena "arjen rajavalvontatyönä” (Vaughan- 
Williams 2008) on ulotettu koskemaan kaikkia kansalaisia. Tällaisen 
rajavalvontatyön vaateen nähdään lisäävän erityisesti maahanmuut- 
tajien ja etnisiin vähemmistöihin kuuluvien kansalaisten turvatto- 
muuden kokemusta (van Baar 2017). 

Siihen, että yhä useampia arkisia turvallisuuskysymyksiä ja esimer- 
kiksi sosiaalipolitiikan piiriin miellettyjä asioita aletaan tarkastella 
turvallisuuspolitiikan osana, liittyy kriittisen turvallisuustutkimuksen 
näkökulmasta useita ongelmia. Turvallistamisen käsitteellä viitataan 
yleensä niin kutsutun Kööpenhaminan koulukunnan mukaiseen tur- 
vallisuusteoriaan, jossa tarkastelun kohteena on erilaisten asioiden ja 
ilmiöiden siirtyminen turvallisuuspolitiikan ja turvallisuustoimen- 

piteiden kohteeksi. Kööpenhaminan koulukunnan teoriassa turval- 
lisuutta ja turvattomuutta lähestytään sosiaalisesti ja diskursiivisesti 
rakennettuina kuvauksina todellisuudesta (esim. Buzan 1997; Wever 
1995). Koulukunnan turvallisuusteorialle on esitetty kritiikkiä muun 
muassa sukupuolisokeudesta (Hansen 2000) ja ”metodologisesta val- 
koisuudesta" (Howell ja Richter-Montpetit 2020). 

Teorian aikoinaan uraauurtavana pidetty näkökulma turvallisuu- 
teen on kuitenkin yhä varsin hyödyllinen: jonkin ilmiön esittäminen 
ja nimeäminen kansallisena ja yhteiskunnallisena turvallisuusuhkana 
ei ole neutraali kuvaus todellisuuden luonteesta vaan turvallisuuspo- 
liittista toimintaa. Suomen venäjänkielisten kaksoiskansalaisten tur- 
vallistaminen on ajankohtainen esimerkki tällaisesta kehityksestä 
(Oivo ja Davydova-Minguet 2019). Turvallistaminen ei välttämättä 
näy vain politiikan ja lainsäädännön tasolla, vaan myös arjen käytän- 
teissä, kuten esimerkiksi rajatarkastajien ja ulkomaalaisviranomaisten 
toiminnassa, tai suhtautumisessa kaksoiskansalaisuuteen (Bigo 2002; 
Bigo ym. 2007; Guild, Groenendijk ja Carrera 2009). Rajaviranomai- 
siksi ei enää mielletä vain perinteissä mielessä rajavalvonnan tehtä- 
vissä työskenteleviä ihmisiä, vaan yhä useammilla ammattialoilla 
työskenteleviltä odotetaan kykyä ja halukkuutta määritellä ja ottaa 
kantaa esimerkiksi siihen, ketkä ovat oikeutettuja palveluihin ja yh- 
teiskunnan suojaan ja ketkä jäävät niiden ulkopuolelle. 

Kriittisen turvallisuustutkimuksen teorian keskiössä on ajatus sii- 
tä, että mikäli uhkakuvia maalaillaan perusteettomasti ja arkisia il- 
miöitä ja ihmisryhmiä turvallistetaan eli aletaan lähestyä ensisijaisesti 
uhkien ja riskien näkökulmasta, yksilöiden ja yhteisöjen turvallisuu- 
den tunne voi murentua (Giddens 1991; Rumelili 2015). Tästä näkö- 
kulmasta hallinnollinen turvallisuusdiskurssi voidaan nähdä osana 
arjen turvallisuutta, mutta myös samanaikaisesti turvattomuutta 
tuottavana toimintana. Turvallisuuden käsitteen positiivisten konno- 
taatioiden lisäksi turvallisuusnäkökulman korostamisella on siis 
synkkä puolensa: yleisen turvallisuuden nimissä oikeutetaan ja pe- 
rustellaan erilaisiin ilmiöihin, asioihin ja väestöryhmiin kohdistettuja 
suostuttelevia ja kuria tuottavia sekä rajoittavia toimenpiteitä. Liial- 
lista turvallisuuden korostamista ja turvallistamista pidetään uhkana 
vapaalle ja moninaiselle yhteiskunnalle (Collinson 2000; Koskela 
2009). Turvallistamisen kautta muun muassa legitimoidaan ja ylläpi- 

detään yhteiskunnallisia rakenteita, jotka näkyvät rodullistetuksi tu- 
levien vähemmistöjen arjessa rasismina. Rodullistettuihin vähem- 
mistöihin kuuluvien pysäytykset poliisien ja vartijoiden toimesta se- 
kä etnisen profiloinnin kokemukset ovat esimerkkejä tästä. 

Lisäksi siirtolaisuuteen ja maahanmuuttoon liittyvässä turvalli- 
suuspuheessa uhkien ja vaarojen kuvaamisessa hyödynnetään, uu- 
sinnetaan ja tuotetaan historiallisesti muodostuneita kolonialistisia 
ja rasistisia globaaleja valtasuhteita. Nämä voivat olla myös sukupuo- 
littuneita: yhteiskuntarauhan horjuttajiksi voidaan määritellä esimer- 
kiksi rodullistetuksi tulevat miesruumit. (Crawford ja Hutchinson 
2016; Tiilikainen 2020; ks. tässä kirjassa Kotilainen ja Pellander.) 
Myös uskonnot ovat nousseet turvallisuuspuheen kohteeksi (Marti- 
kainen 2013). Turvallistaminen kohdistuu erityisesti muslimeihin, 
islamilaisiksi mielletyistä valtioista tuleviin maahanmuuttajaryhmiin 
sekä turvapaikanhakijoihin. Muuttoliikkeiden turvallistamisessa ja 
populismin kehityksessä on monia yhtymäkohtia. 

Turvallistamisella tavoitellaan usein huomiota ja resursseja jonkin 
valtion sisäistä turvallisuutta uhkaavan asian hoitamiselle. Turvallis- 
tamispuheella voidaan myös tavoitella oikeutusta poikkeuksellisten 
keinojen käytölle. (Buzan, Weever ja de Wilde 1998.) Poikkeuksellinen 
keino voi olla esimerkiksi yksilön perus- ja ihmisoikeuksien rajoitta- 
minen yleisen turvallisuuden tai kansallisen turvallisuuden nimissä 
(Sasse 2005; ks. tässä kirjassa Palander; Oivo, Davydova-Minguet ja 
Pöllänen). Kansallisen turvallisuuden lisäämiseksi tarkoitetut toimen- 
piteet voivat samanaikaisesti lisätä esimerkiksi eri etnisten tai kielel- 
listen ryhmien tai kaksoiskansalaisten turvattomuuden kokemusta. 
Turvallisuudesta puhuminen ja turvallisuusuhkien nimeäminen on- 
kin monella tapaa paradoksaalista; se tekee näkyväksi turvattomuu- 
den ja uhkaavuuden kokemuksia, mutta voi samalla myös lisätä niitä 
(Koskela 2009). Turvapaikanhakijoiden turvallistamisen on sanot- 
tu vähentäneen ihmisten halua auttaa pakolaisia ja vieneen keskus- 
telua pois aiemmin lähtökohtana olleesta oikeuksien turvaamisesta 
(Goodwin-Gill 2001; Sguire 2009). 

Turvallisuuden tutkimuksessa on pitkään kirjoitettu maahanmuutosta 
ja maahanmuuton vaikutuksista kansalliseen ja yhteiskunnan turval- 
lisuuteen. Muuttoliikkeen moninaisuus, sen ajallinen vaihtelu sekä 
maista toisiin muuttavien ihmisten erilaisiin asemiin ja tilanteisiin 
liittyvät turvallisuuden ja turvattomuuden kokemukset ovat jääneet 
keskusteluissa, politiikoissa ja osin myös tutkimuksessa vähemmälle 
huomiolle. (Vrt. Wimmer ja Glick Schiller 2003.) Viime aikoina tut- 
kijat ovat kuitenkin alkaneet kiinnittää enemmän huomiota maahan- 
muuttajien ja turvapaikanhakijoiden kokemuksiin ja oikeuksiin niin 
kansainvälisesti kuin Suomessakin (Hiitola ja Pellander 2019; Ruhs 
2013; Virkkunen, Piipponen ja Reponen 2019). 

Tutkimuksen tuoreus näkyy myös siinä, että muuttoliikkeiden 
kontekstissa jokapäiväisessä elämässä koetulle ja eletylle arjen turval- 
lisuudelle ei aikaisemmassa suomenkielisessä tutkimuksessa ole esi- 
tetty yksiselitteistä määritelmää. Arjen turvallisuuden käsitettä on 
kotimaisessa muuttoliiketutkimuksessa alettu käyttää vasta viime 
vuosina (ks. esim. Tiilikainen 2015). Yhteiskuntapoliittisesti arjen 
turvallisuutta on kuitenkin tarkasteltu ja käsitteellistetty suomeksi 
hyvinvointivaltion palvelujen saavutettavuuden kontekstissa, jolloin 
sitä on esitetty hyvinvointi-käsitteen korvaajaksi (Laitinen 2010). 

Tässä kirjassa muuttoliikkeiden ja turvallisuuden rakentumisen 
suhdetta tarkastellaan ennen kaikkea yksilöiden ja ryhmien näkökul- 
masta. Tarkoituksena on ymmärtää, mikä saa yksilöt tuntemaan ar- 
kensa turvalliseksi, sekä sitä, mitkä tekijät lisäävät turvattomuutta. 
Tällöin olennaista on keskittyä resursseihin ja mekanismeihin, jot- 
ka tuottavat yksilön kokemusta turvallisuudesta. (Tiilikainen 2020, 
147-148.) 

Arjen turvallisuus tarkoittaa paitsi elämän perustarpeiden tyydyt- 
tymistä ja hyvinvointia, myös yksilöiden kokemusta ja tunnetta siitä, 
että he voivat tasa-arvoisella ja oikeudenmukaisella tavalla tulla osak- 
si yhteiskunnan rakenteita ja yhteiskunnassa tapahtuvaa vuorovaiku- 
tusta. Kyse on yksilön ja yhteiskunnan välisestä kanssakäymisestä ja 
siitä, miten arki tehdään elettäväksi yksilö- ja ryhmätasolla (vrt. Lai- 
tinen 2010; Tiilikainen 2020). Turvallisuus ei koske ainoastaan va- 
pautta uhkasta, vaan siihen liittyy myös luovia mahdollisuuksia, joita 

fyysinen ja materiaalinen turvallisuus ja ennakoitavuus voivat avata. 
Arjen turvallisuuden näkökulmasta on tärkeää tarkastella käytäntöjä, 
joiden avulla yksilöt ja yhteisöt aktiivisesti tuottavat ja lisäävät turval- 
lisuutta (Crawford ja Hutchinson 2016). Toisaalta ihmiset myös pyr- 
kivät välttämään uhkaavina kokemiaan asioita, joita he identifioivat 
omassa arjessaan usein suhteessa laajempiin yhteiskunnallisiin uhka- 
diskursseihin. Se, miten turvallisuus ymmärretään, liittyy keskeisesti 
siihen, kenen ajatellaan olevan vastuussa turvallisuudesta, hyvinvoin- 
nista ja niiden tuottamisesta. Myös hyvinvointivaltioiden rakenteiden 
haurastuminen ja palveluiden loittoneminen tuottavat arjen turvatto- 
muutta (ks. Jokinen ym. 2015; Laitinen 2010). 

Turvallisuudelle arjessa annettujen positiivisten sosiaalisten ja 
emotionaalisten merkitysten lisäksi ihmislähtöisen, inhimillisen tur- 
vallisuuden tärkeyttä on alettu korostaa erilaisissa hallinnollisissa ja 
poliittisissa yhteyksissä. Suomessa yhteiskunnan turvallisuutta ra- 
kennetaan Yhdistyneiden kansakuntien (YK 1994) määrittelemän 
inhimillisen turvallisuuden (engl. human security) lähtökohtiin se- 
kä viranomaistoimintaa ohjaavan kokonaisturvallisuuden ajatukseen 
(engl. comprehensive security) nojaten. Inhimillisen turvallisuuden 
käsite korostaa ihmiskunnan ja ihmisten elämän perusedellytysten 
turvaamista. Kokonaisturvallisuus lähtökohtana puolestaan yhdiste- 
tään turvallisuuden hallinnointiin, jossa niin sanotusti jokapäiväisen 
elämän politiikkaan liittyviä asioita (terveydellinen, sosiaalinen, sosi- 
aali- ja hyvinvointivaltiollinen, kulttuurinen sekä ekologinen turval- 
lisuus) tarkastellaan turvallisuuspolitiikan osana (Heusala 2012, 104). 
Kokonaisturvallisuuteen nojaavan turvallisuusajattelun lähtökohtana 
ei kuitenkaan ole ensisijaisesti yksilö, vaan valtiotilan ja sen väestön 
turvallisuus. Suomi on kuitenkin sitoutunut huomioimaan myös tur- 
vallisuuden ja siirtolaisuus- ja pakolaisuussopimuksen periaatteet 
(Kansainvälinen siirtolaisuusjärjestö IOM 2019). Tämän oikeudelli- 
sesti sitomattoman asiakirjan mukaisesti huomiota on kiinnitettävä 
muuttoliikkeiden hallintaan ja turvallisuuteen, johon sisältyy muut- 
tajien ja muuttoreittien turvallisuus. 

Inhimillisen turvallisuuden käsitteen kautta on myös perusteltua 
tarkastella perus- ja ihmisoikeuskysymyksiä sekä ihmisarvoisen elä- 
män edellytyksiä (ks. tässä kirjassa esim. Palander). Perheenjäsenten 
oleminen elossa ja turvassa sekä perhesuhteiden ja -yhteyksien säily- 

minen kahden maan välillä elettäessä lisäävät ihmisten turvallisuu- 
den tunnetta (ks. Davydova-Minguet ja Pöllänen 2020; Tiilikainen 
2020). Turvallisuuden tunnetta vahvistavat perheiden ja muiden so- 
siaalisten verkostojen ohella julkinen valta, kansalaisyhteiskunta ja 
suomalaisessa yhteiskunnassa myös seurakunnat (ks. esim. Ahonen 
2019). Muuttoliikkeen kontekstissa huomiota tulisi kiinnittää erityi- 
sesti liikkeessä oleviin ja heidän kokemiinsa uhkiin ja oikeuksien ra- 
joituksiin (Hoag 2011; Lazaridis 2010; ks. tässä kirjassa Sotkasiira). 


Turvallisuuden ylirajaisuus 


Luottamusta arjen sujuvuuteen ja jatkuvuuteen on tutkittu ontologi- 
sen turvallisuuden käsitteen avulla (Giddens 1991). Toisaalta käsitettä 
on käytetty myös tutkittaessa yksilöiden ryhmään kuulumista (Skey 
2010), identiteetin pysyvyyttä (Agius 2016) sekä sitä, kuinka turval- 
lisuutta tuotetaan neuvottelemalla eri tilanteissa ja arkisissa tiloissa 
(Botterill, Hopkins ja Sanghera 2019). Christine Agius (2016) viittaa 
Anthony Giddensiin (1991, 54) selventäessään ontologisen turval- 
lisuuden käsitettä. Agiuksen mukaan ontologinen turvallisuus syn- 
tyy, kun arjen jatkuvuus ja järjestys tuottavat yksilölle tunteen hänen 
identiteetti(e)nsä ja elämäntilanteensa pysyvyydestä. Ontologinen 
turvallisuus ei kuitenkaan muodostu irrallaan sosiaalisista, yhteis- 
kunnallisista ja ylirajaisista suhteista. Osa tutkijoista näkeekin onto- 
logisen turvallisuuden erityisenä sosiaalisesti rakentuvana identitee- 
tin turvana, arvojen pysyvyytenä ja yhteisöön kuulumisena (Kinnvall 
2018). Ontologinen turvattomuus herää tilanteissa, joissa arjen ru- 
tiinit rikkoutuvat ja sosiaalinen yhteys murenee - kuten pakotetun 
muuttoliikkeen yhteydessä. Tällöin yksilö kokee epävarmuutta sen 
suhteen, millaiseksi hän kuvittelee oman elämänsä jatkumon (ks. täs- 
sä kirjassa Sotkasiira). Toisaalta ontologinen turvattomuus herää, 
kun se, minkä yksilö uskoo ymmärtävänsä ja tietävänsä, tulee perus- 
tavanlaatuisella tavalla kyseenalaistetuksi. Ontologisen turvattomuu- 
den lisääntymisellä on myös selitetty populismin nousua Euroopassa 
(Kinnvall 2018). 

Tutkimuksessa yksilöiden ja ihmisryhmien arjessa koettua onto- 
logista turvallisuutta ja hallinnollis-poliittista turvallisuusdiskurssia 

on pitkään tarkasteltu tieteenalapohjaisesti omina ja toisistaan eril- 
lisinä todellisuuksina (Pain 2010). Viimeaikaisessa tutkimuksessa on 
kuitenkin alettu entistä enemmän kiinnittää huomiota siihen, kuin- 
ka ihmisten ontologinen turvallisuuden kokemus ei ole irrallaan val- 
tion turvallisuudesta ja globaalin turvallisuusympäristön kehityk- 
sestä (esim. Martin 2015). Valtiolliset, ylirajaiset ja globaalit ilmiöt 
tulevat entistä vahvemmin osaksi arjessa koettua turvallisuutta muun 
muassa kansainvälisten konfliktien ja median välityksellä (Davydova- 
Minguet ym. 2016). Esimerkiksi geopoliittiset turvallisuuskysymyk- 
set tulevat eletyiksi ja koetuiksi tunnetasolla jokapäiväisessä elämässä, 
vaikka ne tapahtuisivat maantieteellisesti kaukana ihmisen elinympä- 
ristöstä (Pain 2010). Tämän kirjan lähtökohtana onkin, että yksilön 
arjessa kokema turvallisuus muodostuu monitasoisesti suhteessa yh- 
teiskunnan rakenteisiin ja elettyihin paikkoihin. Kyse on myös ylira- 
jaisen arjen ilmiöstä. 

Ontologisen turvallisuuden muodostumiseen vaikuttaa erityisesti 
mediassa käyty, mutta myös akateeminen kotimainen ja kansainväli- 
nen keskustelu (Scott 2019, 161; ks. tässä kirjassa Kotilainen ja 
Pellander; Oivo, Davydova-Minguet ja Pöllänen; Prokkola). Se, mitä 
ilmiöitä turvallisuudesta tutkimuksissa tarkastellaan ja kenen näkö- 
kulmasta, ohjaa osaltaan sitä, keiden turvallisuudesta julkisuudessa 
ollaan kiinnostuneita ja mihin turvallisuuden parantamiseen tarkoi- 
tetut resurssit ohjataan. 

Toisaalta turvallisuuspuheen merkitys ja vaikutus ovat aina kon- 
tekstisidonnaisia. Muun muassa sosiaalisessa mediassa arkinen tur- 
vallisuuspuhe voi tuottaa hyvin erilaisia turvattomuuden tai turvalli- 
suuden kokemuksia ja vaikutuksia riippuen siitä, mistä puhutaan. 
Erityisesti muuttoliikkeen ja maahanmuuton yhteydessä arjen turval- 
lisuuspuhe ja poliittis-hallinnollinen retoriikka voivat vaikuttaa eri- 
laisin tavoin eri väestöryhmiin ja heidän koettuun arjen turvallisuu- 
teensa. Arvioissa riskeistä, uhista ja sosiaalisista kuluista rajoihin ja 
muuttoliikkeeseen liittyviä monitahoisia kysymyksiä käsitellään yksi- 
puolisesti. Näin tapahtuu, kun lähtökohtaisesti kahdensuuntainen 
muuttoliike ymmärretään vain tiettyyn maahan kohdistuvana maa- 
hanmuuttona ja muuttoliikettä tarkastellaan pelkästään kansallisesta 
kehyksestä käsin. Rajojen ja rajaamisen politiikka vahvistaa ajatusta 
siitä, että maailma olisi jakautunut selvärajaisiin ja vakiintuneisiin 

kansallisiin yksiköihin, joilla jokaisella on oma luonnollinen maa- 
alueensa, kielensä, kulttuurinsa ja ihmisryhmänsä. Tätä ilmiötä Liisa 
Malkki (2012) kutsuu asioiden kansalliseksi järjestykseksi. 

Ajatus kansallisesta järjestyksestä vaikuttaa myös siihen, miten 
suhtaudumme muuttoliikkeeseen ilmiönä, ja ennen kaikkea siihen, 
miten suhtaudumme rajojen yli liikkuviin ihmisiin. Tutkimuksessa 
asioiden itsestään selvä kansallinen järjestys näyttäytyy metodologi- 
sena nationalismina, jolloin muuttoliikkeen kaltaisia lähtökohtaisesti 
ylirajaisia ilmiöitä tarkastellaan vain tai pääasiallisesti kansallisesta 
kehyksestä käsin. Yhteiskunnallisen ymmärryksen ja tulevaisuuden 
suuntaviivojen näkökulmasta on suuri merkitys sillä, miten tutkijoina 
puhumme turvallisuudesta ja kenen näkökulmasta arjen turvallisuut- 
ta tarkastelemme. (Oivo ja Davydova-Minguet 2019.) 


Metodologisia näkökulmia turvallisuuteen 


Tässä kirjassa lähestymme arjen turvallisuutta metodologisesti empii- 
risten tapaustutkimusten kautta ja moninaisin laadullisin aineistoin. 
Ymmärrämme arjen turvallisuuden rakentuvan intersektionaalisesti: 
se syntyy erilaisten yhteiskunnallisten erojen, kuten sukupuolen, iän, 
kansallisuuden, oleskelustatuksen, kielen ja perhesuhteiden risteys- 
kohdissa (Hiitola ja Vuori 2018; Lutz ja Palenga-Möllenbeck 2011). 
Epistemologisesti ja ontologisesti tutkimusaineistot sekä niiden ana- 
lyysitavat avaavat arjen turvallisuuden rakentumiseen erilaisia näkö- 
kulmia. Tarkastelemme arjen turvallisuutta eletyn arkielämän kerto- 
musten ja kokemusten kautta analysoiden viranomaisasiakirjojen 
turvapaikkamenettelyn raamittamaa turvallisuuspuhetta sekä poh- 
tien mediavälitteisten turvallisuuskäsitysten vaikutuksia. Usein on 
hyödynnetty samanaikaisesti erityyppisiä aineistoja. 

Aineistot muodostuvat erilaisten muuttoliikkeessä olevien yksilöi- 
den, esimerkiksi turvapaikanhakijoiden, kaksoiskansalaisten ja niin 
sanottujen vaimomuuttajien, haastatteluista (ks. tässä kirjassa Oivo, 
Davydova-Minguet ja Pöllänen; Sotkasiira). Osa tutkijoista on haas- 
tatellut maasta toiseen muuttaneiden ja ylirajaisten perheiden jäseniä 
yhdessä ja erikseen. Myös turvapaikanhakijoiden vastaanottotyössä 
mukana olevia henkilöitä, viranomaisia ja kansalaisjärjestötoimijoita 

on haastateltu (ks. tässä kirjassa Piipponen ja Virkkunen; Prokkola; 
Sotkasiira). Tutkimuksissa on hyödynnetty myös kuulustelu- ja pu- 
huttelupöytäkirjoihin taltioituja haastatteluja (ks. tässä kirjassa Piip- 
ponen ja Virkkunen). 

Osa luvuista pohjaa etnografiseen tutkimusperinteeseen. Aineis- 
toja on tuotettu paikkaan tai paikkoihin kohdistuvan etnografian (ks. 
tässä kirjassa Oivo, Davydova-Minguet ja Pöllänen; Sotkasiira), auto- 
etnografian (ks. tässä kirjassa Elonheimo, Rannikko ja Silvonen) ja 
verkkoetnografian eli netnografian (Oivo, Davydova-Minguet ja Pöl- 
länen) näkökulmia hyödyntäen. Etnografiseen lähestymistapaan pe- 
rustuvissa tutkimuksissa on lähdetty liikkeelle arjen turvallisuuden 
kokonaisvaltaisuudesta sekä turvallistamisen ja turvallisuuden tun- 
teen relationaalisuudesta ja kontekstisidonnaisuudesta. Osa tutkijois- 
ta tarkastelee koetun turvallisuuden muutoksia pitkäaikaiseen etno- 
grafiseen läsnäoloon pohjautuvien aineistojensa avulla. 

Noora Kotilainen ja Saara Pellander hyödyntävät pakolaisuutta ku- 
vaavaa media-aineistoa sekä visuaalisena että tekstuaalisena tutki- 
musaineistona. Metodologisesti ymmärrettynä he tarkastelevat me- 
diaesitysten suhdetta turvallisuuteen, turvallisuuden tunteisiin ja 
uhkakuviin. Jaana Palander puolestaan tarkastelee lainvalmistelu- 
ohjeiden ja tutkimuskirjallisuuden avulla perheenyhdistämistä kos- 
kevan lainsäädäntömuutoksen kipukohtia. Hänen tutkimuksensa 
kiinnittyy lainsäädäntöteoreettiseen tutkimusperinteeseen. 

Kirjan teksteissä aineistoja on analysoitu arjen turvallisuuden ker- 
tomuksina, joissa huomio kiinnittyy arjen elettäväksi tekemiseen ja 
tarinoihin turvattomuudesta (ks. tässä kirjassa Piipponen ja Virkku- 
nen; Sotkasiira). Osa kertomuksista on kiteytetty tyyppitarinoiksi, 
joissa tutkimusaineistoista on luotu konstruoituja tarinoita (ks. tässä 
kirjassa Oivo, Davydova-Minguet ja Pöllänen). Eeva-Kaisa Prokkola 
ja Jaana Palander puolestaan ovat hyödyntäneet teoriaohjautunutta 
luentaa aineistojensa tulkinnassa. Ville Elonheimo, Anni Rannikko 
ja Katri Silvonen tarkastelevat tutkimaansa ilmiöitä oman toimintan- 
sa ja tutkimuskenttänsä kokonaisvaltaisen jäsenyyden näkökulmasta, 
jolloin he toimivat itse yhtenä tutkimuksensa lähteistä autoetnografi- 
sen tutkimusperinteen mukaisesti. 

Arjen turvallisuuden tutkiminen muuttoliikkeen kontekstissa 
edellyttää huolellista eettistä pohdintaa koko tutkimusprosessin ajan. 

On pohdittava muun muassa sitä, millä tavalla tutkimus asemoidaan 
suhteessa yhteiskunnallisiin, osin negatiivisiin mielikuviin siirtolai- 
suudesta ja turvapaikanhakuprosesseista. Italialainen Sandro Mez- 
zadra (2019, 6) esittää, että tutkijoiden on otettava aktiivinen yh- 
teiskunnallinen rooli nykyisen kovan yhteiskunnallisen ilmapiirin 
aikana, jona osa valtioista ja poliitikoista on kyseenalaistanut jopa 
humanitaarisia pakolaisten auttamisoperaatioita Välimerellä. Erityis- 
tä huomiota on kiinnitettävä yksilöiden perus- ja ihmisoikeuksiin se- 
kä niiden yhdenvertaiseen toteutumiseen. Tutkijoiden oma asemointi 
suhteessa tutkimusaiheeseen ja valittuihin käsitteellisiin ja teoreetti- 
siin työkaluihin on keskeinen lähtökohta tutkimuksessa. Tämänkin 
kirjan kirjoittajat ottavat teksteissään kantaa muuttoliikkeessä oleviin 
arjen turvallisuuden ongelmakohtiin. 

Yksi kirjan keskeinen haaste tutkimuseettisestä ja epistemologi- 
sesta näkökulmasta on se, että vaikka kirjoittajiin kuuluu maahan- 
muuttajataustaisia tutkijoita, kirjoittajakunta on hyvin valkoinen 
eikä siihen kuulu myöskään yhtään turvapaikanhakijataustaista tutki- 
jaa, vaikka moni luku käsittelee turvapaikanhakijoiden arjen turvalli- 
suutta. Tämä on ongelmallista erityisesti epistemologisesta näkökul- 
masta, sillä vaikka kokeneet muuttoliiketutkimusta tehneet tutkijat 
pyrkivätkin kohtaamaan tutkimukseen osallistuvien tiedon moni- 
näkökulmaisesti, paljon relevanttia tietoa voi jäädä piiloon siksi, että 
tutkijat eivät oman valkoisen kokemuspohjansa kautta osaa nähdä tai 
edes kysyä relevantteja asioita. Näin rodullistetuksi tulevat ihmiset 
jäävät tutkimuksen kohteiksi ilman, että itse ovat aktiivisesti tuotta- 
massa tietoa ja kyseenalaistamassa tapoja tehdä tutkimusta ja tulkin- 
toja heidän elämästään. (Ahmed 2017, 9-14; Bonilla-Silva ja Zuberi 
2008.) 

Tutkijoiden positioihin liittyvien kysymysten lisäksi kirjassa hyö- 
dynnettäviin tutkimusaineistoihin ja niiden keräämiseen kiinnittyy 
monenlaisia laajoja yhteiskunnallisia, institutionaalisia ja jopa geopo- 
liittisia valtasuhteita. Nämä tulevat esille arjen tasolla muun muassa 
tutkittavan haavoittuvan aseman sekä kieleen ja sukupuoleen liitty- 
vien kysymysten kautta. Olemme kirjassa pyrkineet tuomaan esille 
näiden haavoittuvuuksien ja sosiaalisten hierarkioiden vaikutusta ar- 
jen turvallisuuteen monitieteellisten tutkimustraditioiden ja teoria- 
keskustelujen kautta. 

Kirjan ensimmäisessä osassa tarkastellaan ylirajaista arjen turvalli- 
suutta ja muuttunutta valtioiden rajat ylittävää turvallisuusympäris- 
töä. Arjen turvallisuuden ylirajaisuus tarkoittaa sitä, että muuttoliik- 
keessä mukana olevien yksilöiden ja ryhmien yhteiskuntasuhteet ovat 
riippuvaisia aina useamman valtion, vähintään lähtömaan ja uuden 
kotimaan käytännöistä ja intresseistä. Yksilön kokemus arjen turval- 
lisuudesta rakentuu näissä valtioiden rajat ylittävissä tilanteissa. 

Minna Piipponen ja Joni Virkkunen analysoivat Venäjältä Suo- 
meen itärajan pohjoisimpien raja-asemien kautta vuodenvaihteessa 
2015-2016 saapuneiden turvapaikanhakijoiden kertomuksia arjen 
turvattomuuden kokemuksista sekä turvattomuuden syistä ja sen vai- 
kutuksista arkielämään ja Venäjältä muuttamiseen. Venäjä oli valta- 
osalle heistä kauttakulkumaa, mutta muutamat olivat asuneet Venä- 
jällä pidemmän aikaa ennen Suomeen tuloaan. 

Teemu Oivo, Olga Davydova-Minguet ja Pirjo Pöllänen kirjoittavat 
niin sanotusti puun ja kuoren välissä elävistä Suomen venäjänkielisis- 
tä. Suomen venäjänkielisten arjen turvallisuus muodostuu ylirajaises- 
sa tilassa, jota määrittää vuoden 2014 jälkeinen uusi geopoliittinen 
tilanne, jossa Itä-Ukrainan sota ja Krimin valtaus on kiristänyt Venä- 
jän ja EU:n välisiä suhteita. Suomen venäjänkieliset ovat ristipainees- 
sa, jossa sekä Suomen että Venäjän valtio turvallistaa heitä. Uusi geo- 
poliittinen tilanne on monella tapaa muuttanut venäjänkielisten arjen 
turvallisuuden tunnetta. 

Kirjan toisessa osassa arjen turvallisuuden kontekstina toimii suo- 
malainen hyvinvointivaltio. Hyvinvointivaltio ymmärretään laajassa 
merkityksessä siten, että julkinen valta takaa maassa asuvien arjen 
turvallisuuden niin taloudellisten, sosiaalisten kuin oikeudellisten 
keinojen kautta. Esiin nostetaan julkisen vallan merkitys hyvinvointi- 
valtiossa yhteiskuntarauhaa ylläpitävänä toimijana. Tämän osion 
teksteissä tarkastellaan, miten muuttoliikkeessä olevien yksilöiden ja 
ihmisryhmien on mahdollista päästä osallisiksi suomalaisen hyvin- 
vointivaltion tuottamasta arjen turvallisuudesta. Tiina Sotkasiira tar- 
kastelee luvussaan maaseutua erityisenä maahanmuuttajien arki- 
elämän kontekstina. Hän käsitteellistää maaseudulla asuvien maa- 
hanmuuttajien arjen turvallisuutta fyysisenä turvallisuutena, elä- 


21 


https://doi.org/10.21435/t!.269 


Tekijät 


mänhallintana ja ihmissuhteiden luomana turvallisuutena sekä arjen 
turvallisuutta työn ja toimeentulon merkityksen sekä palveluiden saa- 
tavuuden näkökulmasta. Hyvinvointivaltio toimii rakenteellisena ke- 
hyksenä, jonka kautta yksilöiden suhteet julkiseen valtaan ja palvelu- 
järjestelmään sekä toisiin yksilöihin ja markkinoihin rakentuvat. Sot- 
kasiira muistuttaa, että koettu turvallisuus voi olla yksi asuinpaikka- 
valintojen taustalla vaikuttava tekijä. Kuitenkin käsitys siitä, millaista 
turvallinen elämä on, vaihtelee yksilöiden välillä. 

Jaana Palander pohtii, kuinka turvallisuusnäkökulmat huomioi- 
daan suomalaisen hyvinvointivaltion lainsäädännössä ja lakien val- 
mistelussa. Palander analysoi perheenyhdistämiseen liittyvää arjen 
turvallisuutta ja kotoutumista lainsäädäntötutkimuksen näkökulmas- 
ta. Hän toteaa, että keskeisiä ongelmia perheenyhdistämiseen liitty- 
vässä lainsäädäntöhankkeessa ovat ulkomaalaisiin kohdistuvien vai- 
kutusten arvioinnin puuttuminen, tavoitteiden ristiriitaisuus ja liialli- 
nen poliittinen ohjaus. Palander käsitteellistää tämän lainsäädännön 
hukatuksi kotouttamispotentiaaliksi. 

Kirjan kolmannessa osassa keskitytään erilaisissa kohtaamisissa ra- 
kentuvaan arjen turvallisuuteen. Kolmannen osan luvuissa arjen tur- 
vallisuuden nähdään toteutuvan ihmisten välisessä vuorovaikutuk- 
sessa, jonka välittäjänä voivat toimia niin media kuin muutkin 
sosiaaliset toimintaympäristöt. Yksilöiden ja ryhmien väliset suhteet 
nähdään aikaan ja paikkaan sidottuina. Noora Kotilainen ja Saara 
Pellander syventyvät pakolaisuutta käsittelevään mediakuvastoon 
ja sen vaikutukseen arjen koettuun turvallisuuteen. He analysoivat, 
kuinka median esitykset pakolaisuudesta luovat mieli- ja jopa uhka- 
kuvia pakolaisista ja kuinka mediakuvastot ovat historiallisesti muo- 
kanneet ymmärrystä pakolaisuudesta. Mediakuvat luovat turvatto- 
muutta muistuttamalla kuvien katsojia siitä, että pakkomuutto voi 
lopulta kohdata ketä tahansa. 

Ville Elonheimo, Anni Rannikko ja Katri Silvonen tarkastelevat 
rasisminvastaista kansalaisaktivismia rasismin kieltämisen tilana. Ra- 
sismi voi kutistaa arjen turvalliseksi koettua tilaa ja vaikuttaa ontolo- 
giseen turvallisuuteen. Antirasistinen toiminta pyrkii haastamaan ar- 
jen turvallisuutta heikentäviä rasistisia käytäntöjä, mutta kirjoittajien 
mukaan se voi myös tahattomasti tai tahallisesti ylläpitää niitä. Elon- 
heimo, Rannikko ja Silvonen osoittavat, että rasismia ja sen vastaisten 

toimenpiteiden tarvetta määrittelevät monesti ne, joiden arjen turval- 
lisuuteen rasismi ei negatiivisesti vaikuta. Tällöin kyse on yhteiskun- 
nallisista valtasuhteista, joissa määrittyy se, kenen turvallisuus on tär- 
keää ja kenen ääntä kuunnellaan. 

Kirjan päättää Eeva-Kaisa Prokkolan luku, jossa hän tuo esille ylira- 
jaisen resilienssin potentiaalin tarkastellessaan turvapaikanhakijoiden 
vastaanottotyötä Tornion rajakaupungissa vuonna 2015. Rajakaupun- 
gin kontekstissa alueellinen resilienssi ymmärretään paikallisyhteisön 
arjen turvallisuuteen keskeisesti vaikuttavana tekijänä, eräänlaisena 
muutoksen kohtaamisen kapasiteettina ja taitona. Prokkola toteaa, 
että avoimen rajan perinne, yhteistyöverkostot ja luottamus lisäsivät 
resilienssiä syksyn 2015 poikkeuksellisen tilanteen aikana. Hän esit- 
tää, että rajojen turvallistaminen kaventaa sosiaalisen resilienssin yh- 
teiskunnallista ja alueellista perustaa. 

Kirjan päättävissä jälkisanoissa luodaan katsaus kirjan tuottamaan 
ymmärrykseen siitä, miten eri toimijat rakentavat arjen turvallisuut- 
ta. Lisäksi pohdimme, kuinka turvallisuus voi murentua toimijoiden 
yhteistyössä tai juuri yhteistyön puuttumisen vuoksi. Kirjassa koros- 
tetaan julkisen vallan merkitystä arjen turvallisuuden takaajana, mut- 
ta huomataan myös, että vapaasti toimivassa demokraattisessa yh- 
teiskunnassa kansalaisilla ja kansalaisyhteiskunnan toimijoilla sekä 
markkinoilla on omat roolinsa arjen turvallisuuden rakentajina. Niin 
Suomessa kuin maailmalla erilaiset taloudellisen liberalismin muo- 
dot ovat kasvattaneet suosiotaan ja voimistaneet politiikkaa, joka ta- 
voittelee tehokkuutta ja yksityisen sektorin suurempaa roolia myös 
turvallisuuden tuottamisessa. Politiikka, joka esittää Suomeen muut- 
taneiden ja täällä syntyneiden edut toisilleen vastakkaisina, uhkaa 
yhteiskunnallista yhtenäisyyttä. Arjen turvallisuuden kannalta olen- 
naista keskinäisriippuvuuden ideaa eli ymmärrystä siitä, että olemme 
turvallisuuden rakentumisessa toisistamme riippuvaisia paitsi raken- 
teiden suhteen, myös yksilötasolla, haastetaan jatkuvasti. Näiden kes- 
kinäissuhteiden näkyväksi tekeminen ja niiden merkityksen syvälli- 
nen ymmärtäminen arjen turvallisuuden rakentamisessa on se viesti, 
jonka tällä kirjalla haluamme kertoa. 

Syksyllä ja talvella 2015-2016 Pohjois- Venäjän ja Suomen pohjoisen 
itärajan raja-asemien kautta Suomeen saapui 1750 turvapaikanhaki- 
jaa ilman Schengen-viisumia (Rajavartiolaitos 2016a). Määrää voi- 
daan pitää pienenä verrattuna Ruotsin ja Tornion kautta tuolloin saa- 
puneisiin turvapaikanhakijoihin. Turvapaikanhakijat edustivat noin 
30:tä kansalaisuutta, joten saapuneiden joukko oli hyvin monimuo- 
toinen. Suurimmalle osalle heistä Venäjä oli kauttakulkumaa, mutta 
noin neljäsosa oli asunut Venäjällä ennen Suomeen tuloa. Joukossa 
oli sekä miehiä että naisia eri ikäryhmistä. Huomattava osa turvapai- 
kanhakijoista matkusti yhdessä perheenjäsenten ja lasten kanssa. 
Tässä luvussa tarkastelemme Venäjällä asuneiden turvapaikanhaki- 
joiden kertomuksia arjen turvattomuudesta, turvattomuuden koke- 
muksista ja näiden vaikutuksista arkielämään sekä poismuuttoon 
Venäjältä. Keskitymme etenkin Afganistanista ja kolmestatoista eri 
Afrikan maasta lähtöisin oleviin maahanmuuttajiin. Suurin osa Ve- 
näjällä ennen Suomeen tuloaan asuneista turvapaikanhakijoista oli 
kotoisin näistä maista. Tarkastelu perustuu Pohjois-Venäjän kautta 
Suomeen tulleiden turvapaikanhakijoiden turvapaikkakuulustelu- ja 
-puhuttelupöytäkirjoihin. Pöytäkirjoissa toistuvat kertomukset työn, 
toimeentulon, asumisen ja palveluiden saavutettavuuden ongelmista, 
vaikeuksista laillistaa oleskelu Venäjällä, epäluottamuksesta viran- 
omaisiin, rasismista, moniperustaisesta syrjinnästä sekä äärimmäi- 
sestä fyysisestä turvattomuudesta. Kertomukset nostavat esiin maa- 
hanmuuttajien ongelmat ja näköalattomuuden Venäjällä. Syksyllä ja 
talvella 2015-2016 ystävien, sukulaisten, salakuljettajien ja median 
luomat mielikuvat vakaasta, vauraasta ja ihmisoikeuksia kunnioit- 
tavasta Suomesta sekä huhut pohjoisen ”avoimista rajoista? johtivat 

maahanmuuttajien päätökseen lähteä Venäjältä kohti Schengenin 
pohjoista rajaa. 

Arktinen reitti Venäjän ja Norjan sekä Venäjän ja Suomen rajojen 
kautta Schengenin alueelle on esitetty uutena ilmiönä, jonka voidaan 
katsoa olevan osa laajempaa Lähi-idästä, Aasiasta ja Afrikasta Eu- 
rooppaan suuntautunutta epäsäännöllistä muuttoliikettä (Nerg ja Jär- 
venkylä 2019). Syksyllä 2015 reitin suosioon vaikuttivat muiden, ku- 
ten Välimeren ja Balkanin, reittien vaarallisuus ja korkea hinta sekä 
Venäjän viisumi- ja rajapolitiikan muutokset. Uusi arktinen maareitti 
Suomeen ja Euroopan unioniin kulki useimmiten lentäen Moskovan 
kautta Pohjois- Venäjälle Murmanskiin, Kantalahteen ja Alakurttiin. 
Jotkut matkustivat sinne myös Pietarin kautta. Pohjoisessa matka jat- 
kui kertomusten mukaan autolla muutaman päivän tai jopa viikko- 
jen odottelun jälkeen eteenpäin kohti Suomen Raja-Joosepin ja Sallan 
raja-asemia. Koska Suomen ja Venäjän rajaa ei saa ylittää jalan, itse 
rajanylitys Suomeen tapahtui ensin polkupyörillä, mutta kun polku- 
pyörät turvallisuussyihin vedoten kiellettiin loppuvuodesta 2015, yli- 
tys tapahtui käytetyillä autoilla. 

Syksyllä 2015 turvapaikanhakijat suuntasivat etenkin Norjaan, jos- 
sa monilla oli sukulaisia tai tuttavia ja jonka hyvinvoiva ja vastaan- 
ottava yhteiskunta pöytäkirjakertomusten mukaan tunnettiin hyvin. 
Materiaalista on kiinnostavalla tavalla luettavissa myös se, että huhut 
ensin Norjan ja sittemmin Suomen ”avoimista rajoista? pohjoisessa le- 
visivät tehokkaasti eri maiden uutisisten, internetin keskustelupals- 
tojen, sosiaalisen median sekä ystävien, tuttavien ja salakuljettajien 
kautta. Suomeen turvapaikanhakijoita saapui arktisen reitin kautta 
pitkin syksyä 2015, mutta etenkin sen jälkeen, kun Norja ja Venäjä oli- 
vat marraskuussa 2015 sopineet, ettei Venäjä päästä tulijoita enää Nor- 
jan Storskogin raja-asemalle ilman Schengen-viisumia (Moe ja Rowe 
2016; Rajavartiolaitos 2016b). Suomeen Venäjän kautta kohdistunut 
muuttoliike loppui helmikuun lopussa 2016, kun Suomen ja Venäjän 
välisissä neuvotteluissa päästiin sopimukseen rajan väliaikaisesta sul- 
kemisesta muilta kuin Suomen, Venäjän ja Valko-Venäjän kansalaisil- 
ta. (Rajavartiolaitos 2016c.) Venäjän rajojen valvonnasta vastaavalle 
Venäjän turvallisuuspalvelulle 26.2.2016 pitämässään puheessa presi- 
dentti Vladimir Putin kehotti kiinnittämään huomiota Venäjälle tule- 
viin ja Venäjän kautta kulkeviin turvapaikanhakijoihin (Putin 2016). 

Arktinen reitti Venäjän arjen turvallisuuden 
näkökulmasta 


Julkisessa keskustelussa Euroopan ”pakolaiskriisiä? ja arktisen reitin 
turvapaikanhakijoita käsiteltiin usein yksioikoisesti lähinnä rajoihin ja 
rajaturvallisuuteen liittyvänä haasteena, kuten epäsäännöllisiä muut- 
toliikkeitä yleensäkin käsitellään (Crawley ym. 2018; Mainwaring 
2016). Suomessa ja Norjassa Pohjois- Venäjän kautta tulleisiin turva- 
paikanhakijoihin liittyi myös voimakas epäily "turvapaikkaepisodin" 
geopoliittisesta luonteesta. Venäjän rajahallinnan käytäntöjen muu- 
tosten ajateltiin liittyvän Venäjän ja Euroopan unionin huonontunei- 
siin suhteisiin (Iivari 2018; Moe ja Rowe 2016; Nerg ja Järvenkylä 
2019). Iivarin (2018) analyysi venäläisestä mediakeskustelusta osoit- 
taa, kuinka Venäjä reitin välittömän turvallistamisen sijaan lähinnä 
politikoi Euroopan unionin epäonnistuneella maahanmuuttopoli- 
tiikalla ja lännen kyvyttömyydellä hillitä konflikteja. Iivarin mukaan 
Venäjä argumentoi sitoutuvansa ihmisoikeuksien toteutumiseen ja 
ottavansa vakavasti kansainvälisissä sopimuksissa sille asetetut vel- 
vollisuudet. 

Suomalaisessa keskustelussa uhkana nähtiin vuoroin Venäjä ja tur- 
vapaikanhakijat, jotka turvallistettiin kapeasta turvallisuuspoliittisesta 
näkökulmasta. Inhimilliseen turvallisuuteen liittyvät näkökulmat sekä 
turvapaikanhakijoiden oma ääni jäivät ohuiksi. Keskustelu keskittyi 
yhtäältä Venäjän geopolitiikkaan ja hybridivaikuttamisen uhkaan, ja 
liikkeellä olevat ihmiset jäivät pelkiksi pelin uhreiksi. Toisaalta tulijat 
saatettiin kuvata kansainvälisen turvapaikka- ja viisumijärjestelmän 
hyväksikäyttäjiksi (esim. Lindroos ja Hamunen 2016). Myös reitin 
laajempi konteksti yleensä ohitettiin. Arktisen reitin selityksissä ja ly- 
hyen aikavälin ratkaisuissa jäivät taka-alalle useat perustavanlaatuiset 
tekijät, kuten kansainvälisen turvallisuusympäristön monimuotoiset 
yhteydet Eurooppaan suuntautuviin muuttoliikkeisiin, Venäjän kan- 
sainvälisten muuttoliikkeiden ja niitä ohjaavan politiikan epävarmuu- 
det sekä muuttajien omat näkemykset (Virkkunen ja Piipponen 2018). 

Venäjästä on 2000-luvulla kehittynyt huomattava kansainvälis- 
ten muuttoliikkeiden keskus. Muuttoliikkeet liittyvät usein entisten 
Neuvostoliiton maiden kehitykseen ja etenkin Keski-Aasian ja Etelä- 
Kaukasuksen maista Venäjälle tuleviin työperäisiin siirtolaisiin ja hei- 

dän tilanteeseensa (mm. Ryazantsev 2016, Nikiforova ja Brednikova 
2018). Niin sanottujen kolmansien maiden kansalaisten maahan- 
muutto jää yleensä huomattavasti vähemmälle huomiolle. Arktisen 
reitin Afganistanista ja Afrikan maista tulleiden maahanmuuttajien 
tarkastelu on yksi ikkuna näihin vähemmän käsiteltyihin muuttoliik- 
keisiin. Se avaa aiempaa monimuotoisemman kuvan Venäjän roolista 
kansainvälisissä muuttoliikkeissä sekä tämän vaikutuksesta Euroopan 
unionin muuttoliikkeisiin. 

Turvallisuuden tarkasteleminen arjen kokemuksien näkökulmasta 
laajentaa myös kapeaa raja- ja valtiokeskeistä turvallisuuskäsitystä. 
Pöytäkirjojen kertomuksissa tulevat esille muun muassa turvapaikan- 
hakijoiden pohdinnat lähdöstä kotimaastaan Venäjälle, heidän ase- 
mastaan Venäjällä, toimeentulosta, asumisesta ja palveluista sekä 
siitä, kuinka nämä kaikki liittyvät heidän poliittiseen, sosiaaliseen, 
taloudelliseen ja fyysiseenkin turvallisuuteensa. Turvallisuuskeskus- 
telun näkökulmasta analyysimme liittyy siis valtion turvallisuutta ih- 
miskeskeisempään inhimilliseen turvallisuuteen ja kriittiseen turval- 
lisuuskeskusteluun, jossa painotetaan muidenkin toimijoiden kuin 
valtion vaikutusta turvallisuuden ja turvattomuuden tuottamiseen 
(C. A. S. E. Collective 2006; Heusala 2012). 

Tarkastelussa keskitymme siihen, millaisia muuttoliikkeisiin vai- 
kuttavia koti-, kauttakulku- ja kohdemaiden yhteiskunnallisia ja po- 
liittisia olosuhteita turvapaikanhakijoiden kokemukset, näkemykset 
ja mielikuvat turvallisuudesta ja etenkin sen puutteista, turvattomuu- 
desta, nostavat esiin. Miksi esimerkiksi vuosia, jopa vuosikymmeniä 
Venäjällä asuneet ja perhe-elämää rakentaneet afganistanilaiset päät- 
tivät lähteä maasta? Arjen turvallisuuden näkökulmasta on mahdol- 
lista kiinnittää huomiota myös siihen, kuinka tiettyjen ryhmien ar- 
keen liittyy moniperustaisen eli useaan yksilölliseen ominaisuuteen 
kohdistuvan syrjinnän aiheuttamia äärimmäisen turvattomuuden 
kokemuksia (Hill ja Bilge 2016, 12). Erityisesti Venäjälle prostituoi- 
duiksi pakotetuiden ja seksuaalivähemmistöön kuuluvien afrikka- 
laisten maahanmuuttajien kokemuksissa konkretisoituu ihonvärin, 
sukupuolen ja seksuaalisen suuntautuneisuuden perusteella motivoi- 
tunut syrjintä, vihapuhe ja viharikollisuus. 

Turvapaikanhakijoiden kokemukset liittyvät muuttoliikkeitä ja 
rajahallintaa ohjaavaan lainsäädäntöön ja sen toteutumiseen käytän- 

nössä. Heidän elämäänsä myös rajoittavat tai mahdollistavat erilaiset 
rakenteet ja verkostot, kuten esimerkiksi omat sosiaaliset verkostot 
ja toisaalta ihmissalakuljetus. (Mainwaring 2016.) Turvapaikanhaki- 
jat tulkitsevat elämäänsä ja tulevaisuudenmahdollisuuksiaan myös 
maantieteellisten mielikuvien valossa. Esimerkiksi syksyllä ja talvella 
2015-2016, kun Venäjältä muuttaneet tekivät päätöksiä lähdöstään, 
liikkui runsaasti huhuja rajojen avoimuudesta ja media muokkasi 
maahanmuuttajien mielikuvia elämästä kohdemaassa (Iivari 2018). 

Arktisen reitin empiirinen tutkimus osoittaa turvallisuuden moni- 
kerroksisuuden ja globaalien muuttoliikkeiden pirstoutuneisuuden. 
Venäjän kautta kulkenut reitti ei poikennut esimerkiksi Euroop- 
paan vuonna 2015 suuntautuneista Välimeren reiteistä (Crawley ym. 
2018). Matkalla toisensa kohtasivat eri maista kotoisin olevat ihmiset, 
joilla oli kaikilla oma taustansa ja syynsä muuttoon. Suomeen ei vält- 
tämättä tultu suoraan, vaan matkoihin sisältyi useita vaiheita: väli- 
etappeja, pysähdyksiä, muutoksia ja uusia päätöksiä matkan päämää- 
rästä. Muuttoliiketutkimusta on kritisoitu siitä, että se tuottaa usein 
varsin yksioikoisia analyyseja esimerkiksi työntö- ja vetotekijöistä, 
vapaaehtoisesta ja pakkomuutosta sekä matkojen määränpäästä 
(emt.; Düvell 2012). Esimerkiksi Mainwaring (2016) huomauttaa, et- 
tä mikäli halutaan purkaa muuttoliikkeeseen liittyviä dikotomioita ja 
myyttejä, tarkastelu tulee ulottaa niihin usein varsin arkisiin tapoihin, 
joilla liikkujat neuvottelevat elämästään ja tulevaisuudestaan valtioi- 
den ja yhteiskuntien marginaaleissa. Siksi on tärkeä kiinnittää huo- 
miota oleskelulupapolitiikan ja -käytäntöjen aiheuttamiin ongelmiin 
ja arjen turvattomuuteen. 


Turvapaikkahakemusten sisällönanalyysi 


Tässä tutkimuksessa käytetty empiirinen aineistomme koostuu syys- 
kuun alun 2015 ja helmikuun lopun 2016 välillä Suomeen arktisen rei- 
tin kautta tulleiden turvapaikanhakijoiden kuulustelu- ja puhuttelu- 
pöytäkirjoista. Turvapaikkakuulustelun teki hakijoille poliisi tai Raja- 
vartiolaitos. Siinä selvitettiin turvapaikanhakijan taustat, kuten haki- 
jan henkilöllisyys, mitä reittiä hän on matkannut ja missä tullut maa- 
han sekä turvapaikkahakemuksen käsittelystä vastuussa oleva valtio. 

Kuulustelu perustui kaikille tulijoille yhteiseen lomakkeeseen. Turva- 
paikkapuhuttelun teki puolestaan Maahanmuuttovirasto, ja sen tar- 
koituksena oli selvittää, mitä perusteita olisi turvapaikan myöntämi- 
selle. Puhuttelun kysymykset vaihtelivat hakijoittain. 

Tutkimusaineiston analyysissä on otettava huomioon pöytäkirjojen 
tarkoitus sekä kertomusten arkaluonteisuus. Kuulustelu- ja puhuttelu- 
tilanteet tuovat pintaan turvapaikanhakijan aiemmat, usein trau- 
maattisetkin muistot tilanteessa, jossa hänen kertomuksensa pitäisi 
vakuuttaa viranomainen turvapaikkahakemuksen uskottavuudesta 
(Holland 2018). Kertomuksen on välitettävä tietoa, jonka pohjalta 
hakijan suojelun tarve voidaan tunnistaa ja arvioida (Puumala, Risti- 
mäki ja Ylikomi 2019). Turvapaikkakuulustelu ja -puhuttelu ovatkin 
esimerkkejä institutionaalisesta keskustelusta, jonka muodollista ra- 
kennetta ohjaa ja rajoittaa viranomainen. Samalla sitä luonnehtii 
haastateltavan ja viranomaisen tiedollisten ja taidollisten resurssien 
sekä oikeuksien ja velvollisuuksien asymmetrisyys (Tanttu 2017). Eli 
siinä, missä viranomainen toimii haastattelutilanteessa rutiinilla, suu- 
rimmalle osalle turvapaikanhakijoista tilanne on uusi, jännittävä ja 
ehkä ahdistavakin. 

Molly Pattersonia ja Renwick Kirsten Monroeta (1998, 330) mukail- 
len käsittelemme pöytäkirjoja eräänlaisina kertomuksina, joissa haki- 
jat kertovat kokemuksistaan, punnitsevat päätöksiään ja liikkeitään 
sekä tulkitsevat niitä oman elämänsä ja turvapaikkaprosessin kehi- 
kossa. Ymmärrämme kuitenkin samalla, että kuulustelu- ja puhuttelu- 
tilanne rajoittaa vapaata kertomusluonnetta. Hakijoiden taustat ovat 
hyvin erilaisia, elämäntilanne on erittäin haavoittuva ja odotukset 
sekä epävarmuus tulevaisuudesta suuret. Luottamuksen rakentumi- 
nen keskustelussa ei ole pelkästään viranomaisen käsissä. Taustalla 
voivat vaikuttaa hakijan aiemmat kokemukset viranomaisista koti- 
maassaan tai Venäjällä. Hakija voi myös unohtaa yksityiskohtia tai 
jättää kertomatta joitain hänelle vaikeita tai arkaluonteisia asioita 
haastattelijan rohkaisuista huolimatta. Toisaalta hakija voi pyrkiä li- 
säämään hänen kannaltaan hyödyllisiä yksityiskohtia toiveissaan 
myönteinen turvapaikkapäätös. 

Turvapaikkakuulustelu on tilanne, jossa puhuttelijalla ja turvapai- 
kanhakijalla ei usein ole yhteistä kieltä. Tulkki kääntää haastattelun ja 
toimii samalla välittäjänä kahden erilaisen kulttuurin välillä. Käytän- 

nössä tilanteen onnistuminen on kuitenkin haasteellista. Pöytäkirjat 
on kirjoitettu erittäin vaihtelevasti ja tulkkaus on tapahtunut usein 
puhelimen välityksellä eikä kasvotusten. Pöytäkirjojen perusteella 
tulkki puhui joissain tapauksissa hakijalle vierasta murretta. Välillä 
pöytäkirjat oli kirjoitettu sanasta sanaan tulkin kääntämin sanan- 
kääntein, kun taas seuraavassa (tai jopa samassa) virkkeessä haastat- 
telija voi kertoa tapahtumista ja hakijan kertomuksesta kolmannessa 
persoonassa. Välillä hakijoiden kertomuksen tuottamiseen, muotoi- 
luun ja sisältöön osallistuvat myös muut läsnäolijat, kuten hakijan 
avustaja (ks. myös Puumala, Ristimäki ja Ylikomi 2019). 

Pöytäkirjamateriaalin haasteista huolimatta aineiston laajuus ja 
hyvinkin erilaisten ja toisilleen tuntemattomien hakijoiden kuvauk- 
set elämästään avaavat keskeisiä kokemuksia, näkemyksiä ja mieliku- 
via. Näiden avulla voidaan tulkita Venäjän muuttoliikkeitä, arktisen 
reitin ja muuttajien matkojen vaiheita. Tutkimuksessamme emme siis 
arvioi yksittäisten kertomusten totuudenmukaisuutta. Myöskään tur- 
vapaikkapäätökset tai samojen hakijoiden mahdolliset uudet hake- 
mukset eivät kuulu aineistoomme. Laadullinen sisällön analyysimme 
kohdistuu siihen, mitä näkökulmia arjen turvallisuuteen laajan ai- 
neiston kertomuksista nousee esiin (Tuomi ja Sarajärvi 2018). Turva- 
paikkakuulusteluiden kertomuksissa hakijat puhuvat avoimesti ase- 
mastaan ja elämäntilanteestaan sekä lähtömaissa että Venäjällä. He 
kuvailevat myös laajasti Venäjään, Eurooppaan ja Suomeen sekä ark- 
tisen reitin matkaan liittyviä kokemuksiaan ja mielikuviaan. 

Aineisto koottiin Maahanmuuttovirastossa, jossa luimme pöytä- 
kirjakopiot ja teimme niistä numeeriset ja laadulliset muistiinpanot 
taulukkomuotoon myöhempää analyysiä varten.! Pöytäkirjamate- 
riaalin analyysin ohella hyödynnämme myös Venäjän muuttoliikkeitä 
käsittelevää tutkimuskirjallisuutta ja raportteja sekä asiantuntijahaas- 
tatteluja. Ne auttavat avaamaan pöytäkirjojen näkökulmia sekä arkti- 
sen reitin kautta tapahtunutta muuttoliikettä. Arktinen reitti oli tur- 
vallisempi ja edullisempi vaihtoehto Välimeren kansoitetuille reiteille 
Eurooppaan. Materiaalissa nousi kuitenkin selvästi esille myös venä- 
läisen yhteiskunnan ongelmat, kuten syrjintä, eriytyminen ja maa- 
hanmuuttajien kokema eriarvoisuus sekä Venäjän kansainvälisiin 
muuttoliikkeisiin ja maahanmuuttopolitiikkaan liittyvät kysymykset. 

Koko aineistomme käsittää 1 164 henkilön turvapaikkakuulustelu- 
ja -puhuttelupöytäkirjat. Tässä tutkimuksessa keskitymme niiden 
120 afganistanilaisen ja 117 afrikkalaisen (eli yhteensä 237 turvapai- 
kanhakijan) kertomuksiin”, jotka olivat asuneet Venäjällä ennen Suo- 
meen tuloa*. He muodostivat valtaosan reittiä pitkin saapuneista 
kaikkiaan 280:stä Venäjällä asuneesta maahanmuuttajasta. Loput 
43 koostuivat etenkin Syyrian, mutta myös Bangladeshin, Nepalin, 
Pakistanin, Intian ja Libanonin kansalaisten sekä eri maiden pakolais- 
leireiltä tulleiden palestiinalaisten hakemuksista. Arktisen reitin kaik- 
kiaan 421 afganistanilaisesta turvapaikanhakijasta lähes 30 prosenttia 
ja kaikkiaan 202 afrikkalaisesta turvapaikanhakijasta lähes 60 pro- 
senttia oli asunut Venäjällä ennen tuloaan Suomeen. 

Eri maista Suomeen tulleet turvapaikanhakijat tuovat esiin erilai- 
sia näkökulmia arktiseen reittiin ja turvallisuuteen. Afganistanilaiset 
saapuivat usein perheineen, joihin kuului vanhempien lisäksi useita 
lapsia ja usein ainakin yksi isovanhempi. Siksi afganistanilaisten tur- 
vapaikanhakijoiden ryhmä oli ian suhteen moninainen, ja muun 
muassa ikääntymiseen sekä lasten koulutukseen ja tulevaisuuteen liit- 
tyvät kysymykset toistuivat heidän kertomuksissaan. 

Suomeen tulleista afrikkalaisista valtaosa oli kotoisin Saharan etelä- 
puolisesta Afrikasta, etenkin Kamerunista, Nigeriasta, Kongon demo- 
kraattisesta tasavallasta, Sudanista ja Gambiasta. Myös valtaosa aiem- 
min Venäjällä asuneista afrikkalaisista maahanmuuttajista oli kotoi- 
sin näistä viidestä maasta. Vaikka afrikkalaiset olivat kulttuurisesti 
ja kielellisesti Afganistanin kansalaisia epäyhtenäisempi ryhmä, heil- 
lä oli muita yhdistäviä tekijöitä. Suurin osa afrikkalaisista maahan- 
muuttajista oli noin 30-vuotiaita ja tuli Suomeen yksin. Kolme nel- 
jäsosaa heistä oli miehiä. Naiset olivat kotoisin lähinnä Nigeriasta, 
Kamerunista ja Kongon demokraattisesta tasavallasta. Afrikkalaisten 
kertomuksissa valitettiin heikkoja sosiaalisia ja taloudellisia elinolo- 
suhteita, kuvattiin äärimmäistä fyysistä turvattomuutta Venäjällä 
sekä joutumista ihmiskaupan tai prostituution uhriksi. Seksuaali- 
vähemmistöihin kuuluvat kertoivat syrjinnästä, uhkailusta ja jopa 
väkivallasta. 

Afganistanilaisten maahanmuutto Venäjälle ei ole uusi ilmiö. Muut- 
toliike on kuitenkin muuttunut Venäjän poliittisten ja kansainvälisten 
suhteiden muutosten myötä, ja maahanmuuttajaryhmät ovat sisäises- 
ti hyvinkin jakautuneita. Yhtäältä Neuvostoliiton aikana tulleet ovat 
usein hyvin koulutettuja. Toisaalta maahan on viime vuosina tul- 
lut myös työperäisiä siirtolaisia sekä pakolaisia, jotka ovat paenneet 
aseellisia konflikteja, ääriliikkeitä ja kotimaansa köyhyyttä. Heidän 
olonsa Venäjällä ovat aivan erilaiset. 

Tatjana Ivanova (2004) on arvioinut afgaaneja asuvan Venäjällä 
noin 100000-150000 henkilöä. Varhaisemman diasporan tausta liit- 
tyy Afganistanin ja Neuvostoliiton läheisiin poliittisiin suhteisiin. 
Irina Ivahnjukin (2009) ja Tatjana Ivanovan (2004) mukaan nämä 
afganistanilaiset saivat yleensä koulutuksensa Neuvostoliiton korkea- 
kouluissa ja instituuteissa. He ovat nykypäivänä siis koulutettuja am- 
mattilaisia, kuten opettajia, juristeja tai kielitaitoisia asiantuntijoita 
liike-elämän palveluksessa tai teknisellä alalla. Neuvostoaikana heillä 
saattoi olla läheiset suhteet Afganistanin neuvostomieliseen johtoon, 
mikä takasi heille kotimaassaan hyvän työpaikan tai aseman armei- 
jassa. Neuvostojoukkojen lähdettyä ja islamilaisen hallinnon otet- 
tua vallan 1990-luvun alkuvuosina he eivät voineetkaan enää palata 
Afganistaniin (Ivanova 2004). Moni myös pakeni Afganistanista ta- 
kaisin Venäjälle, kun islamilainen hallinto kiristi otettaan, uskonnol- 
listen ääriliikkeiden kuten Talibanin vaikutus ja väkivalta lisääntyivät 
ja maa luisui sisällissotaan. (Ivahnjuk 2009.) 

Puhuttelupöytäkirjoissa Venäjällä asuvat afganistanilaiset maahan- 
muuttajat kertoivat varsin avoimesti lähdöstään, Venäjästä kohde- 
ja asuinmaana ja päätymisestään arktiselle reitille. Suurin osa heistä 
oli asunut Venäjällä noin kahdeksan vuotta ennen lähtöä Suomeen, 
mutta maassa vietetty aika vaihteli noin vuodesta jopa 35 vuoteen. 
Joukossa oli myös monia, jotka eivät edes vuosien jälkeen olleet löy- 
täneet paikkaansa venäläisessä yhteiskunnassa vaan joutuivat pärjää- 
mään epävarmassa arjessa ilman oleskelu- ja työlupaa tai inhimillistä 
työtä ja toimeentuloa siinä missä maahan myöhemmin muuttaneet- 
kin. Vanhimmilla oli kokemuksia myös Neuvostoliitossa asumisesta. 

Afganistanilaisten kertomukset kotimaastaan lähdöstä toistavat 
konservatiivisen poliittisen islamin pureutumisesta syvälle Afganista- 
nin yhteiskuntaan, jossa ääriryhmien, kuten Talibanin, uhka on suo- 
dattunut arjen turvattomuudeksi. Arkea hakijoiden naapurustoissa 
ja perheissä leimasi monenlainen väkivallan uhalla tuettu painostus 
konservatiivisen islamin nimissä. Kertomuksissa toistuvat pakko- 
avioliitot, naisten kouluttautumisen kieltäminen, tiukat pukeutumis- 
säännöt ja lähisuhdeväkivalta. Hakijat kertoivat saaneensa petturin 
leiman, koska ovat työskennelleet entiselle neuvostomieliselle halli- 
tukselle tai kansainväliselle työnantajalle. Konservatiivisen islamin 
nimissä saatettiin joutua myös pelkän taloudellisen ahneuden uhrik- 
si, eikä näyttänyt siltä, että uhkailuille ja sekaville olosuhteille olisi tu- 
lossa loppua. 

Seuraava yli 50-vuotiaan afganistanilaisen miehen kertomus on 
yksi esimerkki siitä, kuinka poliittisen vallan vaihtuminen muutti 
elinolosuhteita maassa. Hän lähti opiskelemaan neuvosto-Uzbekista- 
niin vuonna 1987, kouluttautui siellä ekonomiksi ja meni venäläisen 
naisen kanssa naimisiin. Palattuaan Afganistaniin, hän toimi upseeri- 
na Afganistanin puolustusministeriössä suurin odotuksin. Vallan- 
vaihdosten myötä elämä meni kuitenkin toisin. 


Minua kutsutaan Leninin lapseksi. Kommunismin nimellä olen opiskellut 
ulkomailla. Olen kommunisti, minulla ei ole uskontoa. Siksi en voi palata 
kotimaahan. Toiseksi minulla on vaimo, jota kutsutaan vääräuskoiseksi, 
kun ei ole islamilainen. Jopa tavalliset ihmiset kutsuvat minua uskonpet- 
turiksi [- -] Afganistanin ovi on minulle kiinni. (Ote pöytäkirjasta 849.) 


Mies kertoi häneen ja hänen sukulaisiinsa kohdistuneesta vainosta ja 
väkivallanteosta, jossa hän haavoittui auton alla räjähtäneestä miinas- 
ta. Yksi siskoista surmattiin, ja muut sisarukset pakenivat. Mies itse 
pakeni lopulta Venäjälle 2013, mutta samalla hän kadotti vaimonsa 
ja poikansa. Kolmen vuoden jälkeen hän päätti lähteä Venäjältä kohti 
Suomea, edelleen yksin. 

Ivahnjuk (2009) arvioi osan nyky-Venäjälle tulevista pakolaisista 
ja taloudellisista siirtolaisista olevan matkalla Eurooppaan, vaikka he 
voivat olla "juuttuneina" Venäjälle kuukausiksi tai jopa vuosiksi ilman 
mahdollisuutta palata kotimaahan tai lähteä Eurooppaan. Ivanova 
(2004) on kuitenkin arvioinut afganistanilaisten osalta tätä ”juuttu- 

mista” Venäjälle eri tavalla. Hän on kiinnittänyt pitkän aikavälin tut- 
kimuksessaan huomiota siihen, että afganistanilaiset ovat halunneet 
jäädä Venäjälle, mutta jo 1990-luvulta heillä on ollut vaikeuksia saa- 
da oleskelulupa. Venäjällä tehtyjen kyselytutkimusten perusteella ha- 
lukkuus jäämiseen ei ole vähentynyt, mutta vuodesta toiseen jatkuva 
epävarmuus on saanut afganistanilaiset harkitsemaan lähtöä Venäjäl- 
tä (emt.). 


Afrikkalaiset Venäjällä ja arktisella reitillä 


Afganistanilaisten tapaan myös afrikkalaisia on muuttanut Venäjäl- 
le jo pitkään. Afgaaneihin verrattuna afrikkalaiset maahanmuuttajat 
ovat pienempi ja hajanaisempi, mutta kuitenkin varsin näkyvä ryhmä 
Venäjällä. Arvioiden mukaan Venäjällä on nykyisin noin 40000 eri 
Afrikan maista tullutta maahanmuuttajaa (Bondarenko 2018; Bon- 
darenko ym. 2014, 211). Näkyvin ryhmä ovat maahanmuuttajat, jot- 
ka jakavat mainoksia suurten kaupunkien metroasemilla, mutta he 
ovat vain osa afrikkalaisista Venäjällä. Aiemmat muuttoliikkeet liit- 
tyivät keskeisesti 1950-1980-lukujen kansainväliseen korkeakoulu- 
yhteistyöhön ja opiskelijavaihtoon kehitysmaiden kolonialismia vas- 
tustavien piirien kanssa (Blakely 2007; Bondarenko 2018; Matusevich 
2007; 2008; 2009; 2012). 

Eri maiden kanssa solmitut vaihto-ohjelmat houkuttelivat tuhansia 
korkeakouluopiskelijoita eri puolille Neuvostoliittoa. Zeltov (2012, 4) 
arvioi, että jo vuoteen 1980 mennessä jopa 100 000 afrikkalaista kou- 
luttautui Neuvostoliitossa. Moskovaan perustettu Patrice Lumumba 
-yliopisto, sittemmin nimeltään Venäjän kansojen ystävyyden yli- 
opisto ja RUDN-yliopisto, on yksi tunnetuimmista kansainvälisen 
koulutuksen keskuksista. Tämän afrikkalaisen diasporan jäsenet ovat 
integroituneet sekä Venäjän että kotimaidensa kulttuuriin, elämän- 
tyyliin, verkostoihin ja julkiseen elämään. Koulutus, kielitaito ja usein 
avioliiton kautta saatu Venäjän kansalaisuus tukevat afrikkalaisten lii- 
kemiesten, toimittajien, yliopisto-opettajien, lääkärien, muusikoiden 
ja taiteilijoiden asemaa Venäjällä (Bondarenko ym. 2014). 

Bondarenko ja muut (2014) arvioivat, etteivät suhteet köyhään 
maanosaan olleet Neuvostoliiton jälkeiselle Venäjälle pitkään aikaan 

tärkeitä, joten nykyään opiskelijavaihto on neuvostovuosikymmeniin 
verrattuna selvästi hiipunut, ja korkeakouluopinnot ovat myös muut- 
tuneet pääosin maksullisiksi. Neuvostoliittoon verrattuna Venäjän 
rajat ovat kuitenkin avautuneet matkailulle ja lyhyiden turisti- ja lii- 
kematkaviisumien saanti on helpottunut. Tätä mahdollisuutta ovat 
hyödyntäneet niin Afrikan eri konfliktialueiden pakolaiset ja turva- 
paikanhakijat kuin elämäänsä uusia mahdollisuuksia, työtä ja toi- 
meentuloa hakevat afrikkalaiset. Tuore esimerkki yrityksistä löytää 
vaihtoehtoisia reittejä Venäjälle ja Euroopan unioniin on Venäjän 
vuoden 2018 jalkapallon maailmanmestaruuskisojen kisapassin ja 
viisumivapauden hyödyntäminen (Ekholm 2018; Kunichoff 2018a; 
2018b; Paananen 2018; TASS 2019). 

Nykyään Venäjälle saapuvien afrikkalaisten maahanmuuttajien 
koulutustaso on matala ja he osaavat venäjää vain heikosti. He ovat- 
kin hyvin erilaisessa asemassa verrattuna edeltäjiinsä (Bondarenko 
ym. 2014). Heillä on heikot sosiaaliset ja taloudelliset edellytykset 
oleskella ja selvitä Venäjällä ongelmitta. Sosiaalisten verkostojen ja 
työllistymismahdollisuuksien takia he ovat keskittyneet suuriin kau- 
punkeihin, kuten Moskovaan ja Pietariin. Bondarenkon (2018) mu- 
kaan myös kanssakäyminen vanhan diasporan ja uusien maahan- 
muuttajien välillä on vähäistä, kuten Afrikan eri maista tulevien 
maahanmuuttajayhteisöjenkin välillä. Arvioiden mukaan suurin osa 
afrikkalaisista, jopa 90 prosenttia, pitää Venäjää välietappina matkalla 
Eurooppaan (Bondarenko 2018; Bondarenko ym. 2014; 2012). 

Arktisen reitin pöytäkirja-aineistosta nousevat esille etenkin näi- 
den liikkuvien afrikkalaisten maahanmuuttajien näkemykset Venä- 
jästä kohdemaana. Afrikan maista kotoisin olevat turvapaikanhakijat 
olivat asuneet Venäjällä yleensä lyhyemmän ajan kuin afganistani- 
laiset, keskimäärin 2-3 vuotta. Aika vaihteli kuitenkin muutamasta 
kuukaudesta noin kymmeneen vuoteen. Kun afrikkalaisten on vai- 
kea saada viisumia EU- ja Schengen-maihin, Venäjän Neuvostoliiton 
aikaan verrattuna selvästi liberaalimpi viisumipolitiikka ja Euroo- 
pan läheisyys lisäävät kiinnostusta Venäjään maahanmuuttomaana. 
Afrikasta käsin katsottuna Venäjä näyttäytyy osana Eurooppaa, paik- 
kana, johon on mahdollista paeta tai jossa on mahdollista ratkaista 
näköalattomuuteen ja turvattomuuteen liittyviä ongelmia. Aineistos- 
samme Afrikan maista lähdettiin Venäjälle yleensä opiskelija- tai tu- 

ristiviisumilla. Viidesosa Venäjälle muuttaneista afrikkalaisista kertoi 
kuitenkin aiemmin hakeneensa viisumia esimerkiksi Ranskaan, 
Alankomaihin, Viroon, Italiaan, Liettuaan, Saksaan, Suomeen, Itäval- 
taan, Puolaan tai Unkariin. 

Myös afrikkalaisilla syyt lähtöön kotimaastaan vaihtelivat. He ker- 
toivat työhön ja opiskeluun liittyvän tulevaisuuden näköalattomuuden 
lisäksi uskontoon, seksuaaliseen suuntautumiseen tai henkilökoh- 
taisiin ongelmiin liittyvästä väkivallasta tai sen uhkasta sekä pakko- 
värväyksestä poliittisten konfliktien eri osapuolten taistelujoukkoi- 
hin. Valtion ohella oma perhe, suku ja naapurit painostivat hakijoita 
perinteisten arvojen mukaiseen elämäntyyliin ja avioliittoon. Jotkut 
olivat kokeneet henkilökohtaisesti väkivaltaa ja menetyksiä. Toisille 
ystävien, tuttavien tai sukulaisten kokemukset, tai sosiaalisessa me- 
diassa leviävät uutiset ja huhut, konkretisoivat uhkan peloksi ja pää- 
tökseksi lähteä. 

Noin 30-vuotiaan homoseksuaalin kamerunilaismiehen kertomus 
konkretisoi muuttoliikkeiden pirstaleisuutta. Syyt lähteä ja keinot to- 
teuttaa lähtö ja maahanmuutto muodostuvat pikemminkin ongel- 
mien ja mahdollisuuksien yhdistelmistä olosuhteiden muuttuessa 
kuin suoraviivaisesta liikkumisesta. Mies kertoi hakeneensa aiemmin 
menestyksettä viisumia Ranskaan, jossa sisko asui. Isänsä neuvosta 
hän kirjoitti sähköpostia miehelle, joka voisi auttaa hänet Venäjälle 
opiskelemaan. 


Saavuin Moskovaan ja hoidin muodollisuudet, jotta voisin aloittaa kou- 
lun. Kun olin saapunut Moskovaan, isä antoi ymmärtää, että olen nyt yk- 
sin. Hän antoi ymmärtää, ettei pidä enää minua lapsenaan ja en ole enää 
hänen perhettään. Olin vuoden Venäjällä. Ensimmäinen vuosi oli kielen 
opiskeluvuosi. Seuraavana vuonna voi aloittaa opinnot siinä tiedekunnas- 
sa, minkä on valinnut. Sitten joskus marraskuussa sain kuulla, että Venä- 
jän ja Suomen raja oli auennut ja sitten matkustin ja saavuin Suomeen. 
(Ote pöytäkirjasta 894.) 


Miehen päätyminen lopulta Norjan sijasta Suomeen oli seurausta ek- 


symisestä pohjoisessa. Vastaantulija oli neuvonut hänet Nikkelin kau- 
pungin ja Norjan rajan sijasta Kantalahteen ja edelleen Suomeen. 

Huolimatta eroista afrikkalaisten ja afganistanilaisten maahanmuutta- 
jien taustoissa molempien ryhmien kertomuksissa Venäjästä toistu- 
vat vaikeudet laillistaa oleskelu tai ylläpitää laillista statusta maassa. 
Usein oleskeluluvan uusiminen tai turvapaikan hakeminen osoittau- 
tui ongelmalliseksi. Muun muassa John Round ja Irina Kuznetsova 
(2016) arvioivat, että maahanmuuttajien on Venäjällä käytännössä 
erittäin vaikeaa toimia täysin virallisten normien mukaisesti. Oleske- 
lun, asumisen ja työnteon viranomaiskäytännöt, byrokratiaviidakko 
ja harmaasta taloudesta hyötyvät vuokran- ja työnantajat jättävät pal- 
jon tilaa mahdolliselle hyväksikäytölle ja ongelmille (ks. myös Reeves 
2013). Rano Turaeva (2019, 133) kuvaa maahanmuuttajien ongelmal- 
lista asemaa Venäjän oikeus- ja rangaistusjärjestelmässä osuvasti: en- 
sin valtio jättää maahanmuuttajat ilman virallisia dokumentteja, ku- 
ten oleskelu- ja työlupaa, minkä jälkeen sama valtio kohtelee heitä 
oikeudettomina ja rankaisee esimerkiksi karkotuksella. 

Afrikkalaisten pöytäkirjakertomusten mukaan Venäjän viisumi oli 
hankittu usein erilaisten välittäjäpalvelujen tai matkatoimiston kaut- 
ta. Joidenkin odotus matkasta ja paremmasta elämästä kariutui jo 
maahan tullessa, kun viisumikutsun tehnyttä yliopistoa ei ollut ole- 
massa tai luvattua opiskelupaikkaa varattuna. Jos opiskelupaikka oli- 
kin olemassa, korkeista lukukausimaksuista oli hankala suoriutua. 
Kaksi vuotta Venäjällä asuneen nigerialaismiehen isoäiti lähetti hänet 
Venäjälle opiskelemaan, kun miehen vanhemmat kotimaassa kuolivat 
ja häntäkin uhkailtiin. Isoäidin kuoltua nuori mies ei pystynyt enää 
maksamaan lukukausimaksuja, opinnot oli keskeytettävä ja lähdettä- 
vä maasta: 


Opiskelin venäjää ja asuin koulun asuntolassa. Piti opiskella insinööriksi. 
Aloitin venäjän kurssilla. Kun isoäitini kuoli, minun tuli keskeyttää kurs- 
si, koska minulla ei ollut rahaa. [- -] Nigeriassa minulla ei ole enää ke- 
tään. (Ote pöytäkirjasta 700.) 


Gambialainen mies kertoi puolestaan turhautumisestaan turvapai- 
kanhakuprosessiin. Kertomuksessa tulee esille maanmiesten ja tutta- 
vien merkitys, kun oma maantuntemus ja kielitaito eivät riitä: 

Olin Venäjällä ilman papereita, yritin hakea sieltä turvapaikkaa [- -] Mi- 
nulla on yksi gambialainen tuttu, joka on ollut Venäjällä jo 17 vuotta. 
Hän vei minut viranomaisille hakemaan turvapaikkaa. Viranomaiset vain 
neuvoivat minua menemään koko ajan eri paikkoihin. Se oli hyvin tur- 
hauttavaa, joten päätin tulla tänne. [- -] Maassani hallitus ei anna sanan- 
vapautta. Olen ollut vangittuna kaksi kertaa. Venäjällä ei saa haettua tur- 
vapaikkaa. (Ote pöytäkirjasta 368.) 


Taustalla ovat pitkälti venäläisen oikeusvaltion ongelmat. Tutkijat 
ja pakolaisten kanssa työskentelevät kansalaisjärjestöt ovat arvioi- 
neet, ettei Venäjän sinänsä hyvä ja kansainväliset sopimukset täyttävä 
turvapaikkalainsäädäntö toteudu käytännön viranomaistoiminnassa 
(Burtina, Korostleva ja Simonov 2015; Ivanova 2004; Litvinova 2016). 
Myös aineistomme pitkään maassa asuneet afganistanilaiset perhei- 
neen kertoivat turhautumisesta ja epäluottamuksesta viranomaisiin 
(ks. myös Ivanova 2004). Monimutkaiset säännöt, pitkät odotusajat, 
viranomaisten asenteet ja epämääräiset rahapyynnöt toistuivat ker- 
tomuksissa. Keski-ikäinen afgaanimies kertoi yrityksistään laillistaa 
oleskelunsa 13 asuinvuotensa aikana: 


Venäjällä toimin katukauppiaana koko ajan. En saanut vuokrattua mitään 
kauppaa, koska olin ilman papereita maassa. [- -] Olen hakenut suojelua 
ja oleskelulupaa Venäjältä, en ole niitä kuitenkaan saanut. Minua vain uh- 
kailtiin Venäjällä. Hakija kertoo, että joskus hänen hakemuksensa revit- 
tiin hänen naamansa edessä eikä hakemusta otettu Venäjällä edes käsitte- 
lyyn. (Ote pöytäkirjasta 299.) 


Ilman laillista statusta, oleskelu- ja työlupaa sekä asuinpaikan rekiste- 
röintiä afrikkalaiset ja afganistanilaiset jäivät monin tavoin yhteis- 
kunnan marginaaliin. Asuinpaikan rekisteróinti on Venäjällä edel- 
lytyksenä laillisen statuksen ja palveluiden, kuten koulutuksen ja 
terveydenhuollon, saamiselle. Se on tärkeää myös asunto- ja työmark- 
kinoilla. Yli viisikymmentävuotias perheellinen afganistanilaismies 
selitti huoltaan rekisteröinnin umpeutumisesta. Pitkään jatkuneet 
vaikeudet laillistaa oleskelu vaikuttavat myös Venäjällä syntyneiden 
lasten tilanteeseen. 

Kun oleskelulupa menee umpeen Venäjällä eikä ole enää mahdollista uu- 
sia lupaa, minä maahanmuuttajana olen ilman oikeuksia. Minulle ja lap- 
silleni ei anneta mitään mahdollisuuksia opiskella ja elää siellä kuin muut 
ihmiset, joilla on siellä oikeuksia. Tämä tarkoittaa, että jos minulla ei ole 
venäläistä passia, minun lapseni, vaikka ovat syntyneet siellä, ovat ilman 
oikeuksia tehdä asioita Venäjällä, joita venäläisillä on. (Ote pöytäkirjasta 
209.) 


Monet pelkäsivät mahdollista karkotusta. Etenkään useat afganistani- 
laiset eivät tunteneet enää yhteyttä "kotimaansa" kulttuuriin ja yhteis- 
kuntaan asuttuaan Venäjällä kauan, puhumattakaan niistä jotka olivat 
syntyneet maassa. Tilannetta kuvasi muun muassa Venäjällä kasva- 
nut kouluikäinen tyttö, jota paluu Afganistaniin pelotti. Kaikista on- 
gelmista huolimatta Venäjä oli Afganistaniin verrattuna tuttu: 


Olen kasvanut vapaassa maassa enkä halua joutua semmoiseen paikkaan, 
jossa joutuisin olemaan miesten käskyn alla. Haluan asua ja elää vapaas- 
sa maassa turvallisesti. Minä en tiedä islamista yhtään mitään, en osaa ru- 
koilla, en tiedä mitään islamista enkä laita huivia päähän, ja siellä jos he 
huomaavat tämän, he tappavat. (Ote pöytäkirjasta 163.) 


Mahdollisen karkotuksen pelkoa lisäsi hakijoiden kokema syrjintä ja 
rasismi, jotka olivat myös osa viranomaisten sattumanvaraista ja vä- 
linpitämätöntä suhtautumista ja varsinkin poliisin korruptoitunutta 
toimintaa. Ne vaikuttivat suoraan arjen turvattomuuteen, eikä viran- 
omaisten nähty toimivan lainmukaisesti. Viranomaisten toiminta pi- 
kemminkin horjutti tunnetta arjen turvallisuudesta kuin olisi lisän- 
nyt sitä. 


Rasismi ja kasautuva syrjintä 


Puhe poliisin toimintavoista toistui pöytäkirjojen kertomuksissa. 
Maahanmuuttajien tarkastukset kaupungilla ulkonäön perusteella 
olivat yleisiä ja laittomia. Kertomusten perusteella poliisin tarkas- 
tukset käsittivät usein myös laittomia lahjusvaatimuksia ja pidätyksiä. 
Poliisit saattoivat esimerkiksi kuljettaa henkilön kaukaisen ja hänelle 
tuntemattoman seudun metroasemalle selviytymään kotiin yksin ja 
rahattomana. Yleensä kaikki mukana ollut käteinen jäi poliiseille. 

Laittomien vaatimusten yleisyydestä kertoo myös se, että kansalais- 
järjestötyössä on nähty tärkeäksi kouluttaa maahanmuuttajia poliisin 
kohtaamiseen (Cupik 2018). 

Kongolainen mies eritteli reilun neljän vuoden aikana Venäjällä 
kertyneitä kokemuksiaan poliisista seikkaperäisesti. Kertomuksessa 
näkyvät ne Venäjän maahanmuuttopolitiikan kiristykset, jotka myös 
tuhannet työperäiset siirtolaiset ovat kohdanneet viime vuosina 
(esim. Ryazantsev 2016). Vuosina 2011 ja 2012 poliisi ei välittänyt ul- 
komaalaisista, mutta vuonna 2013 linja tiukkeni ja poliisi alkoi kysel- 
lä ulkomaalaisilta passeja ja kierrellä lähiöissä. 


Poliisi saattoi pidättää, jos ei ollut papereita, tai antaa sakot. Jos ei ollut pa- 
pereita tai rahaa, he saattoivat ottaa puhelimen pois. 2014 linja alkoi olla 
aika tiukka ja kävin miettimään, pitäisikö lähteä sieltäkin pois. [- -] Siel- 
lä lähiöissä jouduttiin maksamaan poliisille ns. voitelurahoja, näitä rahoja 
kerättiin yhteiseen kassaan kerran kuukaudessa. Rahoja maksettiin polii- 
sille, jotta emme joutuisi vaikeuksiin. (Ote pöytäkirjasta 1049.) 


Kokemukset saattoivat osoittaa hyvinkin suoraan, etteivät maahan- 
muuttajat viranomaisten mielestä kuulu Venäjälle. Kolmekymmentä- 
vuotias afganistanilainen mies asui Venäjällä vuodesta 2010 lähtien. 
Kun hän meni poliisilaitokselle ilmoittamaan venäläisen puolisonsa 
sukulaisten ja entisen miehen hyökänneen hänen kimppuunsa, hän 
sai tylyä kohtelua ja vastauksen: ”Venäjä on venäläisten maa, enkä voi 
tehdä rikosilmoitusta heistä” (Ote pöytäkirjasta 35.) 

Poliisin käytöksen lisäksi maahanmuuttajat kertoivat kohdanneen- 
sa rasismia kaduilla, puistoissa, metrossa, koulussa ja muilla julkisilla 
paikoilla. Afganistanilainen tyttö, joka kertoi edellä Venäjän vapau- 
desta verrattuna näkemykseensä elämästä Afganistanissa, kertoi 
myös rasismista Venäjällä varsin suorin sanoin: 


Koulussa kiusattiin, lyötiin ja naamaan syljettiin ja sanottiin, mitä te teette 
täällä. Myös sisaruksia pahoinpideltiin ja häirittiin Venäjällä. En voinut 
tehdä Venäjällä mitään, en voinut jatkaa koulua, enkä tehdä siellä mitään. 
[- -] Meitä ei laskettu ihmisiksi. Meitä halveksittiin ja haukuttiin, miksi 
me mustapäät olemme tulleet heidän maahan. Meitä kohdeltiin tosi huo- 
nosti. (Ote pöytäkirjasta 163.) 

Jo edellä esitelty kongolainen mies, koulutukseltaan toimittaja, asui 
Venäjällä yli neljä vuotta valtaosin ilman oleskelu- tai työlupaa. Hän 
jakoi mainoksia Moskovan metrossa alle kahden euron tuntipalkalla 
ja kokeili muitakin töitä. Hänen kertomuksensa alemmuudentuntees- 
ta, jota työskentely "perinneasussa" Mustanmeren matkailurannikolla 
aiheutti, kuvaa stereotypioihin ja rasismiin liittyvää turhautumista 
maastamuuton taustalla: ”Olimme kuin klovnit rannalla, nostelimme 
lapsia ja tanssimme?” (Ote pöytäkirjasta 1049.) 

Afrikan maista Venäjälle muuttaneet seksuaalivähemmistöön kuu- 
luvat sekä prostituutioon pakotetut miehet ja naiset erottuivat pöytä- 
kirjojen kertomuksissa selvästi. He löysivät itsensä Venäjällä maahan- 
muuttajahierarkian alimmaisimpien joukosta (Virkkunen ym. 2019). 
Arki osoittautui näille ryhmille äärimmäiseksi henkiseksi ja fyysisek- 
si turvattomuudeksi, sillä he kohtasivat ihonväriin, sukupuoleen ja 
seksuaaliseen suuntautumiseen moniperustaisesti kohdistuvaa syr- 
jintää, vihapuhetta ja suoranaista väkivaltaa. 

Ihmiskaupan kautta pakkoprostituutioon joutuminen koski aineis- 
tossa etenkin arktisen reitin nigerialaisia naisia. Tuhansien nigeria- 
laisten nuorten on raportoitu joutuvan Eurooppaan seksuaalisen hy- 
väksikäytön ja ihmiskaupan uhreiksi (Taub 2017). Arktinen reitti ei 
ollut tästä poikkeus. Lupaukset työstä kampaamossa, ravintolassa tai 
ompelimossa houkuttelivat Venäjälle, jossa velka matkakuluista pa- 
kotettiinkin maksamaan prostituutiolla. Yksi esimerkki aineistostam- 
me on kolme vuotta prostituoituna työskennellyt nigerialainen nai- 
nen: 


Yksi nainen vei minut Venäjälle ja lupasi antaa minulle ompelijan työtä, 
mutta kun menin Venäjälle, hän pakotti minut prostituutioon. [- -] Kun 
hakija kieltäytyi prostituutiosta, nainen pahoinpiteli hakijan ja otti tämän 
puhelimen pois. Fi voinut liikkua talosta vapaasti ulos. Hakija asui naisen 
talossa vuosia, kunnes hän löysi eräänä päivänä passinsa ja pakeni. (Ote 
pöytäkirjasta 694.) 


Myös homoseksuaaleihin kohdistunut väkivalta limittyi usein rasisti- 
sen väkivallan kanssa. Seksuaalivähemmistöön kuuluvat afrikkalaiset 
olivat erittäin alttiita rasistiselle herjaukselle ja turvattomuudelle, ja 
alkoivat vältellä julkisia paikkoja. Kamerunilainen nuori mies kertoi 
kokemuksistaan: 

Saavuin erään kerran yökerhosta ystäväni kanssa ja sitten sieltä tuli kohti 
ihmisiä, kun huomattiin, että olin musta ja siitä syystä meitä lähestyttiin. 
Kun he olivat tarpeeksi lähellä, he näkivät, että kaksi miestä on yhdessä ja 
näkivät että olemme vielä homoja. Siitä tuli iso tappelu, jota en unohda 
koskaan, ja otsassani on arpi, joka on tullut puukosta. (Ote pöytäkirjasta 
507.) 


Homoseksuaaliset suhteet on kriminalisoitu useissa Afrikan maissa 
vankeuden tai jopa kuolemantuomion uhalla (Amnesty International 
2018). Seksuaalivähemmistöjen tilanne ei ole hyvä Venäjälläkään 
(Kondakov 2014; 2017), mutta ennakkokäsityksissä maa näyttäytyi 
kotimaahan verrattuna turvallisena ja assosioitui Eurooppaan. Venä- 
jälle lähdettäessä maan olosuhteista ei tiedetty yksityiskohtia. 


Arjen jatkuvat ponnistelut 


Oikeudettoman statuksen, viranomaisten korruption, syrjinnän ja ra- 
sismin lisäksi työn- ja vuokranantajien maahanmuuttajiin kohdista- 
ma hyväksikäyttö ovat yhteisiä kokemuksia Venäjällä asuneille ark- 
tisen reitin afrikkalaisille ja afganistanilaisille. Näillä on myös yhteys. 
Toisaalta viranomaisten ja poliisin korruptoituneisuus sekä laittomat 
asunto- ja työmarkkinat jättivät sen epävirallisen ja marginaalisen 
tilan, jossa oli mahdollista sinnitellä. Tämä vaati kuitenkin jatkuvia 
ponnisteluja ja varovaista suhtautumista viranomaisiin. 

Kuten edellä on tullut esiin, kertomukset toistavat tuttava- ja maa- 
miesverkostojen merkitystä arjen ponnisteluissa. Verkostot auttoivat 
usein riittävän edullisen asunnon löytämisessä, joskin usein asumi- 
nen oli hyvin ahdasta ja rekisteröimätöntä. Asuinpaikkaa joutui myös 
vaihtamaan usein, kun poliisit tarkkailivat asuntoja naapureiden vih- 
jeiden perusteella. Kiinnijäämisestä saattoi seurata karkotus, mutta 
poliisin vaihtelevaan toimintaan voitiin myös varautua yhdessä. Edel- 
lä tutuksi tulleelle kongolaismiehelle paperittomana vietetyt vuodet 
tutustuttivat erilaisiin asumisjärjestelyihin: 


Siellä 25 vuotta Venäjällä asunut otti meitä maamiehiä vastaan ja siellä 


talossa oli kaksi huonetta ja keittiö. [- -] Siellä kahdessa huoneessa asui 
24 henkilöä ja maksoimme 4000 ruplaa per henkilö siitä vuokraa kuu- 

kaudessa. Tullessani oli kesä ja nukuin parvekkeella, koska sisätiloissa oli 
niin ahdasta. Maksimi aika oli 3-4 kuukautta, kunnes poliisit tulevat ky- 
selemään ketä siellä talossa on. Sen jälkeen kiertelin erilaisia taloja, jois- 
sa oli tuttuja majoittuneina, siellä viimeisimmässä talossa oli 17 henkilöä 
majoittuneena yhteen huoneeseen. [- -] Koskaan siellä ei voinut kovin 
kauaa yhdessä paikassa asua. (Ote pöytäkirjasta 1049.) 


Epavakaan arjen taloudellinen toimeentulo oli rajallista, sen lähteet 
herkkiä talouden suhdanteille ja maahanmuuttajien laiton asema 
otollinen hyväksikäytölle. Afganistanilaisten kertomuksissa toistui 
työ epävarmoilla työmarkkinoilla basaareissa, varastoissa, kotitalouk- 
sissa, kuljetustehtävissä, rakennuksilla sekä kaduilla mainoksia jaka- 
massa. Myös afrikkalaisten työmahdollisuudet olivat satunnaisia ja 
toimeentulo niukkaa: mainosten jakamista, pimeän taksin ajamista, 
siivousta, tiskaamista, torimyyntiä ja afrikkalaisten kampausten teke- 
mistä. Nizni Novgorodissa ensin opiskellut kamerunilainen nainen 
kertoo pimeästä työstään siivoojana Moskovassa ja kampaajana Mus- 
tanmeren rannikon matkailukohteessa: 


Menin Moskovaan ystävien luokse. Kolme vuotta olin maassa laittomasti. 
Opiskeluiden päätyttyä viisumia ei ollut mahdollista uusia. [- -] Venäjäl- 
lä työskentelin siivoojana, pimeästi. Kesällä lähdin muiden afrikkalaisten 
kanssa rantaan työskentelemään, esimerkiksi tekemään afrikkalaisia kam- 
pauksia. (Ote pöytäkirjasta 378.) 


Useat muutkin kertoivat sitkeistä yrityksistä mukautua tilanteisiin 
kaikista ongelmista huolimatta. Pahimmillaan palkka saattoi kuiten- 
kin jäädä saamatta kokonaan, kuten oli käynyt jo yllä esitellylle kon- 
golaiselle miehelle, ja jälleen viranomaisen myötävaikutuksella. 


Sitten siellä saattaa olla sellaisia tapauksia, että saa jostain töitä mutta 
työnantaja ei maksa, kun ei ole papereita. Minulle tämä tapahtui joulu- 
kuussa 2013, sain pienen työn rakennustyömaalta ja sieltä luvattiin, että 
kahden viikon päästä maksetaan palkka, mutta mitään palkkaa ei näky- 
nyt. Sitten soitettiin poliisit, ja poliisit häätivät meidät pois sieltä ja sanoi- 
vat, että ette te mitään palkkaa saa. (Ote pöytäkirjasta 1049.) 


Venäjällä puolitoista vuotta asunut kamerunilainen mies kertoi oman 


kokemuksensa: 

On huonoja muistoja Venäjältä. [- -] Esimerkiksi jos pitää maksaa palk- 
ka kuun lopussa, vaikka 2 000 ruplaa, niin työnantaja motivoi maksamalla 
pieniä summia, mutta ei koko palkkaa?” (Ote pöytäkirjasta 383.) 


Selviytymiskeinot eivät luvanneet yhteiskunnan marginaalia parem- 
paa näköalaa tulevaisuuteen, mutta vuoden 2015 muuttoliikkeet Eu- 
rooppaan toivat uuden tilanteen. Seuraavan otteen kamerunilaismies 
pohti silloin vaihtoehtojaan, kun hän yhtäkkiä joutui lähtemään opis- 
kelija-asuntolastaan ja hänen opiskeluunsa perustuva oleskelulupansa 
päättyi: 


Venäjälle saavuttuani kirjoittauduin yhteen kouluun, jossa aloitin tun- 
nit. Kaksi kuukautta myöhemmin koulu sulki ovensa. Kun koulu laitettiin 
kiinni, niin kohtaloni oli edessä. Jotakin piti tehdä, jotta pystyi maksa- 
maan laskut, vuokran ja muut, koska en asunut yliopistoasuntolassa. [- -] 
Yhden toisen kamerunilaisen avustuksella hankin itselleni auton ja sen 
avulla yritin epävirallisesti harjoittaa taksitoimintaa. [- -] Kun selvittelin 
sitä asiaa, sain luojan kiitos tietää, että Venäjän ja Suomen välinen raja oli 
avattu. (Ote pöytäkirjasta 933.) 


Selvitellessään ongelmiaan mies löysi internetistä tietoa Suomesta ja 
päätti lähteä, kun sai tietää Venäjän ja Suomen välisen rajan olevan auki. 


Media, sosiaaliset verkostot ja karkotuspäätös 
konkretisoivat lähdön Venäjältä 


Maahanmuuttajien näköalattomat elämäntilanteet olivat otollinen 
peruste tehdä päätös lähtemisestä, kun media ja Venäjällä asuvat tu- 
tut toistivat uutisia Eurooppaan matkaavista pakolaisista, pohjoisesta 
reitistä ja Suomesta matkakohteena. Ensimmäisten turvapaikanha- 
kijoiden ylitettyä Schengen-alueen rajan Norjaan ja Suomeen, huhut 
avoimesta rajasta” pohjoisessa levisivät nopeasti verkossa sekä venä- 
läisessä ja kansainvälisessä mediassa. Viisitoista vuotta Venäjällä ja 
Ukrainassa asunut ja useita kertoja kielteisen turvapaikkapäätöksen 
saanut afganistanilainen mies päätti lähteä maasta jo aikaisemmin, 
mutta Suomi päätyi kohdemaaksi internetissä ja televisiossa nähtyjen 
uutisten perusteella. Nyt kun raja oli auki ja sekä "poistumislupa" (eli 
paikallisen käräjäoikeuden antama ja Venäjän rajaviranomaisten ra- 

jalla vaatima karkotuspäätös?) että vaivoin Ukrainassa koko perheelle 
saadut matkustusasiakirjat olivat kunnossa, lähtö oli viimein mah- 
dollista: 


Päätti jo kolme vuotta sitten lähteä Venäjältä, mutta se ei onnistunut. 
[- -] Nyt hakija sai tietää netistä ja TV:stä, että Suomen rajat ovat auki 
ja ihmiset tulevat polkupyörällä Suomeen. Se sai hakijan lähtemään Suo- 
meen Venäjän kautta. Murmanskin lentokentällä vaimo pysäytettiin hui- 
vin vuoksi. FSB [Venäjän turvallisuuspalvelu] kuulusteli heitä noin neljä 
tuntia heidän matkareitistään ja turvapaikkahakemuksista. Tulo Suomeen 
oli helppoa, koska heillä oli Venäjältä "poistumislupa" ja tarvittavat asia- 
kirjat. (Ote pöytäkirjasta 519.) 


Harvalla turvapaikanhakijalla oli tarkkaa mielikuvaa Suomesta. Reit- 
tien ja rajanylitysten lisäksi uutiset kuvailivat ”normaalia” elämää, 
turvallisuutta, työtä, koulutusta ja palveluita. Voidaan sanoa, että uu- 
tisoinnit alkoivat elää omaa elämäänsä, ja elämästä pohjoisessa ker- 
toivat monille salakuljettajat, muut maahanmuuttajat, sukulaiset, 
ystävät ja tuttavat. Tietojen oikeellisuudella ei juuri ollut väliä. Muu- 
taman vuoden Moskovassa työskennellyt nigerialainen nainen kertoo 
kuulleensa Suomen vieraanvaraisuudesta tuttavaltaan: 


Työskentelin kahvilassa ja he maksoivat 7000 ruplaa kuukaudessa ja se 
on hyvin vähän. Sillä en pystynyt maksamaan vuokraa tai ostamaan mi- 
tään itselleni. [- -] Tapasin erään tytön, jolle kerroin, etten voi maksaa 
vuokraa ja tarvitsen rahaa. Hän kertoi minulle, että voisi auttaa minua. 
[- -] Se tyttö kertoi minulle, että voisin mennä johonkin muuhun maa- 
han, kuten Suomeen, jossa minua autettaisiin. [- -] Kuulin, että Suomes- 
sa autetaan ihmisiä, ja siksi yritin parhaani päästäkseni Suomeen ja tulin 
Suomeen. (Ote pöytäkirjasta 859.) 


Salakuljettajat hyödynsivät mielikuvia nopeasti: he ohjeistivat reitistä 
ja tarjosivat palveluja. Venäjää läpikulkumaana käyttäneet turvapai- 
kanhakijat olivat puhuttelupöytäkirjojen mukaan suhteellisen riip- 
puvaisia salakuljettajien palveluista koko matkan, mutta ne, joilla 
oli kokemusta maasta ja jotka puhuivat venäjää, pystyivät järjestä- 
mään matkan itsenäisemmin. Venäjällä asuneille salakuljettajien pal- 
velut tulivat tarpeeseen usein vasta pohjoisessa, Murmanskissa ja 
Kantalahdessa, jossa salakuljettajat yhdessä paikallisten hotellien ja 

taksiyrittäjien kanssa avustivat majoituksen, rajan ylitystä varten tar- 
vittavien dokumenttien, polkupyörän ja auton hankkimisessa sekä 
automatkassa Venäjän ja Suomen rajalle. Kaksi vuotta vaimon ja kol- 
men lapsen kanssa Moskovassa asuneen ja Norjaan ennen Suomea 
yrittäneen afganistanilaismiehen pöytäkirja kertoo: 


Vuonna 2014 maksoi enolleen 4000 USD, joka hankki salakuljettajan 
kautta viisumin ja lentolipun Moskovaan. [- -] Matkalla Suomeen Mur- 
manskin lentokentällä taksinkuljettaja vei hotelliin, jossa salakuljettaja 
järjesti auton. [- -] Kertoi järjestäneensä itse lennon Moskovasta Mur- 
manskiin. Salakuljettajalle hän kertoo maksaneensa yhteensä 2500 USD 
auton ja matkan järjestämisestä Murmanskista Suomeen. Vanha auto lai- 
tettiin hakijan nimiin. Hakija ajoi autoa itse. (Ote pöytäkirjasta 607.) 


Venäjällä asuneiden turvapaikanhakijoiden suhtautuminen karko- 
tukseen muuttui heidän kertomuksissaan maasta lähdöstä. Tämä pai- 
kallisen tuomioistuimen päätös edellytti poistumista maasta yleensä 
10-15 päivän kuluessa. Osa sai karkotuksen jäätyään kiinni laitto- 
masta maassa oleskelusta poliisin pidätyksen tai oleskeluluvan uusi- 
misyrityksen yhteydessä. Heille karkotus oli aiemmin pelätty toimen- 
pide, joka olisi saattanut johtaa pakkopalautukseen kotimaahan. 
Arktisella reitillä päätöksestä tuli sen sijaan tärkeä asiakirja, sillä pöytä- 
kirjojen kertomusten mukaan Venäjän rajaviranomaiset edellyttivät 
karkotuspäätöstä maasta poistumisen edellytyksenä. Osa turvapaikan- 
hakijoista puhuikarkotuksesta jopa ”maastapoistumislupana”tai”maas- 
tapoistumisviisumina” jonka muut maahanmuuttajat ja salakuljettajat 
neuvoivat hankkimaan viimeistään Murmanskissa. Moskovassa kolme 
vuotta paperittomasti oleilleen sekä mainostenjakajana ja kampaajana 
työskennelleen nigerialaisen naisen kertomus maastapoistumisviisu- 
mista osoittaa, miten vähän osa Suomeen tulleista turvapaikanhaki- 
joista loppujen lopuksi tiesi matkaan liittyvistä yksityiskohdista: 


Kun päätin lähteä Venäjältä, menin oikeuteen, josta myönnettiin minulle 
viisumi. Sanottiin, että minun täytyy maksaa 5 000 ruplaa pankkiin. Mak- 
soin tämän summan ja sain tällaisen viisumin passiini. Se oli exit-viisumi, 
eli maastapoistumisviisumi. Korjaus pöytäkirjantarkastusvaiheessa: Se ei 
ollu varsinainen viisumi vaan paperi. Venäjän rajaviranomaiset ottivat 
sen. [- -] Eli itse hait oikeudesta poistumisviisumia? Näin se on. Eli sinua 
ei karkotettu Venäjältä? Ei, minua ei karkotettu. (Ote pöytäkirjasta 352.) 

Suomeen vuonna 2015-2016 tulleiden afganistanilaisten ja afrikka- 
laisten turvapaikanhakijoiden turvapaikkakuulustelu- ja -puhuttelu- 
pöytäkirjojen kertomukset avaavat kiinnostavalla tavalla arktisen rei- 
tin tapahtumia ja Venäjän roolia globaalien muuttoliikkeiden kaut- 
takulku- ja maahanmuuttomaana. Maahanmuuttajien arjen turvat- 
tomuuden kokemukset Venäjällä sekä rajat ylittävän median ja 
sosiaalisten verkostojen vaikutukset turvapaikanhakijoiden mieli- 
kuviin ohjasivat arktisen reitin muuttoliikettä. Siihen vaikuttivat 
myös Venäjän viranomaisten, pohjoisen yritysten ja salakuljettajien 
toiminta sekä mielikuvat Suomesta ja Euroopasta turvallisuuden 
tyyssijoina. Pelkästään Suomen, Euroopan unionin ja Venäjän raja- 
hallinnan kysymyksiin ja geopolitiikkaan tai Venäjän politikointiin 
Euroopan unionin huonon pakolaispolitiikan hoidolla perustuvat se- 
litykset arktisesta reitistä jäävät siis ohuiksi. 

Venäjältä Suomeen tulleiden afganistanilaisten ja afrikkalaisten 
turvapaikanhakijoiden arktista reittiä ja Venäjää käsittelevissä ker- 
tomuksissa turvallisuudella on monia merkityksiä. Ennen kaikkea 
turvallisuudella viitataan pitkään jatkuneeseen arjen turvattomuu- 
teen, joka konkretisoitui sekä arjen selviytymiskamppailuina yhteis- 
kunnan marginaalissa että tulevaisuuden näköalattomuutena. Kysy- 
mys oli kuitenkin myös rasismista, fyysisen väkivallan pelosta sekä 
viranomaisia kohtaan tunnetusta epäluottamuksesta, jota arki pape- 
rittomana maahanmuuttajana korosti. Paperittomuuteen kytkeytyvät 
ongelmat olivat monenlaisia: oleskelu- ja työluvan sekä asuinpaikan 
rekisteröintiin ja turvapaikan hakemiseen liittyviä vaikeuksia, viran- 
omaisten korruptiota, syrjintää ja vähättelyä sekä hyväksikäyttöä slaa- 
vilaisuutta painottavilla työ- ja asuntomarkkinoilla. Osa afganista- 
nilaisista ja afrikkalaisista oli onnistunut selviämään kaikesta huoli- 
matta harmailla työmarkkinoilla kauan, jopa vuosikymmeniä. 

Turvattomuutta käsittelevät kertomukset osoittavat valitettavan 
hyvin, miten heikko tiettyjen maahanmuuttajaryhmien asema Venä- 
jällä on ja miten moniperustaista maahanmuuttajien kokema syrjintä 
todellisuudessa on. Seksuaalisen vähemmistön edustajien ja pakko- 
prostituution uhriksi joutuneiden kertomuksissa toistuivat kokemuk- 

set henkistä ja fyysisestä väkivallasta sekä ihonväriin, sukupuoleen ja 
seksuaaliseen suuntautumiseen liittyvästä turvattomuudesta. 

Venäjä on virallisesti sitoutunut kansainvälisiin pakolaisuutta sekä 
perus- ja ihmisoikeuksia koskeviin periaatteisiin ja sääntöihin, mut- 
ta kuten arktisen reitin turvapaikanhakijoiden kertomukset ja kan- 
salaisjärjestöjen edustajien kritiikki osoittavat, käytännössä ne toteu- 
tuvat huonosti. Viranomaisten toiminta ja yhteiskunnalliset asenteet 
rajaavat maahanmuuttajia tiukasti venäläisen yhteiskunnan ulkopuo- 
lelle. Syksyllä ja talvella 2015-2016 afganistanilaisten ja afrikkalaisten 
näköalattomuus ja arjen turvattomuus konkretisoituivat päätökseksi 
lähteä kohti Suomea, eikä Venäjä pyrkinyt estämään arktisen reitin 
liikennettä ennen helmikuun loppua 2016. 


Viitteet 


1 Aineiston käyttö perustuu Maahanmuuttoviraston myöntämään tutkimus- 
lupaan. Viittaamme tekstin suorissa lainauksissa pöytäkirja-aineistosta 
tähän dokumentointiin ja käytämme taulukon rivinumeroita tunniste- 
tietona. Kunkin hakijan pöytäkirjalla on taulukossa oma rivinsä ja sen sa- 
rakkeissa kertomuksista dokumentoidut kohdat. 

2 Venäjällä asuneiden 120 afganistanilaisen pöytäkirjoihin oli kirjattu lisäksi 
peräti 70 perheiden mukana tullutta alle 12-vuotiasta lasta. Näin ollen 
afganistanilaisia oli kaikkiaan 190 henkilöä. 

3 Venäjällä asumisen määrittely perustuu kokonaistilanteeseen hakijan pöy- 
täkirjassa. Venäjällä vietetyn ajanjakson lisäksi kertomukset kotimaasta 
lähdön syistä, syistä lähteä nimenomaan Venäjälle, työn, viisumin, asumis- 
luvan ja turvapaikan hakemisesta maassa sekä syistä lähteä Venäjältä erot- 
tivat Venäjällä asuneet niistä 301 afganistanilaisesta ja 85 afrikkalaisesta 
Suomeen saapuneesta turvapaikanhakijasta, jotka käyttivät maata pelkäs- 
tään läpikulkureittinä. 

4 Asuinpaikan rekisteröiminen jäljitetään usein Neuvostoliiton asumislupaan 
(ven. propiska), jonka tarkoituksena oli säädellä ihmisten liikkumista Neu- 
vostoliiton sisällä (Nikiforova ja Brednikova 2018; Nozhenko 2010; Ree- 
ves 2013). Se kiinnitti henkilön tiettyyn asuinpaikkaan ja säänteli hänen 
pääsyään työmarkkinoille ja palveluihin. Virallisesti se poistettiin käytöstä 
1993, mutta se tuli tavallaan uudelleen vaatimuksena rekisteröitymisestä 
(ven. registratsija). 

5 Päätöksen (ven. vydvorenie) tekee paikallinen tuomioistuin yleensä liuku- 
hihnalta. Se edellyttää poistumista maasta tietyssä ajassa, ja siihen liittyy 
myös yleensä viiden vuoden maahantulokielto (Cupik 2018.) 

Johdanto 


Tässä luvussa tarkastelemme, miten ristiriitaiset lojaalisuusvaatimuk- 
set sekä kansalaisuuteen ja ylirajaiseen elämään liittyvien käytäntöjen 
turvallistaminen näkyvät Suomessa asuvien venäjänkielisten arjessa 
ja vaikuttavat heidän tunteeseensa arjen turvallisuudesta. Keskitym- 
me turvallisuuden tunteessa tapahtuneisiin muutoksiin Suomen suu- 
rimman (noin 80 000 henkeä) maahanmuuttajataustaisen vähemmis- 
tön, venäjänkielisten, näkökulmasta. Vuodesta 2014 lähtien heidän 
elämäänsä on kehystänyt kiristynyt kansainvälinen geopoliittinen ti- 
lanne: Krimin valtaus, Ukrainan sota, Venäjän ja EU:n välien kiris- 
tyminen, suurvaltapoliittiset suhteet sekä Venäjän yhä kiristyvä epä- 
luottamus ”länttä” ja siellä asuvia venäjänkielisiä kohtaan. Lisäksi 
kansallisten mediatilojen pirstaloituminen ja mediatilojen käyttö 
ylirajaiseen vaikuttamiseen sekä koko taloudellisen ja sosiaalisen ti- 
lanteen yleinen epävakaistuminen vaikuttavat monin tavoin venä- 
jänkielisten elämään Venäjän rajojen ulkopuolella heidän uusissa ko- 
timaissaan. Näin on tapahtunut myös Suomessa. Venäjänkielisten 
maahanmuuttajien elämä on muuttunut monella tavalla jännitteisek- 
si ja epävarmaksi. Tätä jännittynyttä ilmapiiriä tuottavat ja ylläpitävät 
sekä Venäjän että Suomen valtion toimet. Käytämme tässä tilanteessa 
elämisestä metaforaa ”puun ja kuoren välissä? (ven. mezdu molotom 
i nakovalnei), joka viittaa useasta suunnasta koettuun paineeseen. 

(Ks. esim. Davydova-Minguet ja Pöllänen 2018; Davydova-Minguet 
ym. 2016; 2019; Grigas 2016; Krivonos 2019; Oivo ja Davydova- 
Minguet 2019.) 

Noin puolet Suomen venäjänkielisistä asuu Etelä-Suomen kasvu- 
keskuksissa, mutta heitä on keskittynyt myös raja-alueelle Kaakkois- 
Suomen kaupunkeihin ja maaseudulle (Varjonen, Zamiatin ja Rinas 
2017, 14). Raja-alueella venäjänkielisten osuus maahanmuuttaja- 
väestöstä on huomattava, ja voidaankin sanoa, että he niin sanotusti 
antavat kasvot alueen maahanmuutolle. Rajan läheisyydessä asuvien 
venäjänkielisten suhde Venäjään on arkinen ja konkreettinen, usein 
perhesuhteiden ja hoivan kehystämä, kun taas kauempana rajasta 
asuvilla venäjänkielisillä se on enemmän mediavälitteinen. Useim- 
miten venäjänkieliset ovat näkymättömiä ja äänettömiä Suomen pe- 
rinteisessä mediatilassa (esim. Pietiläinen 2016), sen sijaan maan ve- 
näjänkielinen väestö tukeutuu ja vaikuttaa omaehtoisesti lähinnä 
sosiaalisessa mediassa (Davydova-Minguet ym. 2016). 

Tässä luvussa tarkastelemme venäjänkielisten maahanmuuttajien 
arjen turvallisuuden tunnetta feministisen turvallisuustutkimuksen 
viitekehyksessä kahdesta tulokulmasta: Suomen ja Venäjän raja- 
alueella elettävän ylirajaisen arjen sekä digitaalisen mediankäytön 
kautta. Lähestymme aihetta aikaisemman tutkimuksen ja empiirisen 
aineistomme perusteella konstruoitujen kahden tyyppitarinan kautta. 


Arjen turvallisuus feministisen turvallisuustutkimuksen 
näkökulmasta 


Sotilaallista ja valtiokeskeistä turvallisuuskäsitystä laajentavia arjen 
turvallisuuteen keskittyviä suuntauksia on useita. Yksi institutionaa- 
listuneimmista vaihtoehtoisista näkökulmista on inhimillinen turval- 
lisuus, jolle Yhdistyneiden kansakuntien kehitysohjelmassa (UNDP) 
on vakiinnutettu termi human security. Inhimillisen turvallisuuden 
käsitteen tarkoituksena on ollut laajentaa turvallisuuskeskustelua so- 
tilaallisesta näkökulmasta ja valtion instituutioista ruohonjuuritasolla 
konkretisoituviin teemoihin. Tätä määritelmää on kuitenkin kriti- 
soitu liian kaiken kattavana. Kööpenhaminalainen turvallisuustutki- 
muksen koulukunta puolestaan analysoi kriittisesti, kuinka turval- 

lisuuspolitiikka itsessään voi diskursiivisesti tuottaa — turvallistaa - 
asioita. Turvallistetut asiat pelkistetään olemukseltaan ensisijaisesti 
uhaksi, joka erotetaan poikkeukseksi tavanomaisten poliittisten pro- 
sessien, kuten julkisen keskustelun ja osallistavan päätöksenteon, ylä- 
puolelle. (Buzan ja Hansen 2009, 203, 212-214.) Tässä luvussa jat- 
kamme tätä kriittistä lähestymistapaa täydentäen sitä feministisen 
turvallisuustutkimuksen näkökulmilla. 

Keskeistä feministisessä turvallisuustutkimuksessa on, että turval- 
lisuus nähdään moniulotteisena ja kokonaisvaltaisena. Siinä koros- 
tuu yksilön arkinen kokemus turvallisuuden tunteesta. Tällöin tur- 
vallisuuden tunnetta voivat olla murentamassa niin sosiaalinen ja 
taloudellinen huono-osaisuus, perheväkivalta, ympäristöongelmat, 
medioituneet uhkakuvat kuin niin sanotut perinteiset tai korkean tek- 
nologian sodatkin. (Kinnvall 2017.) Samoin kuin kriittisessä turval- 
lisuustutkimuksessa ylipäätänsä, feministinen turvallisuustutkimus 
pyrkii voimaannuttamaan toimijoita, jotka ovat perinteisen turvalli- 
suustutkimuksen marginaalissa (Buzan ja Hansen 2009, 209). Femi- 
nistisen turvallisuustutkimuksen perspektiivi yhdistettynä arjen 
ylirajaisuuden tutkimukseen voi kyseenalaistaa valtiokeskeisiä turval- 
lisuusnäkemyksiä ja samanaikaisesti tuoda esille valtiokeskeisten tur- 
vallisuusdiskurssien ja -politiikkojen vaikutuksia yksilöiden arkeen. 

Feministisessä turvallisuuden käsitteen määrittelyssä kokemuksel- 
lisuuden ohella näemme Ticknerin (2004) tavoin tärkeänä sodan- 
käynnin ja hyvinvoinnin (engl. warfare and welfare) välisen suh- 
teen problematisoinnin. Perinteisessä turvallisuuskäsityksessä, jonka 
Tickner ulottaa muinaiseksi miellettyyn soturikansalaisen ideaaliin 
ja valtioiden toimintaan kansainvälisissä suhteissa rationaalisten va- 
lintojen tekijöinä, valtio esitetään yksilön turvallisuuden ”takuu- 
miehenä” mahdollisessa sodankäynnissä. Yleisesti ottaen realistisen 
koulukunnan kansainvälinen politiikka pohjautuu näkemykseen 
maailmasta joko olemassa olevana tai potentiaalisena sotatantereena. 
Feministisessä turvallisuustutkimuksessa nähdään, että yksilön ja 
valtion välisessä suhteessa hierarkkisten rakenteiden varaan rakentu- 
neet valtiot voivat haurastuttaa yksilön arjen turvallisuuden tunnetta 
tai peräti olla uhkana yksilön turvallisuudelle. Valtioita ei siten nähdä 
pelkästään turvallisuuden tunteen tuottajina, vaan sosioekonomisen 
eriarvoisuuden lisääntyminen ja sukupuolitetut etnis-kansalliset 

hierarkiat valtiollisissa ja kansainvälisissä rakenteissa tuottavat ja 
mahdollistavat konflikteja, joissa yksilöiden turvallisuuden tunne 
murenee ja he joutuvat niin sanottujen arkisten sotatilojen keskelle. 
(Kinnvall 2017; Tickner 2004.) Näissä turvallisuusdiskurssien luo- 
missa sotatiloissa kuten perinteisessäkin sodankäynnissä yksilöt, 
stereotyyppisesti naiset, joita on pyritty suojelemaan, kärsivät usein 
enemmän kuin on osattu ajatella (ks. Björn 2019; Davydova-Minguet 
2019b; Kuusisto 2019; Merovuo 2019; Mäkiranta 2019). Ylirajaista ar- 
kea elävien kohdalla turvallisuuden tunnetta voidaan tukea ja horjut- 
taa yhtäaikaisesti useamman valtion toimesta. 

Diasporassa elävien venäjänkielisten arjessa Ticknerin (2004) esit- 
tämä valtiokeskeinen turvallisuuden tuottaminen sotatilan mallin 
kautta konkretisoituu monin tavoin. Neuvostoliiton hajoamisen voi 
sanoa jatkuvan edelleen, ja tämä prosessi näkyy geopoliittisina jän- 
nitteinä ja väkivaltana nykyisissäkin konflikteissa ja sotatiloissa 
Transnistriasta ja Itä-Ukrainasta Kaukasuksen maihin ja Valko-Venä- 
jälle. Venäjän medioitunut identiteettipolitiikka pohjautuu kärjisty- 
vään vastakkainasetteluun ”lännen” kanssa, jota tuotetaan muun muas- 
sa Venäjän valtion hallinnoimassa mediadiskurssissa sekä muistin- ja 
diasporapolitiikoissa. (Davydova-Minguet ym. 2016; Pomeranzev ja 
Weiss 2014.) 


Suomen venäjänkieliset "puun ja kuoren välissä” 


Venäjänkielisten arki Suomessa on monella tapaa transnationaalia. 
Tutkimuksessa transnationaalisuudella tai ylirajaisuudella tarkoite- 
taan monia esimerkiksi sosiaalisia, taloudellisia ja kulttuurisia suhtei- 
ta, joita syntyy ihmisten ja yhteisöjen välille valtionrajojen yli ja ohi 
valtioiden kansainvälisten suhteiden. (Faist 2010; Martikainen ym. 
2006; Vertovec 2009.) Monille itärajan läheisyydessä asuville rajan- 
ylitys Suomesta Venäjälle on rutiininomaista arkipäivää. Valtaosa 
raja-alueella asuvista Suomen venäjänkielisistä on kotoisin Venäjän 
luoteisalueilta läheltä Suomen rajaa. Heidän arkensa sijoittuu siis vä- 
hintään kahteen paikkaan Suomeen ja Venäjälle, ja sitä voidaan luon- 
nehtia translokaaliseksi (ks. Assmuth ym. 2018). Venäjällä käydään, 
koska halutaan ylläpitää perhe- ja muita sosiaalisia suhteita niihin 

läheisiin, jotka ovat jääneet asumaan Venäjälle. Monilla Suomessa 
asuvilla venäjänkielisillä on myös hoivavelvollisuuksia rajan takana 
asuviin läheisiinsä, ja niinpä Venäjällä käydään myös huolehtimassa 
heistä. Venäjä on toisaalta myös lomailun ja rentoutumisen paikka, 
ja rajaa ylitetään myös vapaa-ajanviettotarkoituksissa. (Ks. Davydova 
2009; Davydova ja Pöllänen 2010; 2018; Pöllänen 2013; Pöllänen ja 
Davydova-Minguet 2018.) 

Ylirajaisuus näkyy Suomen venäjänkielisten arjessa konkreettis- 
ten rajanylitysten ohella myös mediankäyttötottumuksissa. Venäjällä 
tuotettu niin sanottu perinteinen media, televisio, muodostaa mo- 
nille itsestään selvän arjen taustan ja toimintaympäristön tiedon ja 
viihteen lähteenä. Tämän lisäksi venäjänkieliset ovat mukana rajan 
molemmin puolin muodostuneissa sosiaalisen median yhteisöissä 
ja mediavälitteiset transnationaalit suhteet kattavat niin Venäjällä 
kuin Suomessa sekä muualla maailmassa muodostuneita mediatiloja. 
(Davydova-Minguet ym. 2016; 2019.) 

Erityisesti vuoden 2014 Krimin valtauksesta alkaen on kansain- 
välisten suhteiden kriisiytyessä ylirajaista arkea elävien Suomen ve- 
näjänkielisten turvallisuuden tunnetta haastettu useasta suunnasta: 
Suomen etnis-kansallisten hierarkioiden ja käytäntöjen turvallista- 
misen sekä Venäjän valtion harjoittamien toimien, käytäntöjen ja po- 
litiikkojen kautta, jotka kohdistuvat sekä ulkomailla asuviin Venä- 
jän kansalaisiin että yleisemmin venäjänkielisiin ihmisiin. (Oivo ja 
Davydova-Minguet 2019; Sotkasiira 2017b.) Suomen valtion ja julki- 
sen valtavirtakeskustelun taholta venäjänkielisiin kohdistuu erilaisia 
vaateita, stigmoja ja epäilyksiä, mikä näkyy muun muassa kaksois- 
kansalaisuuskeskustelussa ja lainsäädännön muutoksessa. Vuonna 
2019 eduskunta hyväksyi lakimuutoksia, joiden mukaan Maanpuo- 
lustuskorkeakouluun, Poliisikorkeakouluun, Rajavartiolaitoksen sekä 
Puolustusvoimien sotilasvirkoihin hyväksyttävillä ei saa olla 


sellaista toisen valtion kansalaisuutta tai muuta turvallisuusselvityslain 
(726/2014) 3 $:n 1 momentin 9 a kohdassa tarkoitettua ulkomaansidon- 
naisuutta, joka voi vaarantaa valtion turvallisuutta, yleistä turvallisuutta, 
maanpuolustusta tai Suomen kansainvälisiä suhteita taikka palvelus- 
turvallisuutta Puolustusvoimissa tai Rajavartiolaitoksessa eikä muitakaan 
sidonnaisuuksia, jotka vaarantavat tehtävien asianmukaista ja riippuma- 
tonta hoitamista (EV 280/2018 vp). 

Virkatehtäviin hyväksyttäviltä henkilöiltä edellytettävä ”yleisen tur- 
vallisuuden” takaava ulkomaansidonnaisuuksien rajoitus korostui 
myös lakimuutoksia ajaneen puolustusministerin puheenvuoroissa. 
Jo ennen näistä rajoituksista päättämistä mediassa raportoitiin ta- 
pauksista, joissa venäjänkielisiltä Suomen ja Venäjän kansalaisilta 
on evätty pääsy valtion turvallisuutteen liittyviin työpaikkoihin tai 
koulutuksiin. Kaksoiskansalaisuutta käsittelevä keskustelu Suomessa 
kohdistui käytännössä venäjänkielisiin. (Oivo ja Davydova-Minguet 
2019; sisäministeriö 2017, 30.) 

Vaikka Venäjän ja "lànnen" tai Euroopan välisillä identiteettipoliit- 
tisilla jännitteillä on vuosisatojen historiansa (Neumann 1999), on 
niiden vaikutus arjen turvallisuuteen lisääntynyt 2000-luvulla. Venä- 
jällä ”länttä” ja siihen sidoksissa olevia kansalaisia ja järjestöjä kos- 
keva keskustelu ja lainsäädäntö ovat tiukentuneet koko 2000-luvun 
ajan. Kaksoiskansalaisilta tai ulkomaiden oleskelulupien haltijoilta 
on kielletty tai rajoitettu pääsy valtion virkoihin, tiedotusvälineissä 
toimiminen tai niiden perustaminen sekä toimiminen vaaleilla vali- 
tuissa edustuselimissä. Valtion viroissa tai päättävissä poliittisissa eli- 
missä olevilta on lisäksi kielletty talletukset ja omistukset ulkomailla. 
(Oivo ja Davydova-Minguet 2019.) Vaikka nämä rajoitteet eivät koh- 
distuneetkaan suoranaisesti Suomessa asuviin venäjänkielisiin, ovat 
ne osaltaan vaikuttaneet Venäjällä epäluottamuksen ilmapiirin ra- 
kentumiseen ”länttä” ja siellä asuvia kohtaan. Tunnetta arjen turvalli- 
suuden tunteen järkkymisestä ja puun ja kuoren välissä olemisesta 
ovat lisänneet myös Venäjän valtion taholta vuonna 2014 tulleet vaa- 
timukset ilmoittaa viranomaisille toiset kansalaisuudet tai oleskelu- 
luvat rangaistuksen uhalla. (Laki N 142-FZ.) Ulkomailla asuvilta 
maan kansalaisilta on myös rajattu oikeudet käyttää pankkipalveluita 
Venäjällä, ja muutoinkin monenlainen asiointi Venäjällä on hanka- 
loitunut. 

Jännittynyt suhde "lánteen" välittyy ja muokkautuu jatkuvasti Ve- 
näjällä tuotetussa valtion tiukassa ohjauksessa olevassa mediassa. Eri- 
tyisesti Ukrainan vuosien 2013-2014 yhteiskunnallinen liikehdintä 
ja sitä seurannut vallanvaihdos, Krimin valtaus ja Itä-Ukrainan sota 
ovat kärjistäneet lännenvastaista retoriikkaa. Lännenvastaisuuteen ja 
Venäjän erikoislaadun korostamiseen perustuvat identiteettipolitiikat 
ovat vaikuttaneet medioituneen informaatiosodan välityksellä Suo- 


65 


https://doi.org/10.21435/t!.269 


Teemu Oivo, Olga Davydova-Minguet ja Pirjo Pöllänen 


messa asuviin venäjänkielisiin ja heidän tapaansa hahmottaa muut- 
tunut geopoliittinen tilanne ja oma paikkansa ”lännessä”. (Davydova- 
Minguet 2019a; Davydova-Minguet ym. 2016; Pomerantsev ja Weiss 
2014; Wilson 2015.) 

Samaan aikaan Venäjän harjoittama maanmiespolitiikka (Davy- 
dova-Minguet 2014; Lähteenmäki 2015) vaikuttaa monella taval- 
la siihen, kuinka Suomessa asuvat venäjänkieliset kokevat ylirajaisen 
arkensa turvalliseksi, vakaaksi tai prekaariksi. Heidän asemaansa vai- 
kuttaa siis se, että Venäjä on julistanut niin ulkomaille kuin myös 
kotiyleisölleen olevansa venäjänkielisten suojelija myös rajojensa 
ulkopuolella. Tämä maanmiespolitiikka on näkyvillä myös Venäjän 
mediassa (Oivo ja Davydova-Minguet 2019). Venäläisten viestimien 
kamppailu ulkomailla, myös Suomessa, asuvien venäjänkielisten 
huomiosta voidaan myös nähdä Venäjän valtion tapana ylläpitää ja 
laajentaa kontrollia rajan yli: se muistuttaa, että ulkomailla asuvat ve- 
näläiset ovat edelleen valtion huomion kohteena. 


Mitä ja miten: etno- ja netnografiasta tyyppitarinaan 


Tässä luvussa tarkastelemme sitä, miten ristiriitaiset lojaalisuusvaati- 
mukset ja kansalaisuuteen sekä ylirajaiseen elämään liittyvien käytän- 
töjen turvallistaminen näkyvät Suomessa asuvien venäjänkielisten ar- 
jessa. Kahden tyyppitarinan kautta selvitämme, kuinka jännitteinen 
geopoliittinen tilanne näyttäytyy ensinnäkin Suomen raja-alueella 
ja toisekseen kauempana rajasta asuvien venäjänkielisten elämässä. 
Tyyppitarinat on tuotettu aineistomme pohjalta ja ne toimivat samal- 
la analyysimme esittämistapana. Ensimmäinen tarina on rakennettu 
kuvitteellisen Veran ympärille. Vera on raja-alueella asuva venäjän- 
kielinen nainen, joka on hoiva-, perhe- ja mediasuhteidensa vuoksi 
kiinnittynyt sekä Suomeen että Venäjään. Toinen tarina kertoo netti- 
foorumeilla vaikuttavasta niin ikään kuvitteellisesta Henkilö X:stä. 
Ensimmäinen tyyppitarina on etnografisen aineistomme analyysin 
synteesi ja edustaa raja-alueen tyypillistä venäjänkielistä maahan- 
muuttajaa, mitä kuvaa myös tyyppitarinan kuvitteelliselle päähenki- 
lölle valittu yleinen venäläinen naisen nimi Vera. Toinen tyyppitarina 
puolestaan on netnografisen aineiston analyysin synteesi, ja sen pää- 

henkilön nimi kuvastaa netin kasvottomuutta. Veran ja Henkilö X:n 
tyyppitarinoiden kautta tarkastelemme sitä, miten puun ja kuoren 
välissä eläminen näyttäytyy venäjänkielisten arjessa ja verkkokeskus- 
teluissa. 

Tutkimuksemme nojaa etnografiseen tutkimustraditioon, jonka 
tiedonkeruu-, analyysi- ja kirjoitusmenetelmiä voidaan kuvailla ko- 
kemalla oppimiseksi (ks. Atkinson ja Hammersley 1994; Tedre 1999). 
Tämä on tapauksessamme tarkoittanut sitä, että aineistonkeruu, ana- 
lyysi ja kirjoittaminen ovat olleet pitkäaikaisia ja limittäisiä prosesse- 
ja. Tutkimus ei siis ole edennyt suoraviivaisesti aineiston keruusta 
analyysin kautta kirjoittamiseen, vaan tutkimusryhmämme on kerän- 
nyt aineistoa useassa projektissa, ja ymmärryksemme tutkittavasta ai- 
heesta on kehittynyt jatkuvan kentällä olon ja tutkimusryhmän jäsen- 
ten välisen tiiviin yhteistyön tuloksena. Olemme noudattaneet siis 
etnografisen asenteen periaatetta (Honkasalo 2008), jossa keskeistä 
on, että tutkijoina olemme aina jollakin tavalla osa tutkittavaa kenttää 
ja ilmiötä. Ymmärrämme kentän kahdenlaisena: ruumiillisena koh- 
taamisena todellisten ihmisten kanssa sekä siihen limittyvinä sosiaa- 
lisen median anonyymeinä keskusteluina. Etnografinen lähestymis- 
tapamme on siis monipaikkainen. (Ks. Davydova 2009; Davydova ja 
Pöllänen 2010; 2011; Pöllänen 2013; Tedre 1999.) 

Aineistonamme on kahdessa tutkimushankkeessa koostettuja 
etnografisia haastattelu-, havainnointi- ja sosiaalisen median aineis- 
toja. Ensimmäinen tutkimushanke ”Perception of Russia across 
Eurasia: Memory, Identity and Conflicts" keskittyi Suomessa vallitse- 
vien Venäjä-mielikuvien tutkimukseen (ks. Tallinn University 2017). 
Hankkeen aineistot koottiin vuosina 2016-2017 ja ne pitävät sisäl- 
lään venäjänkielisten ja suomenkielisen raja-alueen asukkaiden haas- 
tatteluja. Venäjänkielisten haastattelut tehtiin Tohmajärvellä ja Ki- 
teellä. Haastateltavia oli 22, joista 17 oli naisia ja viisi miehiä. Yhtä 
lukuunottamatta haastattelut toteutettiin venäjäksi. Venäjänkieliset 
haastattelut tekivät Olga Davydova-Minguet ja Tomi Malinen, ja 
suomeksi haastatteli Pirjo Pöllänen. Haastatteluissa käytettiin puoli- 
strukturoitua teemahaastattelurunkoa, jossa kysymykset keskittyivät 
venäjänkielisten arkeen, median käyttöön ja Venäjä-mielikuviin. Haas- 
tatteluiden kesto vaihteli 45 minuutista aina 3,5 tuntiin, ja haastatte- 
lut litteroitiin. 

Haastateltavat olivat ikänsä, koulutustaustansa ja Suomessa eletyn 
ajan näkökulmasta heterogeeninen joukko. He olivat asuneet Suo- 
messa kahdesta vuodesta yli kahteenkymmeneen vuoteen. Maahan- 
muuton syyt vaihtelivat: osa oli paluumuuttajia, osa oli muuttanut 
puolison ja osa töiden perässä. Informanteilla oli kokemusta suoma- 
laisista työmarkkinoista niin vaihtelevien prekaarien työtehtävien 
kuin erilaisten työvoimakoulutustenkin kautta. Kaikilla haastatelta- 
villa oli perhettä Suomessa: kaikki paitsi yksi olivat tai olivat aiem- 
min olleet naimisissa suomen- tai venäjänkielisen puolison kanssa. 
Haastatteluaineiston ainoa naimaton mies huolehti iäkkäästä äidis- 
tään. Hankkeessa koottiin lisäksi suomenkielisiltä raja-alueen asuk- 
kailta haastatteluaineisto (25 haastattelua), jossa keskityttiin heidän 
Venäjä-mielikuviinsa ja ylirajaiseen arkeensa. Tämä aineisto toimii 
luvussa täydentävänä aineistona, jonka kautta peilataan venäjänkie- 
listen arjen suhteita ja ristiriitoja raja-alueella. 

Vuosien 2016-2018 aikana aineistonhankinta jatkui GLASE-hank- 
keessa (ks. tämän kirjan johdantoa), jolloin se täydentyi venäjänkie- 
listen elämää Suomessa käsittelevillä internet-foorumien keskusteluil- 
la. Ainoat arkistoimamme verkkokeskustelut ovat Suomitech Oy:n 
omistaman ja tuottaman Russian.fi-foorumin kaksi keskusteluketjua. 
Aineistot kattavat kaksoiskansalaisuutta käsittelevästä uutisoinnista 
21.8.2014 ja 31.1.2017 aloitettujen keskusteluketjujen 180 viestiä en- 
simmäisen reilun vuorokauden ajalta. Lisäksi olemme tutustuneet 
yleisemmin Russian.fi:n keskusteluihin sekä vastaaviin Suomen venä- 
jänkielisten ryhmiin Facebookissa vuodesta 2017 vuoteen 2020, joita 
emme kuitenkaan nimeä tarkemmin tutkimuseettisistä syistä. Kysei- 
siin Facebook-ryhmiin liittyminen, lukeminen ja kirjoittaminen vaa- 
tivat Facebookiin sekä ryhmän jäseneksi rekisteröitymisen, toisin 
kuin avoimempi Russian.fi-foorumi. Molemmissa Facebook-ryhmis- 
sä on yli 30000 jäsentä, minkä vuoksi niissä käytävän keskustelun 
seuraamista ilman erillistä tutkimuslupaa voidaan pitää tutkimuseet- 
tisesti kestävänä. Lisäksi aineiston analyysi on toteutettu tutkimuseet- 
tisesti kestävällä tavalla ilman tunnistetietoja tyyppitarinoiden muo- 
dossa. Aineiston seuraamisessa ilmeni, että keskusteluita käydessään 
niihin osallistuvat henkilöt tietävät, että näitä keskusteluita seura- 
taan näkymättömiltä, niin suomalaisilta kuin venäläisiltäkin, tahoil- 
ta. Suomen venäjänkielisten harvojen omaehtoisen keskustelun tar- 

joavien media-alustojen joukosta nämä foorumit ovat suosituimpia 
(Davydova-Minguet 2017). 

Verkkokeskusteluaineistoon pureudumme Robert Kozinetsin 
(2012) lanseeraaman netnografian menetelmän avulla. Yleensä netno- 
grafiassa tutkijalle on keskeistä omakohtainen asettuminen ja osallis- 
tuminen verkkoyhteisöihin, tutustuminen useampaan aihepiirin foo- 
rumiin, kenttämuistiinpanojen tekeminen ja käytäntöjen tarkkailu 
(Kozinets 2012). Olemme käyttäneet verkkoon arkistoituneita ja 
avoimia keskusteluita tutkimuskysymyslähtöisesti siten vaikuttamatta 
tässä tutkimuksessa käytettyjen verkkokeskusteluiden syntyyn. Ulko- 
puolisen tarkkailijan position valitsemiseen on vaikuttanut se, etteivät 
tutkimuksen keskiössä ole yhteisöt verkossa, vaan arjen turvallisuu- 
den ja muuttoliikkeen ilmiöiden tutkiminen verkossa keskustelevien 
ryhmien avulla. Menetelmän mukaisesti olemme tutustuneet Suo- 
men venäjänkielisten verkkofoorumien kenttään perinpohjaisesti 
hahmottaaksemme paremmin niiden vivahteikkaita konteksteja (ks. 
esim. Davydova 2008, 2009). Vaikka verkkokeskustelut ovat hyvä ai- 
neisto tutkittaessa ylirajaisia ryhmiä, on etenkin ei-osallistuvan verk- 
kotutkimuksen tukena tärkeää käyttää myös muita tutkimusmenetel- 
miä ja aineistoja (Kissau ja Hunger 2010, 247-249). 

Keskeinen osa tutkimusaineistojamme ovat myös etnografiset ha- 
vainnot, epäviralliset keskustelut lukemattomien ihmisten kanssa, 
ympärillemme katselu ja arjen eläminen raja-alueella Pohjois-Karja- 
lassa ja Suomen venäjänkielisten verkkoyhteisöissä. Tutkimusprojek- 
tien aikana olemme kirjanneet havaintojamme ylös kenttäpäiväkirjoi- 
hin, ja havaintoja on jatkuvasti reflektoitu tutkimusryhmän jäsenten 
välisissä työkokouksissa osana tutkimusaineiston analysointia. Ympä- 
ristöstä tehdyt havainnot ja kokemukset ovat keskeinen osa tutkimus- 
aineistojamme. Etnografista traditiota noudattaen suhtaudumme 
kaikkiin aineistoihin kokonaisvaltaisesti ja näemme aineistonkeruun 
ja -analyysin jatkuvana ja itseään täydentävänä prosessina. Monitietei- 
sen, taustoiltaan monietnisen ja -kansallisen tutkimusryhmämme 
työskentelylle leimaa-antavaa on moninäkökulmaisuuden sekä ai- 
neistojen monipuolisuuden ohella reflektoiva ja autoetnografinen 
suhtautuminen arjessa kokemaamme ja havainnoimaamme. 

Aineiston analyysin lähtökohtana on kokonaisvaltaisuus, joka tar- 
koittaa sitä, että tutkimuksen tekemisessä ja sen auki kirjoittamisessa 

teoria ja analyysi kulkevat käsi kädessä. (Ks. myös Lehto 2020; Pöllä- 
nen 2013.) Tutkimusanalyysin olemme kirjoittaneet kahden tyyppi- 
tarinan muotoon (ks. Karhu ym. 2019; Lehto ym. 2019; Merovuo 
2019). Veran ja Henkilö X:n tyyppitarinat toimivat esimerkkeinä sii- 
tä, miten puun ja kuoren välissä eläminen konkretisoituu Suomen ve- 
näjänkielisten arjessa (vrt. Hoppania ym. 2016, 12). Henkilöhahmot 
ovat kuvitteellisia siinä mielessä, ettei Veraa ja Henkilö X:ää sellai- 
senaan ole olemassa, tarinat eivät ole yksittäisen ihmisen kertomia, 
vaan temaattisesti koostettuja kokonaisuuksia tutkimusaineistoista. 
Toisin sanoen tyyppitarinat perustuvat todellisuuteen Krimin jälkei- 
sellä aikakaudella Suomessa venäjänkielisten arjessa. 

Analyysi on edennyt haastattelu-, havainnointi- ja nettikeskustelu- 
aineistojen lähiluvun (Pöysä 2010) ja tutkimuskirjallisuuden lukemi- 
sen limittäisinä prosesseina. Empiiriset aineistot on lukemisen yh- 
teydessä teemoiteltu ja koodattu yliviivauksilla, alleviivauksilla ja 
tekstiin tehdyillä reunamerkinnöillä. Koodausta ovat toisaalta ohjan- 
neet aikaisemmasta tutkimuksesta esiin nousseet teemat, mutta sa- 
maan aikaan myös aineistosta on noussut esiin toistuvia, poikkeavia 
ja ristiriitaisia teemoja ja huomioita, joilla tyyppikertomusten syntee- 
siä on muodostettu. Analyysivaiheessa tutkijat ovat toimineet sekä 
ryhmänä että erikseen lukien aineistoja ja omien alojensa tutkimus- 
kirjallisuutta pitäen mielessä tutkimuskysymyksemme. 

Tyyppitarinat rakentuvat narratiiviseen muotoon, jossa tapahtu- 
mien väliset suhteet jäsentyvät juonellisesti (vrt. Karhu ym. 2019, 
263). Tarinoita ei välttämättä ole rakennettu kronologisesti eikä to- 
dellisten tapahtumien pohjalta. Tyyppitarinoiden kautta pyritään 
esittämään pelkistettyjä tarinakokonaisuuksia, jotka voisivat olla tot- 
ta, ja ovatkin totta, mutta eivät yhden ja saman henkilön kokemana. 
Analyysissä tuotetut tyyppitarinat ovat siten synteesejä koko aineis- 
tosta. (Ks. Assmuth ja Pöllänen 2018; Davydova-Minguet 2019b; 
Karhu ym. 2019; Merovuo 2019.) 

Ratkaisumme kirjoittaa empiirisen aineiston analyysi tarinalliseen 
muotoon on saanut alkunsa hoivaa tutkineen Viva-kollektiivin (Hop- 
pania ym. 2016) tavasta kirjoittaa suomalaista hoivapolitiikkaa kä- 
sittelevän teoksen empiria tarinalliseen muotoon. Keskeistä on luo- 
va tieteellinen kirjoittaminen, joka pyrkii eroon tieteellisen tekstin 
etäännyttävästä tyylistä ”ja jättää lukijalle tilaa tulkita ja kokea sekä 

osallistua tutkimuksen esittelemiin elettyihin maailmoihin” (emt., 
12). Tarinan tarkoituksena on myös antaa lukijalle mahdollisuus sa- 
maistua tutkittavan kohderyhmän arkeen paremmin kuin mitä pelk- 
kien tutkimustulosten tekstimuotoinen raportointi antaisi myöten. 
(Gergen ja Gergen 2002; Hoppania ym. 2016, 12.) Toinen peruste 
tyyppitarinoiden käytölle on tutkimuseettinen. Tutkijoina olemme 
vastuussa siitä, mitä seurauksia tutkittaville ja tutkimuskohteelle on 
niistä päätöksistä ja valinnoista, joita olemme tehneet. Tyyppitarina- 
kertomuksissa yksittäisen informantin kokemukset ja näkemykset on 
mahdollista häivyttää, ja näin ollen pystymme takaamaan mahdol- 
lisimman hyvin informanttien anonymiteetin. Samalla tyyppitarinat 
kuitenkin antavat mahdollisuuden tehdä etnografisen tutkimustradi- 
tion mukaista ilmiön tiheää kuvausta ja analyysiä. 

Tässä tutkimuksessa on noudatettu ihmistieteiden yhteisiä eettisiä 
sääntöjä, joista keskeisin on välttää aiheuttamasta harmia tutkimuk- 
sen kohteille (ks. TENK 2019; vrt. myös Kuula 2011). Venäjänkieli- 
set nähdään tässä haavoittuvassa asemassa olevana vähemmistönä 
(Krivonos 2019). Online-ympäristö asettaa omat erityishaasteensa 
keskustelijoiden haavoittuvaisuuden arvioinnille. Se on tarjonnut 
erityisesti haavoittuvassa asemassa oleville ihmisryhmille mahdolli- 
suuden puhua asioista, joiden käsittely kasvokkaisessa kanssakäymi- 
sessä on hankalaa. Edelleen ihmiset arvostavat erinäisiä keskustelu- 
foorumeita tietynlaisina henkireikinä. Netnografinen tutkimus on 
osoittanut, kuinka useiden ihmisten kokemukset verkkoyhteisöissä, 
joissa jäsenet jakavat yhteisen sosiaalisen stigman, ovat voimaannut- 
taneet ihmisiä. Ne ovat edesauttaneet ihmisten hyväksytyksi tulemi- 
sen tunnetta, ja niistä kerääntynyt sosiaalinen pääoma on heijastunut 
lisääntyneenä sosiaalisena aktiivisuutena myös verkon ulkopuolisessa 
elämässä. (Kozinets 2010, 28-32, 38, 71.) Tämän vuoksi paitsi keskus- 
telijoiden, myös foorumeiden julkisuuteen tuominen tavalla, joka voi 
vahingoittaa niiden mainetta, suosiota ja luottamusta, on asia, jota 
tutkijoiden tulee välttää. 

Venäjänkielisten haavoittuva asema on huomioitu myös etnogra- 
fisen haastattelu- ja havainnointiaineiston keruun ja analyysin aika- 
na. Haastatteluaineiston keruun yhteydessä olemme kohdanneet vai- 
vautuneisuutta, puhumattomuutta, aiheen välttelyä tai suoranaista 
kieltäytymistä haastatteluista, minkä olemme tulkinneet osoitukseksi 

Venäjään liittyvien aiheiden sensitiivisyydestä ja politisoitumisesta 
kiristyneessä geopoliittisessa tilanteessa, jossa molemmat valtiot pyr- 
kivät turvallistamaan Suomessa asuvat venäjänkieliset. 


Vera, aikamme sankari 


Veran tyyppitarinan kautta kuvaamme Suomen suurimpaan maahan- 
muuttajataustaiseen ryhmään kuuluvan naisen arkea raja-alueella. 
Vera voisi yhtä hyvin olla Juri, mutta olemme päätyneet naishahmoon 
siitä syystä, että venäjänkielisistä enemmistö on naisia, ja koska sekä 
tässä että muussakin tutkimuksessamme olemme erityisen kiinnos- 
tuneita hoiva- ja perhesuhteista, jotka tyypillisimmillään koskettavat 
erityisesti naisia. 

Vera asuu Tohmajärvellä, jonka tapaisissa raja-alueen kunnissa ve- 
näjänkieliset edustavat tyypillistä maahanmuuttajaa. Usein he muut- 
tavat Tohmajärven kaltaisiin kuntiin avioliiton kautta. Toki rajan 
läheisyys houkuttelee niitäkin, jotka ovat päässeet muuttamaan Suo- 
meen suomalaisen syntyperän, työn tai opiskelun kautta. Vera on syn- 
tynyt neuvostoaikana ja muuttanut Suomeen neuvostojärjestelmän 
hajoamisen jälkeen. Nyt Vera on keski-ikäinen, naimisissa suomalai- 
sen miehen kanssa ja hänen kaksi aikuista lastaan edellisestä aviolii- 
tosta asuvat Venäjällä. Vera on ”aikamme sankari” monestakin syystä: 
hän representoi tyypillistä maahanmuuttajaa, tyypillistä harvaan asu- 
tun alueen työntekijää ja hoivaajaa — eli kuvastaa aikamme tyypillistä 
ylirajaista arkea elävää toivottua maahanmuuttajaa. Hänelle itselleen 
tämä määritelmä on itsestään selvä: se viittaa opetussuunnitelmaan 
kuuluvaan Mihail Lermontovin vuonna 1840 kirjoittamaan romaa- 
niin. Aikamme sankari kertoo Venäjän yhteiskunnallisesta muutok- 
sesta ja sen synnyttämästä uudesta ihmistyypistä, joka ei löydä itsel- 
leen sopivaa paikkaa vanhoista rakenteista. 

Tohmajärvi on pieni, vajaan 5000 asukkaan paikkakunta, jonka 
elinkeinoelämälle rajalla sekä venäläisillä matkailijoilla on ollut suu- 
ri merkitys. Krimin miehitykseen ja Venäjän ja EU:n välisen ”uuden 
kylmän sodan” alkamiseen liittyvä geopoliittisen tilanteen muutos 
näkyy konkreettisesti Veran arjessa raja-alueella. EU:n Venäjälle aset- 
tamat pakotteet ja niiden vastineeksi Venäjän käyttöön ottamat vasta- 

pakotteet sekä ruplan kurssin romahdus välittömästi Krimin miehi- 
tyksen jälkeen johtivat siihen, että venäläisten turistien määrä romah- 
ti. Tämä näkyy muun muassa Rajavartiolaitoksen (2018) tilastoissa 
rajanylitysten määrästä: siinä missä vuonna 2013 Suomen ja Venäjän 
välinen raja ylitettiin 12,9 miljoonaa kertaa, niin vuoteen 2017 ylitys- 
ten määrä oli laskenut 9 miljoonaan. Vuoden 2014 jälkeen Suomes- 
sa uutisoitiin myös laajasti venäläisten matkailijoiden verottomien 
ostosten rajusta laskusta (esim. Talouselämä 2015). Veran arjessa tä- 
mä konkretisoituu hänen työmahdollisuuksiensa ja tulotasonsa kape- 
nemisessa. Hän toimii myyjänä paikallisessa päivittäistavaraliikkeessä 
palvelemassa kielitaitonsa ansiosta erityisesti venäläisiä asiakkaita. 
Hänen työsuhteensa on tyypillinen prekaari, tuntiperusteinen työ- 
suhde. (Ks. Davydova-Minguet 2012.) 

Krimin jälkeinen aikakausi näkyy paikallisesti myös eräänlaisen 
Venäjä-pelon ja epäluulon lisääntymisenä Venäjän valtiota kohtaan 
(ks. myös Limnell ja Rantapelkonen 2017; Oivo 2017). Vaikka Toh- 
majärvellä Veraan suhtaudutaan edelleenkin positiivisesti pitkäaikai- 
sena kyläläisenä ja naapurina, Venäjän valtio ja erityisesti Vladimir 
Putin sen symbolina nähdään arjen turvallisuuden tunnetta horjutta- 
vana tekijänä. Tämä muutos näkyy muun muassa siinä, miten Venäjä 
ja venäläiset esitetään paikallisessa mediassa. Jos ennen vuoden 2014 
tapahtumia Venäjä nähtiin suomalaisten taantuvien raja-alueiden ta- 
loudellisen kehityksen ja kasvun potentiaalina, nyt siitä puhutaan 
enenevissä määrin uhkana ja menetettynä mahdollisuutena. Samoin 
siinä missä paikalliset venäjänkieliset nähtiin ennen arvokkaana, jos- 
kin vajaakäyttöön jääneenä resurssina, niin nyt heistä ei enää liiem- 
min puhuta. (Oivo 2017.) 

Toisaalta Venäjä-kuvaan ja suhtautumiseen paikallisiin venäjänkie- 
lisiin on vaikuttanut myös vuoden 2015 turvapaikanhakijoiden mää- 
rän voimakas kasvu ja uuden vastaanottokeskuksen perustaminen 
Tohmajärven naapurikuntaan Kiteelle. Kyläläisten maahanmuutto- 
aiheisissa keskusteluissa juuri turvapaikanhakijat määritellään "maa- 
hanmuuttajiksi", kun taas venäjänkieliset nähdään pikemminkin 
osana paikallista yhteisöä. Myös itse venäjänkieliset suhtautuvat va- 
rauksellisesti ja pelokkaasti uusiin tulijoihin. He myös vastustavat 
aiemmin kaavailtua viisumivapautta Venäjän kanssa peläten, että sitä 
käyttävät hyväkseen "ei-toivotut? maahanmuuttajat. (Ks. myös tässä 

Krimin jälkeinen aikakausi näkyy selkeästi Veran sosiaalisissa suh- 
teissa. Paikallisten venäjänkielisten ystäviensä ja tuttaviensa kanssa 
Vera on lopettanut Venäjään ja Ukrainaan liittyvistä tapahtumista 
puhumisen. Tämä on ollut välttämätöntä, jotta sosiaalisia suhteita 
olisi mahdollista ylläpitää edes pinnallisesti. Sama hauraus ja sensitii- 
visyys koskee Putinista, EU:sta sekä toisesta maailmansodasta, joka 
on Veralle Suuri Isänmaallinen Sota, puhumista. Poliittisia aiheita ja 
etenkin omien mielipiteiden julkilausumista pyritään välttämään ny- 
kyisessä Krimin jälkeisessä tilanteessa niin Suomessa asuvien kuin 
Venäjällä tai Ukrainassa asuvien sukulaisten ja tuttavien kesken. Vera 
on oppinut tämän käyttäytymismallin kantapään kautta: Ukrainan 
vallankumouksen ja Krimin miehityksen ollessa tuore asiasta keskus- 
teltiin ja riideltiin paljon, ja monet ystävyys- ja sukulaissuhteet kat- 
kesivat. Näin on käynyt myös Veran ja hänen Ukrainassa asuvan sis- 
konsa välillä. Veran katsoessa Krimin ja Ukrainan tilannetta Venäjän 
television välittämänä ja hänen siskonsa seuraten ja eläen sitä Ukrai- 
nasta käsin heidän käsityksensä tilanteesta olivat liian erilaisia. Sit- 
temmin Vera on päättänyt, ettei hän enää ota kantaa ”poliittisiin 
asioihin”; vaan keskustelee ystäviensä ja sukulaistensa kanssa pelkäs- 
tään arkisista asioista. Näin välit siskon kanssa on saatu pelastettua. 

Vera ylittää Suomen ja Venäjän välisen rajan Niirala- Värtsilän ra- 
janylityspaikassa viikoittain: lähes joka viikonloppu hän matkustaa 
autollaan Sortavalaan tapaamaan ja hoitamaan vanhaa äitiään. Puoli- 
so seuraa hänen mukanaan satunnaisesti. Vaikka rajanylitys on ollut 
Veran jokapäiväistä rutiinia jo yli kaksi vuosikymmentä, hän kuvai- 
lee sitä edelleen jännittäväksi ja yhä arvaamattomammaksi. Tunne on 
kärjistynyt Krimin kriisin jälkeen, mutta Veralla ei ole vaihtoehtoja: 
hänen yksinkertaisesti on ylitettävä raja perhesuhteidensa ja hoiva- 
vastuidensa vuoksi. Hän ottaisi mielellään äitinsä mukaan luokseen 
asumaan, mutta tämä on mahdotonta Suomen maahanmuuttolain- 
säädännön takia (Pöllänen ja Davydova-Minguet 2018). Koko Suo- 
messa asumisensa ajan Vera on tukenut taloudellisesti Venäjällä asu- 
via lapsiaan ja vanhenevaa äitiään. Nyt hän yrittää järjestää pojalleen 
opiskelupaikkaa Suomesta. Näyttää siltä, että se on nykyisin ainoa 
mahdollinen tapa muuttaa Suomeen. 

Veran suhde suomalaisiin appivanhempiinsa ja puolison aikuisiin 
lapsiin on ollut ristiriitainen: avioliiton alussa he eivät hyväksyneet 

häntä Villen puolisoksi. Koko 1990-luvun ja pitkälle 2000-luvulle ve- 
näjänkieliset naiset olivat Suomessa etnoseksuaalisesti toiseutettuja 
ja joutuivat elämään ”huoran varjossa” (Davydova ja Kozulya 2009; 
Davydova ja Pöllänen 2010; Uimonen 2010; Virkkunen ym. 2010). 
Tällä hetkellä kuitenkin Vera ja hänen puolisonsa ovat appivanhem- 
pien ainoa tuki- ja hoivaverkosto. Vera kokee moraaliseksi velvolli- 
suudekseen huolehtia sekä Venäjällä asuvista perheenjäsenistä että 
suomalaisista appivanhemmista, ja vuosien kuluessa myös appivan- 
hemmat ja Villen lapset ovat oppineet luottamaan Veraan. 

Kaikkein konkreettisimmin arjen turvallisuuden tunnetta horjut- 
taa Veran kaksoiskansalaisuuden turvallistaminen Venäjän ja Suo- 
men taholta (Oivo ja Davydova-Minguet 2019). Yhtäältä Venäjän 
valtion taholta tulevat paineet sitoutua Venäjään ja osoittaa lojaali- 
suuttaan Venäjän valtioon hermostuttavat ja pelottavat Veraa. Elo- 
kuussa 2014 astui voimaan Venäjällä laki (N 142-FZ), joka velvoittaa 
kansalaisia ilmoittamaan Venäjän viranomaisille toisista kansalai- 
suuksista sekä oleskeluluvista ulkomailla. Laki tuli voimaan yllättäen 
ilman sen suurempaa julkista keskustelua, ja sen täytäntöönpanon 
ohjeistus oli pitkään hyvin epäselvää. Vera omistaa asunnon Sortava- 
lassa ja on kirjoilla siellä, vaikka onkin asunut jo pitkään Suomessa. 
Hän oli pitkään epätietoinen, olisiko hänen pitänyt ilmoittaa Suomen 
kansalaisuudesta Venäjän viranomaisille, mille taholle ja miten. Ti- 
lannetta hankaloitti myös se, että asiasta liikkui venäjänkielisten kes- 
kuudessa paljon erilaisia ja ristiriitaisia huhuja. Lopulta hän teki il- 
moituksen Venäjän maahanmuuttoviranomaiselle (Migratsionnaja 
sluzba), ja siitä asti hän on ollut varuillaan: Mitä tästä voi seurata? 
Miten tämä voi vaikuttaa hänen lastensa ja äitinsä elämään Venäjällä? 

Toisaalta samaan aikaan Suomessa alkoi keskustelu monikansa- 
laisuudesta sekä kaksoiskansalaisten asemasta ja luotettavuudesta 
muuttuneessa geopoliittisessa tilanteessa. Asiasta käytiin keskustelua 
tiedotusvälineissä ja kerrottiin valmisteilla olevista toimenpiteistä, 
jotka mahdollisesti rajoittaisivat kaksoiskansalaisten opiskelu- ja 
työllistymismahdollisuuksia tietyillä, erityisesti turvallisuuteen liit- 
tyvillä toimialoilla. Puhuttiin myös siitä, että mahdollisuuksia selvit- 
tää hakijoiden ulkomaansidonnaisuuksia laajennettaisiin (ks. Oivo ja 
Davydova-Minguet 2019). Tämä aihepiiri herätti Verassa paljon tun- 
teita, joita oli pakko purkaa venäjänkielisessä sosiaalisessa mediassa. 

Vaikka Vera ei aiokaan hakea turvallisuusalaan liittyviä virkoja tai 
koulutuspaikkoja, hän kokee, että keskustelu ja lainsäädännön muu- 
tokset ovat koskeneet suoraan häntä. Valtion turvallisuusnäkökul- 
mat ovat keskustelussa olleet hegemonisessa asemassa, eivätkä Veran 
kaltaisten ihmisten arkea helpottavat kaksoiskansalaisuuden muka- 
naan tuomat etuoikeudet (kuten rajanylitys ilman viisumipakkoa) ole 
tulleet huomioiduiksi keskustelussa. Vera on myös hyvin tietoinen, 
että vaikka virallisesti keskustelu koskee kaikkia Suomessa asuvia 
monikansalaisia, käytännössä siinä tarkoitetaan Suomen venäjänkie- 
lisiä. Heidät liitetään automaattisesti Venäjän ulko- ja maanmiespo- 
litiikkaan, ja täten heistä tulee potentiaalisia turvallisuusuhkia nyky- 
Suomessa. (Oivo ja Davydova-Minguet 2019.) 

Vera kuuluu siihen sukupolveen, jolle televisio on keskeinen osa 
kotona vietettävää aikaa, vaikka 2010-luvulla hän on alkanut käyttää 
myös internetiä. Televisiosta hän seuraa venäläisten kanavien viihde- 
ohjelmia sekä Ukrainan ja Krimin tapahtumien myötä kasvanutta 
poliittista viihdettä ja uutislähetyksiä. Satunnaisesti hän katsoo uuti- 
sia myös Suomen televisiosta puolisonsa kanssa. Vera on sitä mieltä, 
että Suomen televisio vääristää Venäjä-kuvaa ja suomalaisten tiedo- 
tusvälineiden propaganda vaikuttaa enemmistöön suomalaisista ei- 
vätkä he ymmärrä Krimin tilanteen historiallista taustaa. (Davydova- 
Minguet ym. 2016; Sotkasiira 2017a.) Hänen mielestään Venäjän pel- 
ko Suomessa on tarpeetonta. Toisaalta hän epäröi, jospa se sittenkin 
on perusteltua. 

Vera osallistuu aktiivisesti Suomessa asuvien venäjänkielisten so- 
siaalisen median keskusteluihin. Toisinaan siellä levitetään joitakin 
uutisia suomalaisesta keltaisesta lehdistöstä tai "vaihtoehtoisesta" me- 
diasta, ja ne aiheuttavat moraalista paniikkia ja epävarmuuden tun- 
teita. Eniten huomiota herättäviä teemoja ovat olleet lastensuojeluun 
ja lasten kasvatukseen liittyvät kysymykset. Hän ei luota Suomen vi- 
ranomaisiin lastensuojeluasioissa, mutta myös venäläisiin viranomai- 
siin hän suhtautuu epäilevästi. Vera kutsuu itseään ”maansa patrioo- 
tiksi”. Hänen mielestään nykyään ”länsi” uhkaa Venäjää, mutta nash 
Prezident (”presidenttimme') suojelee Venäjää ja sen kansalaisia vihol- 
lisilta. Lopulta Veran ”todellinen kotimaa” on kuitenkin Neuvostoliit- 
to, jonka yhteiskunnallinen järjestelmä tarjosi hänelle sosiaalista ja 
taloudellista turvallisuutta arjessa. 

Sota on läsnä Veran elämässä historiallisesti, mutta erityisesti Uk- 
rainan sodan myötä siitä on tullut osa hänen elettävää arkeaan. Hä- 
nen Ukrainassa asuvan siskonsa perhe on joutunut elämään sotatilan 
keskellä, ja Vera on myös vienyt vaateapua Sortavalaan Ukrainasta 
Donetskin ja Luhanskin alueelta tulleille pakolaisille. Historiallisesti 
toinen maailmansota määrittää ylirajaista muistimaisemaa Suomen 
ja Venäjän rajaseudulla. Sodan muistaminen on vahvistunut viime 
vuosina rajan molemmin puolin. (Davydova-Minguet 2018; Davy- 
dova-Minguet ja Pöllänen 2017.) Jos avioliiton alkuaikoina häntä tus- 
kastutti Villen sotahistoriallinen harrastuneisuus ja sota-aiheinen 
matkailu luovutettuun Karjalaan ja Suomen puolella oleviin taistelu- 
paikkoihin, niin viime vuosina hän on itsekin innostunut ottamaan 
osaa Sortavalassa pidettäviin ”kuolemattoman rykmentin” marssei- 
hin voitonpäivinä. Hän on ylpeä isoisänsä uroteoista sodan aikana ja 
kantaa tämän muotokuvaa ja pyhän Yrjön nauhaa näissä kulkueissa 
osoituksena kuuluvuudestaan Sortavalan paikalliseen ja laajempaan 
Venäjän kansalliseen yhteisöön (Davydova-Minguet 2015). 


Henkilö X, digiajan monikansalainen 


Informaatio- ja kommunikaatioteknologian merkitys on tärkeää 
huomioida humanistisessa ja yhteiskuntatieteellisessä tutkimuksessa. 
Medioituneiden verkostojen merkityksellisyys yksilöiden ja yhteisö- 
jen välisessä kommunikaatiossa, identifikaatiossa ja maailmankuvas- 
sa on huomioitu erityisesti maahanmuutto-, diaspora- ja transnatio- 
nalismin tutkimuksessa (Georgiou 2013; Kissau ja Hunger 2010). 
Tässä osiossa tarkastelemme erityisesti kaksoiskansalaisuuskeskus- 
telussa kristallisoituvien arjen sodan "rintamalinjojen’, turvattomuu- 
den ja turvallisuuden rakentumista digitaalisessa ympäristössä Suo- 
men venäjänkielisten keskustelufoorumeilla toimivan Henkilö X:n 
tyyppitarinan kautta. 

Digitaalisen yhteiskunnan tyypillisenä jäsenenä nopea ja aina läs- 
nä oleva mobiiliteknologia vaikuttaa laajasti Henkilö X:n sosiaalisiin 
suhteisiin, minäkuvaan sekä tilan ja ajan hahmottamiseen (ks. esim. 
Floridi 2015; Hoskins 2018). Keskustelufoorumin Russian.fi profiili- 
tiedoissaan nimimerkki Henkilö X kertoo syntyneensä 1970-luvulla. 

Hän rakentaa tiedostaen ja osittain tiedostamattaankin itsestään vir- 
tuaalista identiteettiä (Gorny 2009), jonka perusteella muut fooru- 
min vakiokeskustelijat ovat oppineet hänet tunnistamaan. Yhteisen 
keskusteluhistorian perusteella foorumin vakituiset käyttäjät muis- 
tavat hänen kertoneen opiskelleensa Isossa-Britanniassa 2000-luvun 
alussa ennen muuttoaan Suomen pääkaupunkiseudulle töihin kan- 
sainväliseen firmaan. Sittemmin hän on oppinut suomea jo niin hy- 
vin, että pystyy lukemaan suomenkielisiä artikkeleita ja keskustelee 
usein kollegoiden ja naapureidensa kanssa suomeksi. 
Venäjänkielisyys ja kiinnostus keskustella elämästä Suomessa ovat 
luontaisia syitä liittyä venäjänkielisten keskustelufoorumille. Hen- 
kilö X osoittaakin osallistumissaan keskusteluissa tuntevansa melko 
hyvin suomalaista, venäläistä ja neuvostoliittolaista kulttuuria. Hän 
on erittäin tietoinen siitä, kuinka hänen venäjänkielisyydestään voi- 
daan tehdä oletuksia myös hänen taustastaan. Tämän vuoksi Hen- 
kilö X on tarkka oikaisemaan muita kirjoittajia siitä, etteivät kaikki 
foorumilla venäjää kirjoittavat ole venäläisiä tai Venäjältä. Henkilö 
X kertoo ahdistuvansa, kun häntä Suomessa, Venäjällä ja verkossa 
profiloidaan tiettyihin kansallisuuskategorioihin. Erityisesti kaksois- 
kansalaisuuskeskustelussa esiintynyttä vaatimusta tunnustaa jotain 
tiettyä isänmaallista lojaliteettia hän pitää jopa nöyryyttävänä. Toi- 
saalta hän kaipaa kuitenkin nykyistä suurempaa kuuluvuuden tun- 
netta asuinympäristöönsä ja sosiaalisiin verkostoihin (ks. myös Ron- 
kainen 2009; Varjonen, Arnold ja Jasinskaja-Lahti 2013). Henkilö X:n 
kritiikki kansallisten identiteettien leimoja ja jakolinjoja kohtaan saa 
keskusteluissa kummastusta, vastakommentteja ja vähättelyäkin. 
Henkilö X on tavannut muutaman foorumin vakiokirjoittajista 
henkilökohtaisestikin ja osaa viitata heidän esittämiinsä taustatari- 
noihin, vaikka hän usein suhtautuukin niihin varauksella. Internetin 
keskustelukanavat ovat tarjonneet hänelle mahdollisuuden keskustel- 
la samankaltaisessa elämäntilanteessa olevien ihmisten kanssa. Erityi- 
sen tärkeää tämä oli hänen ensimmäisinä vuosinaan Suomeen muu- 
ton jälkeen, jolloin hän tunsi itsensä uudessa ympäristössä erityisen 
epävarmaksi ja haavoittuvaksi. (Ks. esim. Heino 2018, 71-73.) Tähän 
epävarmuuden kyllästämään ”maahanmuuttajamenneisyyteensä” 
Henkilö X viittaa verkkokeskusteluissa ikään kuin menneisyyden op- 
pirahana. Hän liittää sen kuitenkin osaksi omaa Suomi-suhdettaan. 

Hän viittaa maahanmuuttajakokemukseen myös jaettuna, useita foo- 
rumin käyttäjiä yhdistävänä me-kokemuksena, mikä saa yleensä vas- 
takaikua muilta keskustelijoilta. Vaikka verkossa tapahtuvat ihmis- 
kontaktit poikkeavatkin oleellisesti kasvokkaisista kohtaamisista, 
voivat ne parhaimmillaan luoda tunnetta yhteenkuuluvuudesta, tuesta 
sekä kuulluksi ja hyväksytyksi tulemisesta. (Kozinets 2010, 28-29, 70.) 

Nykyisellään Henkilö X on käytännössä jatkuvassa yhteydessä 
useisiin kontakteihin ja tapahtumiin hänen verkkoprofiileidensa 
kautta. Hänen puhelimensa merkkiäänet ilmoittavat tuon tuostakin 
jostakin uudesta, hänen huomiotaan vaativasta tapahtumasta verkos- 
sa. Tämä kytkeytyneisyys luo tunnetta siitä, että vaikka Henkilö X on 
muuttanut pois synnyinmaastaan ja hänen elämäänsä sisältyy mo- 
nenlaista liikkeellä oloa, hän edelleenkin on läsnä monessa paikassa 
ja verkostossa. Digitaalisen kytkeytyneisyyden myötä kohtaamiset 
muuttavat muotoaan ja fyysisten välimatkojen merkitys pienenee. 
(Floridi 2015; Georgiou 2013.) Yhteydenpito ulkomailla asuvien su- 
kulaisten ja ystävien kanssa onkin Henkilö X:lle merkittävä hyöty ja 
ilo internetin käytöstä. 

Henkilö X osallistuu kielikynnyksen vuoksi venäjänkielisiin verk- 
kokeskusteluihin aktiivisemmin kuin suomenkielisiin. Vaikka Henki- 
lö X ei pidäkään itseään yhtenä aktiivisimmista foorumikirjoittajista, 
osaan keskusteluista hän osallistuu intensiivisesti. Näin on esimerkik- 
si aiheeltaan kiinnostavan ja tunteita herättävän kaksoiskansalaisuus- 
keskustelun kohdalla. Verkkokeskusteluiden seuraamisen ja osallistu- 
misen varjopuolena hän törmää myös sellaisiin asenteisiin, jotka he- 
rättävät hänessä vihaa, pelkoa ja ahdistusta. (Esim. Sotkasiira 2017a.) 

Tästä huolimatta venäjänkielisten keskinäiset verkkokeskustelut 
ovat mielekkäitä Henkilö X:lle muun muassa siksi, että hän on tyyty- 
mätön suomalaisen ja venäläisen median tapaan käsitellä Venäjään 
liittyviä asioita (Sotkasiira 2017a). Median tapa käsitellä aihetta liit- 
tyy transnationalismin tutkimuksessa tunnettuun kotimaisen suo- 
dattimen (engl. domestic filter) käsitteeseen, jonka avulla medioituvat 
tapahtumat merkityksellistetään kotimaisten kehysten mukaisesti 
(Fide, Kunelius ja Phillips 2008). Henkilö X kokee tämän kansallista 
tulkintaa pakottavana ilmiönä, kun puolestaan muiden usean valtion 
välisissä ylirajaisissa suhteissa olevien ihmisten kesken omaehtoisesti 
käyty verkkokeskustelu tuntuu ajoittain voimaannuttavalta (Hunger 

ja Kissau 2010). Kaksoiskansalaisuusasiassa Henkilö X ei olekaan tur- 
hautunut vain virkarajoituksia ajaville suomalaisille poliitikoille, vaan 
myös medialle, jonka hän pelkää vain lisäävän venäläisiin ja kaksois- 
kansalaisiin liittyviä epäluuloja Suomessa aiheelle antamallaan julki- 
suudella. 

Vaikka Henkilö X seuraa verkosta Suomen, Venäjän ja kotialueen- 
sa tapahtumia, ryhmittyvät hänen käyttämänsä sosiaalisen median 
keskustelut usein käyttäjien sijainnin sijaan keskusteluteemojen ym- 
pärille. Hän osallistuu jonkin verran myös muissa maissa asuvien 
venäjänkielisten maahanmuuttajien verkkokeskusteluihin, minkä 
vuoksi hänen on helpompi kuvitella muuttoaan kyseisiin maihin. Vas- 
taavasti Suomen ulkopuolella asuvat ihmiset kirjoittavat ajoittain hä- 
nen käyttämilleen foorumeille, vaikka ne olisivatkin ensisijaisesti tar- 
koitettu Suomessa asuville venäjänkielisille (Davydova-Minguet ym. 
2016, 77; Hunger ja Kissau 2010, 257). 

Henkilö X:ää kiinnostavissa keskusteluissa hän vaihtaa mielellään 
näkemyksiä kulttuurieroista suomalaisten ja venäläis- tai neuvosto- 
taustaisten välillä, paikallisista kulttuuritapahtumista ja arkisista 
asioista yleensä. Vaikka hän onkin asunut Suomessa jo pitkään, ky- 
syy Henkilö X aika ajoin edelleenkin Suomen venäjänkielisten foo- 
rumeilta teknisiä kysymyksiä liittyen Suomen byrokratiaan. Vasta- 
vuoroisuuden nimissä hän pyrkii taas auttamaan muita silloin, kun 
he kysyvät hänelle vuosien asumisen ja työnteon kautta jo tutuksi tul- 
leista asioista. Henkilö X seuraa myös keskusteluja ihmisten työllisty- 
misestä, sillä hänen työsopimuksensa on määräaikainen ja hän saat- 
taa pian joutua itsekin hakemaan uusia töitä. 

Venäjänkielisten verkkokeskusteluissa nousee toistuvasti esiin epä- 
luottamus ja huoli omasta ja perheen tulevaisuudesta. Osa keskusteli- 
joista pohtii, kuinka poliittis-taloudelliset konfliktit, kuten suomalai- 
sen etnonationalismin yleistyminen, taloudelliset katastrofit ja sota, 
voisivat muodostaa syyn muuttaa pois Suomesta. Henkilö X rauhoit- 
telee muita foorumilla olijoita tällaisten ääriskenaarioiden epätoden- 
näköisyydestä. Toisaalta hän kuitenkin kertoo omasta valmiudestaan 
muuttaa Suomesta pois olosuhteiden sitä vaatiessa, koska hänellä on 
sopiva koulutus, kielitaitoa, eikä sosiaalisia tai hoivasuhteita, jotka 
sitoisivat häntä Suomeen. Viestit, joissa spekuloidaan venäläisten 
vankileirille lähettämisellä, voivat vaikuttaa ulkopuoliselle lukijalle 

provokatiivisilta, marginaalisilta tai liioitelluilta. Usealla Suomeen 
muuttaneella, kuten inkeriläistaustaisilla, on suvussaan kuitenkin 
kokemusta tällaisesta traumasta, mikä osaltaan selittää voimakkaita 
(tunne)reaktioita (esim. Miettinen ym. 2013). Keskustelussa reaktiot 
näihin viesteihin vaihtelevat kirjoitusten ohittamisesta vähättelyyn ja 
resonointiin. 

Kaksoiskansalaisuus nousi näkyvästi uutisotsikoihin Suomessa eri- 
tyisesti vuosina 2014 (esim. Lindgvist 2014) ja 2017 (esim. Happonen 
2017). Henkilö X keskusteli aiheesta erityisesti venäjänkielisellä verk- 
kofoorumilla, sillä hän kuten Verakaan ei vuonna 2014 eskaloitunei- 
den Venäjän ja länsimaiden suhteiden aikana tuntenut mielekkääksi 
puhua politiikasta julkisesti (ks. myös Sotkasiira 2017b). Vaikka Hen- 
kilö X ja monet muut foorumin keskustelijat ovat muistelleet koh- 
danneensa ennakkoluuloja venäläisyyttä kohtaan Suomessa aiem- 
minkin (esim. Davydova 2009; Ronkainen 2009; Varjonen, Arnold ja 
Jasinskaja-Lahti 2013), korostavat he muutosta sosiaalisessa ympäris- 
tössään erityisesti vuoden 2014 paikkeilla. 

Henkilö X:n foorumilla osoittama henkilökohtainen huoli Suo- 
men kaksoiskansalaisuusasiasta viittaa hänen omaan kaksoiskan- 
salaisuuteensa ja siihen, ettei hänen toinen passinsa ole EU-maasta. 
Esimerkiksi Viron passin omistavien venäjänkielisten ei ole tarvin- 
nut vuosiin huolehtia Suomen passin hankkimisesta turvatakseen 
asumisoikeutensa (Jakobson 2017). Verkkofoorumilla käydyssä kes- 
kustelussa ihmiset tuovat esiin huoliaan purkaessaan useanlaisia 
uhkaskenaarioita kaksoiskansalaisuusasiassa: Jakaako Suomi Venä- 
jän viranomaisille tietoja kaksoiskansalaisista? Mitä käy heille, jotka 
myöhemmin luopuvat Suomen kansalaisuudesta tai eivät sitä hanki, 
vaikka tekevätkin työuransa Suomessa? Mitä tapahtuu Suomessa tie- 
natuille eläkkeille, jos myöhemmin muutetaan ulkomaille asumaan 
ilman Suomen kansalaisuutta? Laajenevatko kansalaisuusrajoitukset 
muille aloille? Auttaako Venäjän kansalaisuudesta luopuminen, jos 
viranomaiset pitävät kirjaa ihmisten vanhempienkin taustoista? Vaik- 
ka keskustelussa muistutetaankin useaan kertaan, että Suomen kal- 
taisessa oikeusvaltiossa tuskin pakotettaisiin luopumaan toisen maan 
kansalaisuudesta, spekuloidaan tällä mahdollisuudella paljon. Ve- 
näjän kansalaisuudesta luopumisen kerrotaan keskusteluissa olevan 
erittäin pitkä ja työläs prosessi. 

Henkilö X pelkää, että muuttuva kaksoiskansalaisuuspolitiikka ja 
venäjänkielisiä yleisesti leimaava asenneilmasto voivat palauttaa hä- 
nen tilanteensa takaisin siihen epävarman maahanmuuttajan ase- 
maan, josta hän on jo kerran päässyt yli. Hän on suhtautunut kansa- 
laisuuteen paitsi Suomessa asumista, työntekoa ja ulkomaille matkus- 
tamista helpottavana juridisena sopimuksena, myös elämiseen va- 
kautta antavana statuksena, tietynlaisena kuulumisen tunnustuksena. 
Kansalaisvelvollisuutenaan hän on pitänyt lakien kuuliaista noudat- 
tamista ja työntekoa sosiaalitukien nostamisen sijaan. (Ks. myös 
Jakobson 2017.) Nyt Henkilö X tulkitsee usean kanssakeskustelijansa 
tukemana kaksoiskansalaisuuteen liittyvät lakiuudistukset ja julkisen 
keskustelun signaalina siitä, että vaikka he ovat ansainneet kaksois- 
kansalaisuuden, ei heihin siltikään luoteta. Suomen kansalaisuus- 
statukseen liitetty hyväksyntä ja vakaus ovat kokeneet kovan kolauk- 
sen. Toisaalta osa keskustelijoista on vastannut tästä kertoneelle 
Henkilö X:lle suhtautuneensa Suomen kansalaisuuden hankkimiseen 
jo aiemminkin skeptisesti, epäröiden, että siitä voi seurata vielä han- 
kaluuksia omalle urakehitykselle tai sosiaaliselle statukselle niin Suo- 
messa kuin Venäjälläkin. 


Haurastuva arjen turvallisuus 


Kriittisen ja erityisesti feministisen turvallisuustutkimuksen perin- 
teen mukaisesti olemme tässä tarkastelleet Suomen venäjänkielisten 
arjen turvallisuutta yhtäältä yksilön ja valtioiden välisten suhteiden 
turvallistamisena ylirajaisuuden kontekstissa ja toisaalta yksilön so- 
siaalisissa suhteissa ja eletyssä kokemuksessa rakentuvana tuntemuk- 
sena. Olemme käsitelleet turvallisuustunteen haurastumista kahden 
tyyppitarinan kautta: Veran ruumiillisina, arjessa elettyinä, tiukas- 
ti konkreettisiin paikkoihin sidottuina kokemuksina ja Henkilö X:n 
virtuaalisessa medioituneessa kanssakäymisessä muodostuvina rep- 
resentaatioina. 

Tutkimuksessamme olemme soveltaneet erityisesti Ticknerin 
(2004) feminististä turvallisuustutkimuksen lähestymistapaa. Vaikka 
Suomen ja Venäjän valtiot ovat tahoiltaan esittäneet itseään kansa- 
laistensa turvaajan roolissa (Oivo ja Davydova-Minguet 2019), ovat 

kansallisen turvallisuuden takaamiseksi esitetyt aloitteet aiheuttaneet 
turvattomuutta ihmisten arjessa. Suomen venäjänkielisten arki ja me- 
diatilan käyttö kiteyttää selkeästi kansainvälisessä politiikassa yhä 
voimistuvaa käsitystä yhteiskunnallisten ja ylirajaisten suhteiden 
muodostumisesta sotatilamallin kautta. Tämä aiheuttaa epäedullisen 
arjen ympäristön, turvattomuutta ja ristiriitoja ylirajaista elämää elä- 
ville ihmisryhmille ja yksilöille. 

Krimin valtausta edeltäneet ja erityisesti sitä seuranneet kehitys- 
kulut ovat muuttaneet käsityksiä turvallisuudesta niin, että valtiot 
ovat palanneet selvästi turvallisuusajattelun keskiöön. Suomen venä- 
jänkielisten näkökulmasta tämä tarkoittaa, että luottamus heihin on 
kyseenalaistettu niin entisen kuin nykyisenkin kotimaan taholta. Sa- 
malla molemmat maat vaativat jakamatonta lojaliteettia, ikään kuin 
soturikansalaisuutta (ks. Tickner 2004). Selkeimmin tämä näkyy yli- 
rajaista arkea elävien kaksoiskansalaisten arjessa, joille toisesta kan- 
salaisuudesta on voinut tulla etuoikeuden sijasta jopa taakka. Monet 
ovat ajatelleet toisesta kansalaisuudesta luopumista, ja jotkut ovat jo- 
pa tehneet sen. Venäjän kansalaisuudesta ovat taipuvaisempia luopu- 
maan etenkin nuoret ihmiset, joilla ei ole enää vahvoja siteitä Venä- 
jälle. Sen sijaan kansalaisuudesta luopuminen on huomattavasti 
perustavanlaatuisemman harkinnan takana Veran tyyppitarinan ta- 
paisille ihmisille, joilla on hoivavelvollisuuksia, ylisukupolvisia per- 
hesuhteita ja mahdollisesti omaisuutta Venäjän puolella. 

Arjen turvallisuuden rapautuminen nousee esille myös Henkilö 
X:n tyyppitarinassa. Ylirajaisten siteiden turvallistaminen, josta Hen- 
kilö X on keskustellut verkossa jo vuosikaudet, vaikuttaa haurastutta- 
van hänen luottamustaan Suomen kansalaisuuden tuottamaan tur- 
vaan ja kuulumisen tunnetta Suomeen. Hänen itsereflektiossaan ja 
maailmankuvassaan korostuvat arkiympäristöstä tulevan tunnustuk- 
sen ja hyväksynnän arvostus, mikä on ristiriidassa suomalaisissa ja 
venäläisissä viestimissä sekä venäjänkielisissä verkkokeskusteluissa 
nousevan kansallisen puolueellisuusvaatimuksen kanssa. Henkilö X 
ei hahmota olevansa erityisen sitoutunut syntymä- ja asuinmaihinsa 
kansalaisuuksistaan huolimatta. 

Jännittynyt ilmapiiri näkyy konstruoimissamme tyyppitarinoissa 
ja niiden takana olevien ihmisten arjessa toistaiseksi ”pieninä” ilmiöi- 
nä: rajanylityksen kasvaneena epävarmuutena, pelkona työpaikan 

menetyksestä tai tulojen pienentymisestä ja sosiaalisten suhteiden ki- 
ristymisenä tai katkeamisena. Virtuaalisessa keskustelutilassa tämä 
näkyy eräänlaisena uhitteluna, mielipiteiden polarisoitumisena ja 
liikkuvuuden ideaalin ylikorostumisena. Vaikuttaa siltä, että suhde 
Suomeen turvallisena asuinmaana on problematisoitunut ja saanut 
huomattavia kolhuja, minkä seurauksena joillekin on syntynyt ajatus 
etsiä uusia mahdollisuuksia Suomen ulkopuolelta. 

Venäjänkieliset ovat Neuvostoliiton romahdettua ja rajojen madal- 
luttua tulleet kolmen vuosikymmenen kuluessa tutummiksi ja hyväk- 
sytymmiksi Suomessa. Veran elämässä tämä näkyy siten, että hän on 
onnistunut rakentamaan Tohmajärvellä molemminpuolisen luotta- 
muksen. Vera ja muut hänen kaltaisensa luottavat suomenkieliseen 
naapurustoonsa ja suomenkielinen naapurusto luottaa heihin (Lehto 
ym. 2019). Epäluottamusta ja arjen turvallisuuden rapautumista ai- 
heuttaa Venäjän ja Suomen ylirajaisten sidosten kaksoisturvallista- 
minen ja kansainvälisten suhteiden kiristyminen Krimin miehityk- 
sestä alkaneella aikakaudella. Ihmiset pyrkivät aktiivisesti torjumaan 
arjen naapuruudessaan valtioiden toimien luomaa turvattomuu- 
den tunnetta. (Vrt. Davydova-Minguet ja Pöllänen 2018; Pöllänen ja 
Davydova-Minguet 2016.) Tällä hetkellä voidaan sanoa, että "'epápo- 
liittisuus” onkin leimaa-antava piirre venäjänkielisten arjen toimin- 
nassa ja muissa kuin verkossa tapahtuvissa sosiaalisissa suhteissa. 
Monet pyrkivät etäännyttämään valtiot ja niiden lojaaliusvaatimuk- 
set itsestään ja elinympäristöstään, ja valtioiden politiikkoihin uskal- 
letaan ottaa kantaa lähinnä verkossa, ja sielläkin mielellään anonyy- 
misti. 

Jos Suomessa halutaan kehittää arjen turvallisuutta kokonaisvaltai- 
sesti, tulee tarkastella sensitiivisesti sotatilamallin mukaisen turvalli- 
suuden tuottamisen vaikutusta ylirajaisiin ryhmiin. Lisäksi yhteis- 
kuntien medioitumisen (erityisesti sosiaalisen median) vaikutukset 
tuottavat jatkuvasti retoriikan, ja edelleen asenteiden ja politiikkojen, 
kärjistymistä ja polarisaatiota. Moninaistuvalla väestöllä on ja tulee 
väistämättä olemaan merkityksellisiä ylirajaisia siteitä, minkä vuoksi 
sotatilamallin mukaisen ”soturikansalaisuuden” vaatimus ei pysty 
tuottamaan ylirajaisessa arjessa turvallisuuden tunnetta vaan päin- 
vastoin horjuttaa sitä. 

Suomessa kansainvälisiä muuttoliikkeitä tutkittiin pitkään lähes 
yksinomaan kaupunkeja koskevana ilmiönä (Partanen 2008). Tä- 
mä on ymmärrettävää siinä mielessä, että valtaosa maahanmuutosta 
suuntautuu suurimpiin Etelä-Suomessa sijaitseviin kaupunkeihin 
(Juopperi 2019). Toisaalta tiedämme, että ympäri maata löytyy pieniä 
kuntia, joissa on niiden asukasmäärään nähden merkittävä määrä ul- 
komailla syntynyttä väestöä (Saari 2013). Maaseudulla kansainvälinen 
muuttoliike nähdään mahdollisuudeksi houkutella uusia kuntalai- 
sia ja elävöittää poismuuton ja ikääntymisen vuoksi pieneneviä pai- 
kallisyhteisöjä (työ- ja elinkeinoministeriö 2014, 21). Viime aikoina 
sekä paikalliset maaseututoimijat että kansallisen tason toimijat, ku- 
ten Maaseutuverkosto ja Maa- ja metsätaloustuottajain Keskusliitto, 
ovat alkaneet vaatia politiikkaa, joka lisäisi maahanmuuttajien ha- 
keutumista harvaan asutuille seuduille (Turun Sanomat 2018). Eri- 
tyisesti kysymys maaseudun yrityksiä uhkaavasta työvoimapulasta on 
nostanut maaseudulle suuntautuvan maahanmuuton maaseutupoli- 
tiikan keskiöön (Maaseutupolitiikan yhteistyöryhmä 2014). Samalla 
kun maahanmuuttajat on alettu nähdä voimavarana maaseudulle, on 
kiinnostuttu siitä, kuinka heidän asettumistaan sinne voitaisiin tukea. 

Tutkimusten mukaan se, miten turvalliseksi arki koetaan, vaikuttaa 
myös maahanmuuttajien asuinpaikan valintaan (Flynn ja Kay 2017). 
Näitä kokemuksia voi tutkia käyttämällä käsitettä arjen turvallisuus 
(ks. tämän kirjan johdanto), jolloin huomio suuntautuu yhtäältä vi- 
ranomaisten, yritysten ja kansalaistoimijoiden pyrkimyksiin lisätä 
turvallisuutta ja toisaalta yksittäisten ihmisten kyvykkyyteen edistää 
turvallisuutta omassa arjessaan. Arki puolestaan ymmärretään elä- 
mänalueeksi, jossa asioita tehdään tavanmukaisesti, rutinoituneesti 

ja liikoja reflektoimatta (Jokinen 2005). Sujuessaan arki ympäröi mei- 
tä tuttuna ja turvallisena, mutta sujuvuuksien rikkoontuessa se voi 
muuttua turvattomaksi ja arvaamattomaksi (Sotkasiira 2019; Sotka- 
siira ja Rannikko 2019). Esimerkiksi arkipäivän rasismin tutkija 
Philomena Essed (1991) väittää, että arki tulee näkyväksi oikeastaan 
vasta silloin, kun sen rutiinit menevät rikki tai kun sen normaali ryt- 
mi ja kulku haastetaan. Kuten Anu Hirsiaho ja muut (2011) huo- 
mauttavat, varsinkin vähemmistöihin kuuluvien arki voi olla julmaa. 
Julmassa arjessa mikään ei ole itsestään selvää eikä rutiininomaista, 
vaan arki tuntuu pikemminkin työläältä, arkiset kohtaamiset ulossul- 
kevilta ja siksi turvattomilta. 

Adam Crawfordin ja Steven Hutchinsonin (2016) mukaan arjen 
turvallisuutta tulisi tarkastella kolmesta näkökulmasta. Ensinnäkin 
arjen turvallisuutta on tutkittava ajallisen ulottuvuuden kautta, koska 
arki ymmärretään usein nimenomaan aikaan suhteutuvana elämän- 
piirinä. Arjelle on leimallista tiettyjen "arkisten" tapahtumien toistu- 
minen ja rutiininomaisuus sekä yksilön näkökulmasta tärkeä mah- 
dollisuus muuntaa pakkotahteja omilta tuntuviksi arjen rytmeiksi 
(Felski 2000; Jokinen 2005). Toiseksi Crawford ja Hutchinson kehot- 
tavat tutkijoita huomioimaan arjen turvallisuuden tilallisen ulottu- 
vuuden, sillä kokemuksiin arjen turvallisuudesta sisältyy myös maan- 
tieteelliseen alueeseen, sijaintiin ja tilaan liittyviä merkityksiä. Kol- 
manneksi Crawfordin ja Hutchinsonin tarkastelussa painottuvat ar- 
jen turvallisuuden tunteisiin ja affekteihin liittyvät merkitykset, jot- 
ka ovat nousseet myös laajemmin turvallisuustutkimuksen agendalle 
(Ähäll ja Gregory 2013). 

Tutkimukseni sivuaa kaikkia kolmea edellä mainittua arjen turval- 
lisuuden ulottuvuutta, mutta tässä luvussa keskityn erityisesti alueel- 
liseen ulottuvuuteen eli siihen, kuinka maaseudulla asuminen vaikut- 
taa maahanmuuttajien kokemuksiin arjen turvallisuudesta. Pohdin 
etenkin, miten asuminen pohjoiskarjalaisella maaseudulla muok- 
kaa maahanmuuttajien kokemuksia arjen turvallisuudesta. Lähden 
liikkeelle kuvaamalla lyhyesti maaseudun asukkaiden arjen turval- 
lisuudesta käytyä tutkimuskeskustelua, minkä jälkeen tarkastelen 
Pohjois-Karjalan maaseutualueilla asuvien maahanmuuttajien ker- 
tomuksia arjen turvallisuudesta ja ajoittaisesta turvattomuudesta. 
Keskityn turvallisuuden fyysiseen, materiaaliseen, sosiaaliseen sekä 

ontologiseen ulottuvuuteen, koska nämä osa-alueet nousivat vahvim- 
min esille tutkimukseni aineistossa, joka koostuu Pohjois-Karjalassa 
asuvien maahanmuuttajien hyvinvointia ja arjen turvallisuutta kos- 
kevista haastatteluista'. Tavoitteenani on vastata kysymykseen, miten 
kokemus arjen turvallisuudesta vaikuttaa maahanmuuttajien haluk- 
kuuteen muuttaa maaseudulle ja asettua asumaan sinne pitempiai- 
kaisesti. 


Kansalaisten turvallisuudesta maaseudun asukkaiden 
turvallisuuteen 


Suomessa eri hallinnonalojen toiminta ja uhkiin varautuminen sovi- 
tetaan yhteen Yhteiskunnan turvallisuusstrategiassa (Turvallisuus- 
komitea 2017), jonka tavoitteena on turvata yhteiskunnan toiminta- 
kyky, säilyttää Suomen valtion itsenäisyys sekä edistää kansalaisten 
turvallisuutta ja hyvinvointia. Turvallisuusstrategian yleiset tavoitteet 
on rajattu koskemaan Suomen kansalaisten terveyttä ja hyvinvointia. 
Näin on siitä huolimatta, että Suomessa asuu suuri joukko ihmisiä, 
jotka eivät ole Suomen kansalaisia. Vuonna 2017 Suomessa asui vaki- 
tuisesti 249500 ulkomaan kansalaista (Tilastokeskus 2018). Maahan 
muuttaneen on asuttava Suomessa yleensä viisi vuotta ennen kuin hä- 
nen on mahdollista hakea Suomen kansalaisuutta (Maahanmuutto- 
virasto 2019). Kuntien vastuut taas kohdistuvat kuntalaisiin, joiden 
hyvinvointia kuntien tulee edistää esimerkiksi järjestämällä palveluja 
taloudellisesti, sosiaalisesti ja ympäristöllisesti kestävällä tavalla 
(Kuntalaki 410/2015). Kuntalaisia ovat kaikki kunnassa vakituisesti 
asuvat kansalaisuudesta riippumatta. 

Siinä missä kansalaisten kohdalla turvallisuus ja hyvinvointi kyt- 
keytyvät vahvasti toisiinsa, puhutaan maahanmuuttajista ja turvalli- 
suudesta usein turvallistamisen ja sen seurausten kautta (Browning 
2017). Turvallistaminen tarkoittaa maahanmuuton tarkastelemista 
uhkana, jonka hallinnoiminen vaatii erityisiä keinoja, ja oikeuttaa toi- 
mimisen ohi normaalien poliittisten menetelmien (Buzan, Wever 
ja de Wilde 1998; Weever 1995). Suomalaisessa maahanmuuttopoli- 
tiikassa ja maahanmuuttoa säätelevässä lainsäädännössä maahan- 
muuton turvallistaminen on lisääntynyt viime vuosina (Palander ja 

Pellander 2019). Turvallistavat puhetavat ja niille pohjaava politiikka 
suuntaavat huomiota pois siitä, millaiseksi eri maahanmuuttajaryh- 
mät, kuten maaseudulla asuvat maahanmuuttajat, kokevat turvalli- 
suutensa. Myös toimenpiteet, joilla maahanmuuttajien turvallisuutta 
voitaisiin arjessa lisätä, jäävät vähemmälle huomiolle. Siksi tarvitaan 
tutkimusta, joka valottaa prosesseja, joiden kautta tietyt ilmiöt mää- 
rittyvät turvallisuusuhiksi. Tutkimus ja tutkimusta hyödyntävä poli- 
tiikka voivat myös auttaa purkamaan virheellisiä ja yksinkertaistaviin 
stereotypioihin perustuvia käsityksiä turvallistamisen kohteiksi jou- 
tuneista ryhmistä (Crawford ja Hutchinson 2016). 

Myös maaseudulle suuntautuva kansainvälinen muuttoliike on tur- 
vallistettu. Suomalaisella maaseudulla varsinkin vastaanottokeskusten 
perustaminen on koettu paitsi mahdollisuudeksi myös uhaksi paikal- 
listen asukkaiden, eritoten naisten ja lasten, fyysiselle turvallisuudelle 
(Kelahaara ja Mattila 2017; Nikunen 2018). On myös pelätty taloudel- 
lisia rasitteita, joita palveluiden järjestämisestä ulkomaalaistaustaisille 
asukkaille koituu. Erityisesti korkean työttömyyden alueilla muualta 
tuleva työvoima on koettu uhaksi paikallisten asukkaiden taloudelli- 
selle turvallisuudelle (Sotkasiira 2018; Sotkasiira ja Haverinen 2016). 
Kansainvälisesti vastaanottokeskusten perustamiseen liittyviä pelkoja 
on analysoitu not-in-my-backyard- eli nimby-käsitteen avulla. Nim- 
by-ilmiöön keskittynyt tutkimus on osoittanut, että maahanmuuttoa 
koskevaan huolipuheeseen verhoutuu myös rasistisia puhetapoja ja 
ennakkoluuloja muualta muuttaneita kohtaan (Hubbard 2005). Vas- 
tareaktiona rodullistavalle turvallisuuspuheelle ja maaseudun maa- 
hanmuuttajien näkökulmien sivuuttamiselle tutkimuksissa on alettu 
kiinnittää huomiota maahanmuuttajataustaisten yksilöiden ja per- 
heiden kokemuksiin maaseudulla elämisestä (Cloke 2004; de Lima 
2001). Tällainen yksilöiden inhimillisyyteen ja arjen turvallisuuteen 
keskittyvä tutkimus on vastapuhetta turvallistamiselle. Se voi myös 
antaa työkaluja uudenlaiselle, asukkaiden yksilöllisiä tarpeita huomi- 
oivalle alue- ja maaseutupolitiikalle. Skotlannin maaseudulla tutki- 
musta tehneet Moya Flynn ja Rebecca Kay (2017) painottavat, että 
tarkastelemalla turvallisuuden kokemuksia yksilötasolla voidaan sel- 
vittää, miten maaseutupaikkakunnilla kyettäisiin varautumaan maa- 
hanmuuttoon aiempaa paremmin ja tukemaan uusia asukkaita niin, 
että kokemus maalla asumisesta muodostuisi heille myönteiseksi. Ko- 

kemuksia arjen turvallisuudesta voidaan tutkia esimerkiksi kysymäl- 
lä, millaisiksi eri ihmisryhmät kokevat ne prosessit ja toimintatavat, 
joilla turvallisuutta yhteiskunnassa luodaan, sekä mitä ovat ne käy- 
tännöt, joiden avulla ihmiset pyrkivät arjessaan lisäämään omaa tur- 
vallisuuttaan (Crawford ja Hutchinson 2016). 

Tutkimukseni laajempi teoreettinen viitekehys pohjaa Skotlan- 
nin, Irlannin sekä Pohjoismaiden maaseutualueilla tehtyihin maa- 
hanmuuttajien turvallisuutta ja hyvinvointia koskeviin tutkimuksiin. 
Niistä välittyy huoli siitä, ettei maaseutupaikkakunnilla välttämät- 
tä ole riittävää kokemusta, resursseja ja toimintatapoja, joilla vastata 
sinne asettuvien maahanmuuttajien arkisiin tarpeisiin (vrt. de Lima 
2012; de Lima ja Wright 2009; Flynn ja Kay 2017; McAreavey 2012; 
Romme Larsen 2011; Whyte, Romme Larsen ja Olwig 2019). Esimer- 
kiksi Flynn ja Kay (2017) kirjoittavat sosiaalisesta turvallisuudesta, 
jolla he viittaavat sekä toimeentulon varmuutena konkretisoituvaan 
materiaaliseen turvallisuuteen että emotionaaliseen turvallisuuteen 
eli kokemukseen sosiaalisesta tuesta ja myönteisistä ihmissuhteista. 
Heidän mukaansa koettu sosiaalinen turvallisuus kiinnittää maahan- 
muuttajia maaseutuyhteisöihin, kun taas turvattomuus ja kokemus 
siitä, että ei kuulu osaksi yhteisöä tai että jätetään jopa tarkoituksel- 
lisesti yhteisön ulkopuolelle, vähentävät turvallisuuden tunnetta ja 
ohjaavat maahanmuuttajien muuttoliikettä kohti paikkakuntia, joilla 
eläminen koetaan turvalliseksi. 

Materiaalisen ja emotionaalisen turvallisuuden sekä niiden risteyk- 
sessä rakentuvan sosiaalisen turvallisuuden ohella tutkimuksessani 
keskeiseksi arjen turvallisuuden osa-alueeksi on osoittautunut fyysi- 
nen turvallisuus, jolla tarkoitan paitsi turvallista fyysistä asuinympä- 
ristöä myös toimivaksi koettua, teknisestä (liikenneverkot, energia- 
huollon verkostot, jätehuolto, vesihuolto, tietoliikenneverkot) ja 
sosiaalisesta infrastruktuurista koostuvaa, arjen infrastruktuuria (Lai- 
tinen 2010). Esimerkiksi kunnan tarjoamien palvelujen (sosiaali- ja 
terveyspalvelut, opetus- ja kulttuuripalvelut sekä infrastruktuurin yllä- 
pitäminen) sekä kolmannen sektorin palvelutoiminnan ajatellaan 
paikallistasolla muodostavan kansalaisten perusturvan ja määrittävän 
niin fyysistä kuin sosiaalista turvallisuuden tunnetta (sisäministeriö 
2009, 5). Toisaalta varsinkin harvaan asuttujen alueiden turvallisuu- 
desta puhuttaessa huomiota on kiinnitetty julkisen palveluverkoston 

harvuudesta ja pitkistä vasteajoista johtuvan kansalaisten kokeman 
turvattomuuden lisääntymiseen (sisäministeriö 2009). Osana fyysistä 
turvallisuutta tarkastelen myös väkivallan uhkaa. Maahanmuuttajien 
kohdalla huomio kiinnittyy tällöin usein kokemuksiin rasismista 
(Garland ja Chakraborti 2006) sekä maahanmuuttajien kantaväes- 
töön verrattuna huomattavasti suurempaan riskiin joutua esimerkiksi 
pahoinpitelyrikoksen uhriksi (Lehti ym. 2014, 52). 

Kun Flynnin ja Kayn (2017) tutkimukseen osallistuneet maahan- 
muuttajat kokivat löytäneensä maaseudulta sekä taloudellista että 
emotionaalista turvaa, elämä tuntui heistä sujuvalta ja ennustettavalta 
verrattuna aiemmin koettuun epävarmuuteen. Maahanmuuttajat 
viihtyivät skotlantilaisella maaseudulla, koska arvelivat pystyvänsä 
elämään siellä normaalia elämää. Kuitenkin se, mitä pidetään nor- 
maalina, vaihtelee eri sosiaaliryhmissä sekä valtakulttuurissa ja sen 
alakulttuureissa. Normaaliutta myös arvotetaan eri tavoin, mistä 
syystä käytän tässä tutkimuksessa normaaliuden sijaan sujuvuuden 
käsitettä. Sujuvuudella viittaan käsitteen arkiymmárryksen mukaises- 
ti haastateltavan odotusten mukaiseen ja verraten helpoksi koettuun 
arjen kulkuun. 

Arjen turvallisuuden voi siis ymmärtää laajasti sosiaalisen ja fyysi- 
sen turvallisuuden sekä turvallisuuden tunteen kautta rakentuvana 
luottamuksena arjen sujuvuuteen. Luottamusta arjen sujuvuuteen 
ja jatkuvuuteen on tutkittu myös ontologisen turvallisuuden käsit- 
teen avulla (Giddens 1990; ks. tämän kirjan johdanto). Ontologinen 
turvallisuus liittyy yksilön kokemukseen ja tunteeseen siitä, että ym- 
päröivä maailma on olemuksellisesti yhtenäinen. Kyse on myös tu- 
levaisuudenuskosta, joka perustuu paitsi arvioon oman arjen suju- 
vuudesta myös luottamukseen sosiaalisen maailman jatkuvuudesta. 
Tämä ontologisen turvallisuuden yhteisöllinen ulottuvuus auttaa 
huomaamaan, miten harvaan asuttujen alueiden maahanmuuttajien 
kokemukset turvallisuudesta liittyvät yhteen paikkakunnalla synty- 
neiden ja kasvaneiden arjen turvallisuuden ja yhteisesti jaetun sosiaa- 
lisen maailman kanssa. 

Pohjois-Karjala tutkimuksen kontekstina 
ja tutkimusmenetelmät 


Tilastoluokituksissa maaseutu ymmärretään kaupunkien ja niiden 
kehysalueiden ulkopuolisiksi alueiksi. Maaseutualueet ovat kuitenkin 
keskenään hyvin erilaisia esimerkiksi asukastiheyden ja olemassa ole- 
van palveluverkon suhteen. Pohjois-Karjalassa kaupunkialueiksi luo- 
kiteltavia alueita on paikkatietopohjaisen kaupunki-maaseutu-luoki- 
tuksen mukaan maakuntakeskus Joensuun lisäksi vain Kontiolahdella 
ja Liperissä. Muut kunnat koostuvat kokonaisuudessaan erilaisiksi 
maaseuduiksi luokitelluista alueista. Vuoden 2017 lopussa hieman yli 
puolet Pohjois-Karjalan väestöstä asui maaseutualueilla eli harvaan 
asutulla maaseudulla, ydinmaaseudulla tai maaseudun paikalliskes- 
kuksissa. 

Kaikkiaan Pohjois-Karjalassa oli vuonna 2018 asukkaita 162240, 
joista 6028 puhui äidinkielenään jotain muuta kieltä kuin suomea tai 
ruotsia. Tämä tarkoittaa 3,7:ää prosenttia maakunnan koko väestöstä. 
Ulkomailla syntyneitä asui maakunnassa hieman enemmän eli 6172 
henkilöä. Maahanmuuttajien yleisimmin puhumia kieliä olivat venä- 
jä, arabia, englanti, viro, somali, thai, bengali, saksa, kurdi sekä turkki. 
Pohjois-Karjalassa maahanmuuttajataustaista väestöä on Joensuun 
seutua lukuun ottamatta varsin vähän. Tosin on huomattava, että pai- 
kallisesti esimerkiksi venäläis- tai somalitaustaisen väestön määrä 
voi nousta merkittäväksi. Kiteellä kolme prosenttia ja Tohmajärvellä 
2,5 prosenttia väestöstä oli ulkomaan kansalaisia vuonna 2018. Heistä 
suurin osa oli venäjänkielisiä. Vielä jokin vuosi sitten Lieksassa asu- 
vien ulkomaalaisten osuus oli jopa 4,2 prosenttia, mikä oli kansalli- 
sessakin tarkastelussa merkittävä osuus ja suurten yliopistokaupun- 
kien luokkaa. Määrä on tosin sittemmin vähentynyt. 

Tätä tutkimusta varten aineistoa on kerätty pohjoiskarjalaiselle 
kotouttamistyön kentälle suuntautuvalla etnografisella kenttätyöllä. 
Anna Rastaan (2007, 63) tavoin viittaan kentällä paitsi niihin paik- 
koihin, joissa olen tutkijana liikkunut, myös siihen kokonaisuuteen, 
jonka kysymyksenasetteluni rajaa. Ensisijaiseksi kotouttamisen ken- 
täksi tunnistan ne paikat, tilanteet ja olosuhteet, jossa maahanmuut- 
tajat Suomessa tulevat kohdatuiksi kotoutujina. Vuosina 2013-2016 
tutkin erityisesti somalitaustaisten maahanmuuttajien asettumista ja 

kotiutumista Lieksaan, minkä jälkeen kiinnostukseni on kohdistunut 
laajemmin syrjäseuduille suuntautuvaan kansainväliseen muuttoliik- 
keeseen ja siihen liittyviin ilmiöihin. Osana kenttätöitäni olen haasta- 
tellut sekä maahanmuuttajia että maahanmuuttajien parissa kotout- 
tamistyötä tekeviä viranomaisia ja kansalaistoimijoita. 

Lisäksi olen lukenut politiikkaohjelmia, havainnoinut kotouttamis- 
työtä eri tilanteissa, osallistunut maahanmuuttoa ja siihen liittyviä il- 
miöitä, kuten rasismia, koskeviin kokouksiin ja seminaareihin, kuun- 
nellut lukuisia maahanmuuttoa ja kotoutumista koskevia esitelmiä 
sekä pitänyt itsekin useita sellaisia. Pohjois-Karjalassa kotouttamisen 
kentällä keräämäni aineistokokonaisuus toimii tämän luvun tausta- 
aineistona. Se on kuitenkin liian laaja seikkaperäisen analyysin koh- 
teeksi, minkä vuoksi olen rajannut siitä erillisen maahanmuuttajien 
haastatteluaineiston, jota analysoin tarkemmin tässä raportoimaani 
tutkimusta varten. Maahanmuuttajiksi määrittelen henkilöt, jotka 
ovat muuttaneet Suomeen sen rajojen ulkopuolelta. 

Tähän tutkimukseen on haastateltu maahanmuuttajia, jotka asuvat 
joko eräässä Pohjois-Karjalan maaseudun paikalliskeskuksista tai 
harvaan asutulla maaseudulla, jossa palveluja ja asumiskeskittymiä 
ei juurikaan ole tai keskittymät ovat pieniä ja sijaitsevat etäällä toisis- 
taan (Helminen ym. 2014). Ymmärrettävästi haastateltavien koke- 
mukset turvallisuudesta vaihtelevat esimerkiksi sen mukaan, onko 
kodin ympäristö pohjoiskarjalaista erämaata vai pikkukaupungin lä- 
hiö. Pyrin tuomaan esiin näitä kokemuksellisia eroja, vaikka käsitte- 
lenkin haastatteluaineistoa kokonaisuutena haastateltavien anonymi- 
teetin suojaamiseksi. 

Tutkimukseen valittujen maahanmuuttajien haastattelujen aiheena 
on ollut hyvinvointi ja turvallisuus syrjäseudulla sekä näiden tukemi- 
nen kotouttamistyön ja järjestötoiminnan avulla. Haastattelijoina 
ovat olleet tutkijat Tiina Sotkasiira ja Ville-Samuli Haverinen yhdessä 
järjestötyön asiantuntija Maria Victoria de la Cruz Molinarin kanssa. 
Haastattelut on nauhoitettu ja myöhemmin litteroitu tätä varten pal- 
katun ammattilaisen toimesta. Haastateltavista yhdeksän on miehiä 
ja yhdeksän naisia eli kaikkiaan olen tätä tutkimusta varten analysoi- 
nut 18 maahanmuuttajan haastattelut. Heidän joukossaan on turva- 
paikanhakijoina, pakolaisina sekä perhesyiden, työn ja opiskelun 
vuoksi Suomeen muuttaneita. Kaikki paitsi yksi haastateltava, joka 

osallistui haastatteluun isänsä kanssa, ovat täysi-ikäisiä. Alaikäisen ja 
hänen isänsä haastattelu toteutettiin tulkin kanssa. Muissa haastatte- 
luissa puhuttiin suomea sekä suomen sekaista englantia ja venäjää, 
jotka ovat kaikki myös kirjoittajan hallitsemia kieliä. Kaikilla osallis- 
tujilla oli myös oleskelulupa eli joko määräaikainen tai pysyvä oikeus 
asua Suomessa. Haastateltavien joukossa oli ihmisiä Euroopasta, Ve- 
näjältä, Etelä-Amerikasta, Afrikasta ja Aasiasta. Koska kyse on mää- 
rällisesti pienestä vastaajajoukosta, joka asuu pienissä yhteisöissä, en 
kerro tarkasti kunkin haastateltavan kotipaikkakuntaa tai kansalli- 
suutta, sillä useimpien kohdalla tämä rikkoisi haastateltavien oikeu- 
den anonymiteettiin. Sen sijaan haastateltavan sukupuoli käy ilmi sil- 
loin, kun sillä mielestäni on merkitystä aineiston tulkinnan kannalta. 
Yleisesti ottaen sukupuoli on arjen turvallisuudesta puhuttaessa mer- 
kittävä identiteettikategoria, koska arkeen liitetään sukupuolitapaisia 
merkityksiä ja usein kokemukset turvallisuudesta ja turvattomuudes- 
ta ovat sukupuolittuneita (Ewig, Ferree ja Trip 2013; Jokinen 2005). 
Maahanmuuttajahaastateltavien kokemusten ja näkemysten ana- 
lysoimiseen olen soveltanut tarinallista analyyttista otetta (Hänni- 
nen 2000). Olen käynyt haastattelut läpi etsien niistä kertomuksia, 
joissa pohditaan elämää kotipaikkakunnalla turvallisuuden näkökul- 
masta, ja suunnannut huomioni tarinallistettuihin turvallisuuden ja 
turvattomuuden kokemuksiin sekä näiden kokemusten tilanteisiin 
ja maantieteellisesti paikantuviin konteksteihin. Analyysia ohjaavia 
kysymyksiä olivat: Missä tilanteissa ja paikoissa haastateltavat kerto- 
vat tuntevansa olonsa turvalliseksi tai turvattomaksi? Miten haasta- 
teltavat kuvaavat yhteyttä turvallisuuden tai turvattomuuden koke- 
musten ja asuinpaikan valinnan välillä? Liittyvätkö nämä toisiinsa ja 
jos, niin miten? Tarinallisen tutkimusotteen mukaan ihmisen toimin- 
taa voidaan ymmärtää pohtimalla, millaisia sisäisiä tarinoita hän it- 
selleen kertoo ja minkälaista tarinaa hän pyrkii arjessaan toteutta- 
maan (Hänninen 2000, 68). Sisäisen tarinan käsitteellä Vilma Hän- 
ninen (emt., 20-21) viittaa väitöskirjassaan ihmisen mielen sisäiseen 
prosessiin, jossa yksilö tulkitsee omaa elämäänsä tarinallisten merki- 
tysten kautta. Haastatteluissa haastateltavat jakavat näitä sisäisiä ta- 
rinoitaan, reflektoiden niitä ja hakien niille sosiaalista vahvistusta. 
Nähdäkseni tarinallinen tulkitseva ote, jonka lähtökohtana on aja- 
tus siitä, että haastateltavien kokemuksistaan tekemällä narratiivisella 

tulkinnalla on seurauksia heidän kokemuksensa ja toimintansa suh- 
teen, sopii tähän tutkimukseen. Syynä on se, että tämän tutkimuksen 
tavoitteena on selvittää, miten kokemukset arjen turvallisuudesta ja 
turvattomuudesta vaikuttavat haastateltavien asuinpaikan valintaan. 
Aiempaan tutkimukseen (esimerkiksi Flynn ja Kay 2017) ja tarinalli- 
suuteen perustuva analyysini lähtee liikkeelle oletuksesta, että päätös- 
tä muuttaa kaupunkiin edeltää tarinallinen tulkinta arjen turvatto- 
muudesta maaseudulla. Toisaalta suoraviivaiseen tulkintaan tarinan 
ja toiminnan välisestä suhteesta on syytä suhtautua varauksellisesti, 
sillä osa sisäisistä tarinoista jää tutkijalta piiloon. Kaikkia kokemuksia 
ei koskaan kerrota haastattelijalle eikä kaikkia suunnitelmia toteuteta 
(Hänninen 2000, 20). 


Arki pohjoiskarjalaisella maaseudulla 


Yleisesti ottaen haastateltavat pitivät Pohjois-Karjalaa turvallisena 
asuinseutuna, vaikka haastatteluissa nousi esiin myös erilaisia arjen 
turvallisuuden haasteita ja turvattomuuden kokemuksia. Tässä tutki- 
muksessa merkittäväksi turvallisuuden osa-alueeksi koettiin fyysi- 
nen turvallisuus, jonka haastateltavat liittivät paitsi kotinsa fyysiseen 
ympäristöön myös rasismin kokemuksiin ja niiltä välttymiseen sekä 
arjen sujuvuutta ja turvallisuutta ylläpitävään tekniseen ja sosiaali- 
seen infrastruktuuriin. Tärkeiksi nousivat myös työ ja laajemmin ma- 
teriaalinen turvallisuus sekä sosiaaliset verkostot, joiden varassa se- 
kä henkinen hyvinvointi että kuulumisen kokemukset rakentuvat. 
Sosiaaliset verkostot myös osittain paikkaavat harvaan asutun maa- 
seudun julkisten palveluiden puutteita ja ovat siksi tärkeitä turval- 
lisuuden vahvistajia. Näistä turvallisuuden osa-alueisiin liittyvistä 
kokemuksista haastateltaville muodostui tunne ontologisesta turval- 
lisuudesta, mikä kertoi uskosta arjen sujuvuuteen ja tulevaisuuteen 
pohjoiskarjalaisella maaseudulla. Seuraavaksi puran auki haastatel- 
tavien kertomuksia arjen turvallisuudesta näihin turvallisuuden 
osa-alueisiin liittyen. 

Rasismi ja palveluverkoston ohuus uhkina fyysiselle 
turvallisuudelle 


Haastateltavien mielestä Suomi ja suomalainen maaseutu ovat pää- 
osin ja moniin muihin maihin ja alueisiin verrattuna turvallisia. Hei- 
dän mukaansa tästä kertoo se, että pienillä paikkakunnilla ihmiset 
luottavat toistensa hyväntahtoisuuteen, mikä näkyy esimerkiksi sii- 
nä, että kodin tai auton ovea ei lukita edes yöaikaan. Myös oman ko- 
din fyysistä asuinympäristöä haastateltavat pitivät hyvin turvallisena. 
He kertoivat, että maalla lapset voivat leikkiä yksin pihalla, mikä oli- 
si mahdotonta suurkaupungissa. Monelle haastateltavalle juuri las- 
ten turvallinen kasvuympäristö oli syy asettua maalle asumaan. Toi- 
saalta haastateltavien mukaan maalla lasten fyysiseen turvallisuuteen 
voi kohdistua uhkia, jotka ovat aivan toisen tyyppisiä kuin suurissa 
kaupungeissa. Eräs haastateltava esimerkiksi kertoi, ettei uskalla an- 
taa lapsensa leikkiä kotipihassa yksin, koska pelkää ulkona irrallaan 
juoksevia koiria, joita pihaan voi tulla harvaan asutulla maaseudulla. 

Konkreettista, fyysistä, väkivallan uhkaa maahanmuuttajataustai- 
set haastateltavat kertoivat kokevansa lähinnä humalaisten suoma- 
laisten taholta. Uhkakuvissa kyse oli ennen kaikkea rasistisesta huu- 
telusta ja karkeasta kielenkäytöstä, jolla ulkomaalaisiksi tunnistetuille 
viestittiin, etteivät he ole tervetulleita paikkakunnalle. Eräät haastat- 
telemani naiset kertoivat välttelevänsä liikkumista kuntakeskustassa 
yöaikaan, koska kokivat paikan uhkaavaksi. Toisin kuin Pirjo Pölläsen 
(2013, 128-130) tutkimukseen osallistuneet venäläiset vaimomuutta- 
jat, tätä tutkimusta varten haastatellut maahanmuuttajat eivät otta- 
neet esille kokemuksia lähisuhdeväkivallasta. Tähän saattoi olla mo- 
nia syitä, kuten se, että osa haastatteluista toteutettiin puolijulkisissa 
tiloissa, kuten järjestön tiloissa, jotka toki haastattelujen ajaksi oli rau- 
hoitettu muulta toiminnalta, tai se, että haastattelut keskittyivät maa- 
seutukontekstin merkitykseen hyvinvoinnille ja turvallisuudelle. Voi 
myös olla, että juuri tätä tutkimusta varten haastatellut naiset eivät 
nykyisissä parisuhteissaan kokeneet väkivaltaa eivätkä siksi kokeneet 
tarvetta keskustella asiasta. En kuitenkaan pidä lähisuhdeväkivallan 
uhkaa heidän arjessaan poissuljettuna, koska muissa kenttätyötilan- 
teissa minulle on varoen kerrottu miehen mustasukkaisuudesta tai 
halusta kontrolloida vaimonsa toimia. 


103 


https://doi.org/10.21435/t!.269 


Tiina Sotkasiira 


Haastattelemillani miehillä oli naisia useammin omakohtaisia ko- 
kemuksia väkivallasta, mutta miehet eivät myöntäneet kokevansa sa- 
manlaista uhkaa, koska katsoivat voivansa puolustautua väkivaltaa 
vastaan. Toisaalta haastateltavista myös ne, jotka vähättelivät väkival- 
lan uhkaa itselleen, kertoivat olleensa joko osallisina tai todistajina 
esimerkiksi ravintolatappeluissa tai katuväkivaltatilanteissa. Haasta- 
teltavat olivat kahtalaista mieltä siitä, oliko rasistinen uhkailu ja väki- 
valta erityisen tyypillistä maaseudulle (vrt. Zahl-Thanem ja Haugen 
2019). Joidenkin mielestä maaseudulla suhtauduttiin ulkomaalaisiin 
torjuvammin, koska siellä ei ollut totuttu erilaisiin ihmisiin. Toisten 
mielestä taas rasismia esiintyi kaikkialla suomalaisessa yhteiskunnas- 
sa. Näiden haastateltavien mielestä ennakkoluulot sekä sosiaaliset ja 
psyykkiset ongelmat, joilla rasistista käytöstä selitettiin, olivat yksilöi- 
den eivätkä niinkään tiettyjen paikkakuntien ominaisuus. Rasismin 
rakenteellista ulottuvuutta haastateltavat eivät juuri pohtineet. 

Fyysisen turvallisuuden kannalta myös arjen sujuvuuden perusta- 
na olevan infrastruktuurin toimivuutta pidetään tärkeänä syrjäseutu- 
jen asukkaiden tuvallisuudelle (Laitinen 2010). Teknisen infrastruk- 
tuurin haastateltavat kokivat varsin luotettavaksi. Keskimäärin ja eri- 
tyisesti silloin, kun palveluiden tasoa verrattiin oman lähtömaan ta- 
soon, suomalaisen maaseudun teknisen infrastruktuurin arveltiin 
olevan merkittävä arjen turvallisuutta luova tekijä. Yksi konkreetti- 
nen esimerkki tästä on kattava mobiiliverkko, jota erityisesti luon- 
nossa paljon liikkuvat arvostivat. Kuten seuraava Venäjältä Suomeen 
muuttanut perheenisä kertoo: 


Täällä on turvallista niin kauan, kun ei tee mitään tyhmää, kuten lähde 
ylittämään järveä ilman - — mitään. Jäätä tai muuta. Verrattuna esimer- 
kiksi Venäjään, täällä on turvallisempaa, koska mobiiliyhteys toimii kaik- 
kialla ja voi kutsua apua, jos jotain tapahtuu. 


Pohjois-Karjalassa muun muassa teiden kunto ja niiden talvikunnos- 
sapito sekä sähköverkon luotettava toimivuus kirjaimellisesti sane- 
levat sen, missä ihmisten on ylipäätään mahdollista asua. Julkiset ja 
yksityiset palvelut eli sosiaalinen infrastruktuuri puolestaan herätti 
haastateltavissa sekä turvallisuuden että turvattomuuden tunteita. 
Huoli palvelurakenteen ohenemisesta harvaan asutuilla seuduilla hei- 
jastui myös tämän tutkimuksen haastatteluihin, ja huolta kantoivat 

erityisesti ne, jotka asuivat kuntakeskusten ulkopuolella harvaan asu- 
tulla maaseudulla. Esimerkiksi eräs syrjässä asuva haastateltava ker- 
toi pelkäävänsä kodin onnettomuuksia ja pyrkivänsä aktiivisesti vält- 
telemään niitä siksi, että sairaala sijaitsi niin kaukana. Hän ei uskonut 
saavansa kotiinsa apua riittävän nopeasti hätätilanteessa. Syrjäseu- 
duilla asuvat maahanmuuttajat ovat pyrkineet luomaan julkisten pal- 
velujen oheen naapuriavun varaan rakentuvia turvallisuusratkaisuja, 
jotka olivat haastateltaville äärimmäisen tärkeitä, mutta epävarmoja 
ja haavoittuvia järjestelmiä. 

Erityisesti haastatteluissa nousi esiin tarve paikallisille terveys- ja 
päivähoitopalveluille. Esimerkiksi pitkät matkat synnytyslaitokselle 
saattoivat aiheuttaa turvattomuutta ja varsinkin haastatellut naiset ko- 
kivat, että lasten päivähoitopalvelujen puute teki arjesta vaivalloista ja 
turvatonta. Eräs kunta oli esimerkiksi kieltäytynyt järjestämästä päivä- 
hoitopalveluita kylään, jossa haastateltavien mukaan oli kymmenen 
päiväkoti-ikäistä lasta. Haasteltavat toimivat yrittäjinä kotoa käsin ja 
kokivat (varsinkin talviaikaan) perheen arkea hankaloittavaksi ajaa 
noin kolmenkymmenen kilometrin päähän kuntakeskukseen viemään 
lapsia hoitoon, palata sitten takaisin kotiin töihin ja tehdä sama matka 
uudelleen työpäivän päätyttyä. Vanhempien mielestä haluttomuus jär- 
jestää päivähoitoa kodin lähelle oli huonoa politiikkaa. Ensinnäkin se 
vaikeutti vanhempien osallistumista ansiotyöhön ja toisekseen lisä- 
si turvattomuutta, koska vanhemmat pitivät talviaikaan tehtyjä pitkiä 
ajomatkoja vaarallisina. Vanhemmat myös pelkäsivät vaikutuksia, joita 
heidän lapsilleen oli sillä, etteivät lapset päässeet päivähoitoon muiden 
lasten seuraan oppimaan sosiaalisia taitoja ja suomen kieltä. 

Maahanmuuttajien kohdalla palvelujen saantia ja niihin hakeutu- 
mista voivat rajoittaa myös aiemmat kokemukset epäasiallisesta koh- 
telusta, puutteellinen kielitaito sekä suomea osaavienkin kohdalla 
pelko siitä, ettei selviydy asioimistilanteissa suomen kielellä. Esimer- 
kiksi eräs haastattelemani perheenäiti, joka kertoi haluavansa lisää 
ansiotuloja ja oli huolissaan perheen taloudesta, vältteli asioimista vi- 
ranomaisten kanssa: 


En ole nyt käynyt TE-toimistossa, koska pelkään niin paljon sitä, että kun 
menen sinne, niin kukaan ei puhu englantia. Eli jätän menemättä. Kysyit 
tukien hakemisesta. Emme hae niitä. Me tulemme enemmän tai vähem- 
män toimeen tällä hetkellä emmekä aio pyytää mitään tukia. 

Tämän koulutetun ja Euroopan Unionissa (EU) syntyneen haastatel- 
tavan kohdalla nimenomaan aiemmat huonot kokemukset siitä, ettei 
ollut tullut ymmärretyksi eikä kohdelluksi asiallisesti viranomaisten 
taholta, olivat johtaneet tilanteeseen, jossa hän vältteli viranomais- 
kontakteja. Tulkintani mukaan hän tästä syystä myös osittain eristäy- 
tyi kotinsa sisälle. Nähdäkseni nämä erilaiset viranomaistoimintaan 
kohdistuvat pelot ja turvattomuuden kokemukset lisäävät usein jo 
muutenkin haavoittuvassa asemassa olevien ihmisten ahdinkoa. Ne 
johtavat sosiaaliturvan alikäyttöön ja hidastavat kotoutumista, kun 
yksilöt kokevat mahdottomaksi hakeutua tuen ja palveluiden piiriin. 


Materiaalinen turvallisuus: palkkatyön ja toimeentulon 
merkitys arjessa 


Pohjoismaat, Suomi mukaan lukien, ovat tunnettuja universaalista 
asumisperustaisesta sosiaaliturvastaan. Toisaalta EU:n ulkopuolelta 
tulevien henkilöiden pääsy osaksi suomalaista sosiaaliturvaa vaihtelee 
oleskelulupastatuksesta riippuen (Könönen 2018). Esimerkiksi ulko- 
maisten opiskelijoiden on vastattava itse omasta toimeentulostaan, ja 
he kuuluvat Suomen sosiaaliturvan piiriin vain osittain. Pohjois-Kar- 
jalan venäjänkielistä väestöä tutkineet Olga Davydova-Minguet ja 
Pirjo Pöllänen (2018) ovat havainneet, että pohjoiskarjalaisella raja- 
seudulla maahanmuuttajat ovat usein epävarmassa asemassa työ- 
markkinoilla (ks. myös Davydova 2012). Heidän tutkimuksensa 
(2018, 175-176) mukaan Venäjältä Pohjois-Karjalaan muuttaneiden 
naisten kohdalla tämä tarkoittaa valtaväestöä korkeampaa työttö- 
myyttä tai sitä, että naiset työskentelevät pienellä palkalla, osa-aikai- 
sesti ja lyhyissä työsuhteissa. Maahanmuuttajataustaisten miesten 
alueellisesta työmarkkina-asemasta vastaavaa tutkimustietoa ei ole 
saatavilla, mutta Pohjois-Karjalan maakuntaliiton mukaan työpaikko- 
ja on maakunnassa viime vuosina kadonnut erityisesti miesvaltaisilta 
aloilta. Myös maakunnan työttömistä valtaosa oli miehiä, joten voim- 
me olettaa myös maahanmuuttajataustaisten miesten työttömyyden 
olevan verraten korkea’. 

Lähes kaikilla haastatelluilla maahanmuuttajilla oli joko palkka- 
työsuhde tai sosiaalietuuksien mahdollistama toimeentulo, jota he 

pitivät riittävänä arjesta selviämiseen. Kokemukseen sosiaaliturvan 
riittävyydestä vaikuttaa nähdäkseni merkittävästi se, että Pohjois- 
Karjalan maaseutualueilla asumisen hintataso on verraten alhainen. 
Tällöin pienilläkin tuloilla käytettäväksi jää enemmän rahaa kuin 
väkirikkaissa kaupungeissa, joissa asunnoista on pulaa ja vuokra-asu- 
minen kallista. Osa haasteltavista myös koki, että pieni paikkakunta 
ei mahdollista kuluttamista samalla tavalla kuin suuri kaupunki. To- 
sin jotkut haastateltavista myös kertoivat joutuvansa tinkimään tar- 
peistaan taloudellisista syistä ja haaveilivat paremmasta tulotasosta. 
Myös aiemmin Lieksan somalien parissa tekemissäni haastatteluissa? 
on käynyt ilmi, että erityisesti nivelvaihe, jossa yleensä kolmivuotinen 
kotoutumistukena maksettava työmarkkinatuki loppuu ja tuen saaja 
siirtyy perustoimeentulotuen saajaksi, asettaa maahanmuuttajat ta- 
loudellisesti haavoittuvaan asemaan. Kenttätyökokemukseni mukaan 
tässä vaiheessa myös usein tehdään päätös muuttaa pois maaseudulta 
sinne, missä työllistymisen arvellaan olevan helpompaa. 
Yksinomaan materiaalisen turvallisuuden näkökulmasta tarkas- 
teltuna haastateltavat kuitenkin arvioivat tilanteensa olevan verraten 
hyvä. Vaikka maahanmuuttajat Pohjois-Karjalassa joutuvat elämään 
säästeliäästi, ei haastateltavilla yleisesti ottaen ollut merkittäviä talou- 
dellisia uhkakuvia. Poikkeuksen tähän muodostivat yrittäjinä toimi- 
vat haastateltavat, jotka kokivat työtilanteensa ajoittain hyvin kuor- 
mittavaksi ja taloudellisen tilanteensa stressaavaksi. Esimerkiksi 
matkailuyrittäjän on muutamien vilkkaiden kuukausien aikana tehtä- 
vä tulos, jonka avulla selvitä taloudellisesti hiljaisempien kuukausien 
aikana. Yrittäjien haastatteluissa nousi esiin muitakin epävarmuus- 
tekijöitä, kuten se, miten vaikkapa terveyden menettäminen voi vie- 
dä suuriin taloudellisiin vaikeuksiin. Epävarmuutta ja turvattomuutta 
saattaa lisätä se, että ulkomaalaiset matkailuyrittäjät toimivat varsin 
yksin ja erillään niin kunnasta, kyläläisistä kuin toisista yrittäjistä 
(Vatanen ja Halonen 2013). Yrittäjyys, joka toisaalta toi elämään mie- 
lekästä sisältöä, myös sitoi haastateltavien aikaresursseja ja jätti heidät 
työttömille työnhakijoille tarkoitettujen kotoutumispalveluiden, ku- 
ten kielikurssien, ulkopuolelle. Matkailuyrittäjät kokivat taloudellisen 
turvallisuuden uhatuksi myös ilmastonmuutoksen takia. Haastatelta- 
vat kertoivat tarinoita yrittäjistä, jotka olivat muuttaneet tai muutta- 
massa pois Pohjois-Karjalasta pitempien ja lumisempien talvien sekä 

Sosiaaliturvaan haastattelemani maahanmuuttajat suhtautuivat sa- 
malla tavoin kahtiajakoisesti kuin Davydova-Minguetin ja Pölläsen 
(2018, 177) tutkimukseen osallistuneet venäläisnaiset. Hyvinvointi- 
valtion takaamaa toimeentuloa pidettiin samanaikaisesti sekä arvok- 
kaana lahjana että sen varassa elämistä nöyryytyksenä. Sosiaaliturvan 
varassa elämiseen suhtauduttiin varauksellisesti, koska ilman työtulo- 
ja elävältä henkilöltä katsottiin puuttuvan kyky hallita elämänsä 
suuntaa. Haastateltavat arvioivat, että ainoastaan ansiotyötä tekevän 
on mahdollista edetä elämässä ja ylipäätään suunnitella tulevaisuut- 
taan. Sosiaalituen varassa eläessä ei voi säästää eikä varautua elämäs- 
sä mahdollisesti vastaantuleviin ongelmiin. Kuten eräs haastateltu to- 
tesi: ”Kelasta tulevat rahat siirtyvät suoraan kädestä suuhun?” 

Työpaikan merkitys turvallisuudelle on suuri siinäkin mielessä, et- 
tä se tarjoaa maahanmuuttajille työyhteisön sekä tunteen siitä, että on 
arvokas osa yhteiskuntaa. Palkkatyö oli kaikkein arvostetuinta, mutta 
myös työharjoitteluun, työkokeiluun tai vapaaehtoistyöhön osallistu- 
mista pidettiin tärkeänä juuri emotionaalisen ja ontologisen turvalli- 
suuden vuoksi. Työn tekeminen antoi mahdollisuuden olla hyödylli- 
nen muille ihmisille ja yhteiskunnalle, mikä vahvisti itsetuntoa ja 
lisäsi rohkeutta sosiaaliseen vuorovaikutukseen. Lisäksi työ ja koulu- 
tukseen osallistuminen toivat arkeen mielekkyyttä ja rytmin, joka 
esimerkiksi vastaanottokeskuksissa asuneilta oli aiemmin puuttunut. 
Kouluttautuminen myös avaa näkökulmaa tulevaisuuteen. Se luo us- 
koa siihen, että nykyhetken turvattomuus voisi ajan mittaan korvau- 
tua tulevaisuudella, jossa on mieli ja arjella rakenteet, jotka kannatte- 
levat elämää pitkällä tähtäimellä. Koulutusta pidettiin kuitenkin vain 
välivaiheena aikuisten maahanmuuttajien elämässä: kouluun men- 
nään, jotta työllistyminen tulisi mahdolliseksi. Tässä mielessä erilai- 
set työharjoittelut ja työkokeilut, joita työvoimaviranomaiset tarjoavat 
työllistymisen vaihtoehtona maahanmuuttajille, ovat myös ongelmal- 
lisia. Pitkittyessään työttömyys ja erilaisiin työvoimapalveluihin osal- 
listumien voivat lisätä yksilön toivottomuutta ja turvattomuutta. Nii- 
hin osallistuminen voi muodostua noidankehäksi tai niin sanotuksi 
”kurssirummutukseksi”, josta maahanmuuttajat eivät löydä tietään 
ulos oikeisiin” palkkatöihin (Haikkola ja Sotkasiira 2017). 

Tämänkin tutkimuksen tulokset vahvistavat aiemman tutkimuksen 
luomaa kuvaa siitä, että työllistymisen mahdollisuudet sekä maa- 
seudun palvelurakenne nousevat esiin, kun maahanmuuttajat poh- 
tivat tulevaisuuden asuinpaikkavalintojaan (Kivijärvi 2016; Sjöblom- 
Immala 2012; 2016). Materiaalinen turvallisuus on tärkeä turvallisuu- 
den osa-alue myös Pohjois-Karjalan reuna-alueiden maahanmuut- 
tajille (vrt. Flynn ja Kay 2017). Toisaalta haastatteluista selviää, että 
turvallisuuden tunne vaatii rakentuakseen myös luottamuksellisia so- 
siaalisia suhteita, joiden varaan voi tukeutua niin arjessa kuin elämän 
ongelmatilanteissa. Kuten yllä kirjoitin, maaseudulla sosiaaliset suh- 
teet konkretisoituvat usein erilaisena arjen apuna. Elämä tuntuu tur- 
vallisemmalta, jos lähipiiristä löytyy henkilö, joka tulee avuksi, kun 
yllättäen satanut lumi on tukkinut tien tai viranomaiselta on tullut 
kirje, jota puutteellisen kielitaidon vuoksi on vaikea ymmärtää. Jois- 
sakin maaseudun paikalliskeskuksissa tällaista arjen apua tarjoavat 
viranomaisten ohella myös kansalaisjärjestöt, mutta syrjäisemmissä 
kylissä tuen tarjoaminen on usein yksittäisten ihmisten vastuulla. 

Kullakin haastatellulla maahanmuuttajalla oli elämässään vähin- 
täänkin yksi henkilö, jonka he kokivat läheiseksi ja joka toi turvaa 
heidän arkeensa. Tämä tärkeä ihminen saattoi olla oman perheen jä- 
sen, kuten aviopuoliso, lapsi tai vanhempi, viranomainen, naapuri 
tai ystävä(tär), joka usein oli itsekin ulkomaalaistaustainen. Toisaalta 
haastateltavien verkostot olivat verraten suppeita ja hauraita tai ne si- 
jaitsivat kauempana esimerkiksi entisillä asuinpaikkakunnilla, joskus 
myös valtakunnan rajan takana. Poikkeuksen muodostivat ne, jotka 
olivat muuttaneet asumaan puolisonsa kotipaikkakunnalle, mutta 
näissäkin tapauksissa oli mahdollista, että puolison kautta rakentu- 
vat verkostot olivat ajan mittaan harventuneet poismuuton vuoksi tai 
että verkosto tukemisen sijaan vaatikin haastateltavan voimavaroja. 
Näin oli esimerkiksi silloin, kun verkosto koostui puolison ikäänty- 
neistä vanhemmista tai vain puolisosta ja lapsista, joita haastateltava 
hoivasi kokien jäävänsä liian yksin vastuuseen hoivavelvoitteista ja 
arjen pyörittämisestä (vrt. Pöllänen 2013). 

Merkille pantavaa on, että lähes kaikki haastateltavat olivat myös 
kokeneet ainakin jossakin elämänsä vaiheessa olleensa yksinäi- 

siä tai eristyksissä ympäröivästä suomalaisesta yhteiskunnasta (vrt. 
Castaneda ym. 2012, 202-203). Suhteiden muodostaminen var- 
sinkin suomalaisiin koettiin vaikeaksi puutteellisen kielitaidon tai 
ulkomaalaisuuteen liittyvien ennakkoluulojen ja kulttuuristen stereo- 
typioiden vuoksi. Erityisen haavoittuvassa asemassa tässä suhteessa 
ovat harvaan asuttujen seutujen asukkaat. Arjen ympäristöissä, jois- 
sa muita ihmisiä ei juuri ole, nousevat olemassa olevat vähäisetkin 
sosiaaliset kontaktit erittäin suureen arvoon. Seuraava haastattelukat- 
kelma kiteyttää sekä kokemuksen arjen eristyneisyydestä että toisen, 
ulkomaalaistaustaisen ystävän suuren merkityksen pariskunnalle, jo- 
ka asui kaukana muista asutuskeskittymistä: 


T: Missä tapaatte paikallisia ihmisiä? 

H1: Oikeastaan tuossa tiellä. Tapasin yhden ihmisen koiran kanssa. 
Mutta paikallisia ihmisiä ei ole paljoa, vain naapurimme. 

H2: Ja tunnemme tietysti Isabellan [nimi muutettu], koska hàn - — 

H1: Koska hänkin on ulkomaalainen. 

H2: - - niin, ulkomaalainen ja puhuu englantia, joten meidän on helppo 
kommunikoida. Suurin ongelma on kommunikaatio, meille molemmille 
ja myös paikallisille, joita kiinnostaisi tutustua [yritys]toimintaamme. 


Haastateltavien mukaan paitsi sosiaalisella vuorovaikutuksella, 
myös vuorovaikutuksen rakentumisen mahdollistavilla palveluilla 
oli suora yhteys koettuun psyykkiseen hyvinvointiin ja sosiaaliseen 
turvallisuuteen. Eräs nuori, työelämässä mukana oleva mies, joka 
haastattelun jälkeen on muuttanut asumaan suurempaan kaupunkiin, 
harmitteli haastattelun aikana sitä, ettei pienissä kaupungeissa ole koh- 
taamispaikkoja: 


Jos mennään etelään, niin siellä on enemmän baaria, niille, jotka halua- 
vat mennä baariin ja semmoinen. Peli ja harrastusta, ihan kaikkea. Ja tääl- 
lä on viikonloppuna esimerkiksi uimahalli kiinni, ihmiset ei voi käydä 
missään. Ei ole mitään tekemistä. Kulttuuritalo kiinni, ei sielläkään ole 
mitään. Kuntosali menee aiemmin kiinni. - — Siis, mitä ihmiset tekevät? 
Noni, silloinhan täällä on kaksi baaria, joita ihmiset voi käyttää. No, esi- 
merkki, jos mä en halua käydä. Mitä mun pitää tehdä, mun pitää kotona 
olla. No, ihmiset masentuvat. Ihmiset ajattelevat paljon ajatuksia, ei hyvä. 

Haastateltava korosti sosiaalisten suhteiden ja mielekkään tekemisen 
merkitystä mielenterveydelle ja sosiaalisen turvallisuuden rakentu- 
miselle. Hänen mielestään toimeliaisuus on hyväksi ihmiselle, kun 
taas toimettomuus johtaa masennukseen ja negatiivisten ajatusten 
kierteeseen. Myös monet muut, kuten esimerkiksi GLASE-hankkees- 
sa haastattelemani maaseudulle sijoitetut turvapaikanhakijat, kertoi- 
vat, että huoltoasemat ja baarit olivat ainoita paikkoja, joissa he pää- 
sivät helpommin vuorovaikutukseen paikallisten kanssa. He pitivät 
paikallisia baareja ja ravintoloita tärkeinä henkireikinä, vaikka toi- 
saalta kertoivat, että juuri ympäristöt, joissa käytetään alkoholia, oli- 
vat turvattomia, koska niissä väkivallan riski oli suurin. 

Haastateltava kiinnittää yllä huomionsa paikkakunnan palvelura- 
kenteeseen todeten sen puutteelliseksi. Maaseudulla harrastukset ja 
kohtaamispaikat onkin usein luotava itse. Esimerkiksi Lieksaan on 
perustettu kaikkia asukasryhmiä, mutta erityisesti maahanmuuttajia, 
palveleva kylätalo, jossa on iltaisin erilaisia harrasteryhmiä, mahdol- 
lisuus katsoa televisiota tai pelata biljardia. Toimintaan osallistumi- 
nen on kuitenkin mahdollista vain niille, jotka asuvat kylätalon lähei- 
syydessä tai joilla on käytössään auto. Julkinen liikenne kulkee kylien 
ja keskustan välillä lähinnä silloin, kun koululaiset matkustavat kou- 
luun ja koulun jälkeen takaisin kotiin. Haastateltavien mukaan pitkät 
välimatkat ja puuttuva julkinen liikenne rajaavat osallistumismahdol- 
lisuuksia ja mahdollisuuksia pitää huolta henkisestä ja fyysisestä hy- 
vinvoinnista. Eräs Venäjältä Suomeen muuttanut perheenäiti vastasi 
kysymykseeni, joka koski hänen henkistä virkistäytymistään, seuraa- 
vasti: 


En minä tiedä, onks mulla nyt harrastuksia. Tietysti nyt jumpassa käyn 
kerran viikossa. Onhan se harmi, ku täällä [kotikylällä] ei ole mitään sem- 
moista. Joskushan oli kansalaisopiston ryhmiä, jotaki ollut niinku liikun- 
taan ja. No, oli minulla tietysti se kuoro, mut se oli niin, niin lyhyt kui- 
tenkin, että muutaman kerran kokoonnuttiin. Aina, jos [keskustassa] on 
joskus useitakin iltakursseja sieltä kansalaisopistosta, siellä on hyvä tar- 
jonta, hirmu hyvä tarjonta, mut se tarkoittaa aina sitä, että pitäisi jäädä 
sinne töiden jälkeen ja hirmu myöhäksi menee ennen kuin on kotona. 
Sitten huomasin, et en minä jaksa, et yks kerta viikossa riittää. Jos täällä 
ois ollut jotakin. 

Maaseudun paikalliskeskuksista löytyy järjestöjä ja toimijoita, jotka 
toiminnallaan luovat maahanmuuttajien arkeen turvaa ja merkityk- 
sellisyyden tunteita. Ihmiset saavat järjestöistä myös apua arjen ongel- 
missa, mutta toisaalta harvaan asutuilla alueilla asuvat ihmiset jäävät 
usein paitsi näistä tärkeistä verkostoista. Vaikutti siltä, että haastatel- 
tavat kohtasivat erilaisia osallistumisen ongelmia. Niillä, joilla olisi 
ollut aikaa matkustaa keskustaan harrastamaan ja tapaamaan muita, 
puuttui rahaa matkustaa, kun taas yrittäjillä ja työelämässä mukana 
olevilla, joiden taloudellinen tilanne oli parempi, kiireinen elämän- 
rytmi ja pitkät välimatkat asettivat reunaehtoja sosiaalisten suhteiden 
solmimiselle. 


Ontologinen turvallisuus kokemuksena arjen 
sujuvuudesta ja jatkuvuudesta 


Haastateltavat kävivät asuinpaikan valintaa koskevaa pohdintaa myös 
suhteessa tulevaisuuteensa. Tällöin ontologisen turvallisuuden käsite 
ja arjen turvallisuuden käsitteen ajallinen ulottuvuus nousevat kes- 
keisiksi. Haastateltavat ovat perillä suomalaisen maaseudun tulevai- 
suutta koskevasta keskustelusta, jossa erilaiset uhkakuvat ovat keskei- 
sessä asemassa (Hyyryläinen ja Ryynänen 2018). He tunnistavat sen 
sosiaalisessa tarinavarannossa tyypillisen tarinan maaseudulle muut- 
taneesta maahanmuuttajasta, joka haaveilee asumisesta kaupungissa 
muiden samaan etniseen ryhmään kuuluvien kanssa (Mäntymaa ja 
Tuominen 2015). Näin ollen maaseudulle asettuneet haastateltavat 
puhuivat itsestään ihmisinä, jotka ovat tehneet valtavirrasta poikkea- 
van ratkaisun. He kertoivat, että päätökseen asettua maaseudulle vai- 
kuttivat perhesiteet ja arvostus maaseudun rauhaa, luontoa sekä ele- 
tyn arjen sujuvuutta kohtaan. On kiinnostavaa, että maaseudulla 
asumisen parhaita puolia pohtiessaan haastateltavat puhuvat yleensä 
elämänmenon rauhallisuudesta, luonnonläheisyydestä ja turvallisuu- 
desta, sillä myös maaseudulta poistyöntävät tekijät, kuten syrjäisyys 
ja sosiaalisten suhteiden vähäisyys, tunnistetaan seuraukseksi samas- 
ta asutuksen harvuudesta ja kaukana olemisesta. Vastaavia havaintoja 
on tehnyt myös maaseudun naisten arkea tutkinut Pilvi Hämeenaho 
(2014, 209). Tämä kertoo, että turvallisuutta tukevat ja sitä heikentä- 

vät tekijät voivat olla yksilön arjessa läsnä samanaikaisesti, mutta tul- 
kinnat niistä vaihtelevat. 

Eräs Venäjältä Suomeen muuttanut haastateltava oli joutunut muu- 
ton myötä luopumaan urastaan ja menevän kaupunkilaisnaisen arjes- 
ta. Hän myös kertoi maaseudulla asumisen muuttaneen paljon hän- 
tä itseään ja arvomaailmaansa. Muutosten keskellä hän oli kuitenkin 
tyytyväinen valintoihinsa, mikä kävi ilmi esimerkiksi seuraavasta ta- 
rinasta: 


Minä luulen, että pitää omaa elämää arvioida realistisesti, ja olla tyytyväi- 
nen siihen, mitä on. Ennen en ymmärtänyt, että minulle tärkeä luonto. 
Nyt, kun minä asun täällä joen rannalla, niin minulle on tärkeää aamulla 
esimerkiksi mennä kahvikupin kanssa rannalle. Katson jokea, virtaami- 
nen, ja sitten minulla on tasapainoinen olo. 


Tämä ja muut Pohjois-Karjalassa toteutetut haastattelut vahvistavat 
käsitystä siitä, että joidenkin maaseudun asukkaiden turvalliseksi ko- 
kema arki on vakaata ja sellaista, jossa on rauhaa pysähtyä ja vain ol- 
la. Esimerkiksi kertomus aamuisesta kahvihetkestä läheisen joen ran- 
nassa kiteyttää sen, miltä onni ja turvallisuus voivat näyttää harvaan 
asutulla pohjoiskarjalaisella maaseudulla. Kyseinen haastateltava ker- 
toi, että oli maalle muuttaessaan joutunut luopumaan paljosta. Monet 
rakkaat ihmissuhteet ja mahdollisuus toteuttaa itseään mielekkääs- 
sä työssä olivat jääneet Venäjälle. Haastattelukatkelmasta voi kuiten- 
kin lukea tyytyväisyyttä tehtyihin valintoihin ja uskoa tulevaisuuteen 
maaseudulla. Tarina kertoo myös siitä, että monista arjen epävar- 
muuksista huolimatta maahanmuuttajat kokevat maalla ontologista 
turvallisuutta niissä häilähtävissä hetkissä, jolloin elämä tuntuu ole- 
van yksilön hallittavissa ja hyvä juuri sellaisena kuin se on. 

Toisaalta haastateltavien mukaan pysyvyys on vain yksi osa turval- 
lisuuden kokemusta. Heidän kertomustensa valossa arjen ja sen ra- 
kenteiden on turvaa luodakseen oltava myös joustavia siinä mielessä, 
että ne sallivat yksilölle elämänmuutokset, kuten mahdollisuuden ot- 
taa vastaan työpaikan, kehittää itseään kouluttautumalla tai harkita 
perheenlisäystä. Jos rakenteet, kuten päivähoitopalvelut, on järjestet- 
ty kunnassa niin, etteivät ne jousta elämäntilanteen muuttuessa, arjen 
sujuvuudelle seuraa ongelmia. Tämä aiheuttaa kokemuksen turvat- 
tomuudesta ja synnyttää epäluottamusta yhteiskuntaa ja palvelujär- 

jestelmän toimivuutta kohtaan. On myös selvää, että käsitykset sii- 
tä, millaista turvallinen elämä on, vaihtelevat yksilöiden välillä ja että 
näihin käsityksiin vaikuttavat esimerkiksi sukupuoli, elämäntilanne 
ja ikä. Vaihtelunhaluiselle nuorelle turvallinenkaan elämä Pohjois- 
Karjalan reuna-alueilla ei välttämättä näyttäydy toiveiden mukaisena. 
Maaseutu elinpaikkana on turvallinen, mutta samalla se voidaan ko- 
kea tylsäksi. Toisaalta henkilö, joka hakee elämäänsä maaseudun rau- 
haa, voi löytää Pohjois- Karjalasta juuri sitä, mitä kokee tarvitsevansa. 


Turvallinen asuinympäristö ja maaseudun merkittävät 
toiset 


Johdannossa asetin luvun tavoitteeksi vastata kysymykseen, miten 
kokemus arjen turvallisuudesta vaikuttaa maahanmuuttajien ha- 
lukkuuteen asettua asumaan pohjoiskarjalaiselle maaseudulle pysy- 
västi. Analyysissäni tukeuduin Flynnin ja Kayn (2017) sosiaalisen 
turvallisuuden käsitteeseen sekä Crawfordin ja Hutchinsonin (2016) 
ymmärrykseen arjen turvallisuuden ajallisesta, tilallisesta ja emotio- 
naalisesta/affektiivisesta ulottuvuudesta. Aiemmissa maahanmuut- 
tajien asuinpaikkavalintoja koskevissa selvityksissä ja tutkimuk- 
sissa (Sjöblom-Immala 2012; 2016) on korostettu työn ja materiaali- 
sen turvallisuuden merkitystä maaseudun maahanmuuttajien muut- 
topäätösten taustalla. Työ- ja koulutusmahdollisuudet ovat selvästi 
tärkeitä tätäkin tutkimusta varten haastatelluille maahanmuuttajille. 
Toisaalta arvioin, että arjen turvallisuuden sosiaalisen ulottuvuuden 
varaan rakentuvalla ontologisen turvallisuuden kokemuksella on 
merkittävä, joissakin tilanteissa jopa taloudellista turvallisuutta suu- 
rempi merkitys asuinpaikan vaihtamista pohtiville haastateltaville. 
Maaseudun maahanmuuttajien haastattelujen pohjalta hahmottu- 
va mallitarina on, että kaupungit ovat materiaalisesti turvallisempia, 
mutta emotionaalisesti maaseutua turvattomampia asuinpaikkoja. 
Maaseudulla taas arki on taloudellisesti niukempaa, mutta fyysisesti ja 
sosiaalisesti turvallisempaa sekä kokemuksellisesti rikkaampaa kuin 
kaupungissa. Haastateltavat kokivat taloudellisen turvallisuutensa jo- 
ko välttäväksi tai tyydyttäväksi, vaikka samanaikaisesti haastatelta- 
vat, jotka joutuivat turvautumaan sosiaalisiin tulonsiirtoihin, kokivat 


114 


https://doi.org/10.21435/t!.269 


Maahanmuuttajien arjen turva ja turvattomuus Pohjois-Karjalan ... 


maaseudulla tinkivänsä ontologisesta turvallisuudestaan. Tutkimuk- 
sen osallistujat kertoivat Pohjois-Karjalan epävarman työmarkkina- 
tilanteen heikentävän arjen ennakoitavuutta, mikä oli saanut monet 
heistä pohtimaan muuttoa kaupunkiin. Kuitenkin muut turvallisuu- 
den tunnetta ylläpitävät seikat olivat saaneet heidät ainakin toistai- 
seksi jäämään maaseudulle. Uskosta tulevaisuuteen kertoivat esi- 
merkiksi tarinat muilta saadusta sosiaalisesta tuesta ja siitä, kuinka 
maalla, luonnon rauhassa, voi kokea olevansa kykenevä ja pystyvä 
sekä juuri oikeassa paikassa siellä, missä on. Narratiivisen tutkimuk- 
sen näkökulmasta asuinpaikan valintaa koskeva pohdinta kiteytyykin 
tutkijan asettamaan kysymykseen, voiko haastateltava kertoa ja uskoa 
itselleen hyvän ja onnellisen elämän maaseudulla. 

Aineistoa tulkitessa on muistettava, että tutkimuksessa oli muka- 
na ihmisiä, jotka haastattelun ajankohtana asuivat Pohjois-Karjalassa. 
Voi olla, että jos tutkimukseen olisi haastateltu maakunnasta jo pois- 
muuttaneita, olisivat uhkakuvat nousseet voimakkaammin esiin. Toi- 
saalta jo päätös asettua, muuttaa ja jäädä maalle asumaan on itsessään 
teko, joka asettuu vastahankaan vallitsevan ”lähtemisen pakosta” ker- 
tovan mallitarinan kanssa (Farrugia 2016). Pohjois-Karjalan maa- 
seutualueilla asuvat tunnistavat puhetavan, jonka mukaan ”kaikki 
muuttavat kaupunkiin” mutta korostavat asuinympäristössään tur- 
vallisuutta tuottavia tekijöitä, jotka perustelevat jäämistä omalla koh- 
dalla. Tällaisia jaettuja, sosiaalisen tarinavarannon tarjoamia tarinal- 
lisia malleja käytetään monin tavoin oman elämän jäsentämisen ja 
päätöksenteon apuna (Hänninen 2000, 50). Aineistossa esimerkiksi 
mallitarinaan sisältyvää ajatusta lähtemisen pakosta sekä myötäillään 
osoittamalla ymmärrystä lähtijöitä kohtaan että vastustetaan tuomal- 
la esiin omia, jäämisen mahdollistavia kokemuksia ja sitä perustele- 
via arvovalintoja. 

Varjonsa pohjoiskarjalaisen maaseutuasumisen emotionaalista 
turvallisuutta ideaalistavaan tarinaan luovat kuitenkin maaseudun 
vähäiset sosiaaliset suhteet ja haastattelukertomuksissa konkretisoi- 
tuvat vuorovaikutuksen ongelmat. Kaikki haastateltavat olivat jossain 
vaiheessa kokeneet maaseudulla vastentahtoista yksinäisyyttä. Kun 
muita ihmisiä tai paikkoja ja palveluja, joissa voisi tavata ja tutustua 
uusiin ihmisiin, ei ole tai ne sijaitsevat kaukana kotoa, muodostuvat 
olemassa olevat sosiaaliset suhteet korvaamattoman tärkeiksi paitsi 

arjen sujuvuudelle myös henkiselle hyvinvoinnille. Muilta saa apua, 
mutta myös kokemus siitä, että voi olla avuksi muille, tuo turvaa ja 
mielekkyyttä maaseudulla asuvien maahanmuuttajien arkeen. Toi- 
saalta haastateltavat arvioivat kriittisesti myös kaupunkien sosiaalista 
turvallisuutta. Voi olla, että kaupungeissa on enemmän ihmisiä, mut- 
ta silti ihmiset voivat jäädä yksin ja vaille merkityksellisiä sosiaalisia 
suhteita. 

Lääkkeeksi maahanmuuttajien maaseudulla kokemiin ongelmiin 
tarjotaan usein tehokkaampaa kotouttamista (Martin, Mäntylä ja 
Pakkanen 2013). Tämä tarkoittaa yksilön tarpeisiin vastaavia ja maa- 
hanmuuttajat paremmin tavoittavia kotoutumispalveluita. Tutkimuk- 
seni vahvistaa näkemystä, että kotoutumispalvelut ovat tärkeitä 
maaseudulla asuvien maahanmuuttajien arjen turvallisuuden raken- 
tumiselle. Kuten Hämeenaho väitöskirjassaan (2014, 190) kirjoittaa: 
”Hyvän arjen ylläpito edellyttää tietoa siitä, kuinka omassa elinympä- 
ristössä ja siinä rakentuvassa arjessa toimitaan.” On selvää, että jos 
muuttaa suomalaiselle maaseudulle kovin erilaisesta ympäristöstä, 
voi ihmiseltä puuttua sellaista elämänkokemusta ja osaamista, joka 
auttaisi arjen sujuvuuden rakentamisessa. Tässä mielessä maahan- 
muuttajat tarvitsevat erityistä tukea ja palveluja, joilla voidaan paikata 
niitä tiedollisia ja taidollisia tai sosiaalisten verkostojen puutteita, joi- 
ta heillä mahdollisesti on. Ohjauksen ja neuvonnan ohella muut ko- 
toutumispalvelut, kuten kielikoulutukset, voivat helpottaa kommuni- 
kaatio-ongelmia. 

Toisaalta väitän, että haastateltavien puhe suomen kieleen liittyvis- 
tä vaikeuksista kätkee sisäänsä myös muunlaista emotionaalista tur- 
vattomuutta, kuten yksinäisyyttä tai vaikeuksia luottaa suomalaisen 
yhteiskunnan vastaanottavuuteen ja kykyyn kohdata muualta tullut 
arvostavasti. Tällaista turvattomuutta voi olla vaikea sanoittaa haas- 
tattelutilanteessa tai varsinkaan viranomaiskohtaamisissa, joissa esi- 
merkiksi maahanmuuttajan tuen ja palveluntarpeita arvioidaan. Jos 
erilaisia turvattomuuden kokemuksia ei tunnisteta riittävän tarkasti, 
vaan tukeudutaan jaettuun mallitarinaan puutteellisesta kielitaidosta, 
voi käydä niin, että moninaisiin emotionaalisen tuen tarpeisiin vasta- 
taan tarjoamalla kielikoulutusta. Kielikurssit ovat hyödyllisiä, mutta 
myös riittämättömiä tuottamaan kokonaisvaltaista arjen turvallisuut- 
ta. Joidenkin kohtaamieni maahanmuuttajien kohdalla aineistosta 

Yksilön omat kokemukset 
ja niistä nousevat 
turvattomuuden 
kokemukset 


Maahanmuuttoon liittyvät 


erityiset kokemukset ja 
tarpeet 


Sujuvan arjen rakenteet 


Co (kaikille yhteiset) 


Kuvio 1. Arjen turvallisuuden sisäkkäiset kehät. 


piirtyy esiin noidankehä, jossa turvattomuutta lisänneet kokemukset 
johtivat eristäytymiseen, mikä puolestaan lisäsi koettua turvatto- 
muutta ja niin edelleen. Tällöin muualta muuttanut jää paitsi palve- 
luista ja tuesta, joihin hän Suomen kansalaisena tai kuntalaisena olisi 
oikeutettu. 

Samalla on hyvä huomata, että maaseudulla asuvat maahanmuut- 
tajat kokevat myös turvattomuutta, joka ei liity suoraan heidän maa- 
hanmuuttotaustaansa (ks. kuvio 1). Esimerkiksi huoli palvelujen 
huonosta saavutettavuudesta ja tähän liittyvät käytännön ongelmat 
koskevat kaikkia harvaan asutun maaseudun asukkaita (vrt. Hämeen- 
aho 2014). Toisaalta haastatteluista käy myös ilmi, että kokemuksiin 
turvallisuudesta ja turvattomuudesta vaikuttavat maahanmuuttotaus- 
tan ja maaseutukontekstin lisäksi yksilölliset perhe- ja elämäntilan- 
teet. Esimerkiksi terveydentila tai ammatilliset valinnat vaikuttivat 
siihen, miten turvalliseksi tai turvattomaksi haastateltavat elämänsä 
kokivat. Järjestyksenvalvojana toimiva voi työssään kokea fyysistä 
uhkaa sekä rasismista että humalaisen arvaamattomasta käytöksestä 
johtuen, kun taas matkailuyrittäjien kuvaamat fyysiset uhat liittyvät 
esimerkiksi luonnossa liikkumiseen ja vaihteleviin sääolosuhteisiin. 

Viime vuosien yhteiskuntatieteellisessä tutkimuksessa perinteinen 
valtiokeskeinen turvallisuuskäsitys on joutunut kritiikin kohteeksi 

(ks. tämän kirjan johdanto). Inhimillisen turvallisuuden tutkimus 
on korostanut yksilöiden ja yhteisöiden turvallisuutta valtiokeskeisen 
turvallisuusajattelun sijaan (Heusala 2011). On väitetty, että yksittäis- 
ten ihmisten ja esimerkiksi vähemmistöasemassa olevien ihmisryh- 
mien näkökulmien ja risteävistä eroista johtuvien erilaisten koke- 
musten huomioiminen turvallisuussuunnittelussa on ensiarvoisen 
tärkeää. Toisaalta tutkijat ovat huomauttaneet, että yksilöiden näkö- 
kantojen painottaminen ei välttämättä vähennä valtion merkitystä 
turvallisuuden takaajana (Christie 2010, 178). Harvaan asutuilla alu- 
eilla julkisten palveluiden keskittymisen nähdään uhkaavan maaseu- 
dun asukkaiden arjen turvallisuutta. 

Yksilöiden kokemusten huomioimisen ohella on siis huomioitava, 
että turvallisuus on relationaalista eli suhteissa rakentuvaa. Myös tä- 
män tutkimuksen tulokset osoittavat maahanmuuttajien arjen turval- 
lisuuden toteutuvan ihmisten tai ihmisten ja (luonto)ympäristöjen 
välisyytenä. Tutkimukseni tulos on, että maahanmuuttajat tarvitsevat 
maaseudulla elämiseen joukon ”merkityksellisiä toisia” jotka turvaa- 
vat arjen sujuvuutta hyvin konkreettisilla tavoilla, kuten auraamal- 
la teitä ja järjestämällä lapsille apua läksyihin, kun vanhempien oma 
osaaminen tai aika ei riitä poistamaan huolta lapsen pärjäämisestä. 
Toisaalta tarvitaan niitä, joiden kanssa yhdessä toimien voi kokea so- 
siaalista yhteyttä ja saada emotionaalista tukea autonomiseen toimi- 
juuteen ja sosiaaliseen vahvistumiseen. Näissä verkostoissa rakentuu 
harvaan asuttujen alueiden arjen turvallisuus, jonka perustana edel- 
leen ovat kuntien ja valtion yhdessä kolmannen sektorin kanssa tar- 
joamat palvelut (Laitinen 2010). Arjen turvallisuuteen vaikuttavat siis 
yhtäältä yksilön toiminta ja näkemys omasta kyvykkyydestään tuot- 
taa turvallisuutta. Toisaalta turvallisuus rakentuu julkisille palveluil- 
le sekä sosiaalisille suhteille, joiden avulla yksilö on kykenevä pärjää- 
mään ja toteuttamaan itseään osana yhteisöä. Tämän kyvykkyyden 
tavoittelu on maaseudun arjen turvallisuuden ytimessä. 

Tässä luvussa tarkastellaan perheenyhdistämiseen liittyvää arjen tur- 
vallisuutta ja kotoutumista lainsäädäntötutkimuksen näkökulmasta. 
Viimeisen kymmenen vuoden aikana ulkomaalaislainsäädäntöön on 
tehty tiukennuksia, joilla on ollut vaikutusta erityisesti kansainvälistä 
suojelua saavien perheenyhdistämiseen. Erityisen vaikuttavana tiu- 
kennuksena on ollut toimeentuloedellytyksen ulottaminen myös kan- 
sainvälistä suojelua saavien perheenjäsenten oleskelulupiin (laki 505/ 
2016). Tämän edellytyksen käyttöönottoa on perusteltu muun muas- 
sa kotoutumisen edistämisellä (HE 43/2016 vp, 18). Suomessa vuon- 
na 2016 tehdyn lainsäädäntömuutoksen vaikutuksia kotoutumiseen 
ei kuitenkaan ole riittävästi selvitetty lainsäädäntövaiheessa eikä 
myöhemmin. Perustuslakivaliokunta ei ole ottanut kantaa tämän pe- 
rustelun järkevyyteen tai hyväksyttävyyteen (PeVL 27/2016 vp). Tä- 
män luvun tarkoituksena on kartoittaa olemassa olevaa tutkimusta 
perheenyhdistämisen rajoittamisen vaikutuksista kotoutumiseen se- 
kä arvioida lainvalmistelun laatua. 

Oikeustieteilijät ovat huomauttaneet, että erityisesti EU:n perheen- 
yhdistämisdirektiivin soveltamisalalla rajoitusten perusteleminen ko- 
toutumisen edistämisellä on välttämätöntä, jotta ne voidaan katsoa 
hyväksyttäviksi (Jesse 2017, 290). Niiltä osin, kun direktiivi ei sovellu, 
kuten esimerkiksi toissijaista suojelua saavien kohdalla, sovelletta- 
vaksi tulee kuitenkin Euroopan ihmisoikeustuomioistuimen luomat 
oikeusohjeet. Niiden mukaan perhe-elämää rajoittavan toimenpiteen 
tulee olla suhteellisuusperiaatteen mukainen eli sen tulee toteuttaa 
hyväksyttäviä tavoitteita sekä olla sopiva ja oikeasuhtainen keino pää- 
määrän saavuttamiseksi (Palander 2018, 399). Oleellista siis on, voiko 
toimeentulovaatimuksella vaikuttaa kotoutumiseen, ja jos voi, onko 

saavutettava hyöty niin merkittävä, että sillä voi perustella Euroopan ih- 
misoikeussopimuksen 8. artiklassa suojatun perhe-elämän rajoittami- 
sen. Lisäksi tulee kiinnittää huomiota ihmisoikeussopimuksen 14. ar- 
tiklaan eli perhe-elämän suojan yhdenvertaiseen toteutumiseen eri 
suojelukategorioiden välillä. Tässä luvussa ei kuitenkaan tarkastella 
oikeudellisia velvoitteita sisällöllisesti tai oikeusdogmaattisesti vaan 
pikemmin lainvalmistelun laadun näkökulmasta. 

Tässä luvussa tarkastellaan ensin lainvalmistelun ohjeita ja lainsää- 
däntöteoreettisessa tutkimuksessa esiin nostettuja relevantteja ongel- 
makohtia. Tutkimuksen ja ohjeiden mukaan lainvalmistelijan tulisi 
pyrkiä selvittämään lainsäädännön yhteiskunnallisia vaikutuksia, joi- 
hin sisältyvät myös vaikutukset eri väestöryhmiin. Vaikka ohjeissa 
puhutaan pääasiassa kansalaisista, tulisi lainsäätäjän huomioida myös 
vaikutukset maassa oleskeleviin ulkomaalaisiin (ks. myös Palander 
2019). Tästä syystä tässä luvussa selvitetään olemassa olevaa tutki- 
musta perheenyhdistämislainsäädännön vaikutuksista ulkomaalais- 
ten kotoutumiseen ja arjen turvallisuuteen erityisesti Suomen kon- 
tekstissa, mutta tuoden esille myös muualla tehtyä tutkimusta. Vaiku- 
tukset kotoutumiseen ja arjen turvallisuuteen tarkastellaan eri alalu- 
vuissa, koska turvallisuuteen käsitteenä liittyy eroja niin vaikutusten 
vakavuuden kuin niiden arvottamisen näkökulmista. Arjen turvalli- 
suuden ja kotoutumisen sisällöllisten erojen lisäksi myös lähde- 
aineistossa itsessään käytetyt termit ovat ohjanneet niiden mukaan 
ottamista ja sijoittamista. Arjen turvallisuus ymmärretään tässä hy- 
vinvoinnin sekä henkisen ja fyysisen turvallisuuden kautta. 

Kuten tämän kirjan johdannosta käy ilmi, turvallisuus liittyy mo- 
nella tapaa maahanmuuttoon sekä siihen liittyvään hallintoon ja poli- 
tiikkaan. Turvallisuustutkimuksen ja maahanmuuttotutkimuksen 
risteämisen seurauksena on Suomessakin syntynyt uutta tutkimusta, 
jonka suuntauksena on kriittinen maahanmuuton kriminalisoimisen, 
turvallistamisen ja rajojen tutkimus (ks. esim. Gozdecka ja Kmak 
2018; Könönen 2019; Leinonen ja Pellander 2020; Palander ja Pellan- 
der 2019; Tiilikainen 2015). GLASE-hankkeessa tehdyn tutkimuksen 
mukaan Suomen turvallisuuspolitiikassa on viime aikoina kiinnitetty 
enenevässä määrin huomiota maahanmuuttoon ja reaktiot vuoden 
2015 tapahtumiin voidaan jossain määrin nähdä turvallistamisena, 
mistä helposti seuraa poikkeuksellisia ja suhteettomia ratkaisuja 

(Palander ja Pellander 2019). Turvallistaminen leimaa tiettyjä ryhmiä 
epäilyksen alaisiksi ja pyrkii näin oikeuttamaan rajoitukset ja erilai- 
sen kohtelun (Nanopoulos ym. 2018, 14). Kun pelko hallitsee politii- 
kan tekoa, perustavaa laatua olevat oikeudet, kuten yhdenvertaisuus 
ja vapaus, helposti vaarantuvat (Huysmans 2004, 338). 

Suomessa vuonna 2016 tehdyssä perheenyhdistämisen kiris- 
tyksessä ei kuitenkaan ole päällisin puolin kyse turvallistamises- 
ta, koska kansallisen turvallisuuden kysymykset eivät nouse esille 
lainvalmisteluasiakirjoissa. Tietynlainen kriisitietoisuus on kuitenkin 
tässäkin lakimuutoksessa läsnä ja ilmenee viittauksina vuoden 2015 
turvapaikanhakijamääriin ja Suomen houkuttelevuuteen turvapaikan- 
hakumaana, sekä siihen liitettyyn tarpeeseen rajoittaa perheside- 
hakemusten ja myönnettävien oleskelulupien määrää (HE 43/2016 vp, 
1). Turvallistamista tai ei, perheenyhdistämisen tiukentamisen yhtey- 
dessä ei ole kiinnitetty tarpeeksi huomiota ihmisoikeusvelvoitteisiin 
(Sormunen 2017). Turvallistamisen sijaan tai sen ohella ongelmaksi 
voidaan nähdä inhimillisen turvallisuuden ja arjen turvallisuuden 
heikko huomioiminen lainsäädäntötyössä. Tässä luvussa siis pikem- 
min kartoitetaan, mitä turvallisuushuolia perheenyhdistämiseen ja 
perheestä erossaoloon liittyy erityisesti ulkomaalaisten näkökulmasta. 

Tutkimuskirjallisuuden tarkastelussa keskitytään pääasiassa em- 
piiriseen tutkimukseen toimeentulovaatimuksen ja perheestä erossa- 
olon vaikutuksista. Helga Eggebo ja Jan-Paul Brekke (2018; 2019) 
ovat koonneet ja tyypitelleet viimeaikaista tutkimuskirjallisuutta per- 
heenyhdistämisen kotoutumisvaikutuksista, ja heidän mukaansa re- 
levantti kirjallisuus voidaan jakaa perheenjäsenten kotoutumisen 
tutkimukseen ja perheenyhdistämisen sääntelyn vaikutusten tutki- 
mukseen. Perheenyhdistämisen estymisen ja perheen erossaolon vai- 
kutusten tutkimusta on kuitenkin vähemmän (ks. myös Bonjour ja 
Kraler 2015; Miettinen ym. 2016). Varsinkin tutkimus perheenyhdis- 
tämisen sääntelyn vaikutuksista kotoutumiseen on vähäisempää. 
Eggebon ja Brekken (2019) mukaan perheen kotoutumiseen liitty- 
vät tutkimukset keskittyvät yleensä vain työllistymiseen ja tulevat sii- 
hen johtopäätökseen, että kotoutumista tulisi tarkastella muistakin 
näkökulmista. He nostavat hyväksi esimerkiksi Charsleyn ja muiden 
(2016) tutkimuksen, jossa on pyritty huomioimaan myös sosiaalisia, 
kulttuurisia, poliittisia, rakenteellisia ja identiteettiin kohdistuvia vai- 

kutuksia. Myös vaikutuksia perheenkokoajan kotoutumiseen tulisi 
tarkastella laajemmin kuin työllistymisen näkökulmasta, ja siksi tässä 
vaikutuksia lähestytään arjen turvallisuuden näkökulmasta. Suomes- 
ta löytyykin jonkin verran tämän tyyppistä tutkimusta (ks. myös Lei- 
nonen 2019), jota tässä on tarkoitus kartoittaa. 

Lainsäädännön yksilöön kohdistuvien vaikutusten lisäksi tarkastel- 
laan lainsäädännön rakenteellista vaikutusta kotoutumiseen sen ko- 
touttamispotentiaalin kautta. Teoreettisena viitekehyksenä käytetään 
Moritz Jessen (2017) ajatusta lainsäädännön potentiaalista eli mah- 
dollistavasta roolista kotoutumisen edistämisessä. Hänen mukaansa 
lainsäädäntö ja hallintokäytäntö voivat vaikuttaa joko kotoutumista 
edistävästi tai heikentävästi. Yhdenvertaisuus näyttäytyy hänen tutki- 
muksessaan kotoutumista edistävänä tekijänä. Lainsäädännön vaiku- 
tukset kotoutumiseen ovat siis monen tasoisia ja näillä eri ulottuvuuk- 
silla on myös yhtymäkohtia. Oleellisinta on kuitenkin määrittää, voi- 
daanko vaikutukset kotoutumiseen nähdä pääasiassa positiivisena vai 
negatiivisena. 

Ensimmäisessä alaluvussa perustellaan vaikutusten arvioinnin tär- 
keyttä ja sen laatukriteereitä lainsäädäntötutkimuksen kautta. Seu- 
raavissa alaluvuissa kartoitetaan olemassa olevaa kirjallisuutta per- 
heenyhdistämisen edellytysten ja estymisen vaikutuksista ulkomaa- 
laisiin perheenkokoajiin niin kotoutumisen, hyvinvoinnin kuin arjen 
turvallisuuden näkökulmista. Lopuksi arvioidaan muodostuvaa ko- 
konaiskuvaa perheenyhdistämisen vaikutuksista kotoutumiseen ja 
analysoidaan lakimuutoksen laatua lainsäädäntötutkimuksen peri- 
aatteiden ja lainsäädännön kotouttamispotentiaalin valossa. 


Lainvalmistelun periaatteista 


Lainvalmistelijoilla ja lainsäätäjällä on paljon vapauksia työssään, ei- 
kä niin sanottuja menettelysääntöjä juurikaan ole, mutta oikeuskirjal- 
lisuudesta, ministeriöiden omista ohjeista ja kansainvälisoikeudelli- 
sista velvoitteista voidaan muodostaa käsitys hyvän lainvalmistelun 
periaatteista. Lainvalmistelun sääntelyteoreettisessa tutkimuksessa on 
kehitelty rationaaliseen valintaan perustuvaa ihannemallia, jonka mu- 
kaan lainsäätäjä ensin tunnistaa yhteiskunnallisen ongelman ja hah- 

mottelee tavoitteen sen korjaamiseksi. Sen jälkeen lainsäätäjä arvioi 
erilaisia toimintavaihtoehtoja ja niiden vaikutuksia sidosryhmiä kon- 
sultoiden sekä lopulta valitsee optimaalisen säädösehdotuksen. (Tala 
ym. 2011.) Raamit lainsäätäjän harkinnalle asettaa perustuslaki, pe- 
rusoikeudet sekä kansainvälisen ja EU-oikeuden velvoitteet, mitkä tu- 
lee ottaa huomioon jo lainsäädäntötyön varhaisessa vaiheessa (ks. OM 
2013). Hankalissa tapauksissa, missä on kyse perus- ja ihmisoikeuk- 
sista, mutta missä lainsäätäjällä on vapaus käyttää harkintaa, tulee 
erilaiset intressit ja vaikutukset selvittää ja punnita, sekä tehdyt rat- 
kaisut perustella (OM 2013, 4.1.18). 

Viime vuosina on kiinnitetty erityisen paljon huomiota vaikutusten 
arvioinnin kehittämiseen. Oikeusministeriön (OM) laatimassa vaiku- 
tusten arvioinnin ohjeessa (OM 2007) edellytetään erityisesti talou- 
dellisten, ympäristö- sekä hallintoon kohdistuvien vaikutusten ar- 
viointia. Lisäksi ohjeen mukaan tulee arvioida muita yhteiskunnallisia 
vaikutuksia, jotka kohdistuvat esimerkiksi terveyteen, yhdenvertai- 
suuteen, lapsiin, sukupuolten tasa-arvoon, työllisyyteen ja työelä- 
mään, rikostentorjuntaan ja turvallisuuteen sekä kansalaisten ase- 
maan ja kansalaisyhteiskunnan toimintaan (OM 2007, 33). Ohje on 
yksilöön ja erityisesti ulkomaalaisiin kohdistuvien vaikutusten ar- 
vioinnin suhteen kuitenkin riittämätön (ks. lisää Palander 2019) ja 
paremmin ohjeistusta ihmisiin kohdistuvien vaikutusten arviointiin 
saa sosiaali- ja terveysministeriön vuonna 2016 julkaisemasta op- 
paasta (STM 2016). Siinä kehotetaan myös välillisten vaikutusten ar- 
viointiin, missä auttaa ilmiölähtöinen lähestymistapa (STM 2016, 13). 

Vaikutuksia voidaan ohjeiden mukaan selvittää sidosryhmien, 
asiantuntijoiden ja tutkijoiden kuulemisilla (OM 2007; STM 2016, 18; 
VN 2016). Matti Niemivuo (2002) on kirjoittanut, että vaikutusten 
arvioimiseksi ja sääntelyvaihtoehtojen kartoittamiseksi lainvalmis- 
telijan tulisi lisäksi tuntea säänneltävään alaan liittyvää tutkimusta. 
Niemivuo (2002, 200) toteaa tarvittavan niin oikeustieteellistä kuin 
yhteiskuntatieteellistä tutkimusta. Lainvalmistelija voi myös itse sel- 
vittää tai tilata ulkopuolisilta toimijoilta selvityksiä eri vaikutuksista. 
Tähän tarkoitukseen käytetään esimerkiksi valtioneuvoston kanslian 
tutkimustoimintaa. Varsinaisessa hallituksen esityksessä ei ole kui- 
tenkaan tarkoitus tuoda yksityiskohtaisesti ja laajasti esille olemassa 
olevaa tutkimusta tai selvityksiä. Hallituksen esitys ei ole tutkimus- 

raportti (HELO 2018, 13), vaan siinä tuodaan esille tiivistetysti pää- 
asialliset vaikutukset ja arvioinnin keskeiset tulokset sekä se, miten 
vaikutukset on arvioitu, mitä tietolähteitä on käytetty sekä minkälai- 
sia epävarmuuksia arviointiin liittyy (HELO 2018, 23-24). 

Käytännön lainvalmistelussa keskeisenä ongelmana on nähty juuri 
vaikutusten ja vaihtoehtojen puutteellinen arviointi. Auri Pakarinen 
(2011b) toteaa, että ohjeiden tasolla vaikutuksia otetaan huomioon 
hyvin, mutta käytännön tasolla painotetaan taloudellisia vaikutuksia. 
Yksilöihin ja kansanryhmiin kohdistuvia vaikutuksia arvioidaan niu- 
kasti, ja usein ne jäävät arvioimatta kokonaan. Pakarinen on kuiten- 
kin optimistinen ja näkee, että erityisesti osallistumisen kulttuuri ja 
sidosryhmien kuuleminen ovat hänen mukaansa Suomen vahvuuk- 
sia. (Pakarinen 2011b, 62-63.) Sidosryhmien osalta erityisesti etu- 
järjestöjen kuuleminen on keino selvittää eri ryhmiin kohdistuvia 
vaikutuksia. Tärkeää on myös tunnistaa kaikki ryhmät, joihin vaiku- 
tuksia kohdistuu (Rantala 2011, 78). Tutkimustiedon avulla voidaan 
selvittää mahdollisia vaikutuksia erityisesti niiden oikeuksia omaa- 
vien ryhmien osalta, joiden ääni ei ole edustettuna (Rantala 2011, 
80). Lainvalmistelijan tulee sitten arvioida, mikä painoarvo erilaisille 
intresseille annetaan. Pakarinen (2011a) on todennut, että keskeiset 
etujärjestöt pitävät tärkeänä, ettei heitä ainoastaan kuulla vaan että 
heidän näkemyksillään olisi myös vaikutusta (ks. myös Keinänen 
2011, 148). 

Kati Rantala (2011, 77) muistuttaa, että lainvalmistelun ideaalimal- 
lit eivät toimi, tai ne ovat resurssien hukkaa, jos poliittinen ohjaus on 
liian voimallista. Hänen mukaansa tavoitteet voivat olla siinä määrin 
arvolatautuneita, että rationaaliselle valinnalle ja neutraalille vaiku- 
tusten arvioinnille ei anneta mahdollisuutta. Kalle Määttä (2009) kir- 
joittaa, että sääntelyteoreettisessa tutkimuksessa ei pitäisi ottaa lain- 
säädännön tavoitteita annettuna. Joissakin tapauksissa lain tavoitteet 
voivat olla selkeästi ilmaistut, mutta ne eivät vastaa lain tosiasiallisia 
tavoitteita. Määttä (2009, 18) käyttää tällaisesta tavoiteristiriidasta 
nimitystä lainsäädäntöilluusio. Rantala (2011, 82) peräänkuuluttaa 
avoimuutta ja oikeutta tietää lakihankkeiden ratkaisuihin vaikutta- 
neet tosiasialliset taustat ja tavoitteet. Hän haluaisi tietää, minkälaista 
tutkimustietoa, kentältä nousevaa hiljaista tietoa ja eri intressiryh- 
mien näkemyksiä on tai ei ole otettu huomioon. 

Vaikka lainsäädäntö on instrumentaalinen keino tiettyihin tavoit- 
teisiin pääsemiseksi ja tavoitteiden määrittely pitkälti politiikkaa, tu- 
lee tavoitteidenkin täyttää tiettyjä kriteereitä. Erityisesti jos kyse on 
perus- tai ihmisoikeusrajoituksista, ylikansallinen lainsäädäntö ja oi- 
keuskäytäntö määrittävät sallitut tavoitteet. Perhe-elämään puutut- 
taessa hyväksyttävät tavoitteet ovat kansallisen ja yleisen turvalli- 
suuden tai maan taloudellisen hyvinvoinnin turvaaminen, epäjärjes- 
tyksen tai rikollisuuden estäminen, terveyden tai moraalin suojaami- 
nen, tai muiden henkilöiden oikeuksien ja vapauksien turvaaminen 
Euroopan ihmisoikeussopimuksen (8. art.) mukaan. Suhteellisuuspe- 
riaatteen mukaan keinojen tulee olla sopivia tavoitteen saavuttami- 
seksi, ja vasta sen jälkeen tarkastellaan keinojen vaikutusten suhdetta 
tavoitteisiin. Tässä suhteellisuuspunninnassa on annettava oikea pai- 
noarvo muun muassa perus- ja ihmisoikeusvaikutuksille. Punninnas- 
sa voi myös esiintyä monenlaisia turvallisuusintressejä, jotka lainsää- 
täjän tulee asianmukaisesti huomioida (ks. esim. Lonka 2016, 34-38). 

Vaikka kyse ei olisi perus- ja ihmisoikeuksien suojaamasta perhe- 
elämästä, tulee lainvalmistelijan ottaa kokonaisharkinnassa huo- 
mioon yksilöihin ja ryhmiin kohdistuvat vaikutukset. Koska per- 
heenyhdistämislainsäädännön vaikutukset kohdistuvat pääasiassa 
maahan muuttaneisiin ulkomaalaisiin ja heidän perheenjäseniinsä, 
tulisi lainvalmistelussa pyrkiä selvittämään myös heihin kohdistuvia 
vaikutuksia. Vaikka varsinaiset lainvalmistelijan ohjeet eivät selkeäs- 
ti tue muihin kuin kansalaisiin kohdistuvien vaikutusten arviointia, 
viimeaikaiset sektorikohtaiset ohjeet vahvistavat sitä näkökulmaa, et- 
tä kaikkien Suomessa oleskelevien intressit ja vaikutukset on arvioi- 
tava ja otettava huomioon. Tarkasteltavana olevassa perheenyhdistä- 
mislainsäädännön tiukentamisessa tulee siis ottaa huomioon myös 
ulkomaalaisiin kohdistuvia vaikutuksia. Niistä arvioidaan seuraavak- 
si kotoutumiseen ja turvallisuuteen liittyviä vaikutuksia tieteellisen 
kirjallisuuden kautta. 

Kotoutumisen edistäminen on keskeinen tavoite ulkomaalaishallin- 
nossa, ja onnistunut kotoutuminen luo myös arjen turvallisuutta. 
Hallituksen esityksen (HE 43/2016 vp) mukaan perheenyhdistämi- 
sen edellytysten kiristämisen yhtenä tavoitteena on edistää niin kan- 
sainvälistä suojelua saavien kuin heidän perheenjäsentensä kotoutu- 
mista. Toimeentulovaatimuksen ajatellaan lisäävän ulkomaalaisten 
työssäkäyntiä, minkä puolestaan oletetaan edistävän kotoutumista 
(HE 43/2016 vp, 18 ja 21). Vaikutuksia kotoutumiseen ei ole kuiten- 
kaan perusteltu tarkemmin tai tarkasteltu muista näkökulmista. Työl- 
listyminen on tärkeä tekijä kotoutumisessa, mutta yhteiskuntaan so- 
peutumiseen ja hyvinvointiin vaikuttavat myös monet muut tekijät 
(Gauffin ja Lyytinen 2017; Saukkonen 2013; Sotkasiira 2018). Ali- 
tolppa-Niitamo (2005, 37) on todennut, että kotoutuminen nähdään 
yleensä joko uhkien ja ongelmien tai työvoimaresurssin kouluttami- 
sen kautta, mutta helposti unohdetaan kotoutuvien inhimilliset tar- 
peet, toiveet ja odotukset. Hänen mukaansa näihin kuuluu muun 
muassa oikeus tasa-arvoon, hyvinvointiin ja läheisiin ihmissuhteisiin. 
Huttunen (2010) on pyrkinyt tuomaan esille, kuinka ylirajaiset per- 
hesuhteet vaikuttavat kotoutumiseen. 

Tarkastelussa olevan perheenyhdistämislainsäädännön muutoksen 
vaikutuksista ei tehty selvitystä lainvalmisteluvaiheessa. Lakimuutok- 
sen jälkeen vuonna 2016 sisäministeriölle tehdyssä (VN-TEAS) sel- 
vityksessä (Miettinen ym. 2016) on arvioitu perheenyhdistämisen 
mahdollisten lisäedellytysten vaikutuksia. Vaikka kyseessä ei ollut 
varsinainen toimeentulovaatimuksen vaikutusten jälkiseuranta, selvi- 
tyksessä arvioitiin myös tuon edellytyksen vaikutuksia. Selvityksessä 
on pyritty ottamaan huomioon perheenkokoajiin ja perheenjäseniin 
kohdistuvat vaikutukset niin kotoutumisen kuin hyvinvoinnin osalta 
(Miettinen ym. 2016, 34). Arvion mukaan työllistymistilastojen ja 
palkkatulojen perusteella todennäköisesti vain 27 prosenttia kansain- 
välistä suojelua saavien perheenjäsenistä voisi saada oleskeluluvan, 
ja niistä, joita toimeentuloedellytys koskee, vain alle kaksi prosenttia 
voisi saada perheenjäsenen Suomeen (Miettinen ym. 2016, 15-17). 

Kyseisen selvityksen mukaan suomalaista tutkimusta perheen- 
yhdistämisen eri edellytysten vaikutuksesta kotoutumiseen ei juuri- 

kaan ole. Ongelmaksi nähdään myös se, että olemassa oleva tutkimus 
perustuu joko asiantuntijoiden esittämiin näkemyksiin tai pieneh- 
köihin maahanmuuttajaväestöltä kerättyihin haastatteluihin tai ky- 
selytutkimuksiin”. Selvityksessä todetaan, että toimeentuloedellytyk- 
sellä on jonkin verran työllisyyttä lisäävää vaikutusta, mutta siihen 
vaikuttavat myös tietyt työllistymisen esteet erityisesti juuri kansain- 
välistä suojelua saavien kohdalla. Toisaalta työllistyminen ja korkean 
tulorajan tavoittelu voi heikentää kotoutumista, jos ei ole aikaa opis- 
kella. Selvityksessä todetaankin, että todennäköisesti perheen yhteen 
saamisen estyminen tai sen pitkittyminen vaikuttaa kansainvälistä 
suojelua saaviin kielteisemmin kuin muihin maahanmuuttajaryh- 
miin. (Miettinen ym. 2016, 46—47.) 

Suomessa on kuitenkin tehty aiheesta tutkimuksia ja selvityksiä, 
joita olisi voinut hyödyntää lainvalmistelussa. Edellä mainittuja pie- 
nehköjä haastattelututkimuksia perheestä erossaolon vaikutuksista 
on runsaasti (esim. Huttunen 2005; Onodera ja Peltola 2016; Tiilikai- 
nen 2007), mutta monessa tutkimuksessa tämä seikka on ollut vain 
sivujuonne. Varsinaisesti teemaan pureutuvia tutkimuksia on esimer- 
kiksi vuonna 2011 julkaistu selvitys, jota varten Pääkaupunkiseudun 
sosiaalialan osaamiskeskus (Socca) on haastatellut perheenyhdistämi- 
sen läpikäyneitä perheitä. He ovat kertoneet, että yhdistämisprosessi 
on ollut vaikea ja henkisesti raskas. Huolena on myös ollut perheen- 
jäsenten turvallisuus ja hyvinvointi. Jotkut ovat kertoneet, etteivät ole 
voineet keskittyä kotoutumiseen. Tutkimuksen mukaan jatkuva huo- 
lehtiminen ja ikävöiminen vaikuttivat perheenkokoajien omaan elä- 
mään ja kotoutumiseen, erityisesti suomen kielen oppimiseen. Selvi- 
tyksessä todetaan, että kaikki haastateltavat kokivat vaikeuksia keskit- 
tyä mihinkään kunnolla, koska ajatukset pyörivät perheessä. (Socca 
2011, 10.) 

Lainsäädännön valmistelun aikaan myös Terveyden ja hyvinvoin- 
nin laitoksella on tutkittu somali- ja kurditaustaisten maahanmuut- 
tajien primääri- eli lapsuusperheestä erossa olemista tilastollisin me- 
netelmin. Tutkimusaineiston rajoituksista johtuen ydinperheestä eli 
puolisosta tai lapsista erossa oloa ei tässä tutkimuksessa kuitenkaan 
voitu selvittää. Kotoutumista arvioitiin tekijöillä yksinäisyys, kieli- 
taito ja työssäolo, sekä hyvinvointia tekijöillä vakavat masennus- ja 
ahdistuneisuusoireet, univaikeudet ja koettu elämänlaatu (Rask ym. 

2016, 273). Hankkeen raportin mukaan lapsuusperheestä erossa ole- 
misella on tilastollinen yhteys kotoutumiseen erityisesti pakolaistaus- 
taisten kohdalla ja erityisesti suhteessa sisaruksiin (Rask ym. 2016, 
277-281). Sisaruksista erossaoloon liittyviin ongelmiin on kiinnitetty 
huomiota myös haastattelututkimuksen kautta (Jokinen ym. 20194). 

Suomessa on jo vuonna 2002 selvitetty alaikäisten yksintulleiden 
kokemuksia. Selvityksessä on noussut esiin alaikäisten huoli muualla 
olevien perheenjäsenten hyvinvoinnista sekä paine auttaa heitä. Mo- 
nella nuorella on ollut koulussa keskittymisvaikeuksia. (Helander ja 
Mikkonen 2002, 75.) Tuolloin alaikäisillä perheenkokoajilla on ollut 
lähes rajoittamaton oikeus perheenyhdistämiseen ja se on nähty osa- 
na turvapaikkaprosessia (Helander ja Mikkonen 2002, 39), mutta silti 
perheenyhdistämisprosessi on ollut haastava. Vuoden 2010 lakimuu- 
toksen, eli perheenkokoajan vireillepano-oikeuden poistamisen, jäl- 
keen perheenyhdistämisprosessista on tullut entistä hankalampaa ja 
monen nuoren perheenjäsenet ovat saaneet kielteisen päätöksen, mi- 
kä on vaikuttanut nuorten hyvinvointiin. Toisaalta myös perheenyh- 
distämisen jälkeen nuoret kohtaavat haasteita ja paineita, kun he ovat 
alussa vastuussa perheenjäsentensä orientoitumisesta ja kotoutumi- 
sesta. (Björklund 2015, 45-46.) Haasteita ja paineita tuo kuitenkin 
myös vastuu ylirajaisen perheen toimeentulosta ja hyvinvoinnista, jos 
perheenjäseniä ei saa luokseen. Jotkut nuoret lähettävät rahaa tai ke- 
räävät varoja esimerkiksi talon ostamiseksi perheenjäsenilleen. (Hii- 
tola 2019, 196.) Perheestä erossaolo niin oleskelun alkuvaiheessa kuin 
myöhemmin elämässä voi aiheuttaa voimakasta ikävää. On myös 
hyvä huomata, että vaikka kotoutumista tapahtuu perheestä erossa 
kasvaessakin, taustalla voi silti säilyä ikävä ja huoli perheenjäsenistä 
(Hiitola 2019; Kauko 2015, 42). 

Monessa muussa Pohjoismaassa tai Euroopan maassa perheen- 
yhdistämisen edellytyksiä on tiukennettu ja toimeentulovaatimusta 
laajennettu jo aikaisemmin, joten näistä maista löytyy enemmän tut- 
kimusta aiheesta (Bonjour ja Kraler 2015; Eggebo ja Brekke 2019). 
Lainvalmistelussa onkin tyypillistä tehdä kansainvälistä vertailua, jot- 
ta voisi lainata politiikkaideoita muualta tai ennakoida vaikutuksia. 
Hallituksen esityksessä on kuitenkin tehty kansainvälistä vertailua 
vain perheenyhdistämisen edellytysten osalta, eikä ollenkaan vaiku- 
tusten osalta. Esityksessä on muun muassa selostettu, kuinka Ruot- 

sissa oli suunnitteilla rajoittaa perheenyhdistämistä tilapäisesti 
(2016-2018) niin, että kansainvälistä suojelua saavilta edellytettäisiin 
turvattua toimeentuloa. (HE 43/2016 vp, 14-16.) Ruotsin osalta ei 
tiettävästi ole tutkimusta tuon tilapäisen toimeentulovaatimuksen 
vaikutuksista, mutta Norjassa ja Tanskassa se on ollut voimassa pi- 
dempään. 

Norjassa ja Tanskassa on havaittu lyhyellä aikavälillä työllisyyttä 
jossain määrin lisäävä vaikutus, mutta samaan aikaan perheenyhdis- 
tämishakemusten ja myönnettyjen oleskelulupien määrä on vähenty- 
nyt (Bratsberg ja Raaum 2010; Larsen ja Lauritzen 2014). Vaikutukset 
kohdistuvat enemmän naispuolisiin sekä muihin kuin länsimaalaisiin 
perheenkokoajiin (Eggebo 2013b, 20-22; Larsen ja Lauritzen 2014). 
Tutkijat arvelivat tulorajan lisänneen perheiden erossaoloa ja sen ai- 
heuttamaa stressiä ja epäoikeudenmukaisuuden tunnetta niiden kes- 
kuudessa, joilla ei ollut mahdollisuutta täyttää toimeentulovaatimusta 
(Bratsberg ja Raaum 2010; Eggebo 2013a). Tanskassa tehdyn tutki- 
muksen mukaan perheenyhdistämiseen paremman kotoutumisen 
nimissä tehdyt rajoitukset eivät ole tavoitteista huolimatta lisänneet 
avioliittoja etnisten vähemmistöjen ja etnisten tanskalaisten välillä, 
vaikka puoliso kyllä otetaan harvemmin vanhempien entisestä koti- 
maasta. Sitä vastoin rajoituksilla on ollut vaikutusta avioliittoihin et- 
nisten vähemmistöjen kesken tai sitten avioliitot solmitaan myöhem- 
min. (Schmidt ym. 2009.) 

Myös Alankomaissa ja Britanniassa tiukemmat perheenyhdistämi- 
sen edellytykset ovat johtaneet kasvavaan perheiden erossaoloon, 
kun perhesideperustaisten oleskelulupien määrät ovat vähentyneet. 
Vaikutukset ovat kohdistuneet muita enemmän köyhempiin ihmis- 
ryhmiin kuten ei-länsimaalaisiin, nuoriin ja naisiin (Leerkes ja Kulu- 
Glasgow 2011, 119). Työllisyys on lisääntynyt ja maahan muuttavien 
perheenjäsenten keskimääräinen koulutustaso on kohonnut (Entzin- 
ger ym. 2013), mutta tutkijoiden käsityksen mukaan toimet eivät silti 
ole edistäneet kotoutumista (Strik ym. 2013, 24; Wray ym. 2015, 15). 
Haastattelututkimuksen mukaan moni pariskunta oli kokenut per- 
heenyhdistämisprosessiin liittyviä vastoinkäymisiä, jotka olivat vai- 
kuttaneet hyvinvointiin (Leerkes ja Kulu-Glasgow 2011, 119). Lap- 
silla on Britanniassa havaittu olevan nukkumis- ja syömisongelmia, 
käyttäytymisongelmia ja syrjäytymistä sekä stressiä ja syyllisyyden- 

tuntoa perheen erossaolosta. Lisäksi perheenkokoajat ovat työsken- 
nelleet pitkää päivää saavuttaakseen korkean tulorajan. (Wray ym. 
2015, 37-58.) 


Vaikutukset arjen turvallisuuteen 


Maahanmuuttopolitiikassa on kansallisen turvallisuuden ohella usei- 
ta relevantteja turvallisuusnäkökohtia, ja inhimillinen turvallisuus, 
niin ulkomaalaisten kuin kansalaisten, on ollut osa maahanmuutto- 
politiikkaa ainakin jo ensimmäisestä ulkomaalaislaista (400/1983) 
lähtien (Palander ja Pellander 2019, 187-189). Turvallisuusnäkökoh- 
dat tulee ottaa huomioon, kohdistuvat ne keneen tahansa. Palanderin 
ja Pellanderin (2019, 184) tutkimuksen aineistossa kiinnitetään huo- 
miota pääasiassa Suomesta turvaa hakevien turvallisuuskysymyksiin 
erityisesti palauttamista harkittaessa, mutta Suomen ulkopuolella ole- 
vien perheenjäsenten turvallisuuteen kiinnitetään huomiota vain 
eduskunnan keskusteluissa, ei lainsäädännössä tai oikeuskäytännössä. 
Kyseisessä tutkimuksessa käytetty turvallisuus-termin ympärille ra- 
kennettu tutkimusmenetelmä ei kuitenkaan tavoita kaikkia inhimil- 
liseen turvallisuuteen liittyviä seikkoja, ja niitä tuleekin tarkastella 
syventyen paremmin itse ilmiöön. Kansainvälistä suojelua saavien 
ulkomaalaisten perheenyhdistämiseen liittyy heidän oma suojeluase- 
mansa sekä heidän perheenjäsentensä turvallisuus oleskeluvaltiossa. 

Pakolaisuuden taustalla on usein fyysinen turvallisuusuhka, joka 
ajaa ihmiset pois kodeista, kaupungeista ja jopa maasta. Moni pakenee 
perheen kanssa, mutta osalle se ei ole mahdollista, vaan he suunnitte- 
levat järjestävänsä muut perheenjäsenet turvaan perheenyhdistämisen 
kautta (Tiilikainen ja Fingerroos 2019; Vanhanen 2019). Odottamaan 
jääneiden perheenjäsenten olosuhteet voivat olla kotimaassa tai kaut- 
takulkumaassa hengenvaarallisia (Leinonen ja Pellander 2020; Vanha- 
nen 2019, 198). Perheenyhdistämisen hakemisen käytännön haasteet 
voivat luoda turvallisuusuhkia perheenjäsenille. Perheenjäsenten tur- 
vallisuus voi vaarantua kotimaassa, kun he matkaavat hakemaan pas- 
sia toiseen kaupunkiin, tai toisessa valtiossa, kun he matkaavat Suo- 
men lähetystöön jättämään hakemusta tai tunnistautumaan (Hiitola 
2019; Palander ym. 2019; Tapaninen 2016, 154-156). 

Laillisten maahantuloväylien tukkiminen perheenjäseniltä voidaan 
nähdä heidän fyysistä turvattomuuttaan lisäävänä tekijänä. Mahdol- 
lista myös on, että he perheenyhdistämismahdollisuuden poistuessa 
lähtevät hakemaan turvapaikkaa itse tai turvautuvat salakuljettajien 
apuun hakeutuakseen perheenjäsenensä luo (Leinonen ja Pellan- 
der 2020; Tapaninen 2016, 156). Eurooppalaisessa tutkimuksessa on 
myös viitteitä siitä, että perheenyhdistämisen kiristäminen lisää lai- 
tonta maahantuloa ja maassa oleskelua (Leerkes ja Kulu-Glasgow 
2011). Myös hallituksen esitykseen pyydetyissä lausunnoissa viitattiin 
salakuljettajien käytön sekä laittoman maahantulon ja paperittomuu- 
den lisääntymiseen (ks. esim. UNHCR ja Siirtolaisuusinstituutti). 
Perheenjäsenten mahdolliset turvapaikkahakemukset on kyllä huo- 
mioitu lain esitöissä, mutta vain hakemusmäärien kasvun näkökul- 
masta eikä siihen liittyville turvallisuusnäkökohdille ole annettu pai- 
noarvoa päätöksenteossa (HE 43/2016 vp, 25-26). 

Varsinkin viranomaisten selvityksissä ja lainvalmisteluaineistossa 
huomiota kiinnitetään myös perheenyhdistämisen mahdollisiin nega- 
tiivisiin vaikutuksiin. Vuoden 2016 hallituksen esityksessä on poh- 
dittu toimeentuloedellytyksestä poikkeamista yksin saapuneiden ala- 
ikäisten kohdalla, mutta sen on katsottu olevan muuttohalukkuutta 
lisäävä vetotekijä, joka voisi altistaa lapsia hyväksikäytölle (HE 43/ 
2016 vp, 23). Hallituksen esityksessä on myös mainittu lumeavioliit- 
tojen ja muiden väärinkäytösten estäminen oleskelulupajärjestelmän 
yleisen hyväksyttävyyden ja kansalaisyhteiskunnan luottamuksen säi- 
lyttämiseksi (HE 43/2016 vp, 27). Lumeavioliitot voivat liittyä pakko- 
avioliittoihin tai jopa ihmiskauppaan (Koskenoja ym. 2018, 76-78). 
Lasten kohdalla vanhemmat tai muut sukulaiset ovat voineet osal- 
taan vaikuttaa lapsen uhriutumiseen, jolloin perheenyhdistäminen 
voi jopa edesauttaa lapsen uudelleenuhriutumista (EMN 2009, 27). 
Lain esitöissä ei kuitenkaan ole tuotu esille sitä, millä tavalla ja missä 
laajuudessa toimeentuloedellytys estäisi lumeavioliittoja ja muita vää- 
rinkäytöksiä. 

Vaikka perheenyhdistämisen tiukentamisen vaikutuksia on vaikea 
tutkia, todentaa tai ainakaan yleistää, voidaan eurooppalaisen tutki- 
muksen valossa selvänä vaikutuksena nähdä hakemusmäärien ja 
toteutuneiden perheenyhdistämisien väheneminen (Bratsberg ja 
Raaum 2010; Eggebo 2013b, 20-22; Leerkes ja Kulu-Glasgow 2011, 

111-114). Suomessakaan perheenyhdistämishakemusten ja toteutu- 
neiden perheenyhdistämisten määrä ei ole kasvanut samassa suhtees- 
sa kansainvälistä suojelua saaneiden määrään verrattuna (ks. Migri 
2019). Perheenjäsenet elävät siis erossa toisistaan ja tutkimuskirjalli- 
suuden mukaan sillä voi olla vakavampiakin seurauksia yksilön hyvin- 
voinnille kuin kotoutumisen vaikeutuminen. Näitä vaikutuksia voi- 
daan tarkastella arjen turvallisuuden näkökulmasta. Arjen turvalli- 
suus pitää sisällään niin fyysistä kuin henkistä turvallisuutta ja hyvin- 
vointia (Tiilikainen 2020, 148). Alitolppa-Niitamo (2005) pitää tur- 
vallisuudentunnetta oleellisena hyvinvoinnin tekijänä. 

Arjen turvallisuutta uhkaavat esimerkiksi mielenterveysongelmat. 
Jatkuva huoli perheenjäsenistä, unettomuus ja painajaiset vaikuttavat 
mielenterveyteen (Rousseau ym. 2004; Schweitzer ym. 2006; Wilm- 
sen 2013). Lisäksi erityisesti lasten ja nuorten kohdalla hylätyksi tu- 
lemisen tunne ja syyllisyys omasta pelastumisesta voivat vaikuttaa 
mielenterveyteen (Rousseau ym. 2004). Miller ja muut (2018) ovat 
huomanneet, että perheestä erossaolo voi traumatisoida samaan ta- 
paan kuin fyysinen hyökkäys. Rousseau ja muut (2001, 56) ovatkin 
kutsuneet tätä länsimaisen maahanmuuttohallinnon väkivallaksi. 
Toisaalta perheen läsnäolo voi myös olla eheyttävä tekijä muusta 
syystä traumatisoituneelle. Sotatraumoista kärsivälle yksinäisyys ja 
perheestä erossa olo ”on kuin valkokangas, jolle traumaattiset kuvat ja 
äänet heijastuvat uudelleen ja uudelleen”? (emt., 56). 

Suomessa ammatti- ja mielenterveyskuntoutusta käsitelleessä sel- 
vityksessä on tuotu esille, että huoli muualla olevista perheenjäsenistä 
tai pitkä perheenyhdistämishakemuksen käsittelyaika voi sairastuttaa 
ja viedä kaikki voimavarat (Buchert ja Vuorento 2012, 30). Myös Val- 
tiontalouden tarkastusvirasto on kotouttamiseen liittyvässä tarkastus- 
kertomuksessaan todennut, että ”mielenterveysongelmat voivat olla 
este uuden kielen oppimiselle, työn ja kansalaisuuden saannille se- 
kä omalle ja perheen kotoutumiselle” (VTV 2014, 8). Viimeaikaisissa 
haastattelututkimuksissa on havaittu voimakasta huolta sekä unet- 
tomuus-, masennus- ja ahdistuneisuusoireita (Jokinen ym. 20194; 
2019b; Leinonen ja Pellander 2020; Rask ym. 2016, 284). Perheen- 
yhdistämisen helpottamisen ja siitä tiedon jakamisen koetaan olevan 
tarpeellinen keino ehkäistä mielenterveysongelmia (Castañeda ym. 
2018). 

Arjen turvallisuuteen vaikuttavat haasteet voivat myös olla ontolo- 
gisia eli liittyä esimerkiksi identiteetin muodostumiseen ja kuulumi- 
sen tunteeseen (Giddens 1991; Rytter 2013; Scott 2019). Kuulumisen 
tunteeseen vaikuttaa niin oman oleskeluluvan jatkuvuus eli oleskelu- 
turva (Bech ym. 2017, 19; Jesse 2017, 359) kuin perheenjäsenten 
mahdollisuus saada oleskelulupa. Tutkimuksen mukaan identiteetti- 
haasteita voivat erityisesti kohdata nuoret maahanmuuttajat, jotka 
elävät ilman perhettään, joiden perheenjäsen on kuollut tai jotka ei- 
vät ole kotoutuneet hyvin. Toki myös haastavissa perhetilanteissa elä- 
vät, erityisesti toisen polven maahanmuuttajat, voivat kokea kuulu- 
mattomuuden tunnetta (Garcia Magarino ja Talavero Cabrera 2019, 
72-73). Perheellä tiedetään olevan sekä positiivisia että negatiivisia 
vaikutuksia syrjäytymiseen ja jopa radikalisoitumiseen (Spalek 2016), 
mutta perheenyhdistämisen tai sen estymisen vaikutuksia tästä näkö- 
kulmasta ei ilmeisesti ole tutkittu. 

Perheenyhdistämisen tiukentamisella on tavoiteltu signaalivaiku- 
tusta mahdollisten uusien turvapaikanhakijoiden suuntaan (ks. Miet- 
tinen ym. 2016, 35-36), mutta yhtä lailla sillä viestitään maassa jo ole- 
ville ulkomaalaisille, että heitä tai heidän perheenjäseniään ei haluta 
maahan. Joissain Euroopan maissa näin ovat kokeneet myös monet 
kansalaiset, joiden perheenyhdistäminen on kaatunut tulorajaan tai 
muihin edellytyksiin (Wagner 2015, 1521-1522). Lisäksi tanskalai- 
sessa tutkimuksessa on todettu, että rajoittava perheenyhdistämisen 
sääntely voi aiheuttaa myös laajempaa mielipahaa etnisissä vähem- 
mistöryhmissä ja heikentää kansallista yhtenäisyyttä. Epäoikeuden- 
mukaiseksi ja syrjiväksi koettu lainsäädäntö ja viranomaistoiminta 
voi synnyttää vihan tunnetta (Schmidt 2014, 139). 


Perheenyhdistämislainsäädännön kotouttamis- 
potentiaali 


Hallituksen esityksessä mainitaan perheenyhdistämislainsäädännön 
muuttamisen tavoitteeksi myös luvan myöntämisen edellytysten yh- 
denmukaistaminen eri oleskelulupakategorioiden välillä (HE 43/ 
2016 vp, 18 ja 27). Ulkomaalaislaissa toimeentulovaatimukseen liit- 
tyy poikkeus kansainvälisen suojelun lupakategorioita koskien, ja ai- 

kaisemmin tämä poikkeus on ulotettu myös kaikkien kansainvälistä 
suojelua saavien perheenjäseniin. Lainsäätäjä ei kuitenkaan enää näh- 
nyt oikeudellista estettä poistaa laista tämä toimeentulovaatimuksen 
poikkeus perheenjäsenten kohdalla (HE 43/2016 vp, 27). Oikeudelli- 
seksi esteeksi nähtiin vain pakolaisia koskeva EU:n perheenyhdistä- 
misdirektiivissä säännelty velvollisuus mahdollistaa perheenyhdistä- 
misen hakeminen ilman toimeentulovaatimusta kolmen kuukauden 
sisällä pakolaisaseman myöntämisestä. Tämä on siis asettanut kan- 
sainvälistä suojelua saavat keskenään erilaiseen asemaan perheen- 
yhdistämisedellytysten suhteen. Lisäksi toimeentuloedellytys asettaa 
ulkomaalaiset perheenkokoajat eri asemaan Suomen kansalaisten 
kanssa. 

Yhdenvertaisuus on tärkeä lainsäädäntöä ohjaava periaate, mutta 
sen voidaan myös ajatella olevan kotoutumista edistävä tekijä. Jessen 
(2017) mukaan lainsäädäntö luo mahdollisuusrakenteita (opportunity 
structures), jotka joko tukevat tai jarruttavat kotoutumista ja osalli- 
suutta yhteiskunnassa. Hänen mukaansa parhaimman kotouttamis- 
tai kotoutumispotentiaalin (integration potential) mahdollistaa reilu 
ja yhdenvertaisuutta edistävä lainsäädäntö. Kotoutujan oikeudellinen 
asema niin maassa oleskelun kuin taloudellisten ja sosiaalisten oi- 
keuksien suhteen määrittää kotoutumisen mahdollisuuksia. Jesselle 
(2017, 359) oleellisia ulkomaalaisen kotoutumispotentiaalia vahvista- 
via tekijöitä ovat oleskeluturva, työskentely- ja opiskeluoikeus sekä 
erityisesti oikeus kielikoulutukseen. Hän näkee myös perheenyhdis- 
tämisen mahdollisuuden tärkeänä viestinä osallisuudesta ja kyseen- 
alaistaa esimerkiksi Alankomaissa sovelletun perheenyhdistämisen 
ennakollisen kotoutumisedellytyksen. Jesse (emt., 290) kirjoittaa, että 
perheenyhdistämisen hankaloittaminen tai viivästyttäminen tuskin 
aidosti edistää kotoutumista. 

Perheenkokoajalle käytännössä suunnattu toimeentulovaatimus 
voidaan siis ymmärtää keinoksi valikoida sopivia ja toivottuja maa- 
hanmuuttajia heidän kotoutumispotentiaalinsa mukaan. Lainsää- 
dännön kotouttamispotentiaalia on eri maiden perheenyhdistämis- 
politiikassa kuitenkin lähestytty myös oleskeluluvan hakijan kotou- 
tumispotentiaalin kautta. Esimerkiksi Tanskassa, Ranskassa, Sak- 
sassa ja Alankomaissa oleskeluluvan edellytyksenä perheenjasenil- 
tä vaaditaan ennakollisen kieli- ja kulttuurikokeen läpäisemistä (ks. 

esim. Jesse 2017). Oleskeluluvan edellytykset nähdään kotouttamisen 
välineenä ja ennakollisena valikointikeinona. Bech ja muut (2017, 7) 
analysoivat muiden Pohjoismaiden lainsäädäntöä kotouttamisen nä- 
kökulmasta ja tuovat esille, että Tanskan lainsäädännön mukaan oles- 
keluluvan saaminen lapselle edellyttää lapsen olevan alle 15-vuotias 
sillä perusteella, että nuoremmilla lapsilla on paremmat edellytykset 
kotoutua. 

Bechin ja muiden (2017, 7) mukaan Tanskan lainsäädäntö edellyt- 
tää, että joissain tilanteissa myös lapsen kotoutumispotentiaalia itses- 
sään arvioidaan oleskeluluvan kriteerinä. Suomessa Anna-Kaisa Kuu- 
sisto on kiinnittänyt huomiota siihen, että yksintulleiden alaikäisten 
perheenyhdistämisasioissa lainsoveltajan tekemään lapsen edun ar- 
viointiin tuntuu sekoittuvan kotoutumisen edellytysten arvioiminen 
tavalla, joka ei kuulu oleskelulupapäätöksentekijän toimivaltaan. Hä- 
nen mukaansa ulkomaalaishallinnossa vallitsee institutionaalinen 
asenne, mikä kuvastaa pelkoa ja epäluuloa kulttuurisista yhteentör- 
mäyksistä, pitäen sitä suurempana uhkana kuin lapsen kasvuun koh- 
distuvia kielteisiä vaikutuksia. (Kuusisto-Arponen 2016, 93-97.) 

Bech ja muut (2017) näkevät, että perheenyhdistämiseen liittyy va- 
likoivuutta niin maassa oleskelevan perheenkokoajan kuin ulkomail- 
la olevan perheenjäsenen kotoutumispotentiaalin suhteen. Jos aikai- 
semmin perheenyhdistämistä pidettiin perus- ja ihmisoikeutena, nyt 
logiikkana on, että se tulee ansaita (emt., 3). Oikeudellisesti mikään 
ei kuitenkaan ole varsinaisesti muuttunut, vaan erityisesti kansain- 
välisen suojelun tilanteessa perhe-elämän suoja luo ihmisoikeusvel- 
voitteita ja edellyttää suojeluasemien yhdenvertaista kohtelua (Rohan 
2014; Ihmisoikeuskomissaari 2017). Maassa oleskelevan perheen- 
kokoajan näkökulmaa, hänen ihmisoikeuksiaan tai häneen kohdistu- 
via vaikutuksia ei kuitenkaan selvitetä tai seurata (ks. myös Jesse 2017, 
290). Saksassa tehdyn tutkimuksen perusteella Robinson (2017) kir- 
joittaa, että perheenyhdistäminen ja täysi pakolaisoikeuden suoja vai- 
kuttavat kuitenkin olevan keskeisiä tekijöitä pakolaisten kotoutumis- 
potentiaalin ja henkisen hyvinvoinnin kannalta. 

Monissa maissa oikeuksien suhteen onkin vahvistumassa tietynlai- 
nen ansaintaperiaate (deservingness), jonka mukaan ulkomaalaisen 
tulee ansaita oikeutensa esimerkiksi työnteolla sekä sitä kautta vero- 
jen ja sosiaalimaksujen maksamisella (Kostakopoulou ym. 2009). 

Toisaalta perheenyhdistämislainsäädännössä on myös monessa Eu- 
roopan valtiossa tapahtunut tietynlaista mallikansalaisuutta tavoitte- 
leva suunnanmuutos (civic integration tai civic turn), mitä kuvaa hy- 
vin juuri kotoutumisedellytysten eli esimerkiksi kielitaitovaatimusten 
asettaminen oleskeluluville (Borevi ym. 2017; Carrera ja Wiesbrock 
2009; Jesse 2017; Joppke 2007). Sergio Carrera (2014, 152) on kom- 
mentoinut, että myös EU:n kotouttamispolitiikassa on tapahtunut 
käännös, jossa kotouttamisedellytysten tavoitteena ei olekaan inkluu- 
sio vaan ne toimivat turvallisuuden, maahanmuuton ja identiteetin 
kontrollin välineenä. Bech ym. (2017) tulevatkin tutkimuksessaan 
siihen johtopäätökseen, että Tanskan, Norjan ja Ruotsin perheenyh- 
distämislainsäädännön muutosten taustalla on pikemminkin ollut 
maahanmuuton määrän kontrolli kuin minkäänlainen kotouttamis- 
pyrkimys. 

Perheenyhdistämisen sääntelyn yhteydessä ihmisten yhdenvertai- 
suuden sijaan tarkastellaan usein järjestelmien yhdenmukaisuutta. 
Esimerkiksi Suomessa perheenyhdistämisen tiukennuksilla haettiin 
yhdenmukaisuutta muiden verrokkimaiden eli lähinnä Pohjoismai- 
den kanssa, mikä perusteltiin vetovoimatekijöiden vähentämisellä 
(HE 43/2016 vp, 18). Vertailu Pohjoismaiden kesken saattaa kuiten- 
kin antaa vääristyneen kuvan, sillä tutkimuksen mukaan Tanskassa 
on länsimaiden tiukin perheenyhdistämislainsäädäntö ja myös Norja 
on hyvin lähellä tuota linjaa (Bech ym. 2017, 6). Ruotsi on tutkimus- 
ten mukaan pitänyt pisimpään kiinni perhe-elämän kunnioittami- 
sesta ja perheenyhdistämisen helpottamisesta sekä perustanut ko- 
touttamispolitiikkansa oleskeluturvan ja yhdenvertaisten oikeuksien 
pohjalle (Bech ym. 2017; Wiesbrock 2011). Silti Ruotsikin on äsket- 
täin muuttanut kansainväliseen suojeluun ja perheenyhdistämiseen 
liittyvää sääntelyään asettamalla toimeentulovaatimuksen ja rajoitta- 
malla tilapäisesti (2016-2019) toissijaista suojelua saavien perheen- 
yhdistämistä (Bech ym. 2017, 19). Ruotsissa on kuitenkin jo palattu 
kansainvälistä suojelua saavien yhdenvertaiseen kohteluun toimeen- 
tulovaatimuksen helpottamisen osalta. 

Lainsäädäntötutkimuksen ja lainvalmistelun ohjeistuksen näkökul- 
masta perheenyhdistämisen toimeentulovaatimusta laajentaneessa 
lainsäädäntöhankkeessa ei ole asianmukaisesti selvitetty perheenko- 
koajiin ja heidän perheenjäseniinsä kohdistuvia vaikutuksia. Vaikutus- 
ten tarkastelua suhteessa kotoutumiseen ei ole tehty tarpeeksi moni- 
puolisesti ja perheestä erossaolon vaikutusta perheenkokoajan kotou- 
tumiseen ja hyvinvointiin ei ole pohdittu ollenkaan. Lisäksi perheen- 
kokoajien ja perheenjäsenten turvallisuuteen kohdistuvat vaikutukset 
sivuutetaan tavalla, mikä kertoo turvallisuushuolien rajoittuvan pää- 
asiassa kansalaisiin ja erityisesti jo maassa oleskeleviin (ks. myös 
Baldaccini ym. 2007). Katsaus tutkimuskirjallisuuteen kuitenkin 
osoittaa, että tietoa toimeentuloedellytyksen vaikutuksista olisi ollut 
saatavilla niin kotimaassa kuin ulkomailla. Vaikka hallituksen esityk- 
sessä ei olekaan tarkoitus käydä tarkoin läpi olemassa olevaa tutki- 
musta, tulisi lainlaatijan kuitenkin tuntea sitä ja tuoda esille keskei- 
simmät vaikutukset. 

Tutkimuskirjallisuuden mukaan perheenyhdistämisen rajoitta- 
misella ja toimeentulovaatimuksella on havaittu vaikutuksia, jotka 
voidaan nähdä kotoutumista heikentävinä tekijöinä. Tällaisia vaiku- 
tuksia ovat esimerkiksi ikävä, huoli, keskittymiskyvyn puute ja nuk- 
kumisvaikeudet. Osa vaikutuksista on vakavampia, kuten masentu- 
neisuus ja ahdistuneisuus. Monessa tutkimuksessa on tunnistettu 
mielenterveysongelmiin liittyviä oireita, mitä usein käsitellään ar- 
jen turvallisuuden kontekstissa. Arjen turvallisuuden haasteet voi- 
vat myös olla ontologisia eli identiteettiin ja osallisuuteen liittyviä on- 
gelmia. Perheenyhdistämisen rajoittamiseen liittyy kuitenkin myös 
fyysiseen turvallisuuteen kohdistuvia vaikutuksia. Perheenjäsenet 
kohtaavat usein vaaraa matkustaessaan kotimaassaan hankkiakseen 
asiakirjoja ja ulkomaille tehdäkseen perheenyhdistämishakemuksen 
sekä oleskellessaan ulkomailla odottaessaan haastatteluja tai päätöstä. 
Tällä on myös heijastusvaikutusta Suomessa olevaan perheenkokoa- 
jaan, mikä taas vaikuttaa arjen turvallisuuteen. Kielteiset vaikutukset 
kotoutumiseen ja arjen turvallisuuteen tulisi ottaa huomioon lainval- 
mistelussa ja niitä tulisi pyrkiä vähentämään. 

Ulkomaisen tutkimuskirjallisuuden mukaan perheenyhdistämisen 
toimeentuloedellytyksellä on myös positiivisia vaikutuksia kotoutu- 
miseen. Perheenkokoajien työllisyys on lisääntynyt ja maahan saapu- 
vien perheenjäsenten koulutustaso on noussut. Perheenkokoajien 
kotoutumiskouluttautumisen arvellaan kuitenkin kärsineen pitkien 
työpäivien takia, sillä korkeiden tulorajojen takia monet joutuvat te- 
kemään useaa matalapalkkaista työtä. Suomalaisessa tutkimuksessa 
on puolestaan viitteitä siitä, että nuoret luopuvat kouluttautumisunel- 
mistaan korkean tulorajan vuoksi. Ulkomailla havaittuja vaikutuksia 
ovat myös perheenyhdistämishakemusten väheneminen, ulkomaa- 
laisten kanssa solmittujen avioliittojen väheneminen ja erityisesti 
ei-länsimaalaisten, naisten ja nuorten perheenyhdistämisen vaikeu- 
tuminen. Näiden vaikutusten nähdäänkin olleen perheenyhdistämis- 
lainsäädännön muutosten varsinaisia tavoitteita (Strik ym. 2013), sillä 
todisteita kotoutumisen edistymisestä ei löydy muuta kuin työllis- 
tymisen osalta, ja senkin vaikutuksen arvellaan olevan lyhytjänteistä. 

Perheenyhdistämisen sääntelylogiikka monissa maissa nojaa siis 
ajatukseen, että maassa oleskelevat ulkomaalaiset kotoutuisivat pa- 
remmin, jos ei-länsimaalaisten, pakolaistaustaisten ja matalapalkkais- 
ten henkilöiden perheenjäsenet eivät muuttaisi maahan (Strik ym. 
2013, 24). Näiden perheenjäsenten kotoutumispotentiaalin nähdään 
olevan alhaisempi kuin muiden. Suomessa ei kuitenkaan ole otettu 
käyttöön perheenjäseniin kohdistettuja ennakollisia kotoutumisedel- 
lytyksiä, vaan keinona on perheenkokoajaan kohdistettu toimeentu- 
lovaatimus. Näin Suomessa sääntelylogiikkana on, että perheenko- 
koajan kotoutumispotentiaali on parempi, jos hän on työssä ja tienaa 
keskivertosuomalaisen tavoin. Suomessa onkin lähestytty perheen- 
yhdistämisen edellytyksiä ansaintalogiikan kautta, ilman niin sanot- 
tuja sivistämis- tai kotoutumisedellytyksiä. Kotoutumisen ymmärrys 
jää tässä mallissa kuitenkin liian kapeaksi, mikä voi useiden kohdalla 
lopulta kääntyä kotoutumisen kannalta haitalliseksi eikä perheenko- 
koajan kotoutumispotentiaalia hyödynnetä täysimääräisesti. 

Mikäli kotoutumista tarkastellaan laajemmin kuin vain työnteon 
kannalta, ei perheenyhdistämisen toimeentuloedellytyksellä voida 
nähdä olevan kotoutumista edistävää vaikutusta. Myös Suomen osalta 
vaikuttaisi siltä, että varsinaiset tavoitteet ovat muualla. Muita mainit- 

tuja tavoitteita perheenyhdistämisen kiristämiselle vuoden 2016 laki- 
muutoksessa olivat maahanmuuton hallinta ja kustannusten vähentä- 
minen (HE 43/2016 vp, 1). Maahanmuuton hallinta tässä tapauksessa 
tarkoittaa Suomeen suuntautuvan maahanmuuton ja turvapaikan- 
haun määrän vähentämistä. Tavoitteet ovat kuitenkin jossain mää- 
rin ristiriitaiset, ja niissä näyttää painottuvan kotoutumisen edistämi- 
sen sijaan maahanmuuton kontrolli (ks. myös esim. Bonjour 2010). 
Ylikansallisia velvoitteita ja perus- ja ihmisoikeuksia kunnioittavan 
politiikan tavoitteena ei saisi olla vain perheenyhdistämisen vähen- 
täminen. Juuri siksi myös kotoutumisen edistäminen mainitaan lain- 
säädäntömuutoksen tavoitteena, mutta kyseessä tuntuu olevan vain 
illuusio hyväksyttävästä tavoitteesta. 

Lainsäädäntötutkimuksen näkökulmasta keskeisiä ongelmia tässä 
lainsäädäntöhankkeessa ovat yksilöön eli tässä tapauksessa ulkomaa- 
laisiin kohdistuvien vaikutusten arvioinnin puuttuminen, tavoitteiden 
ristiriitaisuus ja liiallinen poliittinen ohjaus. Lainvalmistelun ideaali- 
mallin mukaiselle neutraalille vaikutusten arvioinnille ei ole annettu 
edes mahdollisuutta. Tutkittuun tietoon perustuvalla päätöksenteolla 
viitataan usein juuri empiiriseen, tilastolliseen tai kokeelliseen tutki- 
muksen hyödyntämiseen (Raivio 2014, 13), mutta nyt tarkasteltavas- 
sa säädöshankkeessa ei ole riittävästi huomioitu olemassa olevaa em- 
piiristä tutkimusta. Yksilöön tai ryhmiin kohdistuvien vaikutusten 
osoittamiseen tarvitaan havainnoivaa sosiologista, antropologista tai 
psykologista tutkimusta. Tämä tutkimus osoittaa, että sellaista tutki- 
musta on ollut saatavilla lainvalmisteluvaiheessa. Tällaisen tutkimuk- 
sen tulosten yleistettävyys voi toki olla ongelmallista, mutta tilastolli- 
sella tutkimuksella ei saada tarvittavan syvällistä analyysiä yksilöön 
kohdistuvista vaikutuksista. Kuitenkin jos kyse on perus- ja ihmis- 
oikeuksista, pienempikin joukko haastateltavia voi olla riittävä osoit- 
tamaan ongelman, koska perus- ja ihmisoikeusloukkaus yhdenkin 
ihmisen kohdalla on jo ongelma. 

Lainsäädäntötyön puutteisiin on hankala puuttua lainvalvonnan 
keinoin, koska ohjeet eivät ole oikeudellisesti velvoittavia. Toisaalta 
lainsäätäjää koskee perus- ja ihmisoikeuksien suojaamisvelvoite, jon- 
ka mukaan valtion tulee kunnioittaa alueellaan oleskelevien henki- 
löiden yksityis- ja perhe-elämän suojaa. Tuon kunnioituksen osoit- 
tamiseksi tulisi vähintään pyrkiä selvittämään vaikutukset yksilön 

elämään. Lainvalmistelijan olisi tullut tarkastella törmäyskurssilla 
olevien oikeuksien ja periaatteiden merkitystä, painoarvoa ja suhdet- 
ta. Tässä lainsäädäntöhankkeessa vastakkain ovat muun muassa ol- 
leet suojeluasemien samankaltaisuuden periaate ja ulkomaalaisoikeu- 
dellinen toimeentulovaatimus yleisenä oleskeluluvan edellytyksenä. 
Tällaisessa periaatteiden törmäystilanteessa olisi tärkeää selvittää ih- 
misoikeusjärjestelmän oikeusohjeet toimeentulovaatimukseen ja eri- 
tyisesti yhdenvertaisuusperiaatteeseen liittyen. Lainvalmistelijan tu- 
lisikin ottaa huomioon monenlainen tieteellinen tutkimus, jotta 
päätöksenteko perustuisi kokonaisvaltaisesti tutkittuun tietoon. 

Nyt kun vahinko on jo tapahtunut, tarvitaan seurantatutkimusta ja 
perus- ja ihmisoikeuksien toteutumisen jälkikäteistä arviointia. Myös 
Eggebo ja Brekke (2019) peräänkuuluttavat pitkäjänteistä vaikutusten 
arviointia ja odottamattomienkin seurauksien selvittämistä. Tässä lu- 
vussa esitellyt uudemmat tutkimukset palvelevat jälkikäteistä arvioin- 
tia, ja niistä on nähtävissä haitallisia vaikutuksia perheenkokoajien 
hyvinvointiin ja kotoutumiseen. Negatiiviset vaikutukset ovat usein 
seurausta perheenjäsenien kohtaamista turvallisuushaasteista. Per- 
heenyhdistämisen rajoittaminen ja hankaloittaminen vaikuttaa mo- 
nen ulkomaalaisen ja heidän perheenjäsentensä arjen turvallisuuteen. 

Median esitykset maahanmuutosta luovat mielikuvia, vaikuttavat 
asenteisiin, kasityksiin turvallisuudesta, koettuun turvallisuuteen ja 
jopa maahanmuuttoasioita koskevaan päätöksentekoon. Erityisesti 
kuvalliset esitykset muokkaavat muuttoliikemielikuvia (Bleiker ym. 
2013; Hyndman 2000; Malkki 1996). Vuoden 2015 ”Euroopan pako- 
laiskriisi" hahmottui mediassa voimakkaasti kuvallisena (Chouliaraki 
2017; Georgiou ja Zaborowski 2017). Tyypillisesti pakolaiset on tavat- 
tu esittää kasvottomina massoina maahanmuuton uhkaa korostavissa 
kuvissa, sekä toisaalta kuvissa, jotka näyttävät heidät fyysisen hau- 
rauden, kärsimyksen ja passiivisuuden ympäristöissä (Chouliaraki 
2017; Chouliaraki ja Stolic 2017; Johnson 2018). Euroopan pakolais- 
ten vastaanottokriisi toi kuitenkin näköpiiriimme erilaista, totutusta 
poikkeavaa kuvastoa: kuvia selfieitä ottavista ja muodikkaasti pukeu- 
tuneista, älypuhelimia käyttävistä nuorista miehistä (Bellanova ym. 
2016; Chouliaraki 2017; Leurs ja Ponzanesi 2018; Risam 2018). 
Käsittelemme tässä luvussa turvapaikanhakijoiden ulkonäköön 
liittyvää julkisuudessa, erityisesti mediassa, käytyä keskustelua heidän 
ansaitsevuudestaan ja motiiveistaan. Keskusteluun osallistuivat ah- 
kerasti nimenomaan niin sanotut muukalaisvihamieliset poliittiset 
toimijat, etenkin perussuomalaiset (PS) poliitikot. Tarkastelemme, 
miten älypuhelimia käyttävistä ja katsojien kanssa suhteellisen sa- 
man näköisistä turvapaikanhakijoista rakennettiin tuolloin uhkaavia, 
vaikkei heitä esitettykään perinteisen kasvottomien massojen uhka- 
kuvaston kautta. Lähtökohtamme on pohtia, mikä älypuhelinta käyt- 
tävässä ja ajanmukaisesti pukeutuvassa turvapaikanhakijassa ärsytti 

ja miten uudenlaiseksi koettu kuvasto suhteutuu historialliseen pa- 
kolaiskuvastoon. Tarkastelemme pakolaisuuden ja maahanmuuton 
visuaalisten mediaesitysten suhdetta ihmisten välisten (globaalien) 
rajojen muodostumiseen sekä turvallisuuteen, turvallisuuden tuntei- 
siin ja uhkaan’. 

Analyysimme osoittaa, kuinka pakolaiset, jotka eivät kuvissa näyt- 
täydykään tyyliltään vieraina ja erilaisuutensa kautta uhkaavina vaan 
monin tavoin samanlaisina kuin heidän katsojansa, koetaan silti — tai 
juuri sen vuoksi - uhkaavina. Lähestymme turvapaikanhakijoiden 
häiritseväksi koetusta ulkomuodosta käytyä keskustelua muodin ja 
habituksen sekä muukalaisuuden teoreettisten käsitteiden avulla, joi- 
ta avaamme tarkemmin toisessa alaluvussa. 

Tarkastelemme pakolaisuuteen liittyvää keskustelua ja tyypillisiä 
kuvaustapoja nykymediassa vuoden 2015 laajamittaisen maahan- 
muuton kontekstissa. Olemme analysoineet muun muassa Helsin- 
gin Sanomien, Suomen Kuvalehden ja Iltalehden artikkeleita vuosilta 
2015-2017 turvapaikanhakijoihin ja pakolaisuuteen liittyen. Kontras- 
toimme nykyajan luentoja pakolaisten ulkonäöstä historiallisesti kon- 
tekstualisoivalla otteella. Historiallisena aineistonamme ovat Suomen 
Kuvalehden pakolaisuutta ja pakkomuuttoa käsittelevät, kuvia sisältä- 
vät artikkelit 1930-luvun lopulta 2000-luvulle. Tutkimusaineistomme 
sisältää Suomen Kuvalehden artikkelit vuodesta 1939 vuoteen 2000. 
Hakusanoinamme olivat "pakolainen' ”pakolaiset”, "evakko" ja ”evakot”. 

Tätä historiallista taustaa vasten kontekstualisoimme nykyisiä ta- 
poja esittää pakkomuutto kuvissa ja tarkastelemme turvapaikanhaki- 
joiden habituksesta syntyneitä keskusteluja. Aineistossamme koros- 
tuvat artikkelit, joissa äänessä ovat poliitikot, koska näemme näiden 
puheenvuorojen painoarvon suurempana kuin vaikkapa kansalaisten 
mielipidekirjoitusten. Historiallisessa aineistossa poliitikkojen äänet 
jäävät pienempään rooliin. 

Olemme tehneet sisällönanalyysia ja eritelleet erityisesti ulkonä- 
köön ja ansaitsevuuteen liittyviä keskusteluja. Tarkastelemme media- 
keskusteluja mediavälitteisinä kohtaamisina: turvapaikanhakijoiden 
ulkonäkö välittyy suurelle yleisölle median kuvien kautta, ja keskus- 
telemalla aiheesta mediassa poliitikot vahvistavat tietynlaisia käsityk- 
siä. Emme tee kuva-analyysiä, vaan keskitymme keskusteluun, jota 
uudenlainen kuvasto herätti. 

Esittelemme seuraavaksi pakolaisuuden mediakuviin liittyvää 
aiempaa tutkimusta. Sen jälkeen avaamme käyttämämme teoreetti- 
set käsitteet. Tämän jälkeen tarkastelemme erilaisia tekijöitä, jotka 
vaikuttavat uhkakuvien rakentumiseen. Luvun viimeinen alaluku on 
loppupohdintaa ja keskustelee tuloksista Sara Ahmedin (2000) muu- 
kalaisuuden sekä Zygmunt Baumanin (2016) samanlaisuuden ja eri- 
laisuuden käsitteiden kautta. 


Pakolaisten kuvat mediassa 


Suomalaista maahanmuuttouutisointia on kritisoitu oletettujen uh- 
kien ja riskien liioittelusta (Hellman ja Lerkkanen 2017; Niemi ja 
Perälä 2018; Vehmas 2012). Tällainen uutisointi korostaa jakoa ”mei- 
hin’, jotka ovat uhattuina, ja ”heihin” joiden väitetään aiheuttavan 
uhkaa. Uutisoinnissa turvapaikanhakijat esitetään joko aidosti apua 
tarvitsevina tai sellaisina, jotka yrittävät huijata maahanmuuttojär- 
jestelmää eivätkä ansaitse apua (Niemi ja Perälä 2018). Tämä kaksi- 
jakoisuus toistuu myös muuttoliikkeen kuvastossa. Tutkijat jakavat 
maahanmuuton visuaaliset mediarepresentaatiot kahteen stereotypi- 
soivaan kuvatyyppiin: uhri- ja uhkatrooppeihin (Bleiker ym. 2013; 
Chouliaraki ja Stolic 2017; Hyndman 2011; Johnson 2011). 

Uhrikuvasto on osa sitä journalismia, joka esittää turvapaikanha- 
kijat pääsääntöisesti hyvinä ja apua tarvitsevina. Se keskittyy kuvaa- 
maan kohteitaan fyysisen haurauden ja hädänalaisuuden kautta. 
Naisten ja lasten kuvat dominoivat tämän tyyppisiä representaatioita, 
luoden pakolaisuudesta avuttomien ideaaliuhrien mielikuvaa. Lisäksi 
uhrikuvastossa kotoaan liikkeelle lähtenyt kuvataan kaukaisessa ja 
ajattomassa, usein (kulttuurisesti, poliittisesti ja materiaalisesti) vie- 
raassa ympäristössä. Näin maailma jakautuu meihin (katsojiin) ja 
heihin (kärsiviin katsottuihin), joiden todellisuudet ja ominaisuudet 
vaikuttavat kuvaston kautta hyvin erilaisilta (Chouliaraki 2012; 
Cohen 2001; Kotilainen 2016; Moeller 1999). 

Toinen kuvallinen tyyli on niin kutsuttu uhkatrooppi. Se korostaa 
muuttoliikkeen mahdollisia kielteisiä vaikutuksia ja uhkia. Kuvaus- 
tavassa korostuu tulijoiden määrä, liikkeen mittakaava ja suunta. Ko- 
tinsa jättäneet ihmiset ovat usein ylittämässä vesialueita, liikkeessä 

kohti katsojaa suuntaavina joukkioina. Tähän kuvastoon liitty- 
vät usein mediassa paljon käytetyt metaforiset kehystykset virrois- 
ta, vyöryistä ja aalloista, eli kontrolloimattomista luonnonvoimista 
(Arcimaviciene ja Baglama 2018; Horsti 2005). 

Epäinhimillistetty vieras muuttuu helposti jopa suoranaiseksi vi- 
holliseksi, tahoksi, joka uhkaa paitsi ”meidän” resurssejamme myös elä- 
mäntapaamme ja turvallisuuttamme. Viime vuosikymmeninä uhkaa- 
vien massojen kuvastoon on mediakontekstissa ja poliittisessa pu- 
heessa usein liittynyt mielikuvia (sota)rikollisista tai terroristeista 
(Johnson 2018). Tuoreessa kokeellisessa psykologisessa tutkimukses- 
sa on jopa havaittu, että koehenkilöiden altistuttua kuvastolle, jossa 
ihmiset esitetään suurina nimettöminä massoina, he kannattivat to- 
dennäköisemmin puolueita, joiden poliittinen agenda on muukalais- 
vastainen (Azevedo ym. 2019). 

Vuoden 2015 jälkeen nämä perinteiset uhan ja uhriuden kuvas- 
tot ovat jälleen olleet keskeisessä roolissa (Chouliaraki ja Stolic 2017; 
Georgiou ja Zaborowski 2017; Niemi ja Perälä 2018). Merkittävää 
vuoden 2015 muuttoliikkeen mediakuvastossa on kuitenkin se, että 
tavat, joilla pakolaisuutta Euroopassa tuolloin kuvattiin, eivät täysin 
mahdu edellä kuvattujen visuaalisten trooppien raameihin. Kasvanut 
pakolaisuus Euroopassa toi mukanaan uudenlaista kuvastoa. Esimer- 
kiksi pakolaisselfiet, liikkeessä olevien ihmisten itse itsestään mobiili- 
laitteillaan ottamat kuvat, hämmensivät ja häiritsivät vakiintuneita 
mielikuvia siitä, miltä pakolaisen tai turvapaikanhakijan tulisi näyt- 
tää ja miten heidän tulisi käyttäytyä (Chouliaraki 2017; Risam 2018). 

Tuohon aikaan laajaa keskustelua herättivät myös kuvat, joissa tur- 
vapaikanhakijat näkyivät käyttämässä uudenlaista mobiiliteknologiaa 
(Helsingin Sanomat 2015a; 2015b; 2015c). Älypuhelinten merkitystä 
modernille pakolaisuudelle on käsitelty tutkimuksessa muun muassa 
turvallisuustekijänä, navigointilaitteena sekä välineenä, joka mahdol- 
listaa yhteydenpidon taakse jääneisiin läheisiin (Gillespie ym. 2018; 
Harney 2013; Maitland ja Xu 2015). Kuvissa näkyvä älypuhelimen 
käyttäminen ja omistaminenkuitenkin muuntui julkisessa keskuste- 
lussa turvapaikanhakijoiden ansaitsevuutta ja "aitoutta" vastaan käy- 
tetyksi lyömäaseeksi, jolla kyseenalaistettiin heidän aitoa avuntarvet- 
taan. Älypuhelimen käytön lisäksi keskustelua ulkonäöstä ja tähän 
liittyvästä ansaitsevuudesta käytiin myös turvapaikanhakijoiden 

vaate-, kenkä- ja hiustyyleistä. Keskeistä uudenlaisen kuvaston vas- 
taanotossa olivat myös koetun turvallisuuden ja arjen turvallisuuden 
teemoihin linkittyvät keskustelut kuvissa näkyvien turvapaikanhaki- 
joiden iästä ja sukupuolesta: huolta herätti, että tulijat vaikuttivat ole- 
van pääsääntöisesti nuoria miehiä. Näitä keskusteluja käytiin Suomen 
(Helsingin Sanomat 2015c; 2016; Me Naiset 2015) ohella myös muissa 
Euroopan maissa, kuten Ruotsissa, Saksassa ja Britanniassa (Afton- 
bladet 2017; Merkur 2017; Daily Mail 2015; Metro 2017). 

Tässä diskurssissa, johon osallistuivat erityisesti muukalaisviha- 
mieliset ja oikeistopopulistiset poliittiset toimijat, "vááránnákoiset" 
turvapaikanhakijat leimattiin paitsi epäansaitseviksi myös uhkaaviksi. 


Habitus, muukalaisuus, erot ja samanlaisuudet 


Turvapaikanhakijoiden ulkonäköön kohdistuva keskustelu ohjaa aja- 
tukset Georg Simmelin (1986) havaitsemiin muotiin liittyviin erot- 
tautumisen ja yhteenkuuluvuuden ristivetoihin. Muoti ja tietyn tyylin 
omaksuminen ovat Simmelin mukaan yhtäältä pyrkimystä jäljitellä ja 
tulla osaksi tiettyä ryhmää (luokkaa), toisaalta erottautumista, itse- 
ilmaisua ja yksilöllisyyttä. Muodilla onkin Simmelin sanoin kaksois- 
tehtävä: liittää jäsenensä tiettyyn piiriin ja samalla sulkea muut sen 
ulkopuolelle (emt.). Hieman vastaavasti Pierre Bourdieu (1979) viit- 
taa termillä habitus normeihin ja taipumuksiin, kehossa näkyviin 
ulkonäöllisiin ja tyylillisiin piirteisiin, sekä käyttäytymiseen. Tietyt 
piirteet yhdistetään tiettyyn sosiaaliseen, kulttuuriseen tai koulutuk- 
selliseen luokkaan, kansallisuuteen, etnisyyteen tai globaaliin regii- 
miin. Bourdieu esittää, että valta toimii usein alitajuisesti sisäistet- 
tyjen ja noudatettujen sosiaalisten normien kautta (emt.). Näemme, 
että turvapaikanhakijoiden yllättävänä ja totunnaisia rajoja rikkovana 
hahmotettu habitus ja vallitseviin mielikuviin sopimaton tyyli olivat 
merkittävällä sijalla siinä, miten keskustelu turvapaikanhakijoista ra- 
kentui vuoden 2015 jälkeen. 

Turvapaikanhakijoiden ulkoinen habitus - vuoden 2015 suomalai- 
sissa lehtikuvissa laajasti erottuivat muun muassa hupparit, lippalakit, 
t-paidat, farkut ja vapaa-ajanjalkineet (Kotilainen 2021) — ei kuiten- 
kaan näyttäydy erityisen elitistisenä suhteessa suomalaiseen katuku- 

vaan. Myös älypuhelin ja modernin viestintäteknologian käyttö jul- 
kisessa tilassa on pikemminkin tulokkaita ja kantaväestöä yhdistävä 
kuin erottava tekijä. Tällöin paljastuukin muotiin, habitukseen ja tyy- 
liin liittyvä erotteleva taipumus: turvapaikanhakijoiden ulkonäkö 
nähtiin liian nykyaikaisena ja muodikkaana ”heille; mutta yleisesti 
kuitenkin varsin tavallisena "meille* Tällöin keskustelu paljastaa aja- 
tuksen olemuksellisesta erilaisuudesta, siitä, että turvapaikanhakijat 
eivät kuulu mukaan: he ovat muukalaisia. Muukalaisen (etranger, 
stranger) tunnistaminen on visuaalisen kohtaamisen kautta tapahtuva 
tunteisiin perustuva arvio toisen kehosta vieraana, epäilyttävänä, vaa- 
rallisena ja uhkaavana (Ahmed 2000). Uhkakuva muukalaisesta ra- 
kentuu intersektionaalisesti (Crenshaw 1991) yhdistäen sukupuolta, 
luokkaa, rotua, uskontoa ja ikää. Erityisesti nuorta, maskuliinista ja 
rodullistettua ei-valkoista ulkomaalaista pidetään monella tapaa uh- 
kana yhteiskunnalle, erityisesti potentiaalisena rikoksen tekijänä ja 
jopa terroristina. 

Julia Kristevalle (1992) muukalainen on ikiaikainen toinen, joka 
saa eri aikoina erilaisia ilmenemismuotoja. Vaikka muukalainen yh- 
täältä asuu keskuudessamme - myös sisällämme, kätkettynä erilai- 
suutenamme - muukalainen ei ole yksi meistä vaan outo hahmo, jota 
ei edes haluta sulauttaa ryhmään (emt.). Sara Ahmedin (2000) mu- 
kaan muukalainen on joku, joka on väärässä paikassa ja toimii vää- 
rällä tavalla, mutta ennen kaikkea hän on hahmo, jonka voimme tun- 
nistaa ruumiillisista piirteistä. Arkisissa visuaalisissa kohtaamisissa 
tietyt kehot tunnistetaan tutuiksi meikäläisiksi tai oudoiksi ja uhkaa- 
viksi muukalaisiksi. Ahmed kutsuu tätä prosessia "muukalaisvaaran" 
(stranger danger) tuottamiseksi. Muukalainen ei siis ole vain kuka ta- 
hansa tuntematon, vaan nimenomaan visuaalisesti havaittava hahmo, 
jonka me jo tunnistamme (recognize) vieraaksi (emt.). 

Modernin muodin, tyylin ja habituksen kautta pakolainen kaap- 
paa osan ajanmukaista meikäläisyyttä omakseen ja sekoittaa näin ra- 
joja meidän ja heidän kehollisesti merkittyjen kategorioiden välillä. 
Tämä liittyy siihen, mitä Bauman kirjoittaa muukalaisista: he eivät 
ole ystäviä eivätkä vihollisia, he rikkovat dualistisen kahtiajaon, he ei- 
vät ole ”meitä” eivätkä myöskään ”heitä” täysin tuntemattomia demo- 
nisoituja toisia, vaan vieraita keskuudessamme (Bauman 1990, 53). 
Nämä visuaalisissa kohtaamisissa havaittavat keholliset ja fyysiset 

erot sekä samankaltaisuudet ja muukalaisen vääränlaisen ruumiilli- 
suuden sekä ulkomuodon turvallisuuden kokemuksiin linkittyvät ky- 
symykset ovat läsnä läpi tämän luvun. 


Uhan ja turvattomuuden luomisen tekijät: Sukupuoli 


Vuonna 2015 eräs keskeinen keskustelua herättänyt, turvapaikan- 
hakijoiden ulkonäköön, habitukseen ja heidän edustamaansa uhkaan 
liittyvä piirre oli turvaa hakevien miessukupuoli. Tässä keskustelussa 
nimenomaan nuorehkojen miesten esitettiin olevan epäansaitsevia, 
koska heidän oli havaittu olevan fyysisesti vahvan oloisia, terveen nä- 
köisiä ja nuorehkoja, josta pääteltiin muun muassa, että heidän tulisi 
turvapaikan hakemisen sijaan olla taistelemassa sotaakäyvässä lähtö- 
maassaan. (Iltalehti 2015; Suomen Uutiset 2015; Tamperelainen 2015.) 
Perussuomalainen poliitikko Riikka Slunga-Poutsalo otti kantaa 
"elintasosurffareiksi" nimeämiensä ei-toivotuilta näyttävien nuorten 
miesturvapaikanhakijoiden piirteisiin (Suomen Uutiset 2015). Sama- 
ten kokoomuksen Wille Rydmanin mielestä Välimeren ”meritaksi- 
palvelulla” ylittävät eivät kärsi oikeasta hädästä, koska ovat terveitä, 
nuoria miehiä (Iltalehti 2015). Lisäksi nostettiin esiin nuorten mies- 
ten mahdollinen radikalisoituminen ja näin ollen kohdemaansa tur- 
vallisuuteen kohdistama suora väkivallan uhka (Helsingin Sanomat 
2016). Kuten todettua, niin kuin humanitaarisessa (mieli)kuvastossa 
ylipäätään (Boltanski 1999; Chouliaraki 2006; Moeller 1999; Tictin 
2011) myös pakolaisuuden kontekstissa usein passiivisena ja epäpo- 
liittisena pidetty (fyysinen) naiseus on muodostunut ideaaliuhrin 
tyyppikuvaksi. Naisten ohella myös lapset vakiintuivat pakolaiskuvas- 
ton vakiouhreiksi viimeistään 1980-luvulle tultaessa. Miehen keho 
pakolaiskuvastossa on paitsi harvinaisempi, myös ambivalentti, sillä 
se viittaa aktiivisuuteen, fyysiseen vahvuuteen ja pärjäävyyteen, sekä 
sotaan, väkivaltaan ja uhkaan (Johnson 2018; Malkki 1996; Tictin 2011). 

Suomalaisessa keskustelussa turvapaikanhakijoiden olemuksesta 
nousee esiin se, kuinka erityisesti maskuliinista ulkomaalaista pide- 
tään usein uhkana pakolaisia vastaanottavalle yhteiskunnalle. Sii- 
nä missä "maahanmuuttajanaiselle" on varattu usein uhrin rooli (ks. 
esim. Horsti ja Pellander; Razack 2004), on ulkomaalaisille miehille 

useampia rooleja, jotka rakentavat heistä uhkaavia ja vaarallisia (All- 
sopp 2017; de Hart 2009; Olivius 2016; Wray 2009). Yhtäällä heidät 
esitetään ulkomaalaislain väärinkäyttäjinä. Isossa-Britanniassa tämä 
käsitys on jopa siirtynyt niin suoraan politiikkaan, että eteläaasialais- 
ten miesten perheenyhdistämisten hakeminen Isossa-Britanniassa 
asuvien vaimojensa kanssa oli hetkellisesti kokonaan estetty (Wray 
2011). Edelleen miehet saavat enemmän kielteisiä oleskelulupapää- 
töksiä kuin naiset (Leinonen ja Pellander 2014), sekä Suomessa että 
muissa Euroopan maissa. Miehiä siis epäillään herkemmin maahan- 
tulosäännösten väärinkäytöstä. 

Uhkakuva miehistä maahantulojärjestelmän kiertäjinä on vahvas- 
ti kytköksissä käsityksiin muslimimiesten maskuliinisuudesta. Mus- 
limitaustaiset turvapaikanhakijat nähdään potentiaalisina terroristei- 
na ja uhkana kansalliselle turvallisuudelle (Esses ym. 2013; Rettberg 
ja Gajjala 2016; Watson 2007). Tämä mielikuva on vahvistunut eri- 
tyisesti vuoden 2001 9/11-terrori-iskujen jälkeen ja saanut voimaa 
jihadisti-terrorin leviämisen pelosta (Esses ja Medianu 2013; John- 
son 2018). Tällöin muukalainen muuttuu hahmoksi, jonka motiivina 
nähdään ”meidän tappamisemme’, suora väkivaltainen uhka vastaan- 
ottavalle yhteiskunnalle. Tähän diskurssiin liittyy vahvasti vieraana 
nähdyn islaminuskon väkivaltainen uhka vastaanottaville yhteisöille 
(Bauman 2016, 36). Toisaalta muslimimies esiintyy patriarkkana, 
joka alistaa perhettään ja erityisesti vaimoaan. Tässä uhkakäsitykses- 
sä muslimimies on uhka omalle perheelleen ja naisia alistavien perhe- 
mallien myötä myös epäsuorasti sille yhteiskunnalle, jossa perhe asuu 
(Razack 2004). Sen lisäksi, että turvapaikkaa hakevasta miehestä teh- 
dään julkisessa keskustelussa herkästi maahantulosääntöjen kiertä- 
jä, potentiaalinen terroristi ja perhettään alistava patriarkka, vahvana 
elää myös käsitys nuorista ulkomaalaisista (pakolais) miehistä raiskaa- 
jina. Tämä käsitys toistuu erityisesti julkisissa rasistisissa (verkko)- 
keskusteluissa (Bernhardsson ja Bogren 2012; Dagistanli ja Grewal 
2012; Keskinen 2018). 

Maahanmuuttajamiehiin liitetyistä uhkamielikuvista ja -käsityksis- 
tä kertoo myös se, että julkiset reaktiot seksuaalirikoksiin ovat hyvin 
erilaisia silloin, kun tekijällä on ei-länsimaalainen tausta (Keskinen 
2018). Tuoreena esimerkkinä toimivat suomalaisten laajamittaiset 
reaktiot Oulussa vuoden 2019 alussa esiin tulleisiin seksuaalirikok- 

siin. Tällöin poliitikot kutsuivat nopealla aikataululla hätäkokouksia 
ja lakimuutoksia peräänkuulutettiin (Helsingin Sanomat 2019; 
Talouselämä 2019; Uusi Suomi 2018; ks. myös Kotilainen 2021). Vas- 
taavanlaista keskustelua ei syntynyt, kun vähän myöhemmin paljastui 
laaja lasten seksuaalirikostapaus, jossa tekijät olivat suomalaisia. Reak- 
tiot Oulun seksuaalirikoksiin ovatkin kuvaava esimerkki siitä, kuinka 
ulkomaalaisten miesten seksuaalirikoksista luodaan moraalipaniikki 
ja kuinka turvallisuuspuhe vaikuttaa kontekstualisoinnista riippuen 
hyvin valikoivasti koettuun arjen turvallisuuteen. 

Kun pakolaismiehistä puhutaan joko uhkana naisille tai sille maal- 
le, jonne he ovat pyrkimässä, unohtuu hyvin keskeinen arjen turval- 
lisuuteen liittyvä kysymys, josta pakolaismiesten kohdalla pitäisi 
keskustella. Nimittäin se uhka, kärsimys ja vaara, johon he itsensä 
asettavat pakenemalla ja tekemällä usein hengenvaarallisen merimat- 
kan Eurooppaan. Puhumattakaan siitä uhasta, kärsimyksestä ja vaa- 
rasta, jota he ovat paenneet. Julkisuudessa ja tutkimuskirjallisuudessa 
maskuliininen kärsimys on jäänyt vähemmälle huomiolle, ja monet 
tutkijat korostavat, että vaikka maskuliinisuutta ja siirtolaismiehiä on 
alettu tutkia enemmän, ovat erityisesti miesten haavoittuvaisuuden ja 
kärsimyksen kokemukset jääneet huomiolta piiloon (Allsopp 2017; 
Jaji 2009; Segal 2008). Myös pakolaisuuskuvastossa korostuu lähinnä 
naisten ja lasten kärsimys (ks. esim. Malkki 1996). 


Habituksen globaalit rajat 


Keskustelut pakolaisten vääränlaisesta ulkonäöstä, pukeutumisesta 
ja materiaalisista hyödykkeistä eivät ole uusia. Suomessa ihmeteltiin 
1990-luvun alussa julkisesti somalipakolaisten kultaisia korvakoruja 
ja nahkatakkeja, joiden nähtiin merkitsevän yltäkylläistä elämäntyy- 
liä, jonka Suomi oli kritisoijien mielestä epäoikeudenmukaisesti vero- 
varoin heille kustantanut (Suomen Kuvalehti 1991a). Saman tyyppistä 
keskustelua ovat herättäneet aika ajoin muun muassa maahan muut- 
taneiden liian kalliina nähdyt lastenvaunut (Länsiväylä 2014). Täl- 
laiset keskustelut toistuvat monessa eri kontekstissa, myös vuosi- 
tuhannen alun Britanniassa. Yhteistä näille keskusteluille on se, että 
tulijoiden nähdään olevan kyseisen poliittisen ja taloudellisen natio- 

nalistisen yhteisön ulkopuolisia. Heidän ei nähdä olevan oikeutettuja 
niihin etuihin, joita poliittiseen yhteisöön kuuluminen tuo muka- 
naan, sillä he eivät ole osallistuneet järjestelmään maksamalla veroja 
(Clarke ja Gardner 2010, 140-146). 

Vuoden 2015 tienoilla vääränä nähty materiaalinen merkki vaikutti 
olevan älypuhelin. Tähän turvapaikanhakijalle ilmeisen epäsopivana 
pidettyyn piirteeseen viittasi esimerkiksi entinen europarlamentaa- 
rikko, perussuomalaisten nykyinen puheenjohtaja ja kansanedustaja 
Jussi Halla-aho Facebook-päivityksessään elokuussa 2015. Siinä hän 
epäilee turvapaikanhakijoiden aitoutta ja ansaitsevuutta nimeten 
heidät ”iPhone-miehiksi”. Halla-ahon lanseeraama käsite iPhone- 
miehistä jähmettyi kieleen ja jäi kuvaamaan ei-ansaitsevaa turvapai- 
kanhakijaa. Tuolloinen kansanedustaja Teuvo Hakkarainen (PS) nos- 
taa esiin nuorten turvapaikanhakijamiesten merkkikengät, Converse- 
tossut, sekä "sliipatut tukat”. Tulijoiden habituksen ja demografisen 
laadun hän näkee merkitsevän todellisen avuntarpeen puuttumista, 
mutta myös viittaavan turvallisuusuhkaan, jota ”jo lähtiessään” ra- 
dikalisoituneet nuoret miehet edustavat. Keskustelut eivät jääneet yk- 
sittäisten perussuomalaisten politiikkojen sopimattomiksi lausah- 
duksiksi, vaan levisivät laajemmin suomalaiseen mediakeskusteluun 
(ks. tämän luvun ensimmäisessä luvussa esitetty keskustelu). 

Merkittävää keskustelussa on se, että iPhone-miesten ulkomuoto ja 
olemus on muukalaisen hahmolle epatyypillisen tavallinen, ”meidän” 
kanssamme samankaltainen, mutta he vaikuttavat kuitenkin (tai juu- 
ri tämän vuoksi) epäilyttäviltä, jopa uhkaavilta. Modernin mobiili- 
teknologian käyttö on sopivaa ”meille* mutta ei "heille5 muukalai- 
sille. Näin älypuhelin toimii eronteon välineenä. Wendy Hui Kyong 
Chun (2006, 73) kutsuu tätä uudenlaista toiseuttamisen mekanismia 
"high tech orientalismiksi" Älypuhelimissa on kyse paljolti myös toi- 
mijuudesta: kun pakolaisella on älypuhelin, hän pystyy teknologian 
avulla suunnittelemaan matkaansa ja pitämään yhteyttä niin koti- 
maahansa kuin muuallekin. Älypuhelin lisää pakolaisten mahdolli- 
suutta toimijuuteen varsinkin tilanteessa, jossa eurooppalainen raja- 
järjestelmä sitä rajoittaa (Gillespie ym. 2018). 

Teknologiaa on tosin käytetty toiseuden ja erilaisuuden rakentami- 
seen jo ennen älypuhelimillaan selfieitä ottavien turvapaikanha- 
kijoiden kuvia, kuten esimerkiksi keskustelut tiettyjen asuinalueiden 


164 


https://doi.org/10.21435/t!.269 


Väärännäköiset pakolaiset vaarallisina vieraina 


lautasantennien sopimattomuudesta osoittavat. Näissä keskusteluissa 
yhdistyy ihmetys siitä, miten siirtolaisperheillä voi olla varaa kalliina 
pidettyihin laitteisiin, ja kritiikki siitä, kuinka seuraamalla kotimaan- 
sa mediaa maahanmuuttajat eristäytyvät ympäröivästä yhteiskunnas- 
ta. Lautasantennista tuli segretoitumisen ja monikulttuurisen yhteis- 
kunnan epäonnistumisen merkki (Gergiou 2006; Leurs ja Ponzanesi 
2018). 

Pakolaisten vaatteiden, hiustyylin ja puhelinten kritisoimisessa 
on kyse symbolisesta rajaamisesta (symbolic bordering) (Chouliaraki 
2017). Älypuhelin ja mobiiliteknologian taidokas käyttö eivät merkit- 
se vain potentiaalista sosiaalietuuksien väärinkäyttöä tai vaurautta, 
vaan kuulumista tiettyyn sosiaaliseen, globaalisti ja geopoliittisesti ja- 
kautuneeseen regiimiin: habituksella, tyylillä ja kehollisuudella mer- 
kittyyn ihmisyyden hierarkiaan. Kun turvapaikanhakijat ylittävät 
habituksen normatiiviset (tai kuvitellut) globaalit rajat, symbolinen 
rajaaminen asettaa hierarkkisen normiston sille, kuka saa länsimaalai- 
sessa julkisuudessa esiintyä aktiivisena toimijana ja modernin tekno- 
logian käyttäjänä. Tämä symbolinen rajaaminen liittyy samanlaisuu- 
den ja toiseuden politiikkaan: Habitus käsitteenä niin kuin Bourdieu 
sitä käyttää, voi olla sosiaalinen liima, joka osoittaa ryhmään kuu- 
lumista. Samalla, kun se voi liittää jäsenensä tiettyyn piiriin (kuten 
muoti Simmelillä), se pyrkii myös sulkemaan muut sen ulkopuolelle. 
Keskustelut iPhonea ja merkkivaatteita käyttävistä turvapaikanhaki- 
joista osoittavat, kuinka tietynlainen habitus ja tyyli voidaan nähdä 
tietylle (etniselle/globaalille) ryhmälle epäsopivana. Tämän vuoksi se 
voidaan kokea uhkaavana, ja ”meidän” ja ”heidän” välisiä jakolinjoja 
vahvistavana (Bourdieu 1974; Simmel 1986). Muukalainen tunniste- 
taan ja tuotetaan ulkoisten merkkien sekä kehollisuuden visuaalisissa 
kohtaamisissa, joten voidaan nähdä, että väärännäköisen muukalai- 
sen kohtaaminen ja merkitseminen on myös osa "muukalaisvaaran" 
tuottamisen prosessia. Nykyinen uhkaavan muukalaisen hahmo ra- 
kentuu keskusteluissa iPhone- ja Converse-miehistä (Ahmed 2000). 

Meidän ja heidän välinen eronteko on symbolisen rajaamisen me- 
kanismi, joka saattaa epäsuorasti vaikuttaa myös konkreettisiin (val- 
tioiden) rajoihin liittyviin käytäntöihin. Vaikka ihmisiä ei käännyte- 
tä maasta epäsopivan pukeutumisen takia, on useassa tutkimuksessa 
osoitettu, miten yleinen mielipide ja suhtautuminen maahanmuut- 

toon vaikuttavat myös poliitikkojen asennoitumiseen ja ulkomaalais- 
lain säätämiseen. Samoin ihmisten käsitykset siirtolaisuudesta saat- 
tavat vaikuttaa heidän äänestyskäyttäytymiseensä. Sen, millaista 
visuaalista materiaalia liikkeellä olevista ihmisistä ja pakolaisuudesta 
mediayleisó kohtaa, on testiolosuhteissa todettu vaikuttavan suoraan 
yksilöiden maahanmuuttoasenteisiin. Näin ollen näkyvillä oleva ku- 
vasto saattaa vaikuttaa jopa suoraan poliittiseen päätöksentekoon ja 
turvapaikkapolitiikkaan (Azevedo 2019; Bleiker 2018; Silverstone 
2007). 

Vuoden 2015 jälkeen ulkomaalaislain tulkinta on muuttunut tiu- 
kemmaksi, ilman että lakia olisi olennaisesti muutettu. Näin ollen 
kielteinen yleisilmapiiri, jossa turvapaikanhakijat esitetään onnen- 
onkijoina, saattaa tehdä symbolisista rajoista hyvin konkreettisia val- 
tiollisia rajoja. Näiltä rajoilta ihmisiä käännytetään Suomen ulko- 
puolelle, koska heidän on yhä vaikeampi vakuuttaa viranomaisia 
turvapaikkahakemuksensa perusteltavuudesta (Saarikkomäki ym. 
2018). Esimerkiksi irakilaisten 18-24-vuotiaiden turvapaikkapäätök- 
sistä kielteisen ja myönteisen päätöksen suhde oli muuttunut vuodesta 
2015 vuoteen 2017 radikaalisti: kun 2015 tehtiin 86 prosenttia myön- 
teisiä päätöksiä, 2017 niitä tehtiin enää 21 prosenttia (Saarikkomäki 
ym. 2018). Maahanmuuttoviraston tulkinta vaarasta ja turvallisuu- 
desta oli muuttunut radikaalisti. Emme tietenkään väitä, että julkinen 
keskustelu ja median esitykset turvapaikanhakijoista vuoden 2015 
yhteydessä ja jälkeen olisivat suoraan aiheuttaneet kielteisten päätös- 
ten lisääntymisen. Jos kyse on kuitenkin poliittisesta ohjauksesta, ku- 
ten raportin kirjoittajat arvioivat, on poliittinen tahtotila yhteyksissä 
yleiseen asenneilmapiiriin. Median esitystavat ovat voineet vaikuttaa 
tähän yleiseen ilmapiiriin ja suhtautumiseen turvapaikanhakijoihin 
sekä heihin kohdistuviin uhkiin. 


Mediakuvassa historiallisesti rakentuneet rajat 


Näemme, että äänekäs keskustelu turvapaikanhakijoiden ulkoisesta 
olemuksesta ja habituksesta liittyy voimakkaasti siihen, millaista ku- 
vastoa pakolaisuudesta ja pakkomuutosta on totuttu (läntisen) median 
kautta vuosien saatossa näkemään. Vielä 1960-luvun alkupuolelle 

saakka liikkuvuus ja pakkomuutto miellettiin julkisuudessa pääsään- 
töisesti eurooppalaiseksi. Tämä näkyi toisen maailmansodan aiheut- 
tamien eurooppalaisten väestösiirtojen, poliittisen ilmapiirin sekä 
kansannousujen liikkeelle ajamien ihmisten kuvaston kautta. Tällöin 
pakolainen esiintyi mediakuvastossa (ja humanitaarisessa kuvastossa) 
vielä usein poliittisena toimijana, epäonnekkaiden poliittisten olo- 
suhteiden liikkeelle ajamana subjektina, joka käytti päätösvaltaansa 
ja päätti lähteä: ”äänesti jaloillaan”. Tuolloin pakolaisten toimijuus 
ja taustat, ammatit ja poliittinen aktiivisuus sekä mielipiteet tulivat 
usein esiin. Pakolaiset eivät visuaalisissa esityksissäkään näyttäyty- 
neet aikaansa nähden erityisen kurjina, fyysisesti heikkoina tai sai- 
raina. Myöskään (nais)sukupuoli ei ollut määräävä tekijä, vaan myös 
miesten sekä perheiden tarinat ja kuvat olivat keskeisiä (Johnson 
2018). Toiseuteen, uhriuteen ja epäpoliittiseen kärsijyyteen keskitty- 
vä pakolaiskuvasto alkoi dominoida julkisuutta ja median kuvavirtaa 
vasta 1960-luvulla. Äänettömien kärsijöiden katastrofikuvasto vakiin- 
tui kuvaamaan globaalista etelästä lähtöisin olevia pakolaisia 1980- 
luvulle tultaessa. Uhkaavaa toiseutta korostava maahanmuuttokuvas- 
to vakiintui vasta 1990-luvulla, kun taas terrorismin uhkaa korostava 
visuaalisuus normalisoitui niin sanotulla terrorismin vastaisen sodan 
aikakaudella 2000-luvulla. (Adamson 2006; Johnson 2018.) 

Olemme tarkastelleet Suomen Kuvalehden pakolaisuutta ja pakko- 
muuttoa käsitteleviä artikkeleita ja niihin liittyvää kuvastoa vuodesta 
1939 aina 2000-luvulle saakka. Katsauksemme Suomen Kuvalehden 
historialliseen pakolaiskuvastoon osoittaa, että käänne pakolaisuuden 
kuvauksessa uhriuden ja epäpoliittisuuden suuntaan tapahtui myös 
Suomessa 1960-luvun saatossa. Siihen saakka Suomen Kuvalehden 
esityksissä liikkuvuus, pakolaisuus ja paikaltaan siirtymään joutuneet 
ihmiset olivat pääsääntöisesti suomalaisia ja eurooppalaisia. Tällöin 
pakolaisuus esiintyi melko tutussa ympäristössä, ja liikkeelle lähte- 
neet eivät rodullistettujen ominaisuuksiensa, kehollisuutensa ja habi- 
tuksensa puolesta poikenneet voimakkaasti kuvia katsovasta suoma- 
laisesta mediayleisöstä. 1930-1940-luvuilla suomalaiset evakot olivat 
keskeisellä sijalla pakkomuuton kuvastossa, mutta Suomen Kuva- 
lehden sivuilla evakkokuvasto näkyy läpi vuosikymmenten ja on näin 
epäilemättä tiivistynyt suomalaisessa yhteiskunnassa erääksi ikoni- 
seksi oikeutetun pakolaisuuden kuvastoksi. (Suomen Kuvalehti 1944a; 

1946; 1948; 1979; 1991b; 1994.) Sodan jälkeisen Euroopan laaja- 
mittainen pakolaisuus näkyy vahvasti lehden sivuilla, ja tarinat tila- 
päismajoituksessa elävistä ja kotinsa menettäneistä eurooppalaisista 
ovat yleisiä. Lehdessä kerrottiin pakoon lähteneiden tarinat, heidän 
normaalit arkipäiväiset askareensa, perhe-elämänsä, ilonsa ja surun- 
sa. Tämän lisäksi myös pakolaisten ammatit olivat keskeisellä sijalla 
median tarinoissa, ja usein pakolaisuutta käsittelevissä lehtijutuissa 
esiteltiin jopa kuuluisia sekä korkeissa asemissa olevia henkilöitä, jot- 
ka olivat joutuneet jättämään kotinsa. (Suomen Kuvalehti 1939; 1940; 
1944b; 1944c; 1946; 1947; 1949; 1953a; 1953b; 1955; 1957.) Perheet 
ja heidän tarinansa olivat yleisiä, ja kuvaston visuaalisuus ei korosta- 
nut massojen kasvottomuutta, hektistä ja kaaosmaista liikettä, vaan 
pääasiassa melko rauhallista ja päämäärätietoista lähtemistä, valintaa. 
Unkarin vuoden 1956 kansannousu ja sen tuottamat pakolaiset näyt- 
täytyvät juuri tällaisessa valossa: vaikka pakomatka oli monesti vaikea, 
pakoon lähteneet näyttivät pääsääntöisesti fyysisesti hyväkuntoisilta, 
päättäväisiltä, poliittisesti aktiivisilta toimijoilta, joilla oli sanottavaa 
omasta asemastaan. (Suomen Kuvalehti 1956a; 1956b; 1956c.) Vie- 
lä 1960-luvulla, Berliinin muurin rakentamisen aikaan, saksalais- 
ten poliittinen pakolaisuus oli keskeisesti esillä Suomen Kuva- 
lehden kuvissa. Saksalaiset pakolaiset kuvattiin ajan katsojan näkökul- 
masta arkisessa tuttuuden visuaalisuudessa. Heidät näytettiin odot- 
tamassa rajalla ylipääsyä, siisteihin vaatteisiin pukeutuneena, mat- 
kalaukut käsissään ja päivän lehteä lukien. (Suomen Kuvalehti 1961; 
1962; 1971a.) Merkillepantavaa onkin se, että silloin kun pakolaisuus 
kosketti akuutisti eurooppalaisia, ”meitä”; se esiintyi tuttuuden, ar- 
kisuutta sekä myös pakolaisuuden poliittisuutta korostavan media- 
aineiston kautta. Tällöin pakolainen ei ollutkaan välttämättä vieras ja 
turvallisuutta uhkaava muukalainen, vaan mediaesitykset jättivät si- 
jaa ja mahdollisuuden sille, että katsoja saattoi tunnistaa muukalaisen 
itsessään ja itsensä muukalaisessa (vrt. Kristeva 1992). 

Suuri muutos Suomen Kuvalehdenkin kautta tarkasteltuna tapahtui 
1960-luvulle tultaessa. Tämä muutos heijastaa paitsi ajan globaalin 
humanitarismin ja humanitaarisen viestinnän muutosta, myös glo- 
baalin politiikan ja Suomen globaalin aseman muutosta. Eurooppa 
ja suomalainen yhteiskunta vaurastui ja vakiintui, ja suomalaisista 
tuli mediayleisö, jolla oli potentiaalisesti mahdollisuus reagoida kau- 

kaisten toisten hätään auttamalla esimerkiksi antamalla lahjoituksia. 
Tällöin kuvat ”meistä pakolaisina” korvaantuivat kaukaisten kriisi- 
en kuvastolla. Suomalainen katsoja altistui 1960-luvulta alkaen varsi- 
naiselle kärsimyksen maailmankiertueelle paikoiltaan liikkuneiden ja 
muuttamaan joutuneiden ihmisten tuskaisten kehojen kuvien kautta. 
Globaalin etelän kriisien vaihtuessa vuosikymmenten saatossa suo- 
malainen yleisö todisti kuvallisesti käsityskyvyn ylittävää humanitaa- 
rista kärsimystä Aasiasta Afrikan kautta Etelä-Amerikkaan ja takai- 
sin. (Suomen Kuvalehti 1965a; 1965b; 1966a; 1966b; 1967a; 1967b; 
1969a; 1969b; 1971b, 1980; 1984a; 1984b; 1986.) Tuolloin tuskaisen 
kehon kuvan ajateltiin olevan vahva ja toimiva viesti, joka aktivoisi 
katsojan moraalista omaatuntoa ja näin halua auttaa ja reagoida toi- 
sen hätään (ks. esim Kotilainen 2016, 112-120). Tämä humanitaari- 
sen viestinnän logiikka kuitenkin jähmetti kuvan pakolaisesta epä- 
poliittiseksi ja ruumiillisesti heikoksi, äänettömäksi uhriksi ja tällä 
kuvaustavalla on ollut kauaskantoisia seurauksia. 

Ikoniseksi jähmettynyt humanitaaristen subjektien (Malkki 1996) 
kuvasto on jättänyt epäilemättä vahvan jäljen mediayleisön odotuksiin 
ja mielikuviin siitä, miltä pakolaisen tulisi näyttää. Mielikuvat taka- 
vuosien kärsivistä, nälkäkuoleman partaalla olevista ryysyläisistä 
asettuvat voimakkaasti vastakkain nykyisten mediakuvissa esiinty- 
vien aktiivisten ja katsojia habitukseltaan lähentyvien subjektien 
kanssa. Tämä kuvasto kietoutuukin globaalisti jakautuneen symboli- 
sen rajaamisen teemaan. Silloin kun hädänalaisen katsotaan kuulu- 
van katsojan kanssa samaan kulttuuriseen ja globaaliin luokkaan, hä- 
neen kohdistetut vaatimukset näkyvästä kurjuudesta, kärsimyksestä 
ja kuuliaisuudesta eivät ole niin vahvoja kuin hänen ollessaan kau- 
kainen, usein rodullistettu ja monia konkreettisia ja symbolisia rajoja 
ylittänyt muukalainen. 

Reaktion uudempiin pakolaiskuviin ei voi kuitenkaan nähdä kum- 
puavan pelkästään kontrastista historiallisen kuvaston vahvan globaa- 
lin me-he-jaon purkautumisesta. Pakolaisuus on muuttunut, maailma 
on muuttunut, eivätkä maahanmuuttoon penseästi suhtautuvat poliit- 
tiset tahot ole tästä tietämättömiä. Suuri osa esimerkiksi Syyriasta pa- 
koon lähteneistä ihmisistä on varsin keskiluokkaisista taustoista, ei- 
kä se silti tarkoita, etteivätkö he voisi täyttää pakolaisen kriteereitä. 
Turvapaikkaa hakeva, kotimaansa jättänyt on aktiivinen toimija, joka 

pyrkii parantamaan omaa ja perheensä elämäntilannetta (Bousfield 
2005). He, jotka kykenevät pakenemaan vaikkapa Eurooppaan, ovat 
usein hyväosaisia ja fyysisesti vahvoja, ja vastaavasti heikommassa 
taloudellisessa ja fyysisessä kunnossa olevat eivät pääse lähtemään. 
Tästä huolimatta fyysisestä vahvuudesta, taloudellisesta hyvinvoin- 
nista ja näihin ominaisuuksiin liitetystä toimijuudesta tulee varsinkin 
muukalaisvihamielisissä kannanotoissa asioita, jotka tekevät turva- 
paikanhakijoista vähemmän ansaitsevia. Keskustelun voi nähdä uu- 
denlaisen muukalaishahmon tietoisena tuottamisena: syntyy hahmo, 
joka merkitään vääränlaiseksi ja uhkaavaksi, tunnistettavaksi muuka- 
laiseksi (Ahmed 2000). 

Toinen kysymys on, kokeeko mediaa kuluttava lukija/katsoja koh- 
taamansa turvapaikanhakijat oikeasti uhkaavina. Tässä tekstissä aiem- 
min analysoimamme sukupuoleen, toimijuuteen ja vääränlaiseen 
habitukseen liittyvät uhkakuvat ovat sellaisia, joita maahanmuuttovas- 
taiset tahot pyrkivät hyödyntämään. Ne eivät kuitenkaan välttämättä 
näyttäydy uhkaavina sellaisen katsojan silmissä, jonka mielestä on oi- 
kein ja tärkeää, että hädässä oleva ihminen saa ja voi hakea turvaa Eu- 
roopasta ja Suomesta. Yksi koetun turvallisuuden ja turvattomuuden 
taso on, että kuvissa kohdatut turvapaikanhakijat muistuttavat meitä 
sellaisesta hauraudesta, jota moni ei mielellään kohtaisi. Nimenomaan 
heidän samanlaisuutensa muistuttaa meitä siitä, että oma turvallisuu- 
temmekin saattaa horjua, emmekä itsekään ole täysin turvassa epä- 
varmuudelta, sodalta, vainolta ja pelolta. (Bauman 2016.) 


Samanlaisuus, erilaisuus ja haurauden sanansaattajat 
ovellamme 


Turvapaikanhakijoille mediakuvien kohteena oleminen vaikuttaa ole- 
van paradoksaalinen tilanne: jos heidät kuvataan liian erilaisina, em- 
paattinen suhtautumisemme murentuu, jos taas liian samanlaisina, 
he eivät näyttäydy apua tarvitsevina ja ansaitsevina. Mistä tämä sa- 
manlaisuuden ja erilaisuuden paradoksi turvapaikanhakijoiden ja 
pakolaisten kuvien kohdalla johtuu? 

Analyysimme perusteella näyttää siltä, että kyseiseen paradoksiin 
liittyy vahvasti Ahmedin (2000) ajatus muukalaisuudesta. Ahmedin 

käsitys tutusta vieraasta sisältääkin tunnistamisen elementin - muu- 
kalainen tunnistetaan muukalaiseksi visuaalisessa kohtaamisessa. 
Samankaltaisuus vaikeuttaa turvapaikanhakijamuukalaisen tunnis- 
tamista, mutta silti turvapaikanhakijoiden samanlaisuuden ja erilai- 
suuden paradoksi ei näytä Ahmedin kautta luettuna kovinkaan pa- 
radoksaaliselta. Vaikka nykyajan muukalaiset eivät näyttäydykään 
ulkonäöllisesti erityisen poikkeavina vallitsevista normeista, heidät 
merkitään muukalaisiksi ja ulkopuolisiksi keskustelussa, jossa heidän 
ulkonäköään kummastellaan ja paheksutaan. Näin ollen keskustelu 
iPhone-miehistä ja vääränlaisesta ulkonäöstä on uudenlaisen muuka- 
laisen hahmon tuottamisen prosessi. Kun heidät on näin tunnistettu 
ja merkitty muukalaisiksi, vierauden elementtien sekoittuminen sa- 
mankaltaisuuden merkkien kanssa muodostuu uhaksi. 

Sara Ahmed (emt.) liittää muukalaisen tunnistamisen arjen turval- 
lisuuden ympäristöihin ja naapurustovahdin (neighbourhood watch) 
kontekstiin. Katupartioiden ja naapurivahtien tarkoitus on ulkoisten 
piirteiden perusteella tunnistaa vieras ja vääränlaisena esiin pistävä 
muukalainen, joka sitten häädetään väärästä paikasta. Hän käyttää 
esimerkkinä tästä vuonna 2012 Yhdysvalloissa sattunutta tapausta, 
jossa naapurustovahdin aseistautunut partioija George Zimmerman 
näki mielestään epäilyttävän näköisen hahmon tulevan häntä kohti. 
Hahmo oli tummaan huppariin pukeutunut rodullistettu nuori mies, 
jolla Zimmerman oletti ulkoisen olemuksen perusteella olevan rikol- 
liset tarkoitukset. Zimmerman ampui kuoliaaksi syyttömän 17-vuo- 
tiaan kaupasta tyttöystävänsä luokse kävelleen pojan sen vuoksi, että 
oli tunnistanut hänet ihonvärinsä ja muun ulkonäkönsä perusteella 
epäilyttävän näköiseksi, muukalaiseksi (Ahmed 2014). 

Tämä ajatus muukalaisen tunnistamisesta ja hänen ruumiinsa hal- 
linnasta väkivallalla sopii kylmäävästi myös Suomen kontekstiin ja 
Soldiers of Odin -katupartioihin, jotka perustettiin turvapaikanhaki- 
joiden laajamittaisen maahantulon aikoihin 2015. Soldiers of Odinin 
ja vastaavien ryhmien toiminta sekä keskustelu, jossa turvapaikan- 
hakijoiden habitus ja tyyli esitetään sopimattomaksi, on prosessi, joka 
alistaa muukalaisen ruumiin ja merkitsee sen vaaralliseksi (vrt. Ahmed 
2014). Tämä prosessi ei aktivoidu ainoastaan oikeistolaisissa katu- 
partioissa, vaan myös viranomaisten toimesta. Suomessa onkin tuo- 
tu esille, miten viranomaiset harjoittavat etnistä profilointia ja kuinka 

poliisit pysäyttävät kadulla rodullistettuja ihmisiä herkemmin ja 
useammin kuin valkoisia tai ”kantasuomalaisiksi” visuaalisten merk- 
kien perusteella tunnistettuja (ks. esim. Keskinen ym. 2018; Osazee 
2016). Etninen profilointi ja katupartiot liittävät Ahmedin ajatuksen 
muukalaisesta arjen turvallisuuden kysymyksiin. Vieraan tunnistami- 
nen ja hänestä potentiaalisesti aiheutuvan vaaran estäminen perustel- 
laan yleisen turvallisuuden takaamisella. Tässä prosessissa siis mää- 
ritelmällisesti päätetään ja tunnistetaan rodullistettu ja *väärännäköi- 
nen” ihminen vaaraksi ja samalla asetetaan valkoinen suomalainen 
yhteiskuntarauha uhatuksi. Todellisuudessa nämä toimet tekevät ar- 
jen turvattomaksi juuri heille, joita etninen profilointi ja katupartiot 
koskevat. 

Analyysimme osoittaa myös, kuinka muukalaisuuden tuottami- 
sen prosessia on tarkasteltava intersektionaalisesti (Collins ja Bilge 
2016). Vaikka tarkastelimme sukupuolta erillisenä lukuna, kategoriat, 
jotka tekevät muukalaisen tunnistettavaksi toiseksi, kuten sukupuoli, 
ulkonäkö, rotu, ikä ja luokka, ovat kytköksissä ja vaikuttavat toisiinsa. 
Millainen reaktio olisi tullut, jos Suomeen olisi saapunut vuonna 
2015 poikkeuksellisen paljon valkoisia kristittyjä keski-ikäisiä naisia? 
(Vrt. Horsti ja Pellander 2014.) Juuri nuorten, rodullistettujen (isla- 
minuskoisiksi oletettujen) miesten fyysiset ruumiilliset piirteet koet- 
tiin uhkaavan häiritsevinä. On siis tärkeä muistaa, että muukalaisuu- 
den tuottamisessa erilaisuuden kategoriat toimivat limittäin, toisiaan 
vahvistaen. 

Lisäksi analyysimme osoittaa, kuinka nykyiset turvapaikanhaki- 
jat horjuttavat globaaleja habitusrajoja ja aktivoivat symbolisen rajaa- 
misen mekanismit. Ulkonäön ja muukalaisuuden kysymysten vahva 
esiin nouseminen nykytilanteessa viittaa myös siihen, kuinka turva- 
paikanhakijat muistuttavat meitä arjen tasolla nykypäivän globaalin 
maailman sattumanvaraisuudesta ja huolestuttavasta epävarmuudes- 
ta. Voikin nähdä, että globaalin maailman sattumanvaraisten olosuh- 
teiden (keskiluokkaiset) uhrit muistuttavat kuvien katsojia siitä, että 
emme ole turvassa globaaleilta uhilta. Myös me voimme joutua pu- 
laan, jopa jättämään kotimme. Näin ollen vieraiden mukanaan tuoma 
uhka ei ole vain siinä, että he vaarantaisivat meidän taloudelliset re- 
surssimme. Heidän kauttaan aukeaa uudenlainen näkymä paitsi mo- 
derniin pakolaisuuteen ja pakkomuuttoon, myös nykyhetken muihin 

epävarmuuksiin: ilmastokriisin ja hankalasti hahmotettavien ja hal- 
littavien ylirajaisten ongelmien, kuten pandemioiden, maailman ar- 
mottomaan sattumanvaraisuuteen. (Bauman 2016, 8-21.) 

Pelko, epävarmuus ja turvattomuuden tuntemukset syntyvät yh- 
teiskunnallisesta muutoksesta. Muuttuneet olosuhteet ovat jättäneet 
monet niin sanottujen läntisten maiden kansalaiset uusiin ja monin 
tavoin epävarmoihin tilanteisiin, joihin eilispäivän ratkaisut eivät te- 
hoa. Turvattomuus ja epävarmuus tarjoavat hedelmällisen maaperän 
oikeistolaiselle poliittiselle retoriikalle. Turvallisuuden voi nähdä tila- 
na, jossa emme ole altistuneet vaaralle tai jossa olemme turvassa siltä. 
Samanaikaisesti se on myös jotain, joka tuottaa meille turvaa ja suo- 
jaa meitä vaaralta (ks. Bauman 2016). Suomi on viime vuosina muut- 
tunut monella mittarilla turvallisemmaksi paikaksi (kantasuomalai- 
sille), mutta turvallisuuden tunne on heikentynyt. Turvattomuuden 
tunteen heikentämisen on nähty olevan yhteydessä muun muassa 
rikosuutisoinnin seuraamiseen (Laurikainen ja Nikkanen 2019; Räsä- 
nen ym. 2012; sisäministeriö 2019). Turvattomuus ja turvattomuuden 
tunne ovat käyttövoimaa, jota oikeistopopulistinen politiikka tarvit- 
see toimiakseen. Turvallisuusuhkien liittäminen habitukseltaan mei- 
tä lähentyvien turvapaikanhakijoiden piirteisiin palvelee muukalais- 
vihamielistä poliittista agendaa. Tässä kontekstissa vieraan kädessä 
oleva kännykkä muuntautuu helposti symboliksi konkreettisesta 
uhasta. Näin politiikka näyttäytyy nollasummapelinä, jossa turvapai- 
kanhakijan älypuhelin on sinulta pois ja häntä pidetään terroristina. 

1 Tarkempi ja historiallisempi analyysi samasta aineistosta löytyy äskettäin 

Kymmenkunta rasisminvastaisessa toiminnassa mukana olevaa kansa- 
laisaktivistia, järjestötoimijaa, tutkijaa ja viranhaltijaa on kokoontunut 
keskustelemaan ajankohtaisista asioista. Vaihdamme kuulumisia ja suun- 
nittelemme yhteistä ohjelmaa rasisminvastaiselle viikolle. Kun alamme 
lopetella, tähän saakka hyvin vähän keskusteluun osallistunut iraki- 
laistaustainen kollegamme pyytää puheenvuoroa. Hän kertoo olevan- 
sa huolissaan Oulun seksuaalirikosten ilmi tulon jälkeisestä ilmapiiristä. 
Turvapaikanhakijat välttävät ulkona liikkumista myös täällä Joensuussa 
— erityisesti illalla, yksin ja potentiaalisesti vaarallisissa paikoissa. Moni 
on viettänyt päiväkausia sisällä eikä uskalla liikkua ulkona ollenkaan. Hä- 
nen mukaansa turvapaikanhakijamiehistä tuntuu, että ihmiset pelkäävät 
heitä. He puolestaan ovat alkaneet pelätä muiden pelkoa ja vihaa, sillä 
niillä voi olla odottamattomia seurauksia. Rasistinen huutelu on lisäänty- 
nyt ja muuttunut aggressiivisemmaksi. Useampi hänen tuttavansa on jul- 
kaissut sosiaalisessa mediassa videon, jossa pyytää anteeksi muiden tekoja 
ja sanoutuu irti seksuaalisesta väkivallasta. Tapa, jolla Oulun rikoksia on 
julkisuudessa käsitelty, on vastuuttanut kaikki turvapaikanhakijat muuta- 
mien teoista. (Ote kenttäpäiväkirjasta 2019.) 


Rasistinen syrjintä on tutkimusten mukaan yhteydessä sitä kokevien 
fyysiseen ja psyykkiseen terveyteen ja erityisesti syrjinnän kasautu- 
minen voi pahimmillaan vaikuttaa yksilön koko elämänkulkuun 
(Rask ja Erhola 2018). Rasismi voi kutistaa arjen turvalliseksi koet- 
tua tilaa hyvin konkreettisesti (vrt. Cadogan 2016), kuten yllä oleva 
kenttäpäiväkirjalainaus osoittaa. Näitä arjen rasistisia käytäntöjä ja 
eriarvoistavia rakenteita antirasistinen toiminta pyrkii haastamaan. 
Tarkastelemme luvussamme kontekstia, jossa rasisminvastaista kan- 

salaisaktivismia tehdään ja jossa rasismin olemassaolosta ja olemuk- 
sesta jatkuvasti neuvotellaan. Empiirisenä lähtökohtanamme on huo- 
mio, että keskeinen osa rasisminvastaista kansalaistoimintaa on se, 
että aktivistien on jatkuvasti osoitettava ja todistettava rasismin ole- 
massaolo sekä sen vaikutukset yksilöiden arkeen, vaikka ne meistä 
tuntuvat vastaavalla tavalla ilmeisiltä kuin yllä olevan lainauksen ta- 
pauksessa (ks. myös Hervik 2018; Rastas 2018). Vaikka rasismi ja ra- 
sismin uhka luovat turvattomuutta monien elämään, rasismin ai- 
heuttama turvattomuus ei näy meistä jokaiselle, sillä usein me emme 
tiedä - emme halua tietää, meidän ei haluta tietävän tai emme voi tie- 
tää — rasismista. Näemme tämän olevan yhteydessä yhteiskunnallisen 
tietämättömyyden uusintamiseen osana hallintaa (Suoranta ja Ryy- 
nänen 2014, 39). 

Tutkimuksemme empiirinen konteksti on Joensuun seutu, missä 
rasisminvastaista toimintakenttää määrittää eri tahojen yhteistyö: jär- 
jestöt, seurakunnat, koulutusinstituutiot ja eri alojen viranomaiset 
toimivat yhdessä. Yhteistyössä on jo vakiintuneita työnjakoja, mut- 
ta monesti tullaan tilanteisiin, joissa työnjakoa pitää selvittää toimin- 
nan keskellä. Usein Joensuun seudun rasisminvastainen toiminta 
nähdään jatkumona 1990-luvun skiniongelmasta alkaneelle yhteis- 
työlle. Systemaattisessa yhteistoiminnassa oli kuitenkin vuosien kat- 
kos ennen kuin Joensuun seudun rasisminvastainen työryhmä pe- 
rustettiin vuonna 2009. Tuolloin vasta perustetun Joensuun seudun 
monikulttuurisuusyhdistys JoMonin toimintapiirissä havaittiin, että 
arkipäivän rasismi oli lisääntynyt. Myös äärioikeiston uudelleenjärjes- 
täytymisestä oli merkkejä, minkä huomasi myös poliisi, kun rasisti- 
sia rikoksia alkoi tapahtua. JoMoni kutsui koolle seudullisen rasis- 
minvastaisen työryhmän keväällä 2009. Perustavassa kokouksessa oli 
mukana 36 henkilöä järjestöistä, seurakunnista, kunnista ja muun 
muassa poliisista. Läsnä oli myös eri organisaatioiden ylintä ja keski- 
johtoa, mutta käytännön työryhmäksi muotoutui enimmäkseen asia- 
kastyön taso. Ensimmäisenä kesänä työryhmä seurasi rasismitilan- 
netta kahden viikon välein. (Elonheimo 2013.) 

Työryhmän alkuvuosiin kuului tilanneseurantaa, koulutuksia ja 
kampanjointia muun muassa kaupungissa tuolloin vaikuttaneen ra- 
sisminvastaisen Meille saa tulla -kampanjan (Meille saa tulla 2019) 
rinnalla. Verkostoyhteistyössä tärkeää oli, että tilanteen tullessa, toi- 

sin sanoen jonkun kohdattua rasismia, yhteydet muihin toimijoihin 
olivat valmiina. Nykyään työryhmän tärkein tehtävä on käydä läpi 
eri tahoille tietoon tulleet rasismitapaukset ja sopia, kuka niitä hoitaa 
milläkin tapaa. Joensuun seudun rasisminvastaista työryhmää koor- 
dinoivat alkuun järjestöt, lähinnä JoMoni ja Pohjois-Karjalan Sosiaa- 
liturvayhdistys, mutta vuodesta 2013 koordinointityötä on hoitanut 
Joensuun kaupunki. Puheenjohtajana työryhmässä on toiminut eri 
vuosina Itä-Suomen yliopiston aihepiirin tutkija tai JoMonin pu- 
heenjohtaja. 

Tällä hetkellä erityisesti vastuunjako rasismia kokevien tukemises- 
sa ja eri palveluiden piiriin ohjaamisessa on keskeinen neuvottelun 
kohde. Erityisesti resurssien vähyys aiheuttaa ristiriitoja. Kansalais- 
järjestöjen pyrkimyksenä on saada kunnallinen sektori ottamaan ra- 
sisminvastaista työtä enenevässä määrin vastuulleen, sillä järjestöjen 
resurssit ovat epävakaat ja suuri osa niiden tekemästä työstä perustuu 
vapaaehtoistyölle. Rasisminvastaisen toiminnan kontekstia määrit- 
tää erilaisten tietämisen näkökulmien keskinäinen kamppailu, joka 
on yhteydessä yhteiskunnallisiin valtasuhteisiin, mutta toisaalta myös 
konsensus siitä, että monenlaista ymmärrystä ja asiantuntemusta tar- 
vitaan. Luvussamme kysymme, miksi rasismi on toimintakontekstis- 
samme niin usein ilmiö, josta ei tiedetä tai jota ei tunnisteta. Kollek- 
tiivisesti tehdyn kriittisen autoetnografian perinteestä ammentava 
tarkastelumme perustuu omaan toimintaamme antirasistisina kansa- 
laistoimijoina Joensuussa. Analysoimme rasisminvastaisen kansalais- 
aktivismin ehtoja tässä nimenomaisessa toimintaympäristössä, jota 
määrittää edelleen osaltaan myös Joensuun maine rasistisena kau- 
punkina. 


Rasismi ja tietämättömyyden paikantuneisuus 


Rasismi on ideologia, rakenne sekä arjessa eletty ja vahvistettu ilmiö 
(Essed 1991). Rasismi luo turvattomuutta arkeen niillä, joita rasisti- 
nen rakenne sortaa (ks. esim. Ahmed 2003; Cadogan 2016). Vaikka 
tämän tekstin fokus on arjen turvallisuudessa ja turvattomuudessa, 
rasismi ymmärretään laajemmin kuin arjen rasismina (vrt. Souto 
2011). Rasismi on globaali, hierarkkinen, sorrolle ja rodullistamiselle 

perustuva järjestelmä, jota on ylläpidetty jo vuosisatojen ajan (Hervik 
2018). Rodullistettujen dehumanisaatio ja siihen läheisesti liittyvä val- 
koisuuden normatiivisuus ylläpitävät ja luovat rasistisia diskursseja ja 
käytäntöjä (Essed ym. 2018). Sen vuoksi rasismi tulee näkyväksi juu- 
ri yhteiskunnallisen ja sosiaalisen eriarvoisuuden kautta (van Dijk). 
Rasismiin liittyy myös valkoisuuden tavanomaisuus (habitual 
whiteness), joka systemaattisesti kieltää ja piilottaa vähemmistöjen 
syrjintäkokemukset (Hervik 2018). Tieto rasismista (knowledge 
of racism) onkin lähtökohtaisesti niillä, jotka sitä kohtaavat (Essed 
1991). 

Antirasismi puolestaan on interventio: rasististen käytäntöjen ak- 
tiivista haastamista. Siinä on keskeisellä tavalla kyse rasismista oppi- 
misesta. (Rastas 2019.) Meidän kolmen tapauksessamme antirasismi 
määrittyy pitkälti valkoisen liittolaisuuden kautta, jolloin antirasis- 
tista toimintaamme tulisi määrittää rodullistettujen vähimmistö- 
jen tiedon ensisijaisuus. Tutkimuksessa rasisminvastaista toimintaa 
on kuitenkin kritisoitu siitä, että se ei pura rasistisia rakenteita vaan 
pahimmillaan jopa ylläpitää ja uusintaa niitä (Armila, Rannikko ja 
Sotkasiira 2017; Harinen ja Rannikko 2013; Seikkula 2017). Tulkit- 
semme tämän liittyvän siihen, että rasismista ei tiedetä: siitä ei joko 
voida tai haluta tietää. Tietämättömyys voi siis olla myös piittaamat- 
tomuutta, huomiotta jättämistä tai jopa tiedon ohittamista ( Valkonen 
2018, 14). Tässä analyysissa keskitymme rasisminvastaisen toimin- 
nan kontekstin tarkasteluun. Kiinnittämällä huomiomme kontekstiin 
pyrimme välttämään rasismia ylläpitävien historiallisesti muotoutu- 
neiden rakenteiden ohittamisen sekä rasismin paikantamisen yksi- 
löihin (Vaught 2008). Tämä on samalla myös tutkimuseettinen kysy- 
mys, johon palaamme seuraavassa luvussa. 

Epistemologinen analyysikehys, jota hyödynnämme empirian 
jäsentämiseen, on tietämättömyyden taksonomia (taxonomy of 
ignorance), joka on alun perin kehitetty feministisen liikehdinnän 
tarkasteluun (Tuana 2006). Kun rasismia katsoo tässä kehyksessä, 
se määrittyy ilmiöksi, josta voisimme tietää, mutta emme erinäisistä 
syistä tiedä. Lähtökohtana on, että tietämättömyys on vastaavalla ta- 
valla paikantunutta kuin tietäminen (Tuana 2006; vrt. esim. Skeggs 
1999; Sprague 2016). Paikantuneisuus tarkoittaa sitä, että tietämättö- 
myys on yhteydessä heihin, jotka eivät tiedä (tai meihin, jotka emme 

tiedä). Tällöin tietämättömyys rasismista ja sen luomasta turvatto- 
muudesta määrittyy ilmiöksi, jolla on yhteiskuntapoliittisia syitä ja 
seurauksia. Yhteiskunnallinen muutos puolestaan lähtee tietämättö- 
myyden vastaisesta taistelusta, sillä tietämättömyys ylläpitää olemas- 
sa olevia yhteiskunnallisia rakenteita (Suoranta ja Ryynänen 2014, 
39). Rasismista tietäminen onkin yksi rasisminvastaisen toiminnan 
peruslähtökohdista, kuten Suoranta ja Ryynänen (2014, 39) esittävät, 
”ihmisillä on mahdollisuus oppia yhteiskunnan toimintatavat ja 
muuttaa niitä”. 

Nancy Tuanan (2006) kehittämä tietämättömyyden taksonomia 
tarjoaa rasismista tietämättömyyden selityksiksi kuutta näkökulmaa, 
joita luvussa keskustelutamme empirian kanssa. Ensinnäkään emme 
tiedä, koska tieto ei ole yhteydessä tämän hetken intresseihin. Tämä 
tarkoittaa sitä, että me kyllä tiedämme, ettemme tiedä, mutta emme 
halua tietää. Toinen selitys on se, että vallitseva tieto ja intressit estävät 
tietämisen. Emme siis edes tiedä, ettemme tiedä. Kolmas tietämättö- 
myyden syy on se, että tiettyjen ryhmien tietämättömyyttä pidetään 
systemaattisesti yllä. Tietämättömyydestä hyötyvät eivät halua mei- 
dän tietävän. Neljäs tietämättömyyden rakentaja on itsepäinen tietä- 
mättömyys. Tämä viittaa siihen, että tietämättömyys ei ole passiivista, 
vaan se on tahallista huomiotta jättämistä. He eivät (tai me emme) 
tiedä, eivätkä edes halua tietää. Viides tietämättömyyden tuottami- 
sen tapa on konstruoida jotkin — yleensä sorretut — ryhmät epäluotet- 
taviksi. Tässä on kyse tietämättömyydestä, joka perustuu tietämättö- 
mien kategorian luomiseen. Kuudes tietämättömyyden näkökulma 
- rakastava tietämättömyys - viittaa vahvimmin tietämättömyyden 
paikantumiseen ja tutkimuksen epistemologisiin lähtökohtiin: em- 
me voi tietää, sillä kaikki kokemukset eivät ole jaettuja. Hyväksymme 
sen, mitä emme voi tietää. 

Näistä lähtökohdista tutkimuksemme teoreettinen kysymys mää- 
rittyy seuraavasti: Mitä selityksiä rasismista tietämättömyydelle voim- 
me löytää, kun keskitymme tarkastelemaan rasisminvastaisen kansa- 
laistoiminnan kontekstia? Erilaisten selitysten tarkastelun lisäksi kes- 
kitymme analysoimaan sitä, mitä seurauksia rasismista tietämättö- 
myydellä on rasisminvastaiselle toiminnalle ja rasismia kokevien 
arjen turvallisuudelle. 

Kutsumme tutkimuksellista lähestymistapaamme kollektiiviseksi 
ja kriittiseksi autoetnografiaksi. Siinä kriittisen etnografian perinne 
yhdistyy kollektiivisesti toteutettuun autoetnografiseen reflektioon. 
Tutkimusotettamme määrittää käytännössä merkittävimmin se, että 
olemme itse tutkimuskenttämme toimijoita: pohjoiskarjalaisessa ra- 
sisminvastaisessa toiminnassa tiiviisti mukana olevia kansalaisakti- 
visteja. Tässä tutkimuskentälle - samoin kuin tutkijuuden kentälle 
- paikantumisemme on moniulotteista ja perustuu erilaisissa tutki- 
japositioissa työskentelevien yhteistoimintaan. Kaksi meistä työsken- 
telee kansalaisjärjestössä rasisminvastaisen työn parissa ja yksi toimii 
tutkijana yliopistossa ollen samalla myös aktiivinen kansalaisjärjestö- 
toimija. Meistä jokainen on ollut keskeisissä rooleissa pohjoiskarjalai- 
sessa rasisminvastaisessa kolmannen sektorin toiminnassa vähintään 
kymmenen vuoden ajan. Sekä tämä eräänlainen kaksoisroolimme et- 
tä se, että vain yksi meistä on yliopistossa työskentelevä tutkija, tar- 
koittaa tutkijan ja tutkimukseen osallistuvan perinteisen rooli- ja 
työnjaon sekoittamista ja väljentämistä: sitä, että tutkijat toimivat ja 
toimijat tutkivat (Suoranta ja Ryynänen 2014, 278). 

Tarkastelemme rasisminvastaisen kansalaistoiminnan kontekstia 
kansalaisjärjestötoimijoiden ja -aktivistien positiosta käsin tietoa kol- 
lektiivisesti tuottaen, kokemuksistamme keskustellen ja niitä jäsen- 
täen (vrt. Aho ym. 2017). Tutkimusaineistonamme toimii eletty ja 
ylöskirjattu kansalaistoiminnan arki (Ahmed 2017, 215), ja tutkimus- 
kenttänämme on rasisminvastainen toiminta Pohjois-Karjalassa. 
Käytännössä rasisminvastaisessa toiminnassamme on kyse vaikutta- 
mistyöstä, koulutuksien ja keskustelujen ja muiden tilaisuuksien jär- 
jestämisestä sekä yksittäisiin arjen turvallisuutta horjuttaneisiin rasis- 
mitapauksiin reagoinnista sekä niiden selvittämisessä avustamisesta. 
Suuri rooli tässä työssä on myös rasismin olemassaolon ja sitä vastaan 
toimimisen perustelemisella erilaisissa ympäristöissä: mediassa, pa- 
neelikeskusteluissa, oppilaitoksissa, kuntapäättäjien tai viranhaltijoi- 
den kokoontumisissa, poliisilaitoksella, mielenosoituksissa ja niin 
edelleen - sekä myös kansalaistoiminnan arjessa toisillemme. 

Tutkimuksemme perustuu kollektiivisen työskentelytavan omak- 
sumiseen kentällä olemisesta raportointiin saakka. Olemme työstä- 

neet arjen toiminnassamme tekemiämme havaintoja kollektiivisesti 
ja sovitelleet niitä yhdessä teoreettisiin raameihin. Aloitimme luvun 
työstämisen muistelemalla tapauksia, jotka resonoivat tietämättö- 
myyden taksonomian kanssa. Autoetnografian toteuttamisemme pe- 
rustuu siis tapahtumien mieleen palauttamiseen ja niiden merkityk- 
sellistämiseen nykyisyyden ja aivan erityisesti analyysikehyksemme 
näkökulmasta. Aineiston epistemologinen erityisyys liittyy juuri 
muistelemiseen, sillä ”muistitieto kertoo ensisijaisesti tapahtumien 
merkityksestä eikä niinkään itse tapahtumista, vaikka toki sen avulla 
pyritään myös selvittämään, mitä menneisyydessä on tapahtunut” 
(Rannikko 2012, 73). Tapahtumista esittämämme kuva on tietenkin 
meidän subjektiivisen tulkintamme tulosta, emmekä pyrikään spe- 
kuloimaan muiden kentän toimijoiden motiiveja. Valtaosa keskuste- 
luissa käsitellyistä tapauksista olivat sellaisia, että me kaikki kolme 
olimme olleet niissä jollain tavalla osallisina. Muistelun aikajänne 
kattaa koko rasisminvastaisessa aktivismissa mukana olon aikamme, 
joka kahdella meistä yltää 1990-luvulle saakka. Keskustelimme enim- 
mäkseen melko ajankohtaisista ja äskettäisistä tapahtumista. Joistain 
tilanteista oli kuitenkin kulunut jo useampi vuosi, jolloin pyrimme 
jälkikäteen ja yhteisesti konstruoimaan tapahtumien kulun. Muiste- 
lussa aiemmin tapahtuneet asiat merkityksellistyvätkin tämän hetken 
intressien kautta. Huomasimme myös, että monet ajallisesti kaukaiset 
tapahtumat toistuvat yhä nykypäivänä tai linkittyvät tämän päivän ta- 
pahtumiin. Tässä tekstissä esitettäväksi valitsimme ne tapaukset, jot- 
ka kuvaavat rasisminvastaisen toiminnan kontekstia monipuolisim- 
min. 

Autoetnografian perinteelle uskollisesti tutkimme etnografista kat- 
setta hyödyntäen itseämme (auto) ja omaa toimintaamme suhtees- 
sa tutkimuskenttämme muihin toimijoihin ja toimintakontekstiin 
(Boylorn ja Orbe 2016, 17; Denzin 1997, 227). Tämä näkyy siinä, et- 
tä tulkitsemme ja esitämme aineistoja omaelämäkerrallisuutta hyö- 
dyntäen: olemme tutkimamme yhteisöjen jäseniä, jolloin sekä vaiku- 
tamme osaltamme kentän tapahtumiin että tulkitsemme niitä omista 
subjektiivisista asemistamme käsin. Tällöin tarkastelemme antirasis- 
tista kansalaisaktivismia ”minän kautta” eli toimimalla itse yhtenä tut- 
kittavan ilmiön alkuperäisistä lähteistä. (Vrt. Ojanen 2008, 6, 11; 
Rannikko 2012, 73.) Kollektiivisuus on meille yhdessä ajattelua, kes- 

kustelua, keskinäistä kysymysten esittämistä ja yhteistä vastausten 
puntarointia, yhteisesti tehtyjä moraalisia pohdintoja sekä yhdessä 
kirjoittamista. Yhdessä raportointiin liittyy ajatus yhteisesti jaetusta 
vastuusta. Yhdessä on myös helpompi haastaa hegemoniseksi mää- 
rittyvää tietämistä ja tietoa, joita analysoimme paikoin kriittisestikin. 

Lähestymistapaamme määrittää myös kriittinen etnografia ja sen 
mukana tuleva tutkimuksen julkilausuttu poliittisuus. Lähtökohta- 
namme on sen mukaisesti tutkijan eettinen vastuu tarkastella elet- 
tyyn elämään heijastuvia sorron ja eriarvoisuuden prosesseja, asettua 
sorrettujen puolelle ja pyrkiä tutkimuksella muutokseen. Tällöin tut- 
kija — tai tapauksessamme aktivistitutkija ja tutkija-aktivisti — ei ole 
viaton tarkkailija, vaan yksi tutkimuskentän toimijoista, jolla osal- 
taan on moraalinen vastuu tapahtumista. (Boylorn ja Orbe 2016, 15; 
Madison 2012; Suoranta ja Ryynänen 2014, 172-173.) Tutkijoina tä- 
mä vastuu sitoo meitä myös tutkimuksen raportoinnissa: emme kau- 
nistele Pohjois-Karjalassa ilmenevää rasismia ja rasisminvastaisen 
toiminnan ongelmia. Autoetnografia tuo kuitenkin mukanaan eri- 
tyisen ongelman tutkimuskohteen suojaamisen suhteen, sillä tutkijan 
tulee refleksiivisyyden hengessä eksplikoida oma asemansa tarkastel- 
tavassa yhteisöissä (Rannikko 2012, 74). Vaikka kirjoitamme yksittäi- 
sistä tapauksista, joissa rasismista ei tiedetä tai välttämättä edes ha- 
luta tietää, ei tarkoituksenamme ole tarjota yksittäisiä esimerkkejä, 
joita lukija voi kauhistella ja joita vasten peilata omaa antirasistis- 
ta toimintaansa tai ajatusmaailmaansa. Siitä huolimatta, että analy- 
soimme kentän tapahtumia kriittisesti, emme pyri vahingoittamaan 
tai asettamaan naurunalaiseksi tutkimuskenttämme toimijoita tai lei- 
maamaan Pohjois-Karjalaa erityisen rasistiseksi maakunnaksi. Sen si- 
jaan yritämme etnografian hengessä esimerkkien avulla osoittaa, että 
pohjoiskarjalainen rasisminvastaisen toiminnan konteksti on osa sitä 
epistemologista järjestystä, jossa rasismia ei oteta vakavasti tai edes 
nähdä. Rasismia vastaan kirjoittaminen velvoittaa meidät tuomaan 
esiin tämän kontekstin, joka määrittelee sosiaalista todellisuutta 
paljon tutkimuskohdettamme ja Pohjois-Karjalaa laajemmin. (Vrt. 
Vaught 2008, 570, 575, 585.) 

Etnografisessa tutkimuksessa paikantuneisuuden politiikka on osa 
tutkimuseettistä reflektiota mutta myös epistemologinen kysymys (ks. 
esim. Madison 2012; Ojanen 2008). Siksi on olennaista pohtia, kuin- 

ka oma paikantumisemme rasismin, rodullistamisen ja valkoisuuden 
rakenteisiin vaikuttaa siihen, mitä me voimme tietää. On selvää, että 
me valkoisina, suomea puhuvina ja Suomessa syntyneinä kuulumme 
niihin, jotka hyötyvät rasismista ja joita valkoisuuden normatiivinen 
asema nostaa (ks. esim. Rastas 2018). Meillä kaikilla on korkeakoulu- 
tutkinto ja sen myötä paikannumme keskiluokkaisuuden mahdollis- 
tamiin toimintarakenteisiin. Tämä kaikki tuo mukanaan velvollisuu- 
den hyödyntää etuoikeuksiamme, mutta myös piilottaa meiltä sortoa, 
rasismia ja sen seurauksia (Rastas 2018, 373; Suoranta ja Ryynänen 
2014, 172-173; Tuana 2006, 16). Siitä huolimatta, että yksi meistä toi- 
mii tutkijana, rasisminvastaisen toiminnan kentällä edustamme jul- 
kisten instituutioiden ulkopuolista asiantuntijuutta, jolle ei anneta 
yleensä suurta painoarvoa (ks. tämän luvun tulokset). 

Antirasistinen tekeminen on rasismista ja antirasismista oppimi- 
sen paikka (Rastas 2019). Tämän tekstin työstämisen keskeisenä ta- 
voitteenamme on ollut vastaava kollektiivinen oppiminen, sillä tekstiä 
kirjoittaessamme meillä on ollut mahdollisuus kriittiseen toimintam- 
me reflektointiin (vrt. Suoranta ja Ryynänen 2014, 279). Toivomme, 
että analyysista on hyötyä käytännön rasisminvastaisessa työssä meil- 
le ja muille, sillä suomalaista (ja pohjoiskarjalaista) antirasistista ak- 
tivismia tutkittaessa on havaittu, että usein se ei onnistu haastamaan 
rasistista maailmanjärjestystä vaan pahimmillaan jopa uusintaa tä- 
tä (Armila, Rannikko ja Sotkasiira 2017; Harinen ja Rannikko 2013; 
Rastas 2018; Seikkula 2017). 


Miksi emme tiedä rasismista? 


Tarkastelemme seuraavaksi esimerkkien kautta, mitä selityksiä rasis- 
mista tietämättömyydelle nousee esiin rasisminvastaisessa kansalais- 
toiminnassa ja mitä seurauksia tietämättömyys aiheuttaa toisaalta 
toiminnalle itselleen ja toisaalta rasismia kokevien arjen turvallisuu- 


delle. 


"Meillä ei ole tähän resursseja.” Rasismin kieltäminen ja työekonomia 


Joensuun keskustassa on tapahtunut keskellä päivää rasistisin motiivein 
tehdyksi epäilty pahoinpitely. Ei tällaista tietenkään aivan jatkuvasti ta- 

pahdu, mutta ei tämä ole myöskään mitenkään ainutlaatuista. Tällä ker- 
taa uhrit ovat yliopisto-opiskelijoita, ja yliopiston kansainväliseksi ja kou- 
lutusvientiä harjoittavaksi korkeakouluksi profiloitumisen vuoksi tapaus 
saa muita vastaavia tapauksia enemmän huomiota. Sekä yliopisto että 
kaupunki sanoutuvat irti rasismista yhteisessä tiedotteessaan. Pahoin- 
pitelyä koskevassa uutisoinnissa poliisi rauhoittelee, että heidän tilastois- 
saan on vain tämä yksi rasistisin motiivein tehty pahoinpitely koko kulu- 
vana vuonna. Eletään jo syksyä, ja tiedämme, että vastaavia tapauksia on 
enemmän. Yritämme kertoa kokouksessa jos toisessakin, että tilastoissa 
on nyt jotain pahasti vialla, mutta meitä ei uskota. Meistä tuntuu, että he 
eivät edes halua tietää, että tilanne on vakavampi kuin poliisin tilastot 
osoittavat. (Ote kenttäpäiväkirjasta 2019.) 


Edellisestä esimerkistä käy hyvin ilmi, että rasismista tietäminen ei 
aina ole yhteydessä tämän hetken intresseihin — tässä tapauksessa sii- 
hen, mitä tilastot osoittavat, ja siihen, että Joensuun kaupunki säilyttää 
maineensa paikkana, jossa rasismiin on menestyksekkäästi puututtu. 
1990-luvun skini-ilmiön aiheuttamasta häpeästä irrottautuminen 
kesti kauan (Harinen ym. 2001, 163) ja vaikuttaa edelleen siihen, 
kuinka rasismista voi kaupungissa puhua. Kuitenkin jo 1990-luvulla 
tutkijat osoittavat, että rasismista oli lopulta tullut asioiden normaali 
tila, ”tuttu ja tavanomainen paha”: kun siitä ei päästy eroon, julki- 
suuskynnyksen ylittivät enää vain kaikkein vakavimmat tapaukset 
(Harinen ym. 2001, 170). Tietämisen ja tietämättömyyden taustalla 
vaikuttavat intressit johtavat tilanteeseen, jossa ollaan tietoisia, ettei 
rasismista ja sen laajuudesta välttämättä tiedetä kaikkea, mutta siitä ei 
lopulta edes haluta tietää enempää. 

Kaksikymmentä vuotta sitten kaupungissa vallinnut rasismiongel- 
ma haluttiin painaa villaisella ja vaieta. Silloin keskeinen syy oli neu- 
vottomuus: ei tiedetty, mitä uuden ilmiön kanssa pitäisi tehdä, eikä 
ymmärretty, miten vakaviin seurauksiin vaikeneminen voi johtaa 
(Puuronen 2001, 26). Tässä ajassa halua olla tietämättä perustellaan 
usein työekonomialla: se, että todella tietäisi rasismin laajuudesta ja 
sen hienovaraisista ilmenemismuodoista, aiheuttaisi moraalisen vel- 
vollisuuden toimia. Tämä näkyy myös siinä, millaista rasismia pi- 
detään puuttumista edellyttävänä. Jos nähdään, että puuttumista 
vaativaa rasismia on vain väkivaltarikoksina ilmenevä ja verrattain 
korkeaksi jääneen uutiskynnyksen ylittävä rasismi, puuttumisen 

taakka pienenee ja rasismiongelman ratkaiseminen voidaan jättää 
kaikessa hiljaisuudessa poliisin vastuulle. 

Sama intressiristiriita näkyy kokemuksemme mukaan myös polii- 
sin haluttomuudessa ymmärtää, että rikosilmoituksen tekijälle tuli- 
si tarjota erityistä tukea ja neuvoja, kun ilmoitettavana on rasistisin 
motiivein tehty rikos. Käymiemme keskustelujen perusteella näyt- 
tää siltä, että poliisi ei esimerkiksi näe tarpeelliseksi, että asianomis- 
tajarikoksen (joita rasistisin motiivein tehdyt rikokset useimmiten 
ovat) rikosilmoitusta vastaanotettaessa olisi hyvä selittää, mitä ran- 
gaistuksen vaatiminen tarkalleen tarkoittaa. Poliisin mukaan kaikil- 
la on periaatteessa mahdollisuus selvittää, että asianomistajarikoksis- 
sa rikostutkinnan aloittaminen käytännössä edellyttää rangaistuksen 
vaatimista. Myös rikoksen uhreille suunnattuihin palveluihin ohjaa- 
miseen olisi tarpeen kiinnittää tavallista enemmän huomiota. Poliisin 
suhtautumisen taustalla on ajatus siitä, että kun kaikille tarjotaan sa- 
ma palvelu, kaikki tulevat kohdelluksi tasa-arvoisesti (vrt. resurssien 
ja mahdollisuuksien tasa-arvo, esim. Therborn 2014). Kokemuksem- 
me mukaan tämä johtaa helposti siihen, että kaikki eivät saa samaa 
tietoa ja tukea. Poliisin intressinä rasismin suhteen näyttää olevan 
vain se, onko rikosta tapahtunut. Syvempi ja laajempi rasismin ym- 
märtäminen ei ole poliisin työn ja poliisille ohjattujen resurssien kan- 
nalta relevanttia. 

Näin päädytään usein tilanteisiin, joissa erilaisista asiantuntijaposi- 
tioista toimivat määrittelevät, mikä on rasismia ja milloin siihen on 
puututtava. Rasismin kieltämisen yhteydessä onkin olennaista poh- 
tia, kenen intressejä tietämättömyys milloinkin palvelee. Tietämättö- 
myyden voi nähdä palvelevan ainakin niitä, joilla olisi vastuu toimia 
rasismia vastaan, ainakin jos oletetaan lähtökohdaksi työekonomia: 
miten joutuisi käyttämään mahdollisimman vähän työaikaansa. Esi- 
merkiksi erilaisten kotoutumistoimenpiteistä vastaavien viranhalti- 
joiden intresseissä ei välttämättä ole tietää heidän asiakkaidensa koh- 
taamasta rasismista. Riittämätön resursointi on toki ongelma, joka 
on yksittäisiä viranhaltijoita laajempi yhteiskunnallinen ja poliittinen 
kysymys. Ongelma on yhteiskunnallisesti resurssikeskustelua laa- 
jempi: kotoutumiseen liittyvässä työssä fokus on yleensä ”kotoutet- 
tavassa” ei yhteiskunnassa. Onkin huomattu, että ainakin julkisessa 
keskustelussa rasismi on ilmiö, jota selitetään riittämättömällä tai 

vääränlaisella kotoutumisella, jolloin myös rasismin osalta fokus on 
sitä kohtaavassa yksilössä (vrt. Rastas 2018, 363). 

Niukat resurssit määrittävät rasisminvastaisen työn kontekstia. 
Jos rasismista alkaa kysellä, käy ilmi, että siihen pitää perehtyä, mikä 
taas vie aikaa. Kokemuksemme mukaan tietoa saadakseen pitää luo- 
da luottamuksellinen ja kiireetön suhde (joka vasta aikaa viekin) ja 
opetella tunnistamaan rasismikokemukset ihmisten puheista. Voi ol- 
la, että jossain sivulauseessa vihjataan rasismista, jolloin tähän pitäisi 
osata tarttua ja kysellä lisää. Nyt kuulemme, että arjen rasismista on 
viranomaisten toimesta kyselty, mutta juuri kukaan ei ole silti kerto- 
nut heille kohdanneensa rasismia. Kyse on ennen kaikkea siitä, että 
luodaan turvallinen tila kertoa ja tarjotaan apua esimerkiksi rikosil- 
moituksen tekemiseen. Päätös resurssien ohjaamisesta ja työn prio- 
risoinnista on yhteydessä etuoikeuksiin ja alistussuhteisiin, sillä pää- 
töksen voi tehdä vain ihminen, joka ei itse kohtaa rasismia. Muille 
rasismin kanssa tekemisiin joutuminen ei ole valinta, jonka voi tehdä. 


"Me osaamme tämän jo!" Valkoinen toimintakonteksti 


Olemme järjestäneet antirasismia käsittelevän seminaarin yliopistolla. 
Mukana järjestelyissä on pieni joukko tutkijoita ja kansalaisaktivisteja. 
Seminaarin kahvitauolla opiskelijamme tulee juttelemaan kanssani. Hän 
ihmettelee, miksi ei-valkoisena rodullistetuksi tulevia puhujia ja työpa- 
janvetäjiä on niin kovin vähän, vaikka seminaari käsittelee rasismia. On- 
ko järjestäjissä ja ohjelmasta päättäneissä yhtään ihmistä, joka katsoisi 
asiaa muusta kuin valkoisuuden näkökulmasta? Nyt nimittäin näyttää sil- 
tä, ettei ole. Joudun häpeillen myöntämään, että olemme jälleen kerran 
järjestäneet rasisminvastaisen tapahtuman, jonka suunnittelussa olemme 
kyllä hartaasti miettineet, mitä teemme, jos äärioikeistolaisia saapuu pai- 
kalle, mutta emme sitä, että olisimme palkanneet seminaarijärjestelyihin 
mukaan tutkijan tai aktivistin, joka osaisi miettiä sisältöä ja tavoitteita ro- 
dullistettujen vähemmistöjen näkökulmasta. Myöhemmin mietin, miksi 
vannomme rodullistetuksi tulevien tiedon ensisijaisuuden nimiin ja kui- 
tenkin lopulta toimimme heidän tietonsa ohittaen. Keksin mielessäni kai- 
kenlaisia toimintaamme puolustelevia tekosyitä, mutta myös tajuan, että 
emme todella taida tietää, ettemme edelleenkään tiedä tarpeeksi rasismin 
ja antirasismin peruslähtökohdista. (Ote kenttäpäiväkirjasta 2019.) 

Yllä oleva kertomus osoittaa, että tiedämme, ettei meillä Pohjois-Kar- 
jalassa ole tarpeeksi rodullistettuihin vähemmistöihin kuuluvia ra- 
sisminvastaisessa toiminnassa mukana olevia ja määrittelyvaltaa 
omaavia aktivisteja, mutta emme ymmärrä, miten suuresti se lopulta 
määrittää toimintaamme. Valkoisen enemmistön näkökulmien on 
havaittu hallitsevan antirasistista toimintaa varsin yleisesti (Rastas 
2018, 366; Seikkula 2017). Yllä oleva esimerkki osoittaa, että tietom- 
me siitä, että valkoiset liittolaiset eli me olemme tärkeitä, estää mei- 
tä näkemästä, että rasisminvastaisessa toiminnassa olisi todella syytä 
tehdä tilaa rodullistetuksi tuleville. Tämän vuoksi emme huomaa ja 
tiedä, miten rodullistettujen aktivistien lähes totaalinen puuttuminen 
- tai ainakin hyvin pieni määrä - lopulta vaikuttaa rasisminvastaisen 
toimintamme sisältöihin. Rasisminvastaista toimintakontekstia mää- 
rittää se, että nykytieto ja siten myös toiminta on yhteydessä rodullis- 
tettuja vähemmistöjä sortaviin ja valkoisia nostaviin rakenteisiin. Ra- 
sismin tutkimus on osoittanut arjen rasismin — siis ihmisten arjessa 
näkyvän ja ilmenevän rasismin - ilmiöksi, jota enemmistö ei yleensä 
näe, mutta jonka rodullistettuihin vähemmistöihin kuuluvat tunnis- 
tavat. Siksi me valkoiset aktivistit emme edes aavista, ettemme tiedä 
rasismista, sen ilmenemisestä ja erilaisista antirasistista ratkaisuista 
tarpeeksi. (Essed 1991; Souto 2011; Tuana 2006.) 

Valkoinen ja pohjoismainen viattomuus piilottaa rasismin myös 
muulla tavalla. Pohjoismaalaisina meille on opetettu, ettemme ole 
osa rasistista maailmanjärjestystä, koska Pohjoismaat ovat poikkeuk- 
sellisen tasa-arvoisia ja yhdenvertaisia. Meille on myös opetettu, et- 
tei Suomi ole osa kolonialismin suurta kertomusta ja historiaa — ei 
ainakaan samalla tavalla ja yhtä vakavasti kuin monet muut valtiot. 
(Hervik 2018; Rastas 2018.) Saatamme myös tietää, että 1990-luvulla 
Joensuussa oli rasismia, mutta sen jälkeen kaupungissa on ryhdytty 
systemaattisiin rasisminvastaisiin toimiin. Rasismin olemassaolon 
kiistäminen perustuu tälle "toiselle" tiedolle ja saa vahvistusta siitä, 
että emme itse näe rasismia arjessamme. Kiistämme rasismin sekä 
yksilön että yhteiskunnan tasolla: me emme ole rasisteja eikä tämä 
ole rasistinen yhteiskunta. (Van Dijk 1992, 89; Essed 1991.) Rasismi 
onkin tyypillisesti ilmiö, joka on jossain muualla — ei meidän keskuu- 
dessamme, ei tässä ajassa ja paikassa eikä ainakaan minussa. (Ahmed 
2012; Seikkula 2017.) 


192 


https://doi.org/10.21435/tl.269 


Tietämättömyyttä vastaan 


Rasisminvastaisen kansalaisaktivismin toimintakontekstia voikin 
luonnehtia rodullistetun eriarvoisuuden olemassaolosta vaikenevaksi 
(post-racial). Tässä kontekstissa rasismi on epäpolitisoitua ja rodullis- 
tamalla tuotetun eriarvoisuuden olemassaolo lähtökohtaisesti kiiste- 
tään. Tällöin rasismi paikannetaan historiaan, johonkin muuhun 
paikkaan, tiettyyn ryhmään (esimerkiksi työväenluokkaan, maalai- 
siin tai äärioikeistoon) tai se nähdään poikkeuksena pääsääntöisesti 
antirasistisessa yhteiskunnassa. (Ahmed 2012; Hervik 2018; Rastas 
2018, 360; Seikkula 2017.) Samasta ilmiöstä voi lukea myös vuositu- 
hannen vaihteen Joensuuta käsittelevästä tutkimuksesta: kaupungin 
ja kaupunkilaisten vastuuta rasismista pestiin pois sillä, että ongelma 
paikannettiin yhteisöstä eristettyyn ja muista poikkeavaan nuoriso- 
ryhmään. Joensuulaiset olivat viattomia sijaiskärsijöitä, joiden mai- 
neen skinit pilasivat. Näin muut, ei-skinit, voitiin esittää moraalisesti 
oikein toimivina ja puhtaina. (Harinen ym. 2001, 151, 166.) 

Rasismista keskustelemattomuus on johtanut siihen, ettei meillä 
ole edes sanastoa ja käsitteitä näiden keskustelujen käymiseen (Rastas 
2018). Siksi siitä puhuminen on vaikeaa. Koska meidät on opetettu 
ajattelemaan, että elämme yhteiskunnassa, jossa ei ole systemaattista 
rasismia, rasismin - erityisesti rakenteellisen rasismin — sijaan sorros- 
ta on helpompi puhua erilaisina yhdessä” -retoriikan kautta ja moni- 
naisuuden näkökulmista käsin. Rasismista ei haluta puhua myös- 
kään siksi, että enemmistö hyötyy rakenteellisesta rasismista (Latif 
ja Jeppesen 2007; myös Seikkula 2017.) Olemme huomanneet rasis- 
minvastaisia koulutuksia eri tahoille tarjotessamme, että rasismin si- 
jaan eri instituutioissa puhutaan mieluummin helpommista asioista: 
toivotaan rasisminvastaisen koulutuksen sijaan kiusaamisen vastais- 
ta, kulttuurien välisiä eroja tai moninaisuutta positiivisten määrei- 
den kautta käsittelevää koulutusta (ks. myös Rastas 2018, 363; Souto 
2013). Rasismi on sanana ikävä ja ilmiönä sellainen, että sitä ei ha- 
luta tuoda "meidán" keskuuteemme edes sen vastustamisen varjolla 
(Hervik 2018, 10). 

Tyypillistä on myös, että rasismin sijaan keskitytään johonkin rin- 
nakkaiseen ilmiöön, josta halutaan tietää. Esimerkiksi poliisi on il- 
moittanut, ettei koe tarpeelliseksi keskustelua tai koulutusta siitä, 
kuinka kohdata ja auttaa rasismin uhreja tai täsmällisemmin tunnis- 
taa rasistinen motiivi rikoksen yhteydessä, sillä heidät on jo koulu- 

tettu rasismin tunnistamiseen. Poliisin näkökulmasta tämä tarkoittaa 
sitä, että he uskovat tunnistavansa rasismin siltä osin kuin se rikos- 
asioissa ja oikeusjärjestelmän nyky-ymmärryksen ja -tulkinnan näkö- 
kulmasta on heidän mielestään tarpeen. Näin nykytieto, ”tiedämme 
jo rasismista” tekee laajemman rasismista tietämisen vaikeaksi. Kun 
poliisilta on vaadittu tehokkaampia toimia ja sensitiivisyyttä rasismin 
tunnistamiseen julkisuudessa tai luottamushenkilöiden välityksellä, 
he ovat vastanneet kertomalla erilaisista uusista toimintatavoistaan, 
kuten rasismiin liittyvistä sisäisistä koulutuksista tai kummipoliisista, 
joka vierailee vastaanottokeskuksissa tekemässä poliisia tutuksi ja osal- 
listuu rasisminvastaisen työryhmän toimintaan. Käytännössä kum- 
mipoliisia ei kuitenkaan ollut nimettynä lähes vuoteen, ja kun tehtä- 
vään vihdoin nimitettiin henkilö, hänet siirrettiin parin kuukauden 
kuluttua toisiin tehtäviin. (Itä-Suomen poliisilaitos 2019.) 

Nykytietämyksen piilottama tietämättömyys rasismista asettaa ra- 
sisminvastaiselle toiminnalle erityisen tehtävän. Rasisminvastaisten 
toimijoiden tulee palauttaa rasismista ja rodullistamisesta tietäminen 
niille ihmisille, joita rasistiset rakenteet sortavat, ja vaatia heille pu- 
hetilaa. Tällöin valkoisen enemmistön tulee muistaa, ettei riitä, että 
rodullistettuihin vähemmistöihin kuuluville tarjotaan roolia ”koke- 
musasiantuntijoina” tai houkutellaan heitä mukaan valmiiksi suun- 
niteltuun ja raamitettuun toimintaan, kuten perinteisesti on tapana. 
Ideana ei tällöin ole ”antaa ääntä”, sillä ihmisillä on jo ääni ja tavoit- 
teet riippumatta meistä. (Hubara 2017; Rastas 2018, 367.) Aktivis- 
missa tulee tietoisesti olla viemättä tilaa niiltä, joita rasismi omakoh- 
taisesti koskettaa negatiivisesti. Näin myös me, joita rasismi ei paina 
vaan nostaa yhteiskunnallisissa hierarkioissa, opimme rasismista ja 
antirasismista. 


"Me hoidamme tämän!" Tietämättömyyden ylläpitäminen 
vaikenemalla 


Mietimme kokouksessa, pitäisikö mediassa puhua rasismin lisääntymi- 
sestä kuultuamme, että kaupunkilaisia muuttaa pois rasismin takia. 
Useampi osallistuja kuitenkin torppaa idean siksi, että se aiheuttaisi ima- 
gohaittaa Joensuulle, joka on juuri pääsemässä 1990-luvun rasismipää- 
kaupungin maineesta. Rasismista puhuminen antaisi ymmärtää, että ra- 

sismiongelma on palannut kaupunkiin. On parempi, että kaupunki voi 
reagoida ongelmiin ennen kuin asiasta tehdään julkista. (Ote kenttäpäivä- 
kirjasta 2019.) 


Yllä oleva esimerkki osoittaa, että rasisminvastaisen toiminnan kon- 
tekstissa rasismi on usein ongelma, josta ei haluta puhua julkisesti. 
Rasisminvastaisia julkilausumia näkee julkisessa keskustelussa jon- 
kin verran, mutta siitä, miten rasismia aiotaan käytännössä vastus- 
taa, ei julkisesti juuri keskustella. Olemme saaneet huomata kerta toi- 
sensa jälkeen, että rasismiin puuttumisesta neuvotellaan instituutiois- 
sa pienen piirin kesken ja vähin äänin. Rasismiin liittyviä asioita sel- 
vitellään korostuneen valkoisella porukalla suljettujen ovien takana. 
Rasismia kohtaavat tehdään tällöin tiedon kohteiksi (objekteiksi), ei 
tietäviksi subjekteiksi, jotka voisivat osallistua omalla asiantuntemuk- 
sellaan ja palkkiota vastaan rasisminvastaisten toimien suunnitte- 
luun. Olemme havainneet tämän ilmiön niin Joensuun seudun 
kunnissa kuin koulutusinstituutioissa, mutta myös omassa kansalais- 
aktivismissamme. 

Rasismin julkiseksi tekeminen jakaa mielipiteitä, mutta olemme 
huomanneet, että usein päädytään siihen, että rasismista on parempi 
vaieta. Vaikeneminen toistaa 1990-luvun kaavaa, jolloin arveltiin, et- 
tä rasismista ja rasistisesta väkivallasta julkisuudessa kirjoittaminen 
saattaa houkutella ihmisiä kopioimaan rasistista toimintaa, viestiä sii- 
nä onnistumisesta ja johtaa siten lisääntyvään rasismiin. Sen ajatel- 
tiin myös aiheuttavan turvattomuutta niille, jotka rasismin kohteeksi 
saattavat joutua. (Harinen ym. 2001, 136.) Rasismista vaikeneminen 
kuitenkin ylläpitää niiden tietämättömyyttä, jotka eivät itse kohtaa ra- 
sismia. Silloin on helppo ajatella, ettei rasismi ole todellinen ongelma 
- eihän se edes ylitä uutiskynnystä kuin hyvin harvakseltaan. Tällä on 
seurauksia rasisminvastaiselle toiminnalle: ”Valkoinen konsensus, jo- 
ka kieltää rasismin olemassaolon, on voimakas rasismia ylläpitävä ja 
uusintava elementti, erityisesti siksi, että onnistunut vastarinta edel- 
lyttää julkista huomiota, medianäkyvyyttä ja ainakin osittaista vää- 
ryyden tunnustamista” (van Dijk 1992, 96, käännös Anni Rannikko). 
Olemme huomanneet tämän esimerkiksi maksuttomia rasisminvas- 
taisia koulutuksia tarjotessamme, koska kun ongelmaa ei tunnisteta, 
koulutus vaikuttaa tarpeettomalta. 

Yksi ilmeinen syy siihen, miksi rasismiin liittyvistä ongelmista ei 
haluta puhua julkisesti, on se, että rasismi nähdään imagohaittana. 
Rasismiin puuttuminen kuitenkin edellyttää, että rasismin olemassa- 
olo tunnustetaan. Esimerkiksi rasismia poismuuton syynä ei haluta 
tuoda yleiseen tietoon, koska tieto löisi negatiivisen leiman Joen- 
suulle, jossa rasismilla on vieläpä erityinen painolasti lähihistoriassa. 
Poismuutto rasismin vuoksi ei kuitenkaan ole uusi ilmiö: sitä tapahtui 
jo 1990-luvun Joensuussa (Puuronen 2001). Tuolloin kaupungin mai- 
neen pilaamisesta syytettiin rasismista (liikaa) kirjoittavaa lehdistöä 
sen sijaan, että syytä olisi etsitty yhteisöstä, joka salli rasismin. Kau- 
pungin rasistinen maine huolestutti erityisesti siksi, että pelättiin, 
ettei ”haluttuja” maahanmuuttajia — opiskelijoita, asiantuntijoita ja 
huippu-urheilijoita — enää saataisi houkuteltua Joensuuhun. (Harinen 
ym. 2001, 148.) "Yhteisón kannalta [rasismin] suurin seuraus oli ken- 
ties maineen menetys”, ja yhteisöstä tuli lopulta marttyyri (emt., 162). 

Mitä meidän ei sitten haluta tietävän? Sekä tieto arjen rasismin ylei- 
syydestä että rasisminvastaisista toimista on tietoa, joka on määritelty 
suurelle yleisölle — tässä yhteydessä valkoiselle enemmistölle — vaaral- 
liseksi. Näin pidetään yllä kaupunkilaisten tietämättömyyttä, mutta 
mahdollisesti myös rasismia kokevien tietämättömyyttä, sillä puhu- 
mattomuus muiden kokeman rasismin yleisyydestä piilottaa rasismin 
toisteisuuden ja rakenteistuneen logiikan. Kun esimerkiksi lapsille ei 
puhuta rasismista, heillä ei ole käsitteitä kohtaamansa sorron nimeä- 
miseen tai sen ymmärtämiseen osana rakenteellista rasismia (Armi- 
la, Rannikko ja Sotkasiira 2017; Rastas 2007). Huomionarvoista on 
myös, että jo 1990-luvulla rasismiongelmaan puuttuminen edellyt- 
ti julkisuutta: paikallinen yhteisö käynnisti keskustelun rasismista ja 
piti sitä myös yllä. Eri tahot, kuten poliisi, viranhaltijat ja yliopisto- 
yhteisö osallistuivat keskusteluun vasta, kun heiltä sitä erikseen vaa- 
dittiin. (Harinen ym. 2001, 144-146.) Tuolloin ymmärrettiin, että 
vasta ongelman ratkettua voitaisiin odottaa kaupungin maineen pa- 
rantuvan (Harinen ym. 2001, 164). 


"Se oli yksittáistapaus." Itsepäinen huomiotta jättäminen 


Soitan yleisötilasta vastaavalle henkilölle ja tarjoan maksutonta rasismin 
tunnistamisen ja siihen puuttumisen koulutusta henkilökunnalle. Ker- 

ron, että olemme saaneet ilmoituksia, että kyseisissä tiloissa tapahtuu va- 
kituisesti rasistista häirintää. Kerron esimerkkejä tilanteista, joita meille 
on raportoitu. Saan vastauksen: ”Emme ole kyllä kuulleet mitään. Ei nii- 
tä tapauksia varmastikaan ole ollut useita. Se oli varmasti vain pelkkä yk- 
sittäistapaus. Koulutukselle ei ole tarvetta” Huokaan syvään. Miten itse- 
päisesti hän haluaakaan olla tietämättä, mutta ei voi sitä tunnustaa. (Ote 
kenttäpäiväkirjasta 2019.) 


Rasismi ei näy kaikille, koska monet hyötyvät siitä: valkoisuus mah- 
dollistaa rasismista tietämättömyyden. Yllä olevassa esimerkissä kyse 
ei kuitenkaan ole vain siitä, että rasismista ei voisi tietää, jos siitä hyö- 
tyy itse. Kyse on itsepäisestä haluttomuudesta tietää ja ymmärtää, 
kuinka myös me itse olemme osa rasistista järjestelmää. Tämä aktii- 
vinen pyrkimys olla tietämättä rasismista ja kieltää sen olemassaolo 
erottaa tämän tietämättömyyden lajin ensimmäisestä taksonomian 
tasosta, jossa tietämättömyys on selvästi passiivisempaa. Ylle kirja- 
tussa tapauksessa maahanmuuttajataustaiset kollegamme ja asiak- 
kaamme olivat kertoneet meille toistuvasti kyseisissä tiloissa tapah- 
tuvasta rasistisesta häirinnästä, joka tekee tilat turvattomiksi. Arjessa 
ilmenevä rasismi onkin usein helppo nähdä yksittäistapauksena ja 
täysin irrallisena siitä kontekstista, jossa se tapahtuu (vrt. Alemanji 
2017; Seikkula 2017). Tällöin tietämättömyys ei ole passiivista, vaan 
se on tahallista huomiotta jättämistä: 


Itsepäinen tietämättömyys on petos, jota tyrkytämme itsellemme, mutta 
se ei ole satunnainen valhe, jota tietoisesti kerromme itsellemme tai usko- 
mus, jonka tiedämme olevan valhetta, mutta jota haluamme välttämättä 
toistaa. Sen sijaan itsepäinen tietämättömyys on systemaattinen itsepe- 
toksen prosessi ja tahallisen piittaamattomuuden puristava ote, joka on 
tarttunut etuoikeutetussa asemassa oleviin. Se on aktiivista toisiin kohdis- 
tuvan sorron huomiotta jättämistä ja piittaamattomuutta omasta roolista 
tässä riistossa. (Tuana 2006, 11, käännös Anni Rannikko.) 


Tämä koskee myös rakenteellista rasismia, koska sen olemassaolon 
myöntäminen edellyttäisi sitä, että on valmis luopumaan järjestel- 
mästä, josta itse hyötyy (vrt. Ronkainen 2014). Usein tietämisen seu- 
raukset olisivat niin merkittävät, että on parempi pitää yllä tietämät- 
tömyyttä. Rasismi rakenteellisena ilmiönä tai valtion harjoittamana 
sortona jää piiloon, kun rasismiksi tulkitaan vain yksittäiset tilan- 

teet ja tapaukset, joissa jonkun voi nimetä rasistiksi (Ahmed 2012; 
Seikkula 2017). Tämä johtaa muun muassa siihen, että rasismin raja 
vedetään todella ylös. Kun käytetään rasismin kapeaa määritelmää, 
usein vain väkivaltarikokset — jos aina nekään — ovat rasismia. Kun 
rasisminvastaisessa toiminnassa ollaan lähtökohtaisesti kaiken hyvän 
puolella kaikkea pahaa vastaan, rasismin olemassaolon ja laajuuden 
tunnustaminen tarkoittaa sitä, että sille pitäisi tehdä jotain. Etuoi- 
keuksista kiinni pitämisen näkökulmasta on parempi olla tietämättä. 
Muuten tieto on kuin hiertävä kivi kengässä. 

Rasismi on ilmiö, joka edellyttää aktiivista tietämättömyyden tuot- 
tamista ja ylläpitämistä. Kyse ei siis ole vain tietämättömyydestä, vaan 
saavutuksesta: valkoiset eivät voi ymmärtää rasistista maailmaa, jon- 
ka ylläpitämiseen he osallistuvat. (Tuana 2006.) Tämä tulee esiin eri- 
tyisesti yksilötasolla, missä sen näkee aiheuttavan ahdistusta, syyl- 
lisyyttä ja vetäytymistä osassaniistä, joilla on mahdollisuus valita, 
haluaako tietää rasismista vai ei. ”Tiedän, että ahdistuisin ja elämän- 
laatuni kärsisi”, on meistä yhdelle perusteltu halua olla kuulematta ra- 
sismista. Ongelmana on myös se, että joissain tapauksissa rasismi on 
linjassa yhteisössä moraalisesti oikeaksi nähdyn toiminnan kanssa. 
Näin oli jopa 1990-luvun lopun skinien rasistisen väkivallan suhteen: 
skinit eivät edustaneet vastakulttuuria, vaan tekivät asioita, joita yh- 
teiskunnassa arvostetaan ja pidetään oikeudenmukaisena toimintana, 
esimerkiksi suojelivat Suomea, puolustivat isänmaata, perhettä ja työ- 
tä (Harinen ym. 2001, 154; Hilden 2001, 54). 

Itsepäistä tietämättömyyttä on myös toisenlaista. Silloin kyse on 
siitä, ettei tunnusta, ettei tiedä, tai edes halua tietää: On aavistus sii- 
tä, että rakenteellinen rasismi on oikeasti olemassa oleva ilmiö, mutta 
tunnustamisen seuraukset olisivat liian merkittävät (Tuana 2006). Tai 
epäilee, ettei tiedä tarpeeksi rasismista ja siihen puuttumisesta, mutta 
sen tunnustaminen olisi häpeällistä oman aseman vuoksi. Silloin kui- 
tenkin tietää, että se saattaa olla totta, joten on parempi olla ajattele- 
matta koko asiaa. Molemmissa tapauksissa ongelma on sama: tunnis- 
ta-tunnusta-puutu-ketju pysähtyy jo ensimmäiseen vaiheeseen. 

"Et sinä tiedä, mikä on rasismia!” Viranomaistiedon valta ja voima 


Tapaan ihmisen, jonka tuttavaperhe on juuri muuttanut pois Joensuusta. 
Kyselen pois muuttaneen perheen tilanteesta ja muuttamisen syistä. Ai- 
kani kyseltyäni hän kertoo, että perheen naapuri on häirinnyt perhettä 
rasistisesti. Hän sanoo, ettei perhe eikä hän itse haluaisi loukata joensuu- 
laisia kertomalla, että täällä on jokin vialla. Myöhemmin minulle selviää, 
että perheen tilanteesta tiesi useampi eri viranomaistaho, mutta silti tilan- 
teen annettiin jatkua ilman että kukaan puuttui siihen. Perhe koki, ettei 
heitä autettu, vaikka heidän kotirauhaansa rikottiin. Kun elämä rasisti- 
sesti käyttäytyvän häirikön naapurissa kävi sietämättömäksi, he muuttivat 
pois. Minusta tuntuu, että viranomaiset olivat vain päättäneet, etteivät he 
usko perhettä, jolloin heidän ei tarvinnut suhtautua tilanteeseen vakavas- 
ti. (Ote kenttäpäiväkirjasta 2019.) 


Edellä oleva esimerkki syksyltä 2018 kuvaa varsin tavanomaista tilan- 
netta, jossa oikeutta tietää rasismista rajataan pois niiltä, jotka rasis- 
mia kohtaavat. Tämä tapahtuu konstruoimalla rasismista kertovat 
epäluotettaviksi. Rasismia kokevien, maahanmuuttajataustaisten ja 
kansalaisjärjestöissä toimivien tietämys arkipäivän rasismin ilmene- 
misestä ja laajuudesta sekä rakenteellisen rasismin heijastumisesta 
ihmisten arkeen tulee monissa muissakin tilanteissa vastaavalla taval- 
la kyseenalaistetuksi. Erityisesti viranomaisten kanssa toimittaessa, 
mutta myös julkisessa keskustelussa, rasismia kokevien tietoa ei pi- 
detä uskottavana, koska ”yksi näkökulma tapahtumista ei riitä”. Ensi- 
käden tieto nähdään tunteellisena ja yleisesti epäluotettavana yli- 
reagointina. Rasismia kokevien tietoa rasismista kyseenalaistetaan 
esimerkiksi myös sillä, että jotkut rasismia kokevat ovat olleet niin 
vähän aikaa Suomessa, etteivät he ymmärrä yhteiskuntaa ja konteks- 
tia, jossa arjen rasismi tapahtuu. Samoilla perusteluilla kielletään 
myös toistosta voimansa saavan mikroaggression haitallisuus sitä ko- 
keville (Ahmed 2017). 

Kun määrittelyvalta otetaan pois rasismia kohdanneelta, tietämät- 
tömyys rasismista perustuu tietämättömien kategorian luomiseen 
(Tuana 2006). Silloin rasismin uhrien tieto määritellään liian henkilö- 
kohtaiseksi ja liioitteluksi suhteessa analyyttiseen ja punnittuun viran- 
omaistietoon. Tieto saa arvon vasta sitten, kun se ilmestyy viranomais- 
ten tilastoihin: tilastoissa rasismista tulee totta. Vastaavasti myöskään 
rasisminvastaista toimintaa tekevien järjestöjen tai aihetta tutkivien 

tieto ei ole uskottavaa, koska näiden nähdään olevan puolueellisia ja 
ajavan maahanmuuttajien etua. ”Perinteiset toiminta- ja ajatusmal- 
lit, kuten viranomaisten kunnioitus ja viranomaisilla olevan tiedon 
ensisijaisuus, istuvat vahvassa niin viranomaisten kuin ihmistenkin 
mielissä; Olga Davydova-Minguet ja Tiina Sotkasiira (2014, 81) kir- 
joittavat joensuulaisesta muutaman vuoden takaisesta järjestö-kunta- 
yhteistyöstä. Maahanmuuttajat ovat viranomaisilta tulevan hallintaan 
pyrkivän tiedon ja "tiedottamisen" kohde, eivät kriittisen tiedon kaut- 
ta tätä diskurssia haastava toimija. Samalla tavalla järjestöiltä odote- 
taan rajoitettua panosta, ei proaktiivisuutta - ainakaan liian moni- 
mutkaisissa kysymyksissä. (Davydova-Minguet ja Sotkasiira 2014, 
79-81.) 

Erityisesti silloin, kun rasismista puhutaan julkisesti, tiedon esiin 
tuomisen tapa, tila ja sen esiin tuova taho ovat olennaisia. Rasismin 
saama julkisuus voi aiheuttaa sen, että viranomaiset, joilta ongelmaan 
vaaditaan ratkaisua, pahimmillaan kieltävät rasismin olemassaolon 
tai ainakin pyrkivät mitätöimään ongelmaa asettuessaan puolustus- 
kannalle (Harinen ym. 2001, 169). Myös 1990-luvulla etsittiin syyl- 
lisiä rasismiongelmaan. Lopulta syypäiksi julistettiin skinien äidit, 
jotka eivät puolustautuneet julkisuudessa - muut tahot taas saivat ja 
osasivat vuorollaan puhdistautua (Harinen 2001, 95). Myös tänä päi- 
vänä eri viranomaiset ovat kommentoineet, etteivät usko järjestöjen 
esittämiä väitteitä siitä, että Joensuusta muutetaan pois rasismin ta- 
kia, sillä viranomaisille ei ole kerrottu tästä, vaikka he ovat kysyneet 
pois muuttavilta syytä muuttoon. 

Näyttää siltä, että tietääksemme, että rasismi ajaa ihmisiä muutta- 
maan pois Joensuusta, ei riitä, että järjestöt ja itse pois muuttavat tie- 
tävät asiasta. Poismuuttoilmiötä ei ole olemassa, jos viranomaiset ei- 
vät ole kuulleet asiasta suoraan riittävän monelta pois muuttavalta 
- ei vaikka yleensä viranomaiset ovat tietoisia siitä, että asiakkaiden 
kanssa saattaa olla haasteellista rakentaa luottamuksellinen suhde, 
joka mahdollistaisi rasismista kertomisen. Ensikäden tiedon sijaan 
luotettavaksi tiedoksi nähdään formaalien asiantuntijoiden, esimer- 
kiksi poliisin ja kotouttamistoiminnasta vastaavien viranomaisten 
tieto sekä kaikenlainen numeerinen ja tilastoihin kerätty tieto. Viran- 
omaistieto määritellään neutraaliksi ja epäpolitisoidaan. (Vrt. Davy- 
dova-Minguet ja Sotkasiira 2014, 78.) Tässä näennäisesti neutraalin 

tiedon ideaali kohtaa kysymyksen siitä, kuinka rasismista voi tietää, 
jos ensikäden tietoa ei pidetä luotettavana ja rodullistettujen vähem- 
mistöjen positiosta tapahtuvalle tietämiselle ei anneta arvoa. Uskot- 
tavimmat tahot ovat poliisi, maahanmuuttovirasto ja muut viran- 
omaiset. Tällöin rodullistamiseen perustuvasta valtarakenteesta tulee 
tietorakenne, jolloin rasisminvastaisesta toiminnasta tulee suurelta 
osin reaktiivista eikä se tavoita rakenteellista rasismia. Käytännön ra- 
sisminvastaisessa kansalaisaktivismissa rakenteet jäävätkin usein pii- 
loon - tai ainakin hyvin abstrakteiksi — ja yksilön vastuu korostuu: 
rasismi individualisoituu (Seikkula 2017). 

Tilanteessa on myös piirteitä pyrkimyksestä pitää yllä vallitsevaa 
rasistista valtarakennetta, jotta ei jouduttaisi olemaan liian lähellä 
sorrettuja. Tämä ilmenee siinä, että viranomaiset usein muodollisesti 
kysyvät rasismista, esimerkiksi onko sitä ja millaista se on, mutta ei- 
vät lopulta ainakaan kovin herkällä korvalla kuuntele vastauksia. 
Silloin ei tarvitse pohtia, ovatko kysymykset oikein asetettuja ja 
saadaanko niillä todella ruohonjuuritason tietoa rasismin ilmenemi- 
sestä. Tämä johtaa siihen, että ihmiset eivät kerro kohtaamastaan ra- 
sismista. He ajattelevat, ettei heitä kuitenkaan uskottaisi ja autettaisi. 
Lisäksi he kokevat, että kun rasismista on kertonut, heitä on kohdeltu 
alentavasti ja syyllistävästi. Heiltä on saatettu esimerkiksi tivata, mik- 
si eivät toimineet tilanteessa ”järkevällä tavalla” tai miksi ylipäätään 
menivät sinne, kun tiesivät, että siellä voi tapahtua tuollaista. Olem- 
me huomanneet, että moni myös pelkää kertoa rasismista, koska pel- 
kää rikoksen uhrina olemisen vaikuttavan oleskeluluvan saamiseen. 
Tutkimuksissa on huomattu, että esimerkiksi niin sanottuun etniseen 
profiloimiseen liittyvä pysäyttäminen on omiaan heikentämään luot- 
tamusta viranomaisiin ja halukkuutta kääntyä muun muassa poliisin 
puoleen silloin, kun joutuu rikoksen uhriksi (Keskinen ym. 2018). 


"Kuinka välttää päälle puhuminen?” Paikantumisen politiikka 
antirasismin kentällä 


Olen kuunnellut teitä. Tunnen faktat ja ymmärrän, mitä tapahtui. Tunnis- 
tan, että se oli selkeästi rasistista ja siihen pitää puuttua. Voin auttaa teitä 
siinä. Odotan pelolla kysymystänne ”tiedätkö sä miltä meistä tuntuu?” 
Vaikka kuinka haluaisin sanoa, että tiedän miltä teistä tuntuu, en kuiten- 
kaan voi tuntea samoin. Voin kulkea rinnalla tässä tapauksessa, avata ovia 

asian hoitamiseen... mutta olen kuitenkin ulkopuolinen, ihminen, joka 
ei itse kohtaa rasismia. Yritän hyväksyä sen, etten voi tietää. (Ote kenttä- 
päiväkirjasta 2019.) 


Kenties olennaisin muistettava asia rasisminvastaisessa työssä on ym- 
märtää, että on olemassa olemisen tapoja, jotka poikkeavat omastam- 
me ja siksi emme voi täysin käsittää niitä. Nancy Tuana (2006) pu- 
huu tämän yhteydessä rakastavasta tietämättömyydestä — siitä, että 
hyväksymme sen, mitä emme voi tietää. Emme voi tietää, sillä kaikki 
kokemukset eivät ole jaettuja. Silloin kyse ei ole siitä, ettemme haluai- 
si tietää, vaan siitä, että voimme toimia rasismia vastaan myös silloin, 
kun hyväksymme sen, että valkoisina olemme ulossuljettuja rasisti- 
sen sorron ruumillistuneesta ja paikantuneesta tiedosta, joka usein 
pakenee meille avautuvia määrittelyjä (Essed 1991; Tuana 2006, 16). 

Rakastavan tietämättömyyden kontekstissa joudumme mietti- 
mään, kuinka voimme ilmaista sen, että kuuntelemme ja uskomme, 
muttemme lopulta voi tuntea ja tietää samaa. Miten sanoitamme sen 
niin, että saamme yhä ensikäden tietoa rasismista — se kun on välttä- 
mätöntä rasisminvastaisen toiminnan mielen löytämiseksi ja yleensä 
myös tämän legitimoimiseksi toimintakontekstissamme. Rakkaus 
ei ole mahdollista ilman oikeudenmukaisuutta, kirjoittaa bell hooks 
(2016). Rasisminvastaisen toiminnan kontekstissa tulkitsemme tä- 
män toisen itsenäisyyden, autonomian ja yksilöllisyyden kunnioitta- 
miseksi. Se käsittää myös kysymisen, tarkistamisen, kuuntelemisen ja 
katsomisen kohti — ei ohi tai omaan itseen. Vain näin meidän valkois- 
ten aktivistien on mahdollista tietää enemmän arjen rasismista ja ra- 
kenteellisen rasismin ilmenemisestä. 


Lopuksi 


Olemme tässä luvussa hahmotelleet rasismista tietämättömyyden syi- 
tä rasisminvastaisen toiminnan kontekstissa sisäpiiriläisten näkökul- 
masta. Selityksistä keskeisimpiä ovat rasismiin puuttumisen vaikeus, 
toimintakontekstin valkoisuus, rasismista vaikeneminen, rasismin 
kieltäminen ja viranomaisten valta. Näissä kaikissa tapauksissa rasis- 
mista tietämättömyys heikentää rasismia kohtaavien arjen turvalli- 
suutta. Olemme osoittaneet, että on myös tilanteita, joissa rasismista 

ja sen yksilöiden turvallisuutta horjuttavasta vaikutuksesta kyllä tie- 
detään, mutta tieto ei johda toimintaan - siitä huolimatta, että ongel- 
ma tunnistetaan ja vaikka tiedettäisiin, mitä tilanteessa pitäisi tehdä. 
Tällöin on tyypillistä siirtää vastuuta taholta toiselle, kuten Joensuus- 
sa tehtiin jo 1990-luvulla. Rasisminvastaisella työllä mutta myös ra- 
sismista vaikenemisella ja ongelman vähättelyllä on pitkät perinteet 
Joensuussa. Kuitenkin myös kaksikymmentä vuotta sitten lopulta 
ymmärrettiin, että kenties yksittäistapauksiksi ja pienen nuorisoryh- 
män harjoittamaksi nähty rasismi viestii laajemmasta ongelmasta yh- 
teisössä, sen asenteissa ja toimintatavoissa. (Harinen ym. 2001, 165.) 

Keskeiseksi kysymykseksi tietämättömyyden tarkastelussa nousee 
se, miten rasismi määritellään silloin, kun tiedämme tai emme tiedä 
siitä. Mikä kaikki missäkin tilanteessa ollaan valmiita tulkitsemaan 
rasismiksi ja kenellä on oikeus tehdä tämä määrittely? Monessa ku- 
vaamassamme tapauksessa rasismi pyritään määrittelemään mahdol- 
lisimman kapeasti ja sen arkeen tuomaa turvattomuutta vähätellään. 
On myös tyypillistä, että ollaan valmiita tunnustamaan jokin tapah- 
tuma rasistiseksi, mutta silloinkin sitä käsitellään mieluusti yksittäis- 
tapauksena tai jonkin pienen ryhmän ongelmakäyttäytymisenä, jol- 
loin rakenteellinen rasismi ja sen synnyttämä systemaattinen mutta 
yksilöiden arjessa näkyvä turvattomuus jäävät piiloon. Ideologisena 
ja poliittisena etuoikeuksien ja alistussuhteiden järjestelmänä, jossa 
me kaikki olemme jollain tavalla osallisina, rasismia ei antirasistisen 
toiminnan kontekstissa yleensä käsitellä. 

Formaali viranomaispositioon perustuva asiantuntijuus korostuu 
läpi analyysin. Tällöin rasismia ja sen vastaisten toimenpiteiden tar- 
vetta määrittelevät lähtökohtaisesti ne, joiden arjen turvallisuuteen 
se ei vaikuta negatiivisesti. Kyse on yhteiskunnallisista valtasuhteista, 
joissa määrittyy, kenen turvallisuus on tärkeää ja kenen ääntä kuun- 
nellaan. Julkiset instituutiot luovat turvattomuutta sillä, että ovat tie- 
tämättömiä rasismista eivätkä onnistu luomaan turvallisia tiloja ra- 
sismista kertomiseen. Näyttää siltä, että rasismi on ilmiö, joka on 
erilaisten virallisesta positiosta tietävien ja viranhaltijoiden määritel- 
tävissä. 

Koska yhteiskunnallinen muutos on mahdollinen vasta, kun tietä- 
mättömyyden muuri murretaan ”niin alhaalta ylös (kodeissa, kouluis- 
sa ja kansalaisliikkeissä) kuin ylhäältä alas (niin kutsutun tiedostavan 

etujoukon toimesta tai erilaisin järjestäytynein kampanjoin)” (Suo- 
ranta ja Ryynänen 2014, 39), rasisminvastaisen toiminnan tehtäväksi 
määrittyy vapauttavien vastarinnan epistemologioiden löytäminen ja 
legitimoiminen. Muussa tapauksessa rasismia kohtaavien vastarinta 
jää näkymättömäksi ja voi pahimmillaan johtaa tietämättömyyteen ja 
jopa kykenemättömyyteen toimia. (Tuana 2006, 14.) Yhtenä tärkeänä 
rasisminvastaisen toiminnan tehtävänä on rasismikeskustelun uskot- 
tavuuden standardien uudelleen määrittely niin, etteivät ne enää no- 
jaa sorron järjestelmään. 

Sosiaalisen resilienssin kasvattamisesta on tullut merkittävä hallin- 
nollinen ja poliittinen tavoite länsimaissa. Resilienssi nähdään ikään 
kuin vastauksena ihmiskunnan ja yhteisöjen turvallisuutta uhkaaviin 
väistämättömiin muutoksiin ja yllättäviin kriiseihin. Poliittisissa asia- 
kirjoissa ja suuressa osaa tutkimuskirjallisuutta resilienssi tuodaan 
esille kehitettävänä ominaisuutena, joka auttaa yksilöitä, yhteisöjä ja 
alueita sinnikkäästi sopeutumaan yllättäviin, erityisen kuormittaviin 
muutoksiin sekä keksimään ja oppimaan uudenlaisia sopeutumisen 
keinoja (EU 2016; YK 2012). Resilienssin saama suuri suosio selittyy 
osin siihen liitettävillä positiivisilla konnotaatioilla, mutta myös kä- 
sitteen muunneltavuudella ja moniselitteisyydellä (Christopherson 
ym. 2010; Welsh 2014). Suomen kielessä ei ole vakiintunutta vasti- 
ketta termille resilienssi. Viimeaikaisissa poliittisissa dokumenteissa 
englanninkielinen resilienssi-termi (resilience) on suomennettu ter- 
millä häiriönsietokyky (EU 2017/C 210/01), mutta resilienssiin viita- 
taan myös termeillä muutosjoustavuus, mukautumiskyky ja muutos- 
kestävyys. 

Tässä luvussa hyödynnän resilienssistä käytävää monitieteellistä 
teoriakeskustelua analyyttisenä viitekehyksenä, jonka kautta tarkas- 
telen Tornion vuoden 2015 turvapaikanhakijoiden vastaanottotyötä. 
Resilienssinäkökulma analyyttisenä työkaluna auttaa kiinnittämään 
huomioita sekä alueiden ja yhteisöjen haavoittuvuuksiin että niiden 
vahvuuksiin yllättävien muutosten kohtaamisessa. Alue- ja yhteiskun- 
tatutkimuksessa resilienssillä viitataan yleensä määritellyn systeemin 
kykyyn palautua, sopeutua ja uudistua sitä kohdanneen ekologisen, 
taloudellisen tai sosiaalisen shokin jälkeen. Tarkasteltavat muutok- 
set voivat myös olla nopeita ja lyhytkestoisia tai hitaammin eteneviä 

ja pitkäkestoisia, kuten ilmastonmuutos. Kansainvälisten järjestöjen, 
hallitusten ja tutkijoiden yhteiseksi kiinnostuksen kohteeksi on nous- 
sut kysymys siitä, millaiset tekijät selittävät alueiden ja paikallisten 
yhteisöjen resilienssin vahvuutta (Cutter ym. 2016; Scherzera, Luja- 
la ja Rod 2019). Tutkijoilla ei kuitenkaan ole yksiselitteistä näkemystä 
siitä, tuleeko resilienssi ymmärtää nimenomaan palautumisena sa- 
manlaiseen tilaan vai uuden tasapainotilan saavuttamisena (Boschma 
2015; Christopherson ym. 2010) — tai kuvaako ajatus tasapainotilasta 
ylipäätään sosiaalisten suhteiden luonnetta. Käyn myös läpi resiliens- 
siajattelun kritiikkiä. Resilienssin idean soveltaminen niin sanotusti 
sosiaalisiin ja yhteiskunnallisiin kokonaisuuksiin ja ilmiöihin ei ole 
saanut varauksetonta kannatusta tutkijoiden parissa. Resilienssin kri- 
tiikki kohdistuu yhtäältä resilienssiajattelun taustalla vaikuttavaan 
ekologiseen systeemiajatteluun, sekä toisaalta termin laveuteen ja 
näennäiseen epäpoliittisuuteen (Chandler ja Reid 2016; MacKinnon 
ja Derickson 2012; Welsh 2014). Ihmisen toimintaan liittyvien muu- 
tosten tarkastelu resilienssin näkökulmasta edellyttää huomion kiin- 
nittämistä resilienssin kontekstuaalisiin normatiivisiin, kulttuurisiin 
ja poliittisin ulottuvuuksiin (Cote ja Nightingale 2012; Ungar 2008). 
Sosiaalisten suhteiden ja normien huomioiminen on erityisen tär- 
keää politisoituneiden ja turvallistettujen yhteiskunnallisten ilmiöi- 
den, kuten turvapaikanhakijoiden vastaanottamisen, tutkimuksen 
yhteydessä. 

Luvun empiriaosuus käsittelee turvapaikanhakijoiden vastaanotto- 
työtä Torniossa paikallisten toimijoiden näkökulmasta. Tornion raja- 
kaupunki toimi Ruotsin Haaparannan kautta Suomeen saapuneiden 
siirtolaisten ja turvapaikanhakijoiden pääasiallisena kauttakulkureit- 
tinä. Vuoden 2015 syksyllä rauhallisuudestaan ja rajan avoimuudes- 
ta tunnettu Tornion ja Haaparannan rajamaisema muuttui lyhyessä 
ajassa laajamittaisen maahantulon ja siihen kohdistetun valtion tur- 
vallisuusintervention keskipisteeksi (Prokkola 2018). Tässä luvussa 
tarkastelen niitä paikallisia ja ylirajaisia tekijöitä ja suhteita, jotka 
edesauttoivat turvapaikanhakijoiden vastaanottamisen järjestelyissä 
Torniossa. Tutkimusaineisto koostuu vastaanottotyössä mukana ol- 
leiden viranomaisten ja kolmannen sektorin toimijoiden haastatte- 
luista. Laadulliset haastattelut (n=19) on suoritettu Torniossa vuosien 
2016-2017 aikana, ja niihin osallistui yhteensä 22 paikallista julkisen 

ja kolmannen sektorin toimijaa. Suurin osa haastatteluista toteutet- 
tiin yksilöhaastatteluina, joiden kesto vaihteli 30-90 minuutin välillä. 
Haastattelut tehtiin yleensä haastateltavien henkilöiden työpaikoilla 
tai vaihtoehtoisesti muussa haastateltavan ehdottamamassa paikassa. 
Haastatteluissa paikallisia toimijoita pyydettiin kuvaamaan turvapai- 
kanhakijoiden vastaanoton järjestelyjä heidän oman asiantuntemuk- 
sensa ja kokemustensa kautta. Jokainen haastattelu muodostaakin 
oman kertomuksensa, jossa rajojen ylittämisen ja vastaanottotyön 
käytänteitä lähestytään erilaisista ammatillisista, toiminnallisista ja 
kokemuksellisista näkökulmista. 

Tässä luvussa käyn ensin läpi resilienssin käsitteen ongelmakoh- 
tia sekä mahdollisuuksia erityisesti muuttoliikkeen tutkimuksen nä- 
kökulmasta. Toiseksi tarkastelen Tornion turvapaikanhakijoiden 
vastaanottamisen resilienssiprosessia seuraavien haastattelupuhees- 
sa yhteen nivoutuneiden tutkimuskysymysten kautta: Millaiset joka- 
päiväiset tekijät edesauttoivat vastaanottotyön sujuvaa toteuttamista, 
mitä tilallisia suhteita ja luovia käytäntöjä vastaanottotyössä muo- 
dostui sekä millaiset asiat loivat turvallisuuden tunnetta arjen vas- 
taanottotyössä. Lähtökohtaisena ajatuksena on, että vaikka tutkimus- 
kirjallisuus ja resilienssin teoriat osaltaan ohjaavat paikallisen tason 
tarkastelua, empiirisen tutkimuksen kautta voidaan tavoittaa uuden- 
laisia versioita resilienssista. Tarkastelen resilienssiprosesseja paikallis- 
yhteisön arjen turvallisuuden rakentumisen näkökulmasta, eräänlai- 
sena muutoksen kohtaamisen, sopeutumisen ja uudistumisen kapa- 
siteetteina ja taitoina tietyssä historiallisessa kontekstissa. Kiinnitän 
huomioita erityisesti rajasijainnin ja ylirajaisen toiminnan merkityk- 
seen osana turvapaikanhakijoiden vastaanottamisen resilienssipro- 
sessia. Tutkimus lisää ymmärrystä ylirajaisten suhteiden ja yhteistyön 
tärkeydestä suomalaisen yhteiskunnan resilienssin näkökulmasta. 


Resilienssiprosessin tutkiminen turvallistetun 
muuttoliikkeen kontekstissa 


Tämän päivän yhteiskunnallisen ja yhteiskuntatieteellisen resilienssi- 
ajattelun voidaan nähdä kehittyneen useista eri lähtökohdista käsin. 
Resilienssin ideaa on kehitetty 1950-luvun kehitys- ja traumapsyko- 

logian tutkimuksessa sekä myöhemmin, 1970-luvulta alkaen ekolo- 
gian tutkimuskirjallisuudessa (Joseph 2018). Resilienssin idealla on 
siis pidempi tausta fysiikassa, ekologiassa ja psykologiassa, kun taas 
sosiaalisena ja poliittisena näkökulmana resilienssi on uudempi. Psy- 
kologisessa suuntauksessa tarkastelu kohdistuu yleensä yksilöiden 
muutosjoustavuuteen ja sitä tukeviin tekijöihin, mutta viimeaikaises- 
sa tutkimuksessa huomioita on alettu kiinnittää myös kulttuurin ja 
kontekstin merkitykseen yksilön resilienssin rakentumisessa (Ungar 
2008). Yhteiskuntatieteessä resilienssin idea on noussut voimakkaasti 
esille 2000-luvun alun jälkeen ja sitä on sovellettu runsaasti erityisesti 
ympäristöriskien hallinnan ja ilmastonmuutokseen sopeutumisen tut- 
kimuksessa (Brown 2013). Ilmastonmuutoksen ja luonnonkatastro- 
fien rinnalla resilienssinäkökulma yhdistetään kuitenkin — osin on- 
gelmallisin tavoin - myös ihmisen poliittisesta ja taloudellisesta toi- 
minnasta juontuviin yhteiskuntia kuormittaviin ilmiöihin, kuten 
talouskriiseihin, sotatiloihin, terroristihyökkäyksiin sekä laajamittai- 
seen muuttoliikkeeseen (Boin, Comfort ja Demchack 2010, 2; Joseph 
2018, 13-14). 

Huolimatta systeemiteoreettisen ajattelutavan monella tapaa haas- 
tavista lähtökohdista, sosio-ekologisen resilienssin näkökulma on 
inspiroinut erityisesti alueiden ja paikallisten yhteisójen sopeutumis- 
kyvystä kiinnostuneita tutkijoita. Brian Walker ja muut (2004) mää- 
rittelevät paljon siteeratussa artikkelissaan Resilience, Adaptability 
and Transformability in Socio-Ecological Systems sosio-ekologisen re- 
silienssin systeemin kapasiteetiksi vaimentaa häiriötekijöitä ja uudel- 
leenorganisoitua meneillään olevan muutoksen aikana säilyttäen sa- 
malla perustavanlaatuisesti saman funktion, rakenteen, identiteetin 
ja palautteen (emt., 5). Määritelmän mukaan sosiaalis-ekologiseen 
resilienssiin vaikuttavat neljä aspektia, jotka ovat liikkumavara (lati- 
tude), vastustus (resistance), epävakaus (precariousness) sekä panarkia 
(panarchy), jolla viitataan systeemin resilienssin rakentumiseen mo- 
niskaalaisten, systeemin rajat ylittävien suhteiden kautta (Berkes ja 
Ross 2016). 

Artikkelissaan Walker ja muut (2004) ottavat yhdeksi systeemi- 
sen tarkastelun lähtökohdaksi valtiotilan (state space) ja lähestyvät 
sitä ikään kuin umpinaisena, yhden identiteetin omaavana entiteetti- 
nä. Sosio-ekologisen systeemin idean soveltaminen suoraan valtio- 

tilan yhteyteen on monella tapaa ongelmallista, sillä siinä valtio saa 
merkityksensä ikään kuin organismin kaltaisena epäpoliittisena eli- 
menä. Resilienssin systeemiteoreettinen perusta onkin saanut monet 
tutkijat epäilemään sen soveltuvuutta ja sovellettavuutta yhteiskunta- 
tieteelliseen tutkimukseen ylipäätään. Ylirajaisen liikkuvuuden näkö- 
kulmasta on kuitenkin huomionarvoista, että viimeaikaisessa tutki- 
muskirjallisuudessa huomioita on alettu kiinnittää entistä enemmän 
resilienssin panarkia-ulottuvuuteen (Berkes ja Ross 2016) sekä kult- 
tuurin ja kontekstin merkitykseen (Ungar 2008). 

Toisaalta voidaan nähdä, että Walkerin kollegoineen (2004) ku- 
vaamat ilmiöt yhdistetään yleisessä poliittisessa keskustelussa usein 
juuri valtiotilaan, valtion kantokykyyn ja epävakauteen. Esimerkiksi 
ajatus liikkumavarasta (latitude) - systeemin kipukynnyksestä eli 
enimmäismäärästä muutoksia, joiden jälkeen systeemin on vielä 
mahdollista elpyä ja palautua tasapainoiseen tilanteeseen - nousee 
usein esille poliittisessa ja taloudellisessa retoriikassa. Ekologiasta 
poliittistaloudelliseen keskusteluun tuodun sekä eri hallinnonalojen 
ohjenuoraksi nostetun resilienssin käsitteen suosiota onkin selitetty 
muun muassa sen intuitiivisella ideologisella yhteensopivuudella uus- 
liberalistisen filosofian kanssa. Muun muassa tunnetun taloustieteili- 
jän Friedrich Hayekin ajattelussa talousjärjestelmä näyttäytyy samal- 
la tavalla kompleksisena mukautuvana systeeminä (Walker ja Cooper 
2011, 144). Tämän kaltainen resilienssiajattelu ja kysymys valtion kipu- 
kynnyksestä nousivat esille myös Suomessa laajamittaisen turvapai- 
kanhakijoiden saapumisen yhteydessä. 

Syksyn 2015 aikana poliitikot ja viranomaiset esittivät medialle 
antamissaan lausunnoissa, että turvapaikanhakijoiden huomattavan 
suuri määrä uhkaa Suomen valtion taloudellista ja sosiaalista kanto- 
kykyä. Eri kulttuureja ja uskontoja edustavien turvapaikanhakijoiden 
esitettiin vaarantavan länsimaiset arvot ja identiteetin sekä yleisen 
turvallisuuden ja hyvinvoinnin (vrt. Huysmans 2000). Pääministeri 
Juha Sipilän hallituksen jäsenet ilmaisivat huolensa suomalaisen yh- 
teiskunnan kestokyvystä, kantokyvyn rajoista ja vakaudesta. Esimer- 
kiksi Kansallista Kokoomusta edustava sisäministeri Petteri Orpo toi 
esille tilanteen vakavuutta painottaen, kuinka ”Suomen kantokyky 
tulee jossain vaiheessa vastaan” (Petteri Orpo 2015 Petterssonin mu- 
kaan, HS 21.9.2015). Poliitikkojen esille nostama kysymys kansakun- 

nan kestokyvyn rajoista - kuinka paljon systeemi kestää, ilman että 
sen perustavat toimintaa määrittelevät ja ohjaavat tekijät ja prosessit 
muuttuvat - muodostui keskeisesti osaksi kriisikertomusta. 

Tämän tapainen laajamittaisen muuttoliikkeen yhteydessä käytet- 
tävä kriisi- ja uhkapuhe nähdään tutkimuksessa hyvin ongelmallisena 
(Mountz ja Hiemstra 2014). Resilienssin tutkimuksessa onkin tärkeä 
kiinnittää huomiota ilmiöiden kuvaamisen terminologiaan. Saman- 
tapaisen kriisi- ja resilienssiterminologian käyttäminen yhtä lailla 
kansainvälisen muuttoliikkeen kuin luonnonkatastrofienkin kohtaa- 
misen yhteydessä tuo esille resilienssikeskustelun normatiivisuuden 
haasteen. Vaikka resilienssi esitetään usein ikään kuin vastauksena 
turvallisuusuhkiin ja turvallistamiseen, resilienssipuhe voi samanai- 
kaisesti synnyttää arjen turvattomuutta. Philippe Bourbeaun (2015) 
mukaan ylhäältä alaspäin esitetty resilienssin vaatimus johtaa har- 
voin positiiviseen lopputulokseen ja voi pahimmillaan lisätä muut- 
toliikkeeseen liittyviä uhkakuvia ja turvattomuutta. Kansainvälisen 
muuttoliikkeen kontekstissa resilienssin vaade kohdistuu samanai- 
kaisesti niin pakolaisiin ja turvapaikanhakijoihin kuin vastaanotta- 
viin maihin ja yhteisöihin. Erityisesti maahanmuuton yhteydessä po- 
liittistaloudellinen resilienssipuhe kietoutuu usein turvallistamisen 
diskurssiin, vahvistaen puheen kohteena oleviin ilmiöihin liitettäviä 
uhkakuvia. Myös arjen turvallisuuden rakentumisen näkökulmasta 
turvapaikanhakijoihin liitetty kriisipuhe on ongelmallista ja lisää tur- 
vattomuuden tunnetta ja vastakkainasetteluja väestöryhmien keskuu- 
dessa (Baar 2017). 

Turvallisuustutkijat ovat esittäneet, että resilienssi voidaan ymmär- 
tää erityisenä käsityksenä turvallisuuden luonteesta. Koska kaikkien 
vaarallisena ja uhkaavina koettujen asioiden torjuminen ja ennalta- 
ehkäisy on mahdotonta, turvallisuustoimenpiteissä on alettu painot- 
taa uhkien kohtaamisen kyvykkyyttä sekä ennaltaehkäiseviä toimia 
(Boin, Comfort ja Demchack 2010, 3-4; Hyvönen ja Juntunen 2016). 
Erityisesti politiikan tutkimuksessa ollaankin kiinnostuneita siitä, 
kuinka resilienssin ideaa käytetään tänä päivänä uusliberalistisen hal- 
linnan strategiana erilaissa yhteyksissä (Joseph 2018). Resilienssiajat- 
telun voidaan nähdä ohjaavan tämänpäiväisiä politiikkatoimia sekä 
hallinnon eri väestöryhmiin kohdistettavien sosiaalipoliittisten inter- 
ventioiden luonnetta. Tämä tulee esille muun muassa maahanmuut- 

tajavaltaisiin yhteisöihin kohdistettavissa hankkeissa ja ohjelmissa, 
joilla pyritään lisäämään haavoittuvassa asemassa olevien kansalais- 
ten muutosjoustavuutta ja hyvinvointia sekä samalla ikään kuin en- 
naltaehkäisemään tulevaisuudessa esille tulevia yhteiskunnallisia 
ongelmia (Gressgärd 2017). Ohjelmia on kritisoitu muun muassa sii- 
tä, että yhteisöjen omaehtoisen kyvykkyyden painottamisen nojal- 
la vastuuta uudenlaisiin haastaviin tilanteisiin sopeutumisesta siirre- 
tään paikalliselle tasolle ja paikallisille toimijoille (Wagner ja Anholt 
2016). 

Systeemiteoreettisen lähestymistavan ja uusliberalistisen strategian 
lisäksi resilienssin käsitettä on kritisoitu sen moniselitteisyydestä. 
Toisaalta käsitteen väljyys on myös nähty vahvuutena, sillä se tarjoaa 
mahdollisuuden tieteenalojen väliselle vuoropuhelulle ja mahdollis- 
taa näin uudenlaisten näkökulmien löytymisen. Voidaan ajatella, et- 
tä monimutkaisten globaalien ilmiöiden ymmärtämiseksi tarvitaan 
uudenlaisia poikkitieteellisiä lähestymistapoja (Simon ja Randalls 
2016). Muuttoliikkeen tutkimuksen yhteydessä huomiota tulee kiin- 
nittää sekä resilienssi-käsitteen poliittisiin ja normatiivisiin ulottu- 
vuuksiin että resilienssin mahdollistamiin uusiin tapoihin lähestyä 
muutosta, sopeutumista ja uudistumista. Huomioita tulisi erityisesti 
kiinnittää niihin kontekstuaalisiin käytänteisiin, normeihin ja poliit- 
tisiin arvokamppailuihin, joissa muutosta, sopeutumista ja uudistu- 
mista rakennetaan tai vastustetaan (Phelan ym. 2013). Muutoksien 
kohtaaminen, sopeutuminen ja uudistuminen ovat merkittäviltä 
osin sidoksissa historiallisesti muodostuneisiin valtasuhteisiin sekä 
kulttuurisiin arvoihin ja toimijoiden eettisiin sitoumuksiin (Cote ja 
Nightingale 2012, 480). 

Tässä tutkimuksessa resilienssiä lähestytään Tornion paikallisen 
tason toimijoiden kertomuksina siitä, kuinka he ovat kohdanneet 
ja sopeutuneet omassa elinympäristössään tapahtuvaan yllättävään 
muutokseen sekä löytäneet uusia toimintamalleja yhdessä muiden 
toimijoiden kanssa. Poliittisten muuttoliikediskurssien tarkastelun 
rinnalla on tärkeä saada tietoa paikallisen yhteisön resilienssiproses- 
seista. Diskurssien analyysi sekä ruohonjuuritason resilienssiproses- 
sien, käytäntöjen ja kertomusten tarkastelu eivät kuitenkaan ole toi- 
siaan poissulkevia tutkimuksellisia näkökulmia; voidaan ajatella, että 
erilaiset näkökulmat todellisuuteen ikään kuin tuottavat erilaisia ja 

samanaikaisesti toisiinsa kiinnittyviä versioita resilienssista (Simon ja 
Randalls 2016, 4). Paikallisen tason käytäntöjen ja suhteiden tarkaste- 
lun kautta on mahdollista lisätä ymmärrystä ylhäältä alas asetettuihin 
resilienssin vaateisiin sisältyvistä mahdollisesti ristiriitaisista oletta- 
muksista. Paikallisen tason tarkastelu ei kuitenkaan ole irrallaan laa- 
jemmista yhteiskunnallisista prosesseista. Turvapaikanhakijoiden 
vastaanottamisen tarkastelu paikallisen arjen turvallisuuden koke- 
muksen ja sosiaalisen resilienssin näkökulmasta edellyttää myös laa- 
jempien, historiallisesti muodostuneiden diskurssien ymmärtämistä 
sekä poliittisen toimijuuden huomioimista tutkimuksessa. 


Poikkeustila ja arjen turvallisuus Torniossa 


Suurin osa Suomeen vuonna 2015 saapuneista reilusta 32 000 turva- 
paikanhakijasta matkasi Ruotsin ja Haaparannan rajanylityspaikan 
kautta Tornioon. Tilanne näyttäytyi niin Suomessa kuin Ruotsin ja 
Suomen välisellä rajalla uudenlaisena ja poikkeuksellisena. Suomen 
ja Ruotsin välisellä EU:n sisärajalla avoimuus ja rajan ylittämisen 
helppous on muodostunut tärkeäksi alueelliseksi identiteettitekijäksi 
ja kaupunkibrändiksi (Jakola ja Prokkola 2018). Loppuvuonna 2015 
turvallisuusnäkökulma ja turvallisuusviranomaisten toimet nousivat 
hallitsevaksi tavaksi jäsentää rajaa ja rajan ylittävää liikkuvuutta. 
Muutama viikko ensimmäisten (suurempien) turvapaikanhakijoiden 
ryhmien saapumisesta Haaparannan ja Tornion rajanylityspaikalle 
Suomen valtio alkoi toteuttaa rajalla niin kutsuttua tehostettua raja- 
valvontaa. Turvapaikanhakijoiden vastaanottamista ja rekisteröintiä 
toteuttamaan saapui muista toimipaikoista satoja turvallisuusviran- 
omaisia, poliiseja, rajavartijoita ja sotilaita. Lisäksi vastaanottotyötä 
saapui toteuttamaan paikallisten Suomen Punaisen Ristin toimijoi- 
den lisäksi henkilöitä muista Suomen Punaisen Ristin toimipisteistä. 
Tornion kaupungin asukkaiden näkökulmasta vuoden 2015 syksy 
näyttäytyi poikkeustilana, jossa heidän jokapäiväinen elinympäristön- 
sä muuttui monin tavoin ristiriitaisten poliittisten, hallinnollisten ja 
sosiaalisten tapahtumien ja kohtaamisten näyttämöksi. Turvapaikan- 
hakijoiden ja turvallisuusviranomaisten näkyminen maisemassa arki- 
päiväistyi. Toisaalta osa haastateltavista toi esille, kuinka poikkeustila 

ja erityisesti turvallisuusviranomaisten, kuten rajavartijoiden, tullin 
ja poliisin näkyminen kaupunkikuvassa toi kaupunkiin uudenlaista, 
positiivisena koettua ”piristystä”. Toisaalta kokemus vakaasta ja tur- 
vallisesta arjen kaupunkiympäristöstä kyseenalaistui uudelleen ääri- 
nationalistien organisoimien Rajat kiinni -mielenosoitusten aikana. 
Tornion kaupunkiympäristö, rajan ylittäminen ja rajalla toimiminen 
näyttäytyivät asukkaille hyvin erilaisina kokemuksina kuin sitä edel- 
tänyt arki rauhallisella pohjoismaisella rajalla. 

Erilaisiin elinympäristön muutoksiin sopeutumista käsittelevät 
tutkimukset osoittavat, että yllättävien muutoksien kohtaaminen ei 
useinkaan merkitse välitöntä muutoksen hyväksymistä, sopeutumis- 
ta ja hallintaa vaan sitä voidaan ennemminkin lähestyä eri vaiheita 
sisältävänä edestakaisena prosessina, jossa yhteiskunnalliset valta- 
suhteet ja toimijoiden päätökset ovat merkittävässä osassa (Bristow 
ja Healey 2014; Cote ja Nightingale 2012). Turvapaikanhakijoiden 
saapumisen tarkastelu resilienssin näkökulmasta edellyttääkin huo- 
mion kiinnittämistä sopeutumisen taidon ja kapasiteetin rinnalla 
poliittiseen toimijuuteen ja toimijoiden tahtotilaan. Myös maahan- 
muuttokeskustelu itsessään voidaan nähdä politisoituneena yhteis- 
kunnallisen ja valtiotilan resilienssin määrittelemisen kysymyksenä. 
Resilienssi näkökulmana kannustaa kuitenkin kiinnittämään huo- 
miota myös niihin käytännöllisiin paikallisiin ratkaisuihin ja luoviin 
toimintamalleihin, joiden kautta arjen turvallisuus ja hallinta raken- 
tuvat muutosprosesseissa. 

Seuraavissa alaluvuissa tarkastelen haastatteluaineiston kautta sitä, 
millaiset asiat edesauttoivat paikallisia toimijoita poikkeustilaksi koe- 
tun tilanteen kohtaamisessa ja arjen turvallisuuden tunteen säilymi- 
sessä sekä kuinka he kokivat saavuttaneensa uusia taitoja ja valmiuk- 
sia. Kiinnitän huomioita siihen, kuinka paikalliset toimijat kertoivat 
eri toiminnoista ja kuinka he tulkitsivat niitä onnistumisten kautta. 
Haastattelukertomusten perusteella nostan esille resilienssiproses- 
siin keskeisesti vaikuttaneita tekijöitä eli asioita, joiden haastateltavat 
näkivät edesauttaneen kykyä toimia uudessa ja yllättävässä tilanteessa 
paikallisella tasolla. Ensinnäkin vuoden 2015 turvapaikanhakijoiden 
suuri määrä muodosti uudenlaisen tilanteen ja edellytti uudenlaisen 
toimintamallin rakentamista yhteistyönä eri toimijoiden kesken. Pai- 
kallista vastaanottotyötä ja arjen turvallisuuden rakentumista tukivat 

olemassa olevat historiallisesti muodostuneet yhteiskunnalliset insti- 
tuutiot ja luottamukselliset suhteet eri toimijoiden välillä. Toiseksi 
kiinnitän huomioita siihen, kuinka rajan avoimuus, ylirajaiset suhteet 
ja yhteistyö muodostivat tärkeän voimavaran arjen vastaanottotyössä. 
Pohdin myös sitä, millaisia uusia kansallisia ja ylirajaisia voimavaroja 
ja tulevaisuusresursseja vastaanottotyössä rakentui. 


Vastaanottotyön toimintamallin rakentuminen 
ja yhteistyö luovat turvallisuutta 


Valtion järjestelykeskuksen perustaminen Tornion ydinkeskustaan, 
entisen Tornion yhteislyseon lukion tiloihin 22. syyskuuta 2015 toi- 
mii yhtenä esimerkkinä kansallisen ja paikallistason turvapaikanha- 
kijoiden vastaanottamisen resilienssiprosessin konkreettisista luovis- 
ta ja toimiviksi koetuista ratkaisuista. Tornion kaupunkiympäristön 
muutosta kuvaavissa haastattelukertomuksissa voidaan tunnistaa sel- 
keä muutos siinä, kuinka haastateltavat kertovat turvapaikanhakijoi- 
den saapumisen kahdesta ensimmäisestä viikosta sekä ajasta valtion 
toteuttaman tehostetun rajavalvonnan ja järjestelykeskuksen perusta- 
misen jälkeen. Ensimmäisten viikkojen tunnelmaa kuvaillaan kaoot- 
tiseksi ja järjestäytymättömäksi, esimerkiksi monissa haastatteluissa 
kerrottiin kaupungilla, tienvarsilla ja ihmisten takapihoilla harhaile- 
vista oudoista ihmisistä. Järjestelykeskuksen perustaminen näyttäytyi 
ikään kuin paluuna ennustettavuuden ja järjestyksen aikaan. Useam- 
pi haastatteluihin osallistunut henkilö kuitenkin kertoi, että ehdotus 
järjestelykeskuksen perustamisesta Tornion kaupungin vanhan yh- 
teislyseon tiloihin kohtasi aluksi vastustusta Tornion kaupunginval- 
tuustossa. Järjestelykeskuksen perustaminen ja vastaanottotyön uusi 
toimintamalli osoittautuivat nopeasti toimiviksi keinoiksi toteuttaa 
turvapaikanhakijoiden vastaanottotyötä, mikä puolestaan johti haas- 
tateltavien mukaan järjestelyjen vastustuksen vähenemiseen kaupun- 
gin sisällä: 

Oli tuota ihan mielenkiintoista aikaa se viime syksy [2015] ennen kuin 


järjestelykeskus avattiin - - Tuota se maanantai-illan kokous 21.9., mil- 
loin se valtuusto päätti sen, että järjestelykeskus voidaan perustaa siihen 

lyseon tiloihin, niin sehän oli aika tuota tunnepitoinen kokous. - - Vii- 
kon aikana oli kaikilla ne ajatukset muuttunut siihen suuntaan, että siinä 
ei tullut yhtään niin kuin sellaista epäröivää, taikka kyseenalaistavaa kysy- 
mystä esille, vaan kaikki oli vähän niin kuin tavallaan positiivisia siihen, 
että miten se on niin kuin niin nopeasti vaikuttanut siihen yleiskuvaan, 
mikä tässä Tornion kaduilla on. (Viranomainen.) 


Valtiollisen järjestyksen ja suomalaisen yhteiskunnan arvojen ulotta- 
minen arkisiin toimintoihin ja järjestelyihin tuli esille toimijoiden 
kertomuksista. Järjestyksen ylläpidon nähtiin olevan tärkeää niin 
paikallisten kuin turvaa hakevien turvallisuudentunteelle (ks. myös 
Prokkola 2018). Muutoksen kohtaamista ja arjen turvallisuuden py- 
syvyyttä siis auttoi tunnistettavien ja toimijoiden arvoja vastaavien 
toimintamallien luominen turvapaikanhakijoiden vastaanottotyö- 
hön. Toisaalta kiireisimpinä vuorokausina viranomaiset ja kansalais- 
yhteiskunnan toimijat joutuvat olemaan jatkuvassa hälytystilassa, 
työskentelemään normaalia pidempiä jaksoja ja vastaanottamaan ne- 
gatiivista palautetta työstään erityisesti maahanmuuttoa vastustavilta 
henkilöiltä. 

Tutkimuskirjallisuudessa sosiaalista pääomaa, luottamusta ja toi- 
mivia instituutioita pidetään yleensä resilienssiä vahvistavina tekijöi- 
nä (Cutter ym. 2016; Scherzera, Lujala ja Rod 2019) ja niiden merki- 
tys tuli esille myös paikallisten toimijoiden haastattelukertomuksissa. 
Paikallisten toimijoiden vastaanottotyön kertomuksissa ja kuvauksis- 
sa korostui vahva luottamus turvallisuusviranomaisiin ja eri toimija- 
ryhmien välinen yhteistyö turvapaikanhakijoiden vastaanottotyön eri 
vaiheissa. Paikallisten viranomaisten rooli kasvoi valtakunnallisesti 
merkittäväksi ja he toimivat yhteistyössä useiden kansallisten organi- 
saatioiden asiantuntijoiden kanssa. Asioiden sujuminen ja osallistu- 
minen loivat hallinnan tunnetta ja turvallisuutta myös kansalaisjär- 
jestöjen toimijoille ja vapaaehtoistoimijoille. Turvapaikanhakijoiden 
vastaanottotyö arjen toimintona perustui vahvasti institutionaalisen 
yhteistyön ja luottamuksen varaan. Paikallisten toimijoiden haastat- 
teluissa tuli esille, kuinka käytännön vastaanottotyössä tärkeäksi resi- 
lienssitekijäksi muodostui kansallinen ja ylirajainen yhteistyö sekä 
luottamuksen rakentuminen eri toimija- ja aluetasojen välillä: 

Siinähän oli tuota erittäin laajamittainen ja hyvä eri viranomaisyhteis- 
työtä tehtiin, poliisi, tulli, raja, puolustusvoimat. Ja sitten lisäksi siinä oli 
maahanmuuttovirasto ja SPR oli myös erittäin voimakkaassa roolissa. Jo- 
tenkin mää olen kokenut sen sillain, että se oli varmaan kaikille vähän 
sellainen niin kuin tahtotila, että nyt tämä tilanne pitää saada otettua hal- 
tuun. ( Viranomainen.) 


Myös toinen paikallinen viranomainen korosti toimijoiden keskuu- 
dessa vallinnutta tahtotilaa ja monen tahon välistä yhteistyön merki- 
tystä vastaanottotyön onnistumisen taustatekijänä: 


Ei se ollut kuin tekniselle puolelle soitto ja sanoa, että saisiko teiltä mitään 
suojaa, koska siinä oli ympäri vuorokauden, ilma kun ilma, siinä oli olta- 
va. Niin sieltä tuli tunnin sisällä niin tämmöiset bussipysäkit, mitkä pan- 
naan näin kevyet rakenteet, mutta kuitenkin ja sitten sitä. Mutta että se oli 
niin monen tahon, monen tahon yhteistyö, se hitsaantui äkäisesti sitten 
kanssa. ( Viranomainen.) 


Arjen turvallisuutta tuottaviin käytäntöihin osallistuivat useat eri toi- 
mijat. Suurin osa arjen turvallisuutta ja järjestystä tuottavista toimin- 
noista liittyi hyvin konkreettisiin asioihin, kuten infrastruktuuriin, 
rakennetun ympäristön toimivuuteen sekä yleiseen avustus- ja vas- 
taanottotoiminnan sujuvuuteen. Sekä paikalliset että muualta päin 
Suomea saapuneet toimijat myös oppivat uusia tekemisen tapoja ja 
kehittivät yhteistyössä uusia toimintamalleja. Haastatteluissa esille 
nousivat viranomaistahojen toiminnan tehokkuus ja yhteistyö, mut- 
ta myös yleiset käsitykset suomalaisen yhteiskunnan valmiudesta rea- 
goida muuttuviin tilanteisiin, kansallisen toimintakulttuurin vah- 
vuuksista sekä yhteinen tahtotila: 


Eeva-Kaisa Prokkola: Sanoitkin tuossa myöskin aikaisemmin tuosta että 
- - ne viranomaiset hoitivat hyvin sen tilanteen, niin mikä siitä teki niin 
kuin semmoista hyvää? 

Haastateltava: Se oli, et se... tapahtui nopeasti. Ja Tornio, Tornio päätti 
nopeasti näistä tiloista. Se vanha lukio, lukion tilat. Ja sitten, että, että se 
oli hyvin organisoitua. Et ne pakolaiset olivat, tai turvapaikanhakijat, niin 
he olivat turvassa, kun he jäivät tuonne Ruotsin puolelle matkakeskuk- 
seen. Niin heidät ohjattiin tuohon rajalle, jossa linja-auto heitä odotti ja 
ajoi tuosta parisataa metriä eteenpäin. Ja sitten heidät siellä kuulustelujen 
jälkeen jaettiin muualle. Niin se oli hyvin organisoitu ja se... semmoinen 

suomalainen tehokkuus siinä kyllä pääsi hyvin oikeuksiin. (Kansalaisyh- 
teiskunnan toimija.) 


Luottamuksen rakentumisen tärkeys nousi esille useissa haastatte- 
lukertomuksissa. Luottamus vastaanottotyössä ilmeni arkisissa koh- 
taamisissa erityisesti silloin, kun paikalliset toimijat kokivat voivansa 
jakaa samantyyppisen maailmankuvan ja tahtotilan muiden toimijoi- 
den kanssa. Samalla tavoin toimijoiden yhteenkuuluvuuden ja yhtei- 
söllisyyden tunne nousivat esille merkittävinä tekijöinä arjen turvalli- 
suuden pysyvyyden ja resilienssin näkökulmasta: 


Siellä oli yleensä naisia, jotka ovat muissakin jutuissa mukana, jotka teke- 
vät vapaaehtoistyötä. Niin oli siellä jakamassa. Ja Helsingistä tuli SPR:n 
emäntää, ainakin kaksi - — oli kyllä ilo aina mennä sitten, kun siellä oli 
kivoja ihmisiä, jotka olivat nähneet maailmaa ja eivät pitäneet asioita niin 
mustavalkoisina. (Kansalaisyhteiskunnan toimija.) 


Haastattelukertomusten ja aikaisemman tutkimuksen perusteella voi- 
daan nähdä, että vastaanottotyön dynamiikka oli monella tapaa su- 
kupuolittunutta. Kansalaisyhteiskunnan toimijoista suurempi osa oli 
naisia, kun taas miehet olivat yliedustettuina turvallisuusviranomais- 
ten tehtävissä. Vastaanottotyön toimijaryhmien sukupuolittuneisuus 
ei noussut esille haastateltavien kertomuksissa arjen turvallisuutta 
heikentävänä asiana. Kuitenkin muutama naispuolinen kolmannen 
sektorin toimija kertoi kohdanneensa arvostelua ja saaneensa nega- 
tiivista palautetta vastaanottotyöhön osallistumisesta paikallisten 
asukkaiden taholta. Sukupuolten välisellä työnjaolla voidaankin näh- 
dä olevan merkitystä maahanmuuttokysymykseen kiinnittyvän ylei- 
sen yhteiskunnallisen polarisaation näkökulmasta. Erityisesti naisten 
avustustyö esitettiin suomalaisessa kansallismielisessä maahanmuut- 
toa vastustavassa diskurssissa ikään kuin moraalisesti kyseenalaisena 
toimintana, eräänlaisena isänmaan petturuutena (Prokkola 20194). 


Vastaanottotyö ja ylirajainen resilienssi 


Kansainvälisen yhteistyön olemassaolon on aikaisemmissa tutkimuk- 
sissa esitetty muodostavan erityisen voimavaran paikallisen resiliens- 

siprosessin onnistumiselle (Rhinard ja Sundelius 2010). Turvapaikan- 
hakijoiden vastaanottotyötä käsittelevässä tutkimuskirjallisuudessa 
on kiinnitetty vain vähän huomiota rajat ylittävien verkostojen ja suh- 
teiden merkitykseen avustamisen, hallinnan ja arjen turvallisuuden 
rakentumisen näkökulmasta. 

Tornion rajakaupungissa toteuttamani tutkimus osoitti, että yli- 
rajaisuus voi muodostaa merkittävän voimavaran turvapaikanhaki- 
joiden vastaanottotyössä. Suomen ja Ruotsin rajan avoimuus ja päi- 
vittäisen vuorovaikutuksen kautta rakentuneet alueen toimijoiden 
luottamukselliset ylirajaiset suhteet ja viralliset yhteistyöverkostot 
muodostivat muutoksen kohtaamisessa tärkeän voimavaran. Huo- 
limatta siitä, että vuoden 2015 poikkeustilan aikana turvallisuus- 
näkökulma korostui ja rajakaupungeissa tehty pitkäaikainen työ raja- 
esteiden poistamiseksi näyttäytyi toissijaisena, juuri rajan avoimuus ja 
yhteistyösuhteiden olemassaolo sekä niiden kautta rakentuva luotta- 
mus edesauttoivat vastaanotto- ja avustustyön sujuvaa toteuttamista. 

Paikallisten toimijoiden kertomukset Tornion vastaanoton järjes- 
telyistä osoittavat, että yllättävien muutosten kohtaaminen raja- 
alueilla edellyttää rajojen ylittämistä ja ylirajaista yhteistyötä. Myös 
kansalaisyhteiskunnan toimijat kokivat ruohonjuuritason rajayhteis- 
työn erittäin tärkeäksi turvallisuustekijäksi. Ruotsin poliisi muun 
muassa turvasi suomalaisten kansalaisjärjestöjen toimintaa Haapa- 
rannan puolella sijaitsevalla yhteisellä linja-autoasemalla. Suomen 
poliisi puolestaan vastasi kansalaisjärjestöjen työntekijöiden, vapaa- 
ehtoisten ja turvapaikanhakijoiden arjen turvallisuudesta Suomen 
puolella. Lisäksi ajankohtaisen ja luotettavan tiedon saaminen Ruot- 
sista auttoi Suomen puolen toimijoita suunnittelemaan ja ennakoi- 
maan vastaanottotyön toimintoja. Henkilökohtaiset sekä työn kautta 
muodostuneet kontaktit nousivat poikkeustilan aikana tärkeään roo- 
liin niiden luottamuksellisuuden vuoksi. Ilman luottamusta toisiin 
toimijoihin poikkeustilan hallinta ja turvallisuuden tunteen säilyttä- 
minen voisi olla lähes mahdoton tavoite. Paikallinen viranomainen 
kuvaa yhteistyötä seuraavasti: 


Haaparannalta saatiin tiedot, kuinka paljon päivittäin on tulossa. Että 
niiltä tuli tiedot sitten tuolta Luleän rautatieasemalta, että montako oli 
tullut junalla sinne ja kuinka monta bussia lähti, niin pystyttiin niin kuin 

varautumaan niihin määriin kaupungissa jo paljon aikaisemmin. (Viran- 
omainen.) 


Kansalaisyhteiskunnan toimija puolestaan kuvaa ylirajaista yhteistyö- 
tä seuraavasti: 


Meillä alkoi yhteistyö toimimaan sitten niin kuin ”Ruotsin toimijoiden” 
[nimi muutettu] kanssa, että me saatiin tietää sieltä Tukholmasta aina sitä 
lähtömäärää myös - - Netin kautta myös tuli väärää tietoakin. Että sitten 
meillä oli semmoinen luotettava kontakti. Että siellähän oli niitä trolleja, 
jotka sitten omiansa kirjottivat myös. (Kansalaisyhteiskunnan toimija.) 


Suomen ja Ruotsin välisen rajan ristiriitainen merkitys poikkeustilan 
aikana tulee hyvin esille siinä, kuinka rajan avoimuus nähtiin uhkana 
kansalliselle turvallisuudelle ja samanaikaisesti se mahdollisti paikal- 
lisella tasolla sujuvamman turvapaikanhakijoiden vastaanottotyön. 
Ajankohtaisen ja luotettavan asiatiedon lisäksi rajan toiselta puolelta 
saatiin konkreettista materiaalista apua, kuten pakastetiloja, elintar- 
vikkeita ja vaatteita: 


Tämä raja on niin vapaa, että se ei niin kuin vaikuttanut millään tavalla, 
että ne (ruokatarvikkeita) olivat nyt sitten Haaparannan puolella se iso 
osa pakkasessa. Ja Torniossa oli sitten tuossa Suensaaren koululla, mis- 
sä oli se vastaanottokeskus. Niin siellä oli kaks, joku 300 litran pakaste- 
arkkua. Niin SPR:n henkilökunnasta joku kävi SPR:n autolla kerranpa- 
ri viikossa hakemassa sen arkun täyteen leipää. ( Vapaaehtoistyöntekijä.) 


Ylirajaisen toiminnan ja luottamuksen rakentumisen tekijät liittyivät 
keskeisesti rajaseudulla pidemmän ajan kuluessa syntyneisiin ylira- 
jaisiin suhteisiin ja Tornion ja Haaparannan kaupunkien viralliseen 
rajayhteistyöhön. Näiden kautta muodostuneet ja ylläpidettävät yh- 
teistyön kulttuurinen pääoma, monikielisyys ja toisen valtion toi- 
mintakulttuurin tuntemus muodostivat tärkeän tekijän resiliens- 
siprosessissa. Avustustoimintaan ja ruuan jakeluun osallistunut 
vapaaehtoistyöntekijä kertoi, kuinka omasta monikielisyydestä oli 
suuri apu avustusten järjestämisessä: 


Ilman sitähän se [avustusten järjestäminen Ruotsista] ei olisi onnistunut, 
että mulla on niin kuin ruotsin kielen taito. Se on minun toinen äidinkieli. 

Ja tosiaan mää tunnen niin kuin molemmat maat hyvin. Että mää olen lä- 
hes koko ikäni asunut tässä rajan tuntumassa, että Haaparannalla ja Tor- 
niossa — — ja olen aika paljon niin kuin tekemisissä ruotsalaisten kanssa. 
(Vapaaehtoistyóntekijà.) 


Haastatteluissa tuli hyvin esille, kuinka poikkeustilan aikana paikalli- 
sella tasolla muodostui uudenlaista vapaaehtoisuuteen perustuvaa 
kansallista ja rajat ylittävää luovaa toimijuutta. Yksittäisillä toimijoilla 
ja heidän raja-alueen toimintakulttuurin tuntemuksellaan saattoi olla 
yllättävänkin suuri merkitys vastaanottotyön käytänteiden ja resurs- 
sien löytymisessä. Uusien ratkaisujen toteuttaminen arjessa perustui 
hyvin toimiviin institutionaalisiin suhteisiin, mutta myös vaikeam- 
min ennakoitavissa oleviin, juuri kyseisellä hetkellä merkityksellisik- 
si nouseviin ylirajaisiin suhteisiin ja tietotaitoon sekä niiden luovaan 
hyödyntämiseen. 

Resilienssiä käsittelevässä kirjallisuudessa luovat ratkaisut, kyky 
omaksua uusia toimintatapoja ja tulevaisuuden ennakointi nähdään 
tärkeinä tekijöinä muutokseen sopeutumisessa. Ennakoivien toimien 
ja suunnitelmien tekeminen kuitenkin edellyttää, että on olemassa ai- 
nakin jonkinlainen käsitys siitä, minkä tyyppisiä muutoksia alueet ja 
yhteisöt voivat tulevaisuudessa kohdata. Resilienssin rakentumisen 
näkökulmasta Euroopan pitkä maahanmuuton kesä ja suuren maa- 
hanmuuton kohtaaminen suomalaisessa yhteiskunnassa voidaan 
nähdä tärkeänä oppimisprosessina. 

Keskeinen muuttoliikkeen kriisiytymisen kokemusta Suomessa ja 
Euroopassa selittävä tekijä on tilanteen ennakoimattomuus. Toisek- 
si aiemmin sovitut yhteiset Euroopan laajuiset toimintamallit ja käy- 
tännöt, kuten Dublinin sopimuksen (EU N:o 604/2013) määrittelemä 
ensimmäisen vastaanottavan valtion vastuu turvapaikanhakijoiden 
rekisteröinnistä ja hakemuksen käsittelystä, eivät lopulta osoittau- 
tuneet toimiviksi laajamittaisen muuttoliikkeen kontekstissa. Useat 
haasteltavat pohtivatkin vastaanottotyötä oppimisen ja tulevaisuu- 
teen varautumisen näkökulmasta: 


Kun tulee se poikkeustila niin sitten meillä on olemassa yhteystiedot ja 
sitten on niin kuin suunnitelmat kuka mitäkin tekee ja kaikilla on sitten 
ne omat roolit sitten olemassa ja toimitaan siinä omassa roolissa ja sitä 

kautta sitten tavallaan turvallisuus muodostuu - - poliisi tekee tätä ja ra- 
javartiosto tätä ja tulli ja me voijaan kaupunkina sitten tukea tuossa jär- 
jestelykeskuksessa, että me osoitetaan tilat ja sitten niin tuota, että mitä ei 
tarvitse niin pystytään paikallisesti sitten tukemaan ja eikä mennä toisten 
alueille tavallaan toimimaan. ( Viranomainen.) 


Valtion, kuntien ja kansalaisjärjestöjen toimiva yhteistyö on jälkikä- 
teen nähty ehkä merkittävimmäksi tekijäksi siinä, että kaikki vuoden 
2015 turvapaikanhakijat saatiin vietyä turvapaikkaprosessin ensim- 
mäisen vaiheen läpi. Voidaan sanoa, että vastaanottotyön käytäntö- 
jen kehittämisen kautta oppiminen ja ennakoivien toimintatapojen 
luominen on vahvistanut alueellista ja hallinnollista resilienssiä suh- 
teessa vastaavanlaisiin muutoksiin. Tässä kirjoituksessa tarkastelu 
kohdistuu erityisesti Tornion rajakaupunkiin ja siihen, kuinka paikal- 
linen vastaanottotyö kytkeytyi valtakunnallisiin ja ylirajaisiin proses- 
seihin. Vuoden 2015 aikana rakentunut ”Tornion malli” tarjoaa pe- 
rustan valtakunnalliselle suunnittelulle ja valmistautumisella, mikäli 
Suomeen yhtäaikaisesti saapuvien pakolaisten määrä tulevaisuudessa 
lisääntyy huomattavasti. 

Tornion rajakaupungissa toteutettu tutkimus osoitti myös, että 
laajemmalla valtioiden välisellä institutionaalisella ja geopoliittisella 
luottamuksella, kuten historiallisesti muodostuneilla Ruotsin ja Suo- 
men valtioiden luottamussuhteilla, oli suuri merkitys paikallisen vas- 
taanottotyön resilienssiprosessissa. Useampi haastateltava raportoi, 
että turvapaikanhakijoiden rajalle saapumisen ja valtion rajainterven- 
tion ensimmäisten viikkojen aikana Ruotsin ja Suomen puolen vi- 
ranomaiset, media ja paikalliset asukkaat toivat esille hyvin erilaisia 
ja ristiriitaisia näkemyksiä siitä, millä tavalla tilanteessa tulisi toimia 
niin poliittisesta kuin moraalisestakin näkökulmasta. Poikkeustilan 
esille nostamien ristiriitojen ratkaisumallien lisäksi useat haastatel- 
tavat painottivat yleistä luottamusta Ruotsin valtioon ja yhteiskun- 
taan. Paikallinen ylirajainen arkinen vuorovaikutus oli runsasta myös 
poikkeustilan aikana. Useassa haastattelussa tuli esille luottamus ra- 
jan toisella puolella asuviin Ruotsin kansalaisiin sekä kulttuurisesti ja 
historiallisesti muodostunut alueellinen yhteenkuuluvuus. 

Pohdinta 


Muuttoliike ja turvapaikanhakijoiden vastaanotto ovat tänä päivänä 
voimakkaasti politisoituneita kysymyksiä niin Suomessa, Euroopan 
unionissa kuin globaalilla tasolla. Niin kutsutun pakolaiskriisin kan- 
sallinen resilienssipuhe kuvastaa hyvin yhteiskunnassa vallitsevia ris- 
tiriitaisia käsityksiä muuttoliikkeestä. Tutkimuksessa onkin tärkeä 
huomioida resilienssin vaatimuksen taustalla vaikuttavat poliittishal- 
linnolliset tavoitteet ja valtasuhteet. Turvapaikanhakijoiden vastaan- 
ottamisen ja sen politisoitumisen ongelmakohtien tunnistamisen li- 
säksi tarvitaan tietoa ja ymmärrystä paikallisesta ruohonjuuritason 
toiminnasta, yhteyksistä, toimintakulttuurista ja normeista. 

Turvapaikanhaun yhteydessä esille nostettua kysymystä valtion 
kantokyvystä ja resilienssista voidaan lähestyä tiedon tuottamisen ja 
legitimaation näkökulmasta, jossa keskeinen kysymys kuuluu, kenen 
resilienssista ollaan huolissaan ja millaisia tavoitteita huolen esittä- 
miseen mahdollisesti sisältyy (Cote ja Nightingale 2012, 482). Yh- 
teiskunnallisesta näkökulmasta laajamittaiseen muuttoliikkeeseen 
sopeutuminen näyttäytyy ensisijaisesti moraalisena, poliittisena ja 
sosiaalisena kysymyksenä, kun taas yksittäisen pakolaisen ja turva- 
paikanhakijan näkökulmasta liikkuvuus nimenomaan edellyttää suur- 
ta resilienssiä. Resilienssin näkökulmasta kansainväliselle muutto- 
liikkeelle annetut merkitykset ovat kontekstisidonnaisia ja politisoi- 
tuneita. Tämän tutkimuksen näkökulma turvapaikanhakijoiden vas- 
taanottamiseen korostaa uhkapuheen sijasta niitä asioita ja tekijöitä, 
joiden kautta haastateltavat rakensivat kertomusta onnistumisista, 
luottamuksesta ja turvallisuuden tunteen pysyvyydestä arjen vastaan- 
ottotyössä. Tutkimustiedon avulla voidaan tunnistaa ja vahvistaa resi- 
lienssiä ja yhteiskunnan luottamusta ylläpitäviä rakenteita. Lisäksi 
näkökulman valinta itsessään voidaan nähdä eräänlaisena kannan- 
ottona siihen, millaisiin tekijöihin yhteiskunnallisessa keskustelussa 
voisi kiinnittää enemmän huomioita silloin, kun puhutaan muutto- 
liikkeistä ja pakolaisuuden kohtaamisesta. 

Resilienssin idean soveltaminen yhteiskunnallisiin, ensisijaisesti 
ihmisen toiminnasta juontuviin ilmiöihin ei ole mutkatonta. Useissa 
tutkimuksissa on kuitenkin tullut esille, että resilienssin tarjoama 
tulkintakehys soveltuu hyvin juuri paikallisten toimijoiden muutos- 

kokemusten tarkasteluun. Resilienssi tarjoaa holistisen monitieteelli- 
sen tarkastelunäkökulman, jonka kautta on mahdollista jäsentää ja 
analysoida paikallisten toimijoiden keinoja kohdata laajamittaisen 
muuttoliikkeen tuomia muutoksia. Tässä tutkimuksessa resilienssiä 
on lähestytty ennen kaikkea dynaamisena tilallisena prosessina, jonka 
rakentumisessa olemassa olevilla resursseilla, valtasuhteilla ja arvoil- 
la on suuri merkitys. Resilienssiprosessin yhteistyö- ja valtasuhteiden 
huomioiminen on tärkeää erityisesti kansainvälisen muuttoliiketutki- 
muksen yhteydessä. 

Tornion tapaustutkimus nostaa esille myös rajojen turvallisuuden 
paradoksin. Rajaturvallisuuden paradoksia kuvastaa hyvin se, että sa- 
manaikaisesti kun osa kansalaisista ja poliitikoista esitti rajan sulke- 
mista kansallisena turvallisuusratkaisuna, paikallisella tasolla ja laa- 
jemmin tehtävä ylirajainen yhteistyö muodostui erittäin tärkeäksi 
kaupungin viranomaisten, kansalaisyhteiskunnan toimijoiden sekä 
saapuvien siirtolaisten arjen turvallisuuden näkökulmasta. Vuoden 
2015 jälkeen useat EU:n jäsenvaltiot ovat normalisoineet aikaisem- 
min väliaikaisena turvallisuustoimenpiteenä käytetyn unionin sisä- 
rajojen Schengenin rajavalvonnan. Rajan turvallisuuden ja yhteis- 
kunnan resilienssin näkökulmasta nämä toimenpiteet eivät pitkällä 
tähtäimellä ole kestävällä pohjalla. Päinvastoin, rajoja pystyttävä toi- 
mintapolitiikka haittaa mahdollisesti juuri niiden instituutioiden ke- 
hitystä, jotka ovat avainasemassa erilaisten ennakoimattomien ylira- 
jaisten poikkeustilojen ja haasteiden hallitsemisessa. 

Tornion tapaustutkimus osoittaa, että avoimen rajan perinne, yh- 
teistyöverkostot ja luottamus lisäävät alueellista resilienssiä poikkeus- 
tilan aikana (ks. myös Prokkola 2019b). Rajojen ylittäminen arjessa 
ja virallisen tason käytännöissä vahvistaa kykyä kohdata poikkeus- 
tila. Turvapaikanhakijoiden vastaanottotyöhön aktiivisesti osallistu- 
neiden paikallisten toimijoiden arjen turvallisuus ja turvallisuuden 
tunteen säilyminen poikkeustilanteessa kuvastaa samalla myös Suo- 
men ja Ruotsin raja-alueen resilienssiä ja ylirajaisuuden merkitystä 
osana resilienssiä. Tapaustutkimus osoittaa, että ylirajainen yhteis- 
työ ja yhdessä tekemisen kulttuuri edesauttavat alueiden ja yhteisöjen 
muutokseen sopeutumisen kyvykkyyttä. Samalla ylirajainen yhteis- 
työ tarjoaa konkreettisia keinoja arjen turvallisuuden ylläpitämiseksi 
erityisesti poikkeustilan aikana. Arjen toimintojen tasolla turvallista- 

minen ja resilienssi voivat rakentua samanaikaisina prosesseina tie- 
tyssä institutionaalisessa ja alueellisessa kontekstissa. 

Tornion tapaustutkimus nostaa esille Suomen yhteiskunnan ja yli- 
rajaisen yhteistyön vahvuuksia. Lisääntynyt yhteiskunnallinen polari- 
soituminen ja sitä kuvastavat maahanmuuttoa vastustavat ja tukevat 
mielenilmaukset voivat kuitenkin pidemmällä aikavälillä vaikuttaa 
ihmisten turvallisuuden tunteeseen sekä heikentää yhteiskunnallista 
resilienssiä. Toisaalta oikeusvaltion resilienssin näkökulmasta mie- 
lenosoitusten salliminen ja turvaaminen poliisin toimesta kuvastaa 
valtion instituutioiden, periaatteiden ja identiteetin pysyvyyttä muu- 
toksen aikana. Sisäministeriön tutkimuksen mukaan vuoden 2015 
syksyllä suuri osa suomalaisista pelkäsi muslimimaista saapuneiden 
turvapaikanhakijoiden suuren määrän johtavan sosiaalisiin konflik- 
teihin ja lisäävän terrorismin uhkaa (Puustinen ym. 2017). Myös täs- 
sä tutkimuksessa haastatellut torniolaiset toimijat tunnistivat kan- 
sallisen uhkadiskurssin. Paikallisten toimijoiden kertomuksissa 
osallistuminen vastaanottotyöhön näyttäytyi kuitenkin pääasiassa 
positiivisena, osin jopa voimaannuttavana kokemuksena. Tutkimus- 
haastattelujen sisältöön on osaltaan voinut vaikuttaa se, että haastat- 
telujen suorittamisen aikana vastaanottotyöhön oli olemassa eräänlai- 
nen onnistumiskertomus, ennakoinnin menetelmät ja suunnitelmat. 
Onnistuneeksi koettu vastaanottotyö ja muodostuneet toimintamal- 
lit ja käytänteet ovat vahvistaneet luottamusta sekä valmiutta koh- 
data vastaavanlaisia muutoksia. Resilienssin ymmärtäminen tasapai- 
notilan ja ominaisuuden sijaan prosessina nostavat esille alueiden ja 
yhteisöjen mahdollisuudet löytää uudenlaisia keinoja muutokseen 
sopeutumiseksi. Kansallisten uhkakuvien muodostuminen turvapai- 
kanhakijoiden saapumisen yhteydessä 2015 voi osaltaan kertoa siitä, 
ettei Suomessa ollut kokemusta onnistuneesta laajamittaisen turva- 
paikanhakijoiden vastaanottamisen organisoinnista. Poikkeustila ei 
myöskään näyttäisi pidemmällä aikavälillä yleisesti vaikuttaneen Tor- 
nion kaupungin asukkaiden kokemukseen kaupungin turvallisuudes- 
ta. Vuonna 2017 toteutetun laajan kyselytutkimuksen mukaan Tor- 
nion asukkaat kokevat kaupungin erittäin turvallisena asuinpaikkana 
(Prokkola, Vainikka ja Kajan 2017). 

Tutkimuksen lopputulema on, että muutoksen kohtaamisen yh- 
teiskunnallisen näkökulman muodostaminen tulisi nähdä ensisijai- 

sesti poliittisena ja moraalisena kysymyksenä. Turvapaikanhakijoihin 
liitettävät poliittistaloudelliset lausumat eivät niinkään kuvaa reaalis- 
ta valtiotilan kantokykyä vaan ennemminkin vastaanottamisen ja 
auttamisen tahtotilaa. Poliittiset lausunnot maahanmuutosta, yhteis- 
kunnan kantokyvystä ja turvapaikanhakijoista osallistuvat osaltaan 
resilienssiprosessin muodostumiseen. Myös muuttoliikekeskustelun 
yhteydessä usein esille nouseva keskustelu kansallisen identiteetin 
pysyvyydestä ja muutoksesta voidaan nähdä osana resilienssin dis- 
kurssia (Walker ym. 2004). Huomiota tulee kiinnittää siihen, kuinka 
eri ihmisryhmiä kuvataan ja vastuullistetaan osana muutosta, sopeu- 
tumista ja uudistumista sekä millaisia arvolatauksia kuvauksiin sisäl- 
tyy. Yhteiskunnallista resilienssiä ei voida ymmärtää tarkastelemalla 
ainoastaan taloudellisia resursseja ja kyvykkyyttä vaan huomiota tu- 
lee kiinnittää myös paikallisen tason toimijuuteen, toimintakulttuu- 
riin ja yhteistyösuhteiden rakentumiseen moniskaalaisesti sekä yli- 
rajaisesti. 


Lähteet 


van Baar, Huub 2017: Evictability and the Biopolitical Bordering of Europe. 
Antipode 49 (1), 212-230. https://doi.org/10.1111/anti.12260. 

Berkes, Fikret ja Helen, Ross 2016: Panarchy and Community Resilience: Sus- 
tainability Science and Policy Implications. Environmental Science & Pol- 
icy 61, 185-193. https://doi.org/10.1016/j.envsci.2016.04.004. 

Boin, Arjen, Comfort, Loise ja Demchak, Chris 2010: The Rise of Resilience. 
Teoksessa Designing Resilience: Preparing for Extreme Events. Toimit- 
taneet Loise Comfort, Arjen Boin ja Chris Demchak. University of Pitts- 
burg Press, Pittsburg, 1-12. 

Bourbeau, Philippe 2015: Migration, Resilience and Security. Journal of Eth- 
nic and Migration Studies 41(12), 1958-1977. 

Bristow, Gillian ja Healey, Adrian 2014: Regional Resilience: An Agency Per- 
spective. Regional Studies 48 (5), 923-935. 

Brown, Katrina 2013: Global Environmental Change I: A Social Turn for Re- 
silience? Progress in Human Geography 38(1), 107-117. 

Chandler, David ja Reid, Julian 2016: The Neoliberal Subject. Pickering & 
Chatto Publishers, Lontoo. 

Christopherson, Susan, Michie, Jonathan ja Tyler, Peter (2010). Regional Re- 
silience: Theoretical and Empirical Perspectives. Cambridge Journal of 
Regions, Economy and Society 3(1), 3-10. 

Cote, Muriel ja Nightingale, Andrea 2012: Resilience Thinking Meets Social 


227 


https;//doi.org/10.21435/tl.269 


Eeva-Kaisa Prokkola 


Theory: Situating Social Change in Socio-Ecological Systems (SES) Re- 
search. Progress in Human Geography 36(4), 475-489. 

Cutter, Susan, Ash, Kevin ja Emrich, Christopher 2016: Urban-rural 
Differences in Disaster Resilience. Annals of the American Association of 
Geographers 106(6), 1236—1252. 

EU 2016: Shared Vision, Common Action: A Stronger Europe: A Glob- 
al Strategy for the European Union's Foreign and Security Policy. 
https://eeas.europa.eu/sites/eeas/files/eugs review web 0.pdf. Luettu 
26.6.2019. 

EU 2017/C 210/01: Euroopan unionin tiedonantoja: Uusi kehityspolitiikkaa 
koskeva eurooppalainen konsensus "meidän maailmamme, meidän 
ihmisarvomme, meidän tulevaisuutemme”. https://eur-lex.europa.eu/ 
legal-content/FI/TXT/HTML/?uri=OJ:C:2017:210:FULL&from=EN. Luettu 
18.6.2019. 

Gressgärd, Randi 2017: The Racialized Death-politics of Urban Resilience 
Governance. Social Identities 25 2019, 11-26. https://doi.org/10.1080/1 
3504630.2017.1418605. 

Holling, Crawford Stanley 1973: Resilience and Stability of Ecological Sys- 
tems. Annual Review of Ecology and Systematics 4, 1-23. 

Holling, Crawford Stanley 1996: Engineering Resilience Versus Ecological 
Resilience. Teoksessa Engineering Within Ecological Constraints. Toi- 
mittanut Peter Schulze. National Academy Press, Washington DC, 31-45. 

Hyvónen, Ari-Elmeri ja Juntunen, Tapio 2016: Sopeutuva yhteiskunta ja re- 
silienssi: Turvallisuuspoliittinen analyysi. Politiikka: Valtiotieteellisen yh- 
distyksen julkaisu 58(3), 206-223. 

Huysmans, Jef 2000: The European Union and the Securitization of 
Migration. Journal of Common Market Studies 38(5), 751-777. https:// 
doi.org/10.1111/1468-5965.00263. 

Jakola, Fredriika ja Prokkola, Eeva-Kaisa 2018: Trust-building or Vested In- 
terest? Social Capital Processes and Cross-border Cooperation in the Bor- 
der Towns of Tornio and Haparanda. Tijdschrift voor Economische en 
Sociale Geografie 109(2), 224-238. 

Joseph, Nathan 2018: Varieties of Resilience: Studies in governmentality. 
Cambridge University Press, Cambridge. 

MacKinnon, Danny ja Derickson, Kate 2012: From Resilience to Resource- 
fulness: A Critique of Resilience Policy and Activism. Progress in Human 
Geography 37(2), 253-270. 

Mountz, Alison ja Hiemstra, Nancy 2014: Chaos and Crisis: Dissecting the 
Spatiotemporal Logics of Contemporary Migrations and State Practic- 
es. Annals of the Association of American Geographers 104(2), 382-390. 
https://doi.org/10.1080/00045608.2013.857547. 

Pettersson, Maria 2015: Nyt ministeri Orpo väläyttääkin rajojen sulkemista — 
mitä se tarkoittaisi? Helsingin Sanomat 21.9.2015. 

Phelan, Liam, Henderson-Sellers, Ann ja Taplin, Ros 2013: The Political Econ- 
omy of Addressing the Climate Crisis in the Earth System: Undermining 
Perverse Resilience. New Political Economy 18(2), 198-226. 


228 


https://doi.org/10.21435/tl.269 


Turvapaikanhakijoiden vastaanottotyö ja ylirajainen resilienssi Tornion... 


Prokkola, Eeva-Kaisa 2018: Rajan turvallistaminen ja poikkeusajan arjen 
geopolitiikka. Alue & Ympäristö 47(1), 3-16. 

Prokkola, Eeva-Kaisa 2019a: Asylum Reception and the Politicization of 
National Identity in Finland: a Gender Perspective. Teoksessa Borderless 
Worlds for Whom? Ethics, Moralities and Mobilities. Toimittanut Anssi 
Paasi, Eeva-Kaisa Prokkola, Jarkko Saarinen ja Kaj Zimmerbauer. Rout- 
ledge, Lontoo, 108-119. 

Prokkola, Eeva-Kaisa 2019b: Border-regional resilience in EU internal and 
external border areas in Finland. European Planning Studies 27(8), 
1587-1606. https://doi.org/10.1080/09654313.2019.1595531. 

Prokkola, Eeva-Kaisa, Vainikka, Vilhelmiina ja Kaján, Eva 2017: Everyday 
Security and Demonstrations in the Border Towns of Lappeenranta and 
Tornio. Nordia Yearbook 2017. 

Puustinen, Alisa, Raisio, Harri, Kokki, Esa ja Luhta, Joona 2017: Kansalais- 
mielipide: Turvapaikanhakijat ja turvapaikkapolitiikka. Sisäministeriö, 
Helsinki. 
https://julkaisut.valtioneuvosto.fi/bitstream/hand- 
le/10024/79477/09 2017 Kansalaismielipide%20Turvapaikanhakijat %20 
ja%20turvapaikkapolitiikka.pdf. Luettu 29.11.2019. 

Rhinard, Mark ja Sundelius, Bengt 2010: The limits of Self-reliance: Interna- 
tional Cooperation as a Source of Resilience. Teoksessa Designing Resil- 
ience: Preparing for Extreme Events. Toimittaneet Louise Comfort, Arjen 
Boin ja Chris Demchak. University of Pittsburg Press, Pittsburg, 196-219. 

Scherzera, Sabrina, Lujala, Päivi ja Rod, Jan 2019: A Community Resilience 
Index for Norway: An Adaptation of the Baseline Resilience Indicators 
for Communities (BRIC). /nternational Journal of Disaster Risk Reduction 
36. https://doi.org/10.1016/j.ijdrr.2019.101107. 

Simon, Stephanie ja Randalls, Samuel 2016: Geography, Ontological Politics 
and the Resilient Future. Dialogues in Human Geography 6(1). 

Ungar, Michael 2008: Resilience across Cultures. British Journal of Social 
Work 38, 218-235. 

Wagner, Wolfgang ja Anholt, Rosanne 2016: Resilience as the EU Global 
Strategy's New Leitmotif: Pragmatic, Problematic or Promising? Con- 
temporary Security Policy 37(3), 414-430. 

Walker, Brian, Holling, Crawford Stanley, Carpenter, Stephen ja Kinzig, Ann 
2004: Resilience, Adaptability and Transformability in Social-ecological 
Systems. Ecology and Society 9(2). https://www.ecologyandsociety.org/ 
vol9/iss2/art5. Luettu 29.11.2019. 

Welsh, Marc 2014: Resilience and Responsibility: Governing Uncertainty in 
a Complex World. Geographical Journal 180(1), 15-26. 

YK 2012: United Nations Secretary-General's High-level Panel on Global Sus- 
tainability. Resilient People, Resilient Planet: A Future Worth Choosing. 


YK, New York. 


229 


https://doi.org/10.21435/tl.269 


Jälkisanat 


Laura Assmuth 
O https://orcid.org/0000-0002-6462-6198 


Ville-Samuli Haverinen 
© https://orcid.org/0000-0002-1530-6112 


Eeva-Kaisa Prokkola 
O https://orcid.org/0000-0003-3237-6953 


Pirjo Pollanen 
© https://orcid.org/0000-0002-1331-5322 


Anni Rannikko 
© https://orcid.org/0000-0001-5176-8173 


Tiina Sotkasiira 
© https://orcid.org/0000-0002-2453-8433 


Keskusteluun muuttoliikkeestä liitetään yleisesti käsitys turvallisuu- 
desta (Palander ja Pellander 2019). Usein turvallisuuspuheen ja -toi- 
menpiteiden ytimessä on kuitenkin sotilaallisen ja järjestyksellisen 
turvallisuuden korostuminen, esimerkiksi poliisin toimesta tapahtu- 
va maan sisäisen järjestyksen valvonta ja rajavalvontaviranomaisen 
toimesta tapahtuva rajavalvonta. Turvallisuus laajemmin osana ih- 
misten arkea ja arkista toimintaa, esimerkiksi sosiaalipolitiikan ja yh- 
denvertaisten ihmisoikeuksien ymmärtäminen turvallisuuden osana, 
jää keskustelussa usein varjoon. Tässä kirjassa turvallisuutta on lä- 
hestytty vähemmän esillä olleesta arjen turvallisuuden näkökulmas- 
ta, jonka keskiössä ovat yksilöiden ja ryhmien kokemus ja tunne tur- 
vassa olemisesta. 

Arjen turvallisuudessa — niin kuin se tässä kirjassa ymmärretään 
- on kyse siitä, että yhteiskunnallisen eriarvoisuuden kasvaessa myös 
turvattomuus lisääntyy ja turvallisuuden kokemus ja tunne haurastu- 
vat. Eriarvoistuminen ja sen synnyttämät turvallisuusuhat eivät kos- 
keta pelkästään maahanmuuttajataustaisia yksilöitä ja ryhmiä, mutta 
heidän kohdallaan tämä kehitys on selkeästi havaittavissa. Esimer- 

kiksi turvapaikanhakijoiden rajoitettu oikeus hyvinvointipalveluihin 
sekä rasismin kokemusten vähättely tai ohittaminen viranomaiskoh- 
taamisissa luovat tunnetta arjen turvattomuudesta (ks. tässä kirjassa 
Elonheimo, Rannikko ja Silvonen; Palander; Sotkasiira). Näiden ar- 
jen turvallisuuden murtumien ratkaiseminen vaatii pikemminkin so- 
siaalipoliittisia (ks. tässä kirjassa Sotkasiira) ja lainsäädännöllisiä (ks. 
tässä kirjassa Palander) kuin turvallisuuspoliittisia toimenpiteitä. 

Emme näe muuttoliikettä ja liikkeessä olevia erilaisia ihmisiä pel- 
kästään turvallistamisen kohteina, vaan kiinnitämme huomiota myös 
heitä ympäröivän yhteiskunnan vakauteen. Olemme tässä kirjassa 
tarkastelleet, miten taloudelliset ja sosiaaliset olosuhteet vaikuttavat 
heidän erilaisiin kokemuksiinsa arjen turvallisuudesta. Arjen turval- 
lisuuden kokemukseen vaikuttavat yksilöiden väliset risteävät erot, 
kuten terveydentila, sukupuoli, koulutustausta, kielitaito, ikä ja ihmis- 
suhteet. Maahanmuuttajien kykyyn selvitä arjesta vaikuttavat myös 
heidän Suomeen tulon statuksensa ja kansalaisuutensa, jotka asetta- 
vat maahantulijat erilaisiin hierarkkisiin asemiin ja toimijapositioihin 
suhteessa suomalaiseen yhteiskuntaan. 

Suomen kaltaisessa pohjoismaisessa hyvinvointivaltiossa yhteis- 
kunnallisen vakauden ylläpitäminen sekä tasa-arvon ja yhdenvertai- 
suuden toteutumisen takaaminen ovat ensisijaisesti julkisen vallan 
vastuulla. Hyvinvointivaltio voi omilla toimillaan edesauttaa kehi- 
tystä, jonka myötä kaikki yhteiskunnan jäsenet kokevat osallisuutta 
sen toimintaan ja tuntevat tätä kautta arkensa turvalliseksi. Esimer- 
kiksi Suomeen saapuneiden turvapaikanhakijoiden kohdalla tämä ei 
kuitenkaan tällä hetkellä toteudu, koska suomalaisen yhteiskunnan 
vastaanottotoiminta on rakennettu siten, etteivät turvapaikanhakijat 
ole täysimääräisesti oikeutettuja hyvinvointivaltion palveluihin ja 
tulonsiirtoihin ennen oleskeluluvan ja kuntapaikan varmistumista 
(Haverinen 2018). Eriarvoisuutta ilmenee myös mahdollisuudessa 
perhe-elämään. Suomalaisen yhteiskunnan oikeusjärjestelmä ei koh- 
tele maahanmuuttajia yhdenvertaisesti perheenyhdistämisen käytän- 
nöissä. Euroopan unionin (EU) rajojen ulkopuolelta saapuvien maa- 
hanmuuttajien mahdollisuus perheenyhdistämiseen Suomessa on 
rajallinen (Palander ja Pellander 2019). Myös Suomessa asuviin ve- 
näjänkielisiin (kaksoiskansalaisiin) Suomen valtio kohdistaa konk- 
reettista ja diskursiivista turvallistamista, joka horjuttaa heidän tur- 

vallisuudentunnettaan ja luo epävarmuutta tulevaisuutta kohtaan (ks. 
tässä kirjassa Oivo, Davydova-Minguet ja Pöllänen). 

Vapaasti toimivassa demokraattisessa yhteiskunnassa julkinen 
valta ei ole ainoa yhteiskunnallinen toimija. Myös kansalaisyhteis- 
kunnalla ja markkinoilla on osuutensa yhteiskunnan kehityksessä. 
Muuttoliikkeen yhteydessä ja erityisesti turvapaikanhakijoiden ja pa- 
kolaisten kotoutumisessa kansalaisyhteiskunta on tällä hetkellä Suo- 
messa keskeinen toimija. Kansalaisyhteiskunnalla on merkittävä rooli 
yhteiskunnallisen ilmapiirin avoimuuden ja yhdenvertaisuuden luo- 
misessa. Kansalaisyhteiskunnan toimijat ovat kuitenkin myös niitä, 
jotka toteuttavat arjen sosiaalipolitiikkaa ja huolehtivat muuttoliik- 
keessä olevien ihmisten arjen turvallisuudesta. Kun julkisen vallan 
toiminta tiivistyy ja keskittyy, yhä useammat tehtävät jäävät margi- 
naaliin ja kansalaisyhteiskunnan vastuulle. Tämä näkyy esimerkik- 
si kotouttamis- ja vastaanottotoiminnassa (Sotkasiira 2018). Kansa- 
laisjärjestöt toimivat vuonna 2015 aktiivisesti turvapaikanhakijoiden 
vastaanottotoiminnan järjestämiseksi sekä yhteiskunnallisen ja pai- 
kallisen resilienssin ylläpitämiseksi (ks. tässä kirjassa Prokkola). Nii- 
den vastuulla on pitkälti myös antirasistisen toiminnan kehittäminen 
ja toteuttaminen (ks. tässä kirjassa Elonheimo, Rannikko ja Silvo- 
nen). On kuitenkin tärkeää huomata, että arjen turvallisuutta voi- 
daan rakentaa ja vahvistaa eri toimijoiden välisenä yhteistyönä, mutta 
se heikkenee tai jopa murenee yhteistyön puuttuessa. Julkinen valta ja 
kansalaisyhteiskunta tarvitsevat toisiaan. 

Kolmas keskeinen demokraattisen yhteiskunnan kivijalka ovat 
markkinat, joilla voidaan muuttoliikkeen yhteydessä viitata monen- 
laiseen toimintaan aina ihmissalakuljetuksesta taloudellista voittoa 
tavoitteleviin vastaanottokeskuspalveluihin. Tämän kirjan luvuis- 
sa markkinoiden läsnäolo tulee selvimmin näkyväksi median kaut- 
ta. Media on suurelta osin markkinavetoista toimintaa. Sen kautta 
tuotetaan yhteiskunnallista kuvastoa monesta ajan ilmiöstä, myös 
muuttoliikkeistä (ks. tässä kirjassa Kotilainen ja Pellander). Yhteis- 
kunnallisen vakauden näkökulmasta medialla on huomattava vaiku- 
tus yksilöiden ja ryhmien arjen turvallisuuden tunteeseen. Samalla 
tavoin kuin julkinen valta myös media ja erityisesti sen luomat ku- 
vastot ja mielikuvat voivat joko lisätä yhteiskunnallista resilienssiä 
tai horjuttaa ja haurastuttaa sitä. Kuvastot ja mielikuvat vaikuttavat 

muun muassa ihmisten väliseen luottamukseen ja yhteiskuntarau- 
haan. 

Muuttuvassa ylirajaisessa toimintaympäristössä valtioiden väliset 
bilateraaliset ja multilateraaliset käytännöt ja sopimukset ovat entis- 
tä keskeisimpiä yksilöiden ja ryhmien arjen turvallisuuden näkökul- 
masta. Maasta toiseen liikkuvien ja muuttavien ihmisten vapaata 
liikkuvuutta rajoittavat valtioiden ja ylikansallisten toimijoiden väli- 
set sopimukset. Monet muuttavat yksilöt ja perheet ovat lisäksi haa- 
voittuvassa asemassa valtioiden välisessä (geo)poliittisessa toimin- 
nassa, sopimuksissa ja konflikteissa (ks. tässä kirjassa Piipponen ja 
Virkkunen; Oivo, Davydova-Minguet ja Pöllänen). Tällöin turvapai- 
kanhakijat ja pakolaiset ovat vaarassa jäädä ”jumiin” epäinhimillisiin 
olosuhteisiin valtioiden välisille rajoille tai väliaikaisiksi tarkoitetuille 
leireille. 

Vuonna 2020 alkanut koronaviruspandemia ja sen aikaansaamat, 
eri maissa hyvin erilaiset ja eritasoiset väestön terveysturvallisuustoi- 
met ovat nostaneet valtiolliset rajat kansainvälisen yhteistyön ja ylira- 
jaisen arjen keskiöön. Pandemia on osoittanut hätkähdyttävästi, että 
rajat ja rajanvedot todellakin ovat tilannekohtaisia, välillä löysentyviä 
ja välillä kiristyviä ilmiöitä. Rajojen jatkuva madaltuminen ja niiden 
madaltamisen johdonmukaiset politiikat eivät ole EU-alueen sisära- 
joillakaan enää itsestään selviä. 

Tutkimukset tiheästi rajojen yli liikkuvien ihmisten arjesta ovat 
osoittaneet ylirajaisen perhe-elämän haasteellisuuden myös ”nor- 
maalioloissa" sekä EU:n sisärajoja ylittävän työperäisen muuttoliik- 
keen kohdalla (Assmuth ym. 2018; Telve 2020; ks. tässä kirjassa Oivo, 
Davydova-Minguet ja Pöllänen). Ylirajaisen arjen haasteita ovat esi- 
merkiksi pitkät etäisyydet ja uuvuttavat ylirajaiset matkat työpaikan 
ja kotipaikan välillä, syrjinnän tai ulkopuolisuuden kokemukset työ- 
paikalla, perheen ja muiden läheisten jatkuva ikävöinti, kasvokkaisen 
yhteydenpidon sekä hoivan saamisen ja antamisen vaikeudet. Nämä 
vaikeudet korostuvat ylirajaisessa arjessa globaalin pandemian olois- 
sa, kun sekä fyysiset että symboliset rajat ovat uudelleen nousseet 
erottamaan toisistaan kansallisvaltioita, yhteiskuntia ja ihmisiä, nyt 
myös EU:n sisällä. 

Koronaviruspandemia on tuonut esiin monia unohduksiin tai nä- 
kymättömiin painuneita yhteiskunnallisia ongelmia ja eriarvoisuut- 

ta. Ne vaikuttavat erityisesti niihin ihmisiin, jotka ovat arkensa ja 
toimeentulonsa kautta kiinteästi sidoksissa kahteen tai useampaan 
maahan. Ulkomaisten, myös EU-maista peräisin olevien työnteki- 
jöiden yhtäältä haavoittuva ja toisaalta "kriittisen avaintyóntekiján" 
asema suomalaisilla työmarkkinoilla on tullut koronakriisin myötä 
entistä näkyvämmäksi osaksi julkista keskustelua. Keväällä 2020 kan- 
salaistoimijat vastasivat lukuisiin hätääntyneisiin tiedusteluihin, jotka 
liittyivät koronasta aiheutuvien lomautusten ja irtisanomisten vaiku- 
tuksiin työntekijän oleskelulupaan ja perheenyhdistämiseen. Talous- 
tilanteen äkillinen heikkeneminen synnytti pelkoa käännytyksestä 
tai hartaasti odotetun ja paljon työtä vaatineen perheenyhdistämisen 
keskeytymisestä, kun oleskeluluville asetettujen tulorajojen saavutta- 
minen osoittautui koronan vuoksi aiempaakin vaikeammaksi. 

Toisaalta koronapandemia on itsessään aiheuttanut lisääntynyttä 
haavoittuvuutta monille, myös sellaisille ylirajaista arkea eläville ihmi- 
sille, joita olemme tottuneet pitämään hyvin pärjäävinä. Esimerkiksi 
monet Virosta Suomeen säännöllisesti matkustavat työntekijät ovat 
joutuneet koronarajoitusten aikana tekemään vaikeita päätöksiä ja 
valintoja työnsä ja perhe-elämänsä suhteen. He ovat joutuneet koke- 
maan, että ylirajainen arki ei ole enää turvallista. Koronakriisin aika- 
na tehdyssä tutkimuksessa on viitteitä ulkopuolisuuden ja suomalai- 
sesta yhteiskunnasta ulossulkemisen tunteiden ja ajatusten voimis- 
tumisesta myös Suomessa jo pitkään työskennelleiden ja asuneiden 
virolaisten keskuudessa (Siim 2020). 

Koronatilanne on myös vaikuttanut suomalaisessa yhteiskunnassa 
yleiseen suhtautumiseen muuttaviin ja liikkuviin ihmisiin. Ylirajaista 
arkea eläviin ihmisiin ei välttämättä suhtauduta empaattisesti heidän 
vaikeista elämäntilanteistaan huolimatta, vaan tautitilanteen pahen- 
tuessa vihamielisyys, epäluulo ja vierauden pelko ovat pikemminkin 
lisääntyneet. Ulkomaalaistaustaisia työntekijöitä on kuvailtu julki- 
suudessa järjestelmällisen työperäisen syrjinnän uhreina sekä viruk- 
sen vastuuttomina Suomeen levittäjinä. 

Tutkimustietoon perustuen väitämme, että kirjassa esiin nosta- 
mamme arjen turvallisuuden haasteet korostuvat erityisesti nopeasti 
muuttuvissa, jo itsessään ihmisten turvallisuuden tunnetta horjutta- 
vissa, olosuhteissa. Yhteiskuntarauhan ja arjen turvallisuuden tun- 
teen säilyttämiseksi on tärkeää, että julkinen valta takaa olosuhteet, 

joiden kautta tasa-arvo ja universaali ihmisarvo toteutuvat kaikkien 
ihmisryhmien ja yksilöiden kohdalla. Julkiset vallan välineet ovat yh- 
täältä lainsäädännöllisiä, mutta toisaalta myös resursseja uudelleen- 
jakavia. Kansalaisjärjestöt ja markkinat toimivat niissä raameissa, 
jotka julkinen valta määrittelee. Niiden rooli yhteiskuntarauhan yllä- 
pitämisessä ja arjen turvallisuudessa tulisi olla kuitenkin julkisen val- 
lan toimenpiteitä täydentävä. 

On myös tärkeää huomioida, että oman ja yhteiskunnan arjen tur- 
vallisuuden rakentajia ovat maahanmuuttajataustaiset yksilöt, perheet 
ja yhteisöt. Tähän joukkoon kuuluvat myös mitä suurimmassa mää- 
rin ylirajaista arkea elävät henkilöt ja perheet. Ylirajaisen perhearjen 
tutkimuksen avulla voidaankin tuottaa uudenlaista, ei-kansallista nä- 
kökulmaa muuttoliikkeiden turvallisuutta koskevaan tutkimukseen. 
Samalla voidaan pyrkiä irtautumaan yhteiskuntatutkimusta yleisesti 
vaivaavasta implisiittisestä metodologisesta nationalismista (Wim- 
mer ja Glick Schiller 2002; ks. tässä kirjassa Oivo, Davydova-Minguet 
ja Pöllänen). Ylirajaiset perheverkostot ja -suhteet voivat merkittäväs- 
ti lisätä Suomeen muuttaneiden koettua arjen turvallisuutta ja siten 
edistää heidän hyvinvointiaan. Toisaalta ylirajainen arki on monel- 
la tapaa haavoittuvaa, epävarmaa ja eriarvoistavaa. (Ks. myös Hiitola 
ym. 2020.) Ylirajainen arki on myös geopolitiikasta, valtioiden väli- 
sistä suhteista ja rajakäytäntöjen muutoksista riippuvaista. Tämän 
koronapandemia on dramaattisesti osoittanut. 

Oikeus hyvinvointivaltion palveluiden ja erityisesti sosiaaliturvan 
tuottamaan ja mahdollistamaan arjen turvallisuuteen kuuluu kaikille 
Suomessa asuville. Arjen turvallisuuden rakentamisessa olemme 
kaikki riippuvaisia toisistamme, sekä rakenteiden tasolla että yksilöi- 
nä ja yhteiskunnan jäseninä. Tätä keskinäisriippuvuutta korostavaa 
ymmärrystä yhteiskunnasta kuitenkin haastetaan jatkuvasti. Ääri- 
kansallismieliset ja eri väestöryhmien välisiä eroja syventämään pyr- 
kivät puheenvuorot ovat yleistyneet sekä mediassa että politiikassa. 
Se, ettei kehitykseen puututa väkevästi ja eri tasoilla, uhkaa arjen tur- 
vallisuutta niin Suomessa kuin sen ulkopuolella. 

Samalla on syytä pitää mielessä ne erityiset yhteiskunnalliset asemat, 
joista käsin yksilöt ja ryhmät kohtaavat jatkuvasti muuttuvan arjen 
haasteita. Arjen turvallisuus on joillekin hauraampaa kuin toisille. Yh- 
teiskunnan eheyden kannalta on hyvin huolestuttavaa, jos mikään osa 

väestöstä kokee itsensä ulkopuoliseksi, osattomaksi tai syrjityksi, mis- 
tä tahansa syystä. Yhteiskunnan jäsenten ja rakenteiden välisten suh- 
teiden ja riippuvuuksien näkyväksi tekeminen ja niiden merkitysten 
syvällinen ymmärtäminen arjen turvallisuuden rakentumisessa on se 
viesti, jonka kertomiseen olemme tällä kirjalla osallistuneet. 


Lähteet 


Assmuth, Laura, Hakkarainen, Marina, Lulle, Aija ja Siim, Pihla Maria (toim.) 
2018: Translocal Childhoods and Family Mobility in East and North 
Europe. Palgrave Macmillan, Lontoo. 

Haverinen, Ville-Samuli 2018: Pakotetusta toimettomuudesta: Turvapaikan- 
hakijoiden kotoutuminen vastaanottotoiminnan osana. Janus 26(4) 
2018, 309-325. 

Hiitola, Johanna, Turtiainen, Kati, Gruber, Sabine ja Tiilikainen, Marja (toim.) 
2020: Family Life in Transition: Borders, Transnational Mobility and Wel- 
fare Society in the Nordic Countries. Routledge, Lontoo. 

Palander, Jaana ja Pellander, Saara. 2019: Mobility and the Security Para- 
digm: How Immigration Became Securitized in Finnish Law and Policy. 
Journal of Finnish studies 22(1&2), 173-193. 

Siim, Pihla Maria 2020: Comparison as a Means of Encountering Others in 
the Estonian-Finnish Transnational Space. Cultural Analysis: An Inter- 
disciplinary Forum on Folklore and Popular Culture 18(1), 22-40. 

Sotkasiira, Tiina 2018: Tietävä, tulkitseva ja taisteleva asiantuntijuus turva- 
paikanhakijoiden sekä ammattilaisten ja vapaaehtoisten välisissä koh- 
taamisissa. Janus 26(4) 2018, 292-308. 

Telve, Keiu 2020: Transnational Commuting of Estonian Men in Two 
Generations. Teoksessa Family Life in Transition: Borders, Transnational 
Mobility and Welfare Society in the Nordic Countries. Toimittaneet Jo- 
hanna Hiitola, Kati Turtiainen, Sabine Gruber ja Marja Tiilikainen. Rout- 
ledge, Lontoo, 83-94. 

Wimmer, Andreas ja Glick Schiller, Nina 2002: Methodological Nationalism 
and Beyond: Nation-State Building, Migration and the Social Sciences. 
Global Networks 2(4), 301-334. 


236 


https://doi.org/10.21435/tl.269 


Kirjoittajat 


Laura Assmuth on yhteiskuntapolitiikan, erityisesti liikkuvuuden ja 
rajojen tutkimuksen professori Itä-Suomen yliopistossa. Hänen tutki- 
muksensa ovat suuntautuneet etnisiin ja kielellisiin identiteetteihin 
ja vähemmistöihin, rajoihin, periferioiden ja keskusten välisiin suh- 
teisiin, sekä muuttoliikkeisiin ja ylirajaisuuteen. Metodologisesti hän 
hyödyntää etnografiaa, elämänkulkututkimusta, narratiivista ja osal- 
listavaa tutkimusotetta sekä tieteen ja taiteen yhteistoimijuutta. As- 
smuthin hankkeiden tutkimuskonteksteja ovat muun muassa Sardi- 
nia, Viron saaret ja Pohjois-Karjala, sekä Viron, Latvian ja Venäjän 
välinen rajaseutu. 

O https://orcid.org/0000-0002-6462-6198 


Olga Davydova-Minguet (FT) toimii Venäjän ja rajatutkimuksen 
professorina Karjalan tutkimuslaitoksella Itä-Suomen yliopistolla. 
Tutkimuksessaan hän keskittyy Suomen venäjänkielisten ylirajaisin 
suhteisiin, muun muassa mediankäyttöön sekä kansallisiin ja ylirajai- 
siin muistipolitiikkoihin erityisesti Suomen ja Venäjän raja-alueilla. 
© https://orcid.org/0000-0003-2507-6434 


Ville Elonheimo (YTM) on 2010-luvulla toiminut monikulttuuri- 
suustoiminnan kehittajana ja koordinaattorina Pohjois-Karjalan So- 
siaaliturvayhdistys ry:ssä, Suomen monikulttuurikeskukset ry:n pu- 
heenjohtajana vuosina 2015-2020 ja Joensuun seudun rasismin 
vastaisen työryhmän koordinaattorina. Elonheimon erityisalaa on 
yhdistystoiminta sekä osallisuuden ja osallistumisen kehittäminen. 
Hän on valmistunut maisteriksi Jyväskylän yliopiston valtio-opista ja 
tehnyt yhteiskuntapolitiikan jatko-opintoja silloisessa Joensuun yli- 
opistossa aiheenaan globaali kansalaisyhteiskunta. 


Ville-Samuli Haverinen (YTM) työskentelee projektitutkijana Itä- 
Suomen yliopistossa yhteiskuntatieteiden laitoksella Joensuussa. 
Hän on mukana monivuotisessa Suomen Akatemian rahoittamassa 
”Luokkaistuva digiyhteiskunta” (DEQUAL) -tutkimushankkeessa, 
jossa tarkastellaan nuorten digitaalista eriarvoistumista alueellisesta 
näkökulmasta. Lisäksi Haverinen viimeistelee artikkeliväitöskirjaa 


237 


https://doi.org/10.21435/t!.269 


Kirjoittajat 


Suomeen asettumisen eri vaiheissa olevien kansainvälisten pakko- 
muuttajien kotoutumiseen ja kotouttamiseen liittyvistä kysymyksistä. 
O https://orcid.org/0000-0002-1530-6112 


Noora Kotilainen (VTT) on poliittisen historian tutkija, joka on eri- 
koistunut kriisien, konfliktien ja kärsimyksen politiikkaan, niiden 
esitysten aseman ja käytön tarkasteluun. Hän on kiinnostunut glo- 
baaleista rajoista ja hierarkioista, ihmisyydestä, humanitarismista, 
kansainvälisen politiikan sekä median ja viestinnän tutkimuksesta. 
Tällä hetkellä Kotilainen toimii vierailevana tutkijana Helsingin yli- 
opistossa ja tutkijatohtorina Jyväskylän yliopistossa Suomen Aka- 
temian ”Karkotus mediavälitteisessä yhteiskunnassa? (DEMESO) 
-hankkeessa. 

O https://orcid.org/0000-0001-7047-754X 


Teemu Oivon (YTM) tutkimuskiinnostuksiin kuuluvat venäläisyys, 
kansallinen ja ylirajainen mediatila ja -diskurssi, epistemologiset yh- 
teisöt sekä kriittinen diskurssianalyysi. Itä-Suomen yliopistossa te- 
kemässään väitöskirjassa Oivo tutkii venäläisyyden diskursseja suo- 
men- ja venäjänkielisillä media-alustoilla. Vuonna 2021 Oivo aloitti 
työskentelyn Turun yliopistossa Emil Aaltosen säätiön rahoittamassa 
”Pseudohistoria”-projektissa, jossa tutkitaan pseudohistoria-aineisto- 
jen leviämistä internetissä. 

O https://orcid.org/0000-0002-0673-6145 


Jaana Palander (HTM) toimii tällä hetkellä tutkijana Siirtolaisuu- 
sinstituutissa. Hänen tutkimusaiheensa ovat liittyneet ulkomaalaisten 
oikeuksiin ja yhdenvertaisuuteen, perheenyhdistämiseen, oikeusavun 
saatavuuteen ja ilmastomuuttoliikkeen hallintaan. Palander tekee väi- 
töskirjaa perheenyhdistämisestä Tampereen yliopistossa. Lisäksi hän 
opettaa perus- ja ihmisoikeuksia sekä ulkomaalaisoikeutta Itä-Suo- 
men yliopiston oikeustieteen laitoksella. 

O https://orcid.org/0000-0001-9337-8229 


238 


https://doi.org/10.21435/tl.269 


Kirjoittajat 


Saara Pellander (VTT) on poliittisen historian dosentti ja Siirtolai- 
suusinstituutin toimitusjohtaja. Hän on erikoistunut tutkimaan suku- 
puoleen ja siirtolaisuuteen liittyviä kysymyksiä. Pellander on tarkas- 
tellut ylirajaisen perhe-elämän hallintaa ja perheenyhdistämistä sekä 
turvapaikanhakijoiden mediarepresentaatiota niin ajankohtaisessa 
kuin historiallisessakin kontekstissa. Tällä hetkellä hän on mukana 
Suomen Akatemian rahoittamassa tutkimushankkeessa ”Karkotus 
mediavälitteisessä yhteiskunnassa? (DEMESO). Aikaisemmin hän on 
työskennellyt tutkijatohtorina Tampereen ja Helsingin yliopistoissa. 
O https://orcid.org/0000-0002-0432-4390 


Minna Piipponen (YTT) on yhteiskuntamaantieteilijä ja työskente- 
lee tutkimuspäällikkönä Itä-Suomen yliopiston Karjalan tutkimus- 
laitoksella. Piipposen viimeisin tutkimus on käsitellyt Venäjän kan- 
sainvälisiä muuttoliikkeitä. Hän on tutkinut aiemmin myös alue- ja 
paikalliskehitystä Luoteis-Venäjän luonnonvarayhdyskunnissa. 

O https://orcid.org/0000-0002-3190-0728 


Eeva-Kaisa Prokkola toimii maantieteen, erityisesti aluepolitiikan ja 
aluekehityksen professorina maantieteen tutkimusyksikössä Oulun 
yliopistossa. Prokkola on tutkimuksessaan käsitellyt erityisesti rajoi- 
hin, alueisiin, identiteetteihin ja liikkuvuuteen liittyviä kysymyksiä. 
O https://orcid.org/0000-0003-3237-6953 


Pirjo Pöllänen (YTT) toimii yliopistotutkijana Itä-Suomen yliopis- 
ton Karjalan tutkimuslaitoksella. Tällä hetkellä hän tekee tutkimus- 
ta maaseutualueiden maahanmuuttokysymyksistä Horizon 2020 ra- 
hoitteisessa ”Muuttoliikkeiden vaikutusten arviointi integraation ja 
paikallisen kehityksen parantamiseksi Euroopan maaseutu- ja vuo- 
ristoalueilla* (MATIDLE) -hankkeessa. Pöllänen tarkastelee tutki- 
muksissaan hyvinvointivaltion, maahanmuuton ja maaseudun kysy- 
myksiä yhteiskuntapolitiikan näkökulmasta. 

O https://orcid.org/0000-0002-1331-5322 


Anni Rannikko (YTT) on sosiologi, joka on tutkimuksissaan keskit- 
tynyt marginaaleihin, yhdenvertaisuuden paradokseihin, nuoriso- 
kulttuureihin ja kansalaistoimintaan. Hän toimii tutkimus- ja ope- 


239 


https://doi.org/10.21435/t!.269 


Kirjoittajat 


tustehtävissä Itä-Suomen yliopiston yhteiskuntatieteiden laitoksella. 
Viime aikoina Rannikko on tarkastellut esimerkiksi liikkuvia ja osal- 
listuvia tutkimusmenetelmiä, antirasistista kansalaisaktivismia sekä 
gueer-arkea. 

© https://orcid.org/0000-0001-5176-8173 


Katri Silvonen on yhteisöpedagogi (AMK), joka toimii monikulttuu- 
risuustyön koordinaattorina Pohjois-Karjalan Sosiaaliturvayhdistys 
ry:ssä. Tällä hetkellä hän työskentelee erityisesti pakolaistaustaisten 
ihmisten kanssa osallisuuteen ja toimijuuteen liittyvien kysymysten 
parissa. Silvosen työhön kuuluu myös toiminnallisten koulutusten to- 
teuttaminen rasismin tunnistamiseksi ja siihen puuttumiseksi. 


Tiina Sotkasiira (YTT) on yhteiskuntapolitiikan dosentti ja hän toimii 
tällä hetkellä yliopistotutkijana Itä-Suomen yliopiston yhteiskuntatie- 
teiden laitoksella. Sotkasiiran tutkimuskeskittyy kansainvälisten muut- 
toliikkeiden eri ilmiöihin sekä etnisten suhteiden tutkimukseen. Hän 
on tutkinut esimerkiksi kotouttamistyötä, väestösuhteita, maa- 
seudulle suuntautuvaa kansainvälistä muuttoliikettä sekä maahan- 
muuttokysymysten politisoitumista eri konteksteissa. 

© https://orcid.org/0000-0002-2453-8433 


Joni Virkkunen (HTT) työskentelee tutkimuspäällikkönä Itä-Suo- 
men yliopiston Karjalan tutkimuslaitoksella. Hän toimii myös yli- 
opiston Venäjä- ja rajatutkimuskeskus VERA:n johtajana. Virkkusen 
tutkimus on käsitellyt alueellisia ja globaaleja muuttoliikkeitä, maa- 
hanmuuttajien arkea ja turvallisuutta sekä rajoihin ja etnisyyteen 
liittyviä konflikteja erityisesti Venäjän, Keski-Aasian ja Baltian alueil- 
la. Hän on tutkinut myös Pohjoisen ulottuvuuden alueen alueellista 
ja rajat ylittävää yhteistyötä EU:n ja Venäjän konfliktin kontekstissa. 
o https://orcid.org/0000-0002-8845-1396 


240 


https://doi.org/10.21435/t!.269 


Abstract 
Everyday Security and Migration 


This book approaches contemporary migration to Finland from 
the perspective of everyday security, presenting an alternative view 
to theories that examine the links between migration and security 
from the perspective of securitisation. By treating everyday security 
asa theoretical concept and as empirical lived reality, the book 
foregrounds migrants’ experiences of (in)security, as well 
as the perceptions of individuals and groups whose lives are touched 
by migration. Empirical studies investigate the ways in which security 
is produced at various levels, transnationally, and in multiple locations 
where encounters between long-term residents and newcomers 
occur, highlighting the roles of the welfare state, civic society, and 
the media. The book explores how everyday security is constructed 
between interdependent actors on personal, community and 
societal levels, concluding that the production of everyday security 
is a mutually beneficial, yet at times painstaking, process for all 
participants. 

Sulevi Riukulehti ym. POLITIIKKAA LASTENKIRJOISSA 

Ilmari Vesterinen & Bo Lönngvist toim. PANDORAN LIPAS 

Riho Grünthal toim. ENNEN MUINOIN 

Erkki Pihkala SUOMI MAAILMANTALOUDESSA KESKIAJALTA EU- 
SUOMEEN 

Vesa Heikkinen toim. VIRKAPUKUINEN KIELI 

Matti Kamppinen TULEVAT AJAT JA TEKNOLOGIA 

Oiva Kuisma toim. SUOMALAINEN ESTETIIKKA 1900-LUVULLA 
Tuomas Heikkilä & Maiju Lehmijoki-Gardner KESKIAJAN KIRKKO 
Helena Saarikoski toim. TANSSI TANSSI 

Sanna Aaltonen & Päivi Honkatukia TULKINTOJA TYTÖISTÄ 

Jukka Sarjala MITEN TUTKIA MUSIIKIN HISTORIAA? 

Marja-Liisa Honkasalo ym. toim. SAIRAS, POTILAS, OMAINEN 
Hannele Jönsson-Korhola & Anna-Riitta Lindgren MONENA SUOMI 
MAAILMALLA 

Vesa Haapala toim. KUVIEN KEHÄSSÄ 

Päivi Mehtonen POETRIA NOVA 

Ilmari Vesterinen KELTAISENMEREN TAKANA 

Kimmo Saaristo toim. HYVÄÄ PAHAA ROCK 'N' ROLL 

Urpo Kovala & Tuija Saresma toim. KULTTIKIRJA 

Sanna Talja & Sari Tuuva toim. TIETOTEKNIIKKASUHTEET 

Lasse Koskela & Pasi Lankinen OPAS KAUNOKIRJALLISUUDEN 
LUKEMISEEN 

Marjo Mela & Pirjo Mikkonen toim. SUOMI KAKKONEN 

Taina Kaivola & Hannele Rikkinen NUORET YMPÄRISTÖISSÄÄN 

Tom Sjöblom DRUIDIT 

Maija-Leena Hänninen & Maijastina Kahlos toim. ROOMALAISTA ARKEA 
JA JUHLAA 

Maarit Knuuttila ym. toim. SUULLA JA KIELELLÄ 

Sari Katajala-Peltomaa & Raisa Maria Toivo PAHOLAINEN, NOITUUS JA 
MAGIA 

Riku Hämäläinen toim. POHJOIS-AMERIKAN INTIAANIUSKONNOT 
Outi Fingerroos toim. USKONNON PAIKKA 

Markku Haakana & Jyrki Kalliokoski toim. REFEROINTI JA 
MONIÄÄNISYYS 

Pirjo Lyytikäinen ym. toim. LAJIT YLI RAJOJEN 

Helena Saarikoski LEIKKIKENTILTÄ 

Eija Timonen PERINTEESTÄ MEDIAVIRTAAN 

Marja-Leena Sorjonen & Liisa Raevaara toim. ARJEN ASIOINTIA 
Jaana Hallamaa ym. toim. ETIIKKAA IHMISTIETEILLE 

Tuomas Martikainen toim. YLIRAJAINEN KULTUURI 

Anne Mäntynen ym. toim. GENRE — TEKSTILAJI 

Outi Fingerroos ym. toim. MUISTITIETOTUTKIMUS 

Tapani Lehtinen KIELEN VUOSITUHANNET 

Marjo Mela & Pirjo Mikkonen SUOMI KAKKONEN JA KIRJALLISUUDEN 
OPETUS 

Satu Grünthal & Elina Harjunen toim. NÄKÖALOJA ÄIDINKIELEEN JA 
KIRJALLISUUTEEN 

Heikki Pihlajamäki ym. KESKIAJAN OIKEUSHISTORIA 

Hanna Lappalainen & Liisa Raevaara toim. KIELI KIOSKILLA 

Sara Routarinne & Tuula Uusi-Hallila NUORET KIELIKUVASSA 

Terhi Ainiala ym. NIMISTÖNTUTKIMUKSEN PERUSTEET 

Toni Lahtinen & Markku Lehtimäki toim. ÄÄNEKÄS KEVÄT 

Tuomas Martikainen ym. ISLAM SUOMESSA 

Sirpa Leppänen ym. toim. KOLMAS KOTIMAINEN 

Jari Niemelä TALONPOIKA TOIMESSAAN 

Samuli Hägg ym. toim. NÄKÖKULMIA KERTOMUKSEN TUTKIMISEEN 
Jyrki Kalliokoski & Lari Kotilainen KIELET KOHTAAVAT 

Anna Idström & Sachico Sosa toim. KIELISSÄ KULTTUURIEN ÄÄNI 
Vesa Heikkinen toim. KIELEN PIIRTEET JA TEKSTILAJIT 

Maarit Grahn & Maunu Häyrinen toim. KULTTUURITUOTANTO 

Lars Levi Laestadius LAPPALAISTEN MYTOLOGIAN KATKELMIA 
Veikko Anttonen USKONTOTIETEEN MAASTOT JA KARTAT 

Tuomas Martikainen & Lotta Haikkola toim. MAAHANMUUTTO JA 
SUKUPOLVET 

Irja Seurujärvi-Kari ym. toim. SAAMENTUTKIMUS TÄNÄÄN 

Maria Laakso ym. toim. TAPION TARHOISTA TURKISTARHOILLE 

Siru Kainulainen ym. toim. TYÖMAANA RUNOUS 

Antti Salminen ym. toim. KIRJALLISUUS JA FILOSOFIA 

Aino Mäkikalli & Liisa Steinby JOHDATUS KIRJALLISUUSANALYYSIIN 
Kaisa Ahvenjärvi & Leena Kirstinä KIRJALLISUUDEN OPETUKSEN 
KÄSIKIRJA 

Anna Rastas toim. KAIKILLE LAPSILLE 

Anneli Kauppinen toim. OPPIMISTILANTEITA JA VUOROVAIKUTUSTA 
Aino Koivisto & Elise Nykänen toim. DIALOGI KAUNOKIRJALLISUUDESSA 
Outi Tuomi-Nikula ym. toim. MITÄ ON KULTTUURIPERINTÖ? 

Pirjo Kristiina Virtanen ym. toim. ALKUPERÄISKANSAT TÄMÄN PÄIVÄN 
MAAILMASSA 

Marleena Mustola toim. LASTENKIRJA. NYT 

Johanna Isosävi & Hanna Lappalainen toim. SAAKO SINUTELLA VAI 
TÄYTYYKÖ TEITITELLÄ? 


https://doi.org/10.21435/t!.269 


247 Johanna Ahonen & Elina Vuola toim. USKONNON JA SUKUPUOLEN 
RISTEYKSIÄ 

248 Simo Häyrynen KULTTUURIPOLITIIKAN LIIKKUVAT RAJAT 

249 Elina Vuola toim. USKONTO JA KEHITYS 

250 Jukka Kortti MEDIAHISTORIA 

251 Harri Kalha toim. KUMMAT KUVAT 

252 M.A. Castren LUENTOJA SUOMALAISESTA MYTOLOGIASTA. Toim. ja 
suom. Joonas Ahola 

253 Jari Kupiainen & Liisa Häkkinen toim. KUVATUT KULTTUURIT 

254 Mikko Kauko & Marko Lamberg toim. NAANTALIN LUOSTARIN KIRJA 

255 Outi Fingerroos ym. toim. YHTEISKUNTAETNOLOGIA 

256 Anneli Sarhimaa VAIETUT JA VAIENNETUT 

257 Terhi Utriainen ENKELEITÄ TYÖPÖYDÄLLÄ 

258 Maunu Häyrynen & Antti Wallin toim. KULTTUURISUUNNITTELU 

259 Pilvi Hämeenaho ym. toim. SOVELTAVA KULTTUURINTUTKIMUS 

260 Toini Rahtu ym. toim. KIRJOITETTU VUOROVAIKUTUS 

261 Harri Mantila ym. toim. OULU KIELIYHTEISÖNÄ 

262 Lari Kotilainen ym. toim. KIELENOPPIMINEN LUOKAN ULKOPUOLELLA 

263 Arja Nurmi ym. toim. KIELTEN JA KIRJALLISUUKSIEN MOSAIIKKI 

264 Aila Viholainen ym. toim. KUVITTELU JA USKONTO 

265 Elina Vuola toim. ELETTY USKONTO 

266 Sulevi Riukulehto & Ari Haasio VIRTUAALINEN KOTISEUTU 

267 Irmeli Hautamäki toim. AVANTGARDE SUOMESSA 

268 Ulla-Maija Peltonen & Outi Hupaniittu toim. ARKISTOT JA 
KULTTUURIPERINTÖ 

269 Laura Assmuth ym. toim. ARJEN TURVALLISUUS JA MUUTTOLIIKKEET 

270 Titus Hjelm toim. USKONTO, KIELI JA YHTEISKUNTA 

